
VIRTUŢILE CREŞTINE - „CALE ÎMPĂRĂTEASCĂ" 
A FERICIRII VEŞNICE 



Viaţa duhovnicească a creştinului este o permanentă 
încordare şi luptă de eliberare deplină de păcat şi de efectele sale, şi 
de dobândire şi lucrare tot mai deplină a virtuţilor creştine, căi spre 
desăvârşire. 

In timp ce patimile reprezintă o deformare a firii şi o 
deturnare a vieţii de la adevărata sa finalitate, o degradare a 
chipului lui Dumnezeu din om şi o vieţuire în registrul inferior şi 
tenebros al existenţei, virtuţile creştine şi viaţa virtuoasă constituie 
adevărata vocaţie a omului, capabilă să îi aducă acestuia adevărata 
bucurie şi fericire, cea izvorâtă din trăirea tot mai aproape de 
Izvorul vieţii şi al fericirii - Dumnezeu-Iubire. 

Prin voia sa liberă, cu care a fost înzestrat de la creaţie, 
omul se află şi este liber să aleagă între a deveni „rob patimilor" şi a 
nu se pleca lor; are puterea de a alege între păcat şi virtute, aceasta 
din urmă fiind singura în stare să-i dăruiască omului „cununa 
nemuririi" 1 . 

Părinţii duhovniceşti ai Răsăritului ortodox subliniază 



1 Sf. Antonie cel Mare, învăţături despre viaţa monahală, în Filocalia sfintelor 
nevoinţe ale desăvârşirii, volumul 1. Traducere, introducere şi note de Preot Profesor 
Doctor Dumitru Stăniloae. Membru al Academiei Române. Ediţia a IV-a, Editura 
Harisma, Bucureşti, 1993, p.32: „Dacă vrei, eşti rob patimilor; şi iarăşi, dacă vrei, eşti liber 
să nu te pleci patimilor fiindcă Dumnezeu te-a făcut cu voie liberă. Iar cel ce biruie 
patimile trupului se încununează cu nemurirea. Căci de n-ar fi patimile, n-ar fi nici 
virtuţile, nici cununile dăruite de Dumnezeu celor vrednici dintre oameni". 

permanent ideea că, în timp ce patimile sunt contrare firii şi 
lucrează silnic la distrugerea acesteia, virtuţile reprezintă un dar 
creatural, sunt fireşti, au fost zidite împreună cu firea oamenilor 2 . 
Ele constituie vocaţia esenţială a omului, de a se asemăna tot mai 
mult, până la unirea îndumnezeitoare, cu Părintele său ceresc, iar 
aceasta nu se poate realiza decât prin dobândirea şi lucrarea 
virtuţilor. 

Spre deosebire de patimi, care nu au fiinţă sau ipostas, ci 
sunt întuneric şi boală 3 şi nu aparţin în mod firesc omului, ci se 
infiltrează în firea lui, căutând să o surpe, virtuţile îi aparţin 
acestuia în mod firesc. Ele au fost date de Dumnezeu firii omeneşti, 
prin însuşi actul creării ei. îndată ce a făcut Dumnezeu pe om, ne 
spune Ava Dorotei, „a semănat în el virtuţile, precum zice: «Să 
facem pe om după chipul şi asemănarea noastră» (Facere 1,26). A 
zis «după chipul», pentru că Dumnezeu a făcut sufletul nestricăcios 
şi liber; şi a mai zis «după asemănarea», adică după virtute" 4 . 

O învăţătură constantă a spiritualităţii ortodoxe, începând 
mai ales de la Sfântul Marcu Ascetul, este aceea că Domnul, 
Izvorul a tot binele şi al tuturor virtuţilor, Se află, din clipa 
Botezului, „în noi în chip ascuns, însă nu ni Se face văzut decât 
atunci când, după ce vom fi străbătut bine drumul poruncilor, vom 
aduce ca jertfă Arhiereului Hristos, gândurile cele sănătoase ale firii 
noastre, nu pe cele muşcate de fiare" 5 . Prin urmare, „Domnul e 



2 Cuviosul Nichita Stithatul, Cele 300 de capete despre făptuire, despre fire şi despre 
cunoştinţă, în Filocalia sau culegere din scrierile Sfinţilor Părinţi care arată cum se 
poate omul curaţi, lumina şi desăvârşi, volumul VI. Traducere, introducere şi note de Pr. 
Prof. Dumitru Stăniloae, Editura Institutului Biblic şi de Misiune Ortodoxă, Bucureşti, 
1977, p. 260. 

3 Ava Dorotei, Ale celui între sfinţi, părintele nostru Dorotei. Felurite învăţături 
lăsate ucenicilor săi când a părăsit mănăstirea Avei Serid şi a întemeiat cu ajutorul 
lui Dumnezeu mănăstirea sa, după moartea Avei Ioan, proorocul, şi după tăcerea 
desăvârşită a Avei Varsanufie, în Filocalia..., volumul IX, p. 606. 

4 Ibidem, p. 605. 

5 Marcu Ascetul, Despre Botez, în Filocalia..., volumul 1, p. 353. 



Preot loan C. Teşu 



ascuns în poruncile Sale. Şi cei ce-L caută pe El, îl găsesc pe 
măsura împlinirii lor" 6 . 

Poruncile şi virtuţile sunt „leacuri curăţitoare ale stării 
noastre pătimaşe" 7 . Dacă patimile sunt boli ale sufletului, ce 
atentează la viaţa omului, şubrezindu-i trupul şi omorându-i 
sufletul, boli ce se încuibează în inima omului oarecum din afară şi 
datorită lipsei lui de trezvie, virtuţile sunt starea firească de sănătate 
a sufletului. In timp ce patimile sunt nişte „accidente" şi adaosuri 
reproşabile firii omeneşti, virtutea se află în suflet, în chip firesc. 

Prin păcat şi patimi, omul dobândeşte o deprindere străină şi 
contrară firii, se află în stare de boală şi robie sufletească. Prin 
virtute, însă, „primim deprinderea noastră proprie, sau ne 
reîntoarcem la sănătatea noastră, ca de la o orbire oarecare, la 
lumina proprie, sau ca de la o boală oarecare, la sănătatea noastră 
după fire" 8 . Lipsa virtuţilor este, din acest motiv, „maica morţii" 9 , 
pe când prezenţa lor naşte nemurirea 10 . 

Fiecare patimă are o virtute contrară, pe care omul trebuie 
să o descopere şi să o lucreze până la desăvârşire. înaintarea în 
lucrarea acesteia înseamnă în acelaşi timp, distrugerea patimii 
contrare. Lupta împotriva patimilor, pentru dobândirea şi 
practicarea virtuţilor aduce în sufletul celui duhovnicesc adevărata 
fericire, întrucât „virtutea este cu mult mai vrednică de cinste decât 



6 Idem, Despre legea duhovnicească, în Filocalia..., volumul 1, p. 308. 

Sfântul Isaac Şirul, Cuvinte despre sfintele nevoinţe, în Filocalia..., volumul X, 
Traducere, introducere şi note de Pr. Prof. Dr. Dumitru Stăniloae, Editura Institutului 
Biblic şi de Misiune al Bisericii Ortodoxe Ortodoxe, Bucureşti, 1981, p. 477: „De aceea 
ne-a dat nouă poruncile Lui de viată făcătoare, ca pe nişte leacuri curăţitoare ale stării 
noastre pătimaşe. Căci ceea ce sunt leacurile pentru trupul bolnav, aceea sunt poruncile 
pentru sufletul pătimaş. Şi e vădit că poruncile s-au dat împotriva patimilor, spre 
tămăduirea sufletului care a căzut..." 

8 Ava Dorotei, op. cit., p. 594-595. 

9 Talasie Libianul, Despre dragoste, înfrânare şi petrecerea cea după minte, în 
Filocalia..., volumul 4, p. 18. 

10 Ibidem. 

-4- 



Virtuţile creştine, cărări spre fericirea veşnică 



bogăţia" 11 . 

Virtuţile sunt - potrivit Sfântului Petru Damaschinul - 
lumina şi soarele sufletului. „Şi precum soarele, călătorind de 
fiecare dată de la răsărit până la apus dă o zi, iar lipsind el, se face 
noapte, aşa şi fiecare virtute pe care o săvârşeşte omul luminează 
sufletul, iar ascunzându-se ea, se face patimă şi întuneric, până ce 
agoniseşte omul iarăşi virtutea şi prin aceasta vine lumina" 12 . 

Virtuţile creştine reprezintă calea şi „scara cea mică şi 
scurtă" spre împărăţia cerească 13 . Ele sunt asemenea unei scări spre 
cer, pe care urcă şi coboară îngerii, susţinându-i şi ajutându-i pe 
ostenitori în acest urcuş duhovnicesc 14 . La capătul de sus al acestei 
scări a desăvârşirii se află însuşi Dumnezeu, Cel ce aşteaptă de la 
început hotărârea noastră de a porni pe această scară nevăzută şi 
aducătoare de fericire adevărată; Care pe cei ce au pornit cu 
dragoste şi râvnă îi susţine în eforturile lor, întinzându-le „mâna 
puterii Sale de sus" 15 ; iar odată ajunşi la capătul ei, le dă răsplata 
pentru ostenelile lor - unirea îndumnezeitoare. 

în această lume şi în această viaţă, omul se află, din punct de 
vedere duhovnicesc, la mijloc între două căi, care, pe măsură ce 
pornim pe una sau alta dintre ele - se lărgeşte: calea binelui şi calea 
răului. Sfântul Petru Damaschinul consideră că „fiecare stă la 
mijlocul acestor două căi, adică a dreptăţii şi a păcatului; şi-şi alege 
pe care o vrea şi pe aceasta înaintează" 16 . Alegerea căii celei bune 
este o dovadă de discernământ duhovnicesc, deoarece „patimile 



11 Nil Ascetul, Cuvânt ascetic, în Filocalia..., volumul I, p. 217. 

12 Sfântul Petru Damaschinul, învăţături duhovniceşti ale Sfântului Petru Damaschin, 
în Filocalia..., volumul V, p. 247. 

13 Sfântul Grigorie Sinaitul, Ale celui dintre sfinţi părintelui nostru Grigorie Sinaitul. 
Capete foarte folositoare în acrostih, în Filocalia..., volumul VIL, p. 139. 

14 Sfântul Simeon Noul Teolog, Cele 225 de capete teologice şi practice, în Filocalia..., 
volumul VI, p. 84. 

15 Ibidem. 

16 Sfântul Petru Damaschinul, op. cit., p. 34. 

stau lângă virtuţi şi locuiesc uşă lângă uşă" 17 , sau, cum spune 
Talasie Libianul - „păcatele stau alăturea de virtuţi şi de aceea cei 
răi iau virtuţile drept păcate" 18 . 

Un monah precum Sfântul Antonie cel Mare ne 
încredinţează de accesibilitatea lucrării de dobândire şi de 
practicare a virtuţilor, de către fiecare creştin, spunând: „Să nu zică 
cineva că este cu neputinţă omului să ajungă la viaţa cea virtuoasă, 
ci numai că aceasta nu este uşor, cu toate că nici cei ce au dobândit- 
o nu sunt pe deplin lămuriţi asupra acestui lucru" 19 . însă de aceasta 
se împărtăşesc doar cei „cu mintea iubitoare de Dumnezeu" 20 . 
Sfântul loan Scărarul exprimă acelaşi lucru, sfătuind: „Nimeni să 
nu dea vina pe neputinţa sa pentru neîmplinirea poruncilor 
evanghelice. Căci sunt sufletele - spune el - care au făcut şi ceea ce 
e mai presus de poruncă" 21 . 

Sufletul, aflăm de la Sfântul Grigorie Sinaitul, are puterea 
de a naşte, prin voia sa liberă, atât patimile, cât şi virtuţile. Insă, pe 
când virtuţile se nasc după fire, patimile sunt lucrate împotriva 
firii 22 . însuşi actul consimţirii, chiar şi numai cu gândul, la o 
patimă, înseamnă o cădere a minţii din statutul ei firesc de păzitoare 
a sufletului. Lucrând, apoi, patima, omul, sub aparenta lărgire a 
experienţei sale de viaţă, sărăceşte, îşi distruge viaţa duhovnicească, 
reducându-o la statutul de simplu automatism care se declanşează 
ori de câte ori se ivesc condiţiile lucrării păcatului şi se lucrează cu 
o violenţă mereu crescândă. Fiecare nou păcat şi fiecare nouă 
patimă este o nouă lovitură, tot mai puternică, dată sie însuşi. 



17 Calist şi Ignatie Xanthopol, Metoda sau cele 100 capete ale lui Calist şi Ignatie 
Xanthopol, mFilocalia..., volumul VIII, p. 41-42. 

18 Talasie Libianul, op. cit., p. 22. 

19 Sfântul Antonie cel Mare, op. cit., p. 17. 

20 Ibidem. 

21 Sfântul loan Scărarul, Scara dumnezeiescului urcuş, in Filocalia..., volumul VIII., p. 
320. 

22 Sfântul Grigorie Sinaitul, op. cit., p. 121. 

Fiecare patimă este o lovitură cumplită dată fiinţei umane, în 
temeliile sale, iar efectul acesteia este dezechilibrul vieţii sufleteşti 
şi trupeşti, căderea în zonele abisale ale patologicului, al cărei final 
tragic este moartea faţă de sine, adică faţă de ceea ce omul are mai 
sfânt în constituţia sa - sufletul său, conştiinţa sa - glas al lui 
Dumnezeu -, faţă de semeni, care din ajutoare pe calea mântuirii 
devin simple obiecte de satisfacere a poftelor şi dorinţelor sale 
egoiste şi faţă de Dumnezeu, rănit şi jertfit cu fiecare nou păcat. 

Omul poate deveni, potrivit voii sale libere, lucrător 
desăvârşit al virtuţilor sau rob al patimilor, iar actul său de alegere a 
uneia din aceste două căi îl face vrednic de răsplata netrecătoare sau 
pasibil de pedeapsă şi osândă veşnică. In primul caz, dobândeşte 
nemurirea, fericirea veşnică; în cel de-al doilea, moartea veşnică, 
comuniunea cu diavolii şi oamenii care l-au instigat şi încurajat în 
lucrarea răului. 

în funcţie de atitudinea sa, omul se dovedeşte a fi legat şi 
robit lumii acesteia trecătoare şi va pieri ca şi ea, sau, însetat de 
adevărata lume şi de adevărata viaţă, cea veşnică, în odihna iubirii 
Părintelui său ceresc şi a celor bineplăcuţi Lui. 

Dumnezeu - Izvor al virtuţilor. Omul - autor al lor. 
Duhul Sfânt - desăvârşitor al acestora 

Originea sau cauza primă a tuturor virtuţilor şi a faptelor 
bune este Dumnezeu. Binele, în toate formele sale, este o reflecţie a 
dumnezeirii. Dar, în timp ce Dumnezeu este bun prin fiinţă, 
existenţele create devin bune prin participare la Binele suprem, 
adică prin cultivarea virtuţilor. 

Dumnezeu este originea, începutul, mijlocul şi sfârşitul 

oricărui bine 23 , de aceea este imposibil de conceput şi lucrat binele 
cu adevărat în afara Lui şi fără Duhul Sfânt 24 . In această logică 
duhovnicească, „tot binele vine de la Dumnezeu, după o anumită 
orânduire şi pleacă pe ascuns de la cei nemulţumitori, 
nerecunoscători şi leneşi" 25 . 

Virtutea, fiind o formă covârşitoare a binelui, veşmântul 
uman al desăvârşirii dumnezeieşti, este o manifestare a acestei 
plinătăţi de viaţă duhovnicească. „Cauza virtuţilor este Dumnezeu" 
- spune Sfântul Maxim Mărturisitorul 26 ; El este „Cel ce a făcut 
virtutea şi a dat-o oamenilor" 27 . Fiind „începutul, mijlocul şi 
sfârşitul oricărui bine" 28 , El este „începătorul oricărei virtuţi, 
precum soarele al luminii de toate zilele" 29 . De la El vine tot binele, 
şi „după orânduirea Lui" 30 . El Se află tainic în porunci şi în virtuţi, 
rămânând ascuns acolo unde nu întâlneşte făptuire şi dorinţă de 
stăruire în bine. Insă acolo unde vede străduinţă şi dragoste de 
săvârşire a virtuţilor, întăreşte pe ostenitor pe „calea" sau „drumul 
virtuţilor". 

înaintarea în această viaţă virtuoasă înseamnă de fapt, 
împărtăşirea din plinătatea acestei vieţi dumnezeieşti. Spre 
deosebire de rău şi păcat, care a pătruns în fire prin libera voinţă a 
omului, prin exercitarea greşită a libertăţii sale şi din duşmănia 
vrăjmaşului, binele şi virtutea sunt opere ale conlucrării omului cu 
Dumnezeu. Deşi până la un anumit moment predomină efortul 
ascetic al creştinului, Dumnezeu fiind prezent în această lucrare în 



Marcu Ascetul, op. cit., p. 284. 

24 Ibidem. 

25 Ibidem, p. 290. 

26 Sfântul Maxim Mărturisitorul, Răspunsuri către Talasie, Filocalia..., volumul III, p. 
418. 

27 Sfântul Petru Damaschinul, op. cit, p. 21 1. 

28 Sfântul Marcu Ascetul, op. cit., p. 284. 

29 Ibidem, p. 289. 

30 Ibidem, p. 304. 

calitate de început al ei, ascuns fiind în poruncile Sale, pe măsura 
împlinirii acestor porunci, virtuţile se dovedesc a fi daruri 
dumnezeieşti ce încununează eforturile ostenitorului, copleşindu-le 
prin bogăţie. 

Virtuţile ne-au fost date omului în chip firesc de 
Dumnezeu 31 . Contrar patimilor, care nu au o fiinţă sau ipostas, 
fiinţa virtuţii este Dumnezeu, Care ne solicită şi aşteaptă de la noi 
să devenim în această viaţă lucrători ai virtuţii şi aceasta, spre 
fericirea noastră noastră în lumea şi viaţa aceasta trecătoare, dar şi 
în împărăţia Lui cea cerească 32 . 

"Virtutea este firească şi se află în noi" 33 . Dobândirea ei 
înseamnă întoarcerea sufletului de la orbire la lumina sa proprie, la 
sănătatea sa cea după fire. întoarcerea de la păcat la virtute, 
metanoia, este în această accepţiune, o venire în sine, o întoarcere 
de la ceea ce este străin, contrar şi păgubitor firii, la starea ei 
firească, naturală, reintrarea în hotarele specifice ale ei. Oricât de 
puternică ar fi obişnuinţa în lucrarea păcatului, fie el chiar 
generalizat în forma patimilor, virtutea, aparţinând naturii umane, 
rămâne mai puternică decât deprinderile străine ale acestei a doua 
naturi, ale acestei pseudo-naturi, contrară celei dintâi şi, până la 
urmă, fiinţei umane în sine. 

Firea omului se dovedeşte a fi, în această lucrare cu 
adevărat eroică, prieten adevărat sau cumplit duşman, întrucât unii 
au o înclinare, prin fire, spre virtute, în timp ce alţii trebuie să-şi 
silească firea cu toată puterea spre o astfel de lucrare 34 . Sfântul Ioan 
Scărarul, însă, îi admiră pe cei ce „deşi pentru un timp sunt biruiţi, 
îsi silesc firea" 35 . 



31 Ava Dorotei, op. cit., p. 

32 Ibidem 

33 
34 

35 Ibidem 



Ibidem, p. 594. 

Sfântul Ioan Scărarul, op. cit., p. 325. 

ThîrlpiTi 

în acest context, Ilie Ecdicul vorbeşte despre virtuţi care 
atârnă de noi, menţionând între ele rugăciunea şi tăcerea; şi virtuţi 
care nu atârnă de noi, ci de temperamentul trupului, precum postul 
şi privegherea 36 . Dacă lucrarea virtuţilor sufleteşti ţine mai mult de 
eforturile noastre ascetice, în lucrarea virtuţilor trupeşti, o 
însemnătate aparte o are firea sau temperamentul nostru, deşi 
aceiaşi Părinţi ne arată culmile la care poate fi înălţată această fire şi 
trupul, ca purtător al ei, prin asceză. 

Chiar dacă II consideră pe Dumnezeu autor prim sau izvor 
al virtuţilor, aceşti teodidacţi, ei înşişi lucrători deplini ai virtuţilor, 
vorbesc şi despre originea lor umană, în sensul colaborării omului 
cu harul dumnezeiesc, spre dobândirea şi practicarea lor. Virtuţile 
îşi au originea omenească în puterile sau facultăţile sufleteşti, în 
firea şi temperamentul nostru. 

Prin urmare, viaţa virtuoasă, dăruită în potentă prin harul 
Botezului, este accesibilă tuturor; înaintarea în universul teandric al 
virtuţilor creştine şi al roadelor acestora fiind rezultatul purtării 
„jugului nevoinţelor", de către fiecare dintre noi. Virtutea şi 
darurile ei sunt accesibile tuturor, ca unele fireşti sau sădite în firea 
noastră. Ceea ce trebuie să dovedim noi este dorinţa de dobândire a 
lor şi, odată dobândite, străruinţă în lucrarea lor sau, în exprimarea 
aceluiaşi Sfânt Antonie cel Mare: „Trebuie gând sfătuitor, vieţuire, 
încercare, vreme, nevoinţă şi dor după lucru bun" 37 . 

Definiţia, felurile şi circuitul virtuţilor la Părinţii filocalici 

Dintre scriitorii filocalici, Sfântul loan Damaschinul a fost 
preocupat de etimologia cuvântului, arătând că denumirea de 
virtute - areti - vine de la airestaia, a alege, subliniind în acest mod 



Ilie Ecdicul, Culegere din seminţele înţelepţilor, în Filocalici..., volumul IV, p. 3 1 1 . 
37 Sfântul Antonie cel Mare, op. cit., p. 25. 

una din însuşirile esenţiale ale virtuţii creştine, şi anume, faptul de a 
fi „aleasă şi voită", nu impusă şi silită 38 . 

încercând să definească virtutea, Sfântul Maxim 
Mărturisitorul o consideră a fi „deprinderea atotnepătimaşă şi 
învârtoşată în bine, care nu are nimic contrar, nici de o parte, nici 
de alta" 39 . Această definiţie, mai mult tehnică, este dublată însă de o 
definiţie ascetică, care pune în valoare cei doi poli ai virtuţii sau cei 
doi autori ai ei: Dumnezeu şi omul. Aceasta este, poate, cea mai 
frumoasă definiţie dată virtuţii în spiritualitatea ortodoxă. Ea este 
numită a fi „unirea prin cunoştinţă a neputinţei omeneşti cu puterea 
dumnezeiească" 40 . 

Părinţii filocalici, dorind să arate legătura dintre virtuţi, 
vorbesc despre „neamul de aur al virtuţilor" 41 , despre „lanţul 
sfânt" 42 al acestora, despre „ceata fericitelor virtuţi" 43 sau „cununa 
frumoasă a virtuţilor" 44 . 

Virtuţile se nasc una pe alta, aflându-se într-o strânsă 
legătură duhovnicească. Din acest motiv, Cuviosul Nichita 
Stimatul, Ilie Ecdicul, Sfântul Ioan Scărarul şi alţi scriitori 
duhovniceşti vorbesc despre virtuţi cuprinzătoare şi începătoare 
(postul, rugăciunea şi tăcerea) şi despre maici ale virtuţilor, al 
căror izvor este însuşi Dumnezeu. Pentru dobândirea acestora 
trebuie să ne nevoim, dacă dorim să câştigăm şi fiicele lor. Aceste 
maici ale virtuţilor sau aceste virtuţi cuprinzătoare şi începătoare au 
fost zidite în firea oamenilor, iar diversele moduri în care ele 



38 Sfântul Ioan Damaschinul, Cuvânt de suflet folositor, în Filocalia..., volumul IV, p. 
213-214. 

39 Sfântul Maxim Mărturisitorul, op. cit., p. 418. 

40 Ibidem, p. 305. 

41 Parafrază în 150 capete a Sfântului Simeon Metafrastul la cele 50 de Cuvinte ale 
Sfântului Macarie Egipteanul, în Filocalia..., volumul V, p. 307. 

42 Ibidem, p. 302. 

43 Teodor al Edesei, Cuvânt despre contemplaţie, în Filocalia..., volumul 4, p. 258. 

44 Parafrază în 150 capete..., p. 301. 

înfloresc şi rodesc sunt efecte ale eforturilor omului, ajutat de harul 
dumnezeiesc. 

Sfântul Marcu Ascetul învaţă că pentru desăvârşirea firii 
noastre sunt necesare toate virtuţile 45 . După cum coroana unui 
împărat nu este alcătuită doar dintr-o singură piatră de preţ, tot 
astfel, nepătimirea nu constă în dobândirea unei sau unor virtuţi, ci 
a tuturor 46 . 

A lucra o virtute înseamnă, de fapt, a le lucra pe toate, chiar 
dacă faptele noastre par a fi expresie a unei virtuţi particulare. 
Fiecare este cuprinsă în cealaltă şi de aceea fapta bună are atât de 
multe efecte binefăcătoare. Fiecare virtute îşi pune amprenta în 
mod particular pe faptele noastre, dându-le o bogăţie fascinantă de 
nuanţe şi roade 47 . 

Sfântul Grigorie Sinaitul, vorbind despre „scara mică şi 
scurtă" a virtuţilor, consideră că ea are cinci trepte: lepădarea, 
supunerea, ascultarea, smerenia şi dragostea. Pe această scară 
urcând creştinul, se ridică din iadul păcatului, se leapădă de cele 
materiale, dobândind desăvârşirea 48 . 

Fiecare virtute este „maica celei de a doua" 49 . Virtuţile se 
nasc şi se cresc una pe alta, de aceea Sfântul Grigorie Sinaitul 
vorbeşte despre „un singur chip al virtuţii" 50 . Virtuţile 
cuprinzătoare „îmbrăţişează în ele pe cele restrânse" 51 . Viaţa 
virtuoasă este asemenea unui lanţ si unei linii felurit aurită 52 , în care 



45 Sfântul Marcu Ascetul, Despre cei ce cred că se îndreaptă din fapte, în Filocalia..., 
volumul l,p. 315. 

46 Sfântul loan Scărarul, op. cit., p. 423. 

47 Sfântul Isaac Şirul, op. cit., p. 398: „Şi când se apropie de orice virtute ca s-o lucreze, 
nu o lucrează numai în parte în ea, ci le lucrează în chip cuprinzător pe toate, în întregime, 
dintr-odată". 

48 Sfântul Grigorie Sinaitul, op. cit., p. 139. 

49 Sfântul loan Scărarul, op. cit., p. 239. 

50 Sfântul Grigorie Sinaitul, op. cit., p. 118. 

51 Sfântul Simeon Noul Teolog, op. cit., p. 95. 

52 Calist şi Ignatie Xanthopol, op. cit., p. 30. 

fiecare virtute este asemenea unui inel, înlănţuit de altele asemenea 
lui 53 . Virtuţile acestui lanţ sfânt sunt legate între ele, atârnând una 
de alta 54 . 

Lanţul acesta sfânt are ca verigi rugăciunea curată, dragostea, 
bucuria, blândeţea, smerita cugetare, slujirea şi ascultarea, 
nădejdea, credinţa şi curăţia 55 sau, aşa cum vede Sfântul Petru 
Damaschinul acest circuit al virtuţilor, „cel ce se teme de munci 
păzeşte poruncile; şi cel ce păzeşte poruncile rabdă necazurile; iar 
cel ce rabdă necazurile, va avea nădejde în Dumnezeu; iar nădejdea 
desparte mintea de toată împătimirea; iar despărţită de aceasta, va 
avea dragoste de Dumnezeu" 56 . 

Sfântul Maxim Mărturisitorul, pornind în descrierea acestui 
neam sfânt al virtuţilor de la credinţă, ca temelie a vieţii virtuoase 
stabileşte următoarea relaţie între ele: „Cel ce crede în Domnul se 
teme de chinuri; cel ce se teme de chinuri se înfrânează de la 
patimi; cel ce se înfrânează de la patimi rabdă necazurile; cel ce 
rabdă necazurile va avea nădejde în Dumnezeu; iar nădejdea în 
Dumnezeu desface mintea de toată împătimirea după cele 
pământeşti; în sfârşit, mintea desfăcută de acestea va avea iubire 
către Dumnezeu" 57 . 

Sau, într-o exprimare mistică, această legătură devine, în 
exprimarea aceluiaşi Sfânt Părinte, următoarea: „Cel ce crede se 
teme; cel ce se teme, se smereşte; cel ce se smereşte, se 
îmblânzeşte, dobândind deprinderea de a-şi linişti mişcările cele 
potrivnice firii ale iuţimii şi poftei; cel blând păzeşte poruncile; iar 
cel ce păzeşte poruncile se curăţeşte; cel ce s-a curăţit, se 



53 Ibidem. 

54 Parafrază în 150 capete..., p. 302. 

55 Ibidem. 

56 Sfântul Petru Damaschinul, op. cit, p. 46. 



Sfântul Maxim Mărturisitorul, Capete despre dragoste. Suta întâia, în Filocalia..., 

volumul 2, p. 61. 

■13- 



Preot loan C. Teşu 



luminează, iar cel ce s-a luminat, se învredniceşte să se sălăşluiască 

în cămara tainelor cu Mirele-Cuvântul" 58 . 

Cuviosul Nichita Stithatul spune că în timp ce începătorilor în viaţa 

de virtute le este de mai mare folos teama de chinuri, la cei 

înaintaţi aceasta este înlocuită de o temere curată, izvorâtă din 

dragoste 59 . 

Cu privire la numărul virtuţilor şi la valoarea lor, listele 
scriitorilor filocalici diferă. Sfântul Petru Damaschinul lărgeşte 
mult numărul celor şapte virtuţi generale: credinţa, temerea de 
Dumnezeu şi gândul la moarte, pocăinţa, înfrânarea, paza 
gândurilor şi a minţii, răbdarea necazurilor şi nădejdea, smerenia şi 
iubirea, descoperind, ca roade ale acestora, 228 de virtuţi. 

In legătură cu împărţirea şi descrierea fiecărei virtuţi, 
întâlnim aceeaşi diversitate de opinii ca şi în cazul patimilor. Unii 
aşează o virtute în fruntea tuturor celorlalte, alţii altă virtute, fără a 
afecta, însă, lista lor tradiţională. 

Sfântul Antonie cel Mare consideră ca virtute iniţială „dispreţuirea 
trupului" 60 , în timp ce Isaia Pusnicul o numeşte „nepurtarea de 
grijă" 61 . Sfântul Petru Damaschinul spune că începutul şi sfârşitul 
tuturor virtuţilor este înţelepciunea duhovnicească 62 . Ilie Ecdicul 
învaţă că tuturor virtuţilor le premerge mila şi adevărul, din care se 
nasc smerenia şi discernământul 63 . Cuviosul Nichita Stithatul arată 
că înaintea tuturor virtuţilor se află credinţa din inimă 64 , iar cel mai 
mare bun dintre virtuţi este smerenia 65 , în timp ce Sfântul Maxim 



58 Idem, Capete teologice (gnostice), mFilocalia..., volumul 2, p. 154. 

59 Cuviosul Nichita Stithatul, op. cit, p. 235. 

60 Sfântul Antonie cel Mare, op. cit., p. 47. 

61 Isaia Pusnicul, Despre păzirea minţii în 27 de capete, în Filocalia..., volumul 1, p. 
485. 

62 Sfântul Petru Damaschinul, op. cit, p. 191. 

63 Ilie Ecdicul, op. cit., p. 303. 

64 Cuviosul Nichita Stithatul, op. cit, p. 222. 

65 Ibidem, p. 272. 

Mărturisitorul este convins că toate virtuţile se cuprind şi se 
sintetizează în lucrarea iubirii 66 , iar la câştigarea acesteia, de cel 
mai mare folos este rugăciunea curată 67 . 

După originea lor primă, Sfântul Grigorie Sinaitul le 
împarte în virtuţi fireşti, adică virtuţi ce aparţin firii; virtuţi cu 
fapta sau din liberă alegere şi virtuţi dumnezeieşti sau ale harului, 
care vin de la Duhul Sfânt 68 ; sau în virtuţi lucrate, spre a căror 
împlinire omul îşi sileşte firea şi virtuţi lucrătoare, care vin în noi 
„când trebuie şi cât şi precum voiesc" 69 . 

Cele fireşti sau lucrate îşi au originea în cele trei puteri ale 
sufletului, în timp ce virtuţile dumnezeieşti îşi au izvorul în 
Dumnezeu, Care le trimite în suflet atunci când au fost împlinite 
cele dintâi. Atât unele, cât mai ales cele din urmă, învaţă Sfântul 
Grigorie Sinaitul, îşi au darul lor specific, izvorât din harul 
dumnezeiesc, iar acest dar se manifestă ca o lucrare deosebită, care 
atrage, prin dulceaţă, spre dorirea şi lucrarea ei, chiar şi pe cei ce nu 

70 

voiesc aceasta . 

Sfântul Petru Damaschinul face distincţie între virtuţile lui 
Dumnezeu, virtuţile îngerilor şi cele ale oamenilor. In timp ce 
virtuţile lui Dumnezeu nu au nici început, nici sfârşit şi au aparţinut 
dintotdeauna dumnezeirii, Dumnezeu actualizându-le liber, după 
voia Sa, îngerii şi oamenii au nevoie de ajutorul lui Dumnezeu 
pentru a imita virtuţile Lui 71 . 

La Teodor al Edesei, întâlnim împărţirea în virtuţi naturale, 
care nu întrec firea 72 şi virtuţi supranaturale, care sunt mai presus 



66 Sfântul Maxim Mărturisitorul, Cuvânt ascetic, în Filocalia..., volumul 2, p. 28. 

67 Idem, Capete despre dragoste. Suta întâia..., p. 62. 

68 Sfântul Grigorie Sinaitul, op. cit., p. 121. 

69 Ibidem, p. 122. 



'" Ibidem, p. 119. 

71 Sfântul Petru Damaschinul, op. cit, p. 248. 

72 Teodor al Edesei, op. cit., p. 255. 

de starea naturală şi sunt lucrate de Dumnezeu 73 . Cele dintâi sunt 
premiza celor din urmă. 

Ca naturale, le simţim mai ales la începutul eforturilor 
noastre de dobândire a lor, pe calea luptei pentru dobândirea lor şi a 
oştenilor în făptuirea lor. Pe măsura lucrării şi împlinirii acestora, 
sesizăm tot mai mult ajutorul lui Dumnezeu pentru ca apoi, prin 
deplinătatea săvârşirii lor, să sesizăm legătura virtuţilor între ele şi a 
tuturor cu Dumnezeu, originea şi cauza oricărui bine şi a oricărei 
fapte virtuoase. De aceea, înaintarea în practicarea virtuţilor 
naturale, înseamnă, de fapt, înaintarea în virtuţile supranaturale, 
înaintarea în desăvârşire, în sfinţenie. 

Cu privire la circuitul lor sau la modul în care o virtute se 
naşte din cea precedentă, Părinţii filocalici preiau lista celor patru 
virtuţi filosofice, dezvoltându-o, însă, până la nuanţări duhovniceşti 
speciale. Sfântul Grigorie Sinaitul consideră cele patru virtuţi: 
chibzuinţă, bărbăţia, neprihănirea şi dreptatea ca avându-şi 
originea în virtuţile dumnezeieşti. Originea acestora este 
„înţelepciunea dumnezeiască a cunoscătorilor de Dumnezeu, cea 
mişcată de Duhul" 74 . 

Identificând originea lor şi în facultăţile sufleteşti, Sfântul 
Petru Damaschinul consideră că din cugetare sau minte se nasc 
chibzuinţă şi dreptatea sau dreapta socoteală (discernământul); din 
partea poftitoare, neprihănirea; iar din iuţime, bărbăţia. Fiecare 
dintre aceste virtuţi se află între două extreme: chibzuinţă, între 
prea multa socotire şi nechibzuinţa; neprihănirea, între nesimţire şi 
desfrânare; bărbăţia, între cutezanţa nesocotită şi laşitatea; 
dreptatea, între voinţa de a avea prea puţin şi a avea prea mult. 
Sfântul Petru Damaschinul numeşte virtuţile generale „chipul 



73 Ibidem. 

74 Sfântul Grigorie Sinaitul, op. cit., p. 1 19. 

omului ceresc", iar cele care izvorăsc din ele - „chipul omului 
pământesc" 75 . 

Cuviosul Nichita Stimatul dezvoltă această schemă, vorbind 
despre „pătrimea virtuţilor dumnezeieşti" şi „optimea virtuţilor 
generale", astfel încât fiecare se face o treime. înţelepciunea naşte 
cunoştinţa şi vederea înţeleaptă; dreptatea - puterea de a deosebi şi 
socotinţa milostivă; bărbăţia - răbdarea şi stăruinţa statornică; 
cumpătarea - curăţia şi fecioria. Originea ultimă a acestei 
„douăsprezecimi treimice" 76 este Dumnezeu, Creatorul şi 
învăţătorul lor. 

Atunci când se referă la virtuţile teologice: credinţa, 
nădejdea şi dragostea, Părinţii asceţi le consideră pe acestea a fi: 
„începutul, mijlocul şi sfârşitul", „dăruitoarele şi călăuzitoarele 
tuturor virtuţilor" 77 . Intre acestea, credinţa ne face să ne temem cu 
adevărat de Dumnezeu. Nădejdea, eliberându-1 pe creştin de frica 
de rob, îl înaltă spre dragoste, care înfăptuieşte unirea cu 
Dumnezeu 78 . 

Sfântul Petru Damaschinul învaţă că fiecare virtute este 
lucrată de harul lui Dumnezeu şi dă o anumită vedere sufletului. 
Prin străduinţele sale, creştinul primeşte de la Sfântul Duh cele 
şapte cunoştinţe pe care aceste virtuţi le dăruiesc. Iar cei ce le fac 
cu scopul de a plăcea lui Dumnezeu a acestor virtuţi, când lucrarea 
lor se va fi oprit, desăvârşirea 79 . însăşi prezenţa şi rămânerea în noi 
a harului lui Dumnezeu este o dovadă a lucrării virtuţilor. Pentru 
Sfântul Simeon Noul Teolog, virtuţile sunt unelte de care omul se 
foloseşte pentru a progresa duhovniceşte, dar, oricât de înalt ar fi 
acest progres, fără venirea „focului dumnezeiesc", virtuţile rămân 



75 Sfântul Petru Damaschinul, op. cit., p. 62. 

76 Cuviosul Nichita Stithatul, op. cit, p. 326. 

77 Calist şi Ignatie Xanthopol, op. cit., p. 195. 

78 Filotei Sinaitul, Capete despre trezvie, mFilocalia..., volumul 4, p. 117. 

79 Sfântul Petru Damaschinul, op. cit, p. 175-176. 

„iară rost şi iară folos" 80 . Virtuţile devin, astfel, pecete a 
dumnezeirii într-un suflet omenesc ce a dobândit asemănarea cu 
Tatăl său Cel ceresc. Lucrarea aceasta este un dar al Sfântului Duh, 
pentru că omul nu poate, singur, să le înfăptuiască deplin, dacă nu 
este ajutat de har. Cu cât experiază mai mult frumuseţea lor, cu atât 
devine mai conştient de prezenţa şi ajutorul harului divin în sufletul 
său, lucrător al virtuţilor. 

Vorbind despre „trupul virtuţilor" 81 sau despre „haina 
virtuţilor" 82 , Părinţii filocalici, deşi consideră că virtutea este una, 
ea are mai multe moduri de manifestare. 

După originea lor secundă sau omenească, virtuţile sunt 
trupeşti şi sufleteşti. Cele sufleteşti sunt superioare celor trupeşti, 
precum sufletul este mai de preţ decât trupul 83 . Pentru aceşti 
scriitori asceţi, virtuţile trupeşti sunt unelte sau trepte spre virtuţile 
sufleteşti. 

încercând să facă o precizare a virtuţilor trupeşti şi 
sufleteşti, Sfântul Maxim Mărturisitorul ne dă următoarea listă a 
virtuţilor sufletului: iubirea, smerenia, blândeţea, îndelunga 
răbdare, îngăduinţa, nepomenirea răului, nemânierea, înfrânarea, 
nezavistia, nejudecarea, necăutarea de slavă, milostenia, 
neprihănirea, neiubirea de argint, compătimirea, lipsa de trufie, 
lipsa de mândrie, străpungerea inimii, rugăciunea; iar ca virtuţi 
trupeşti, menţionează: postul, privegherea, culcarea pe jos, lucrul 
mâinilor, înfrânarea, sărăcia, neîmprăştierea 84 . 

Sfântul loan Damaschinul lărgeşte şi sistematizează această 
listă, enumerând ca virtuţi sufleteşti cele patru virtuţi generale: 



80 Sfântul Simeon Noul Teolog, op. cit., p. 70. 

81 Sfântul Grigorie Sinaitul, op. cit., p. 97. 



82 Cuviosul Isaia Pusnicul, Douăzeci şi nouă de cuvinte, în Filocalia..., volumul XII, p. 
160. 

83 Sfântul Petru Damaschinul, op. cit, p. 212. 

84 Sfântul Maxim Mărturisitorul, Capete despre dragoste. Suta a doua.., p. 91-92. 

bărbăţia, prudenţa, cumpătarea şi dreptatea, din care se nasc 
virtuţile sufleteşti: credinţa, nădejdea, dragostea, rugăciunea, 
smerenia, blândeţea, îndelunga răbdare, suferirea răului, bunătatea, 
nemânierea, cunoştinţa dumnezeiască, neiuţimea, simplitatea, 
netulburarea, nefăţărnicia, neînfumurarea, nepizmuirea, neviclenia, 
neiubirea de argint, compătimirea, milostenia, generozitatea, 
neîntristarea, străpungerea inimii, sfiala, evlavia, dorinţa bunurilor 
viitoare, dorul după împărăţia lui Dumnezeu, poftirea înfierii. 
Iar dintre uneltele acestora, dintre virtuţile trupeşti, Sfântul Ioan 
Damaschinul enumera: înfrânarea, postul, foamea, setea, 
privegherea, starea de toată noaptea, plecarea deasă a genunchilor, 
neîmbăierea, mulţumirea cu o singură haină, mâncarea uscată, 
mâncarea târzie, mâncarea puţină, băutura de apă, culcarea pe 
pământ, sărăcia, neaverea, austeritatea, neîmpodobirea, neiubirea 
de sine, singurătatea, liniştea, neieşirea din casă, lipsa, mulţumirea 
cu ce ai, tăcerea, procurarea celor de trebuinţă prin lucrul mâinilor, 
toată reaua pătimire şi nevoinţa trupească. Interesantă este însă 
observaţia cu care încheie Sfântul Ioan Damaschinul această 
enumerare a virtuţilor trupeşti: „Toate acestea sunt cât se poate de 
necesare şi de folositoare când trupul e sănătos şi tulburat de patimi 
trupeşti. Iar dacă e neputincios şi cu ajutorul lui Dumnezeu a biruit 
acestea, nu sunt aşa de necesare, întrucât sfânta smerenie şi 
rugăciunea întregesc toate" 85 . 

După cum putem observa, enumerarea făcută cuprinde 
virtuţile generale, teologice şi ascetice şi efectele acestora, opuse 
celor şapte patimi generale. In aceste enumerări sunt cuprinse, de 
fapt, faptele creştine ce conduc spre lepădarea de patimi şi 
dobândirea nepătimirii, prin lucrarea virtuţilor; lucrările virtuoase 
care îndreaptă sufletul spre „pătimirea îndumnezeirii", prin har şi 



Sfântul Ioan Damaschinul, op. cit., p. 204-205. 

efort personal. 

Spiritualitatea filocalică, deşi vorbeşte în astfel de nuanţe, a 
sintetizat învăţătura despre toate aceste fapte virtuoase în cele şapte 
virtuţi generale: credinţa, frica de Dumnezeu şi gândul la 
Judecată, pocăinţa, înfrânarea, paza minţii şi a gândurilor, 
răbdarea necazurilor şi nădejdea, blândeţea şi smerenia, 
dragostea. 

Virtuţile - „unirea prin cunoştinţă a neputinţei omeneşti cu 
puterea dumnezeiască" 

Lucrarea aceasta de dobândire a virtuţilor prin eliberarea de 
patimile şi păcatele contrare lor şi de statornicire a noastră în 
practicarea lor este o lucrare grea, deoarece la fiecare pas ne 
pândesc numeroase ispite care încearcă să ne întoarcă şi să ne 
îndepărteze de această cale aspră şi cu chinuri, dar la capătul căreia 
ne aşteaptă însuşi Domnul - Părintele nostru ceresc, dăruindu-ne 
răsplata acestor nevoinţe. „Pe calea virtuţilor - spune Cuviosul Isaia 
Pusnicul, sunt şi căderi, este şi vrăjmăşie, este şi prefacere, este şi 
schimbare, sunt măsuri, este mişcare, este descurajare, este bucurie, 
este durere a inimii, este tristeţe, este odihnă a inimii, este 
propăşire, este silă. Este o călătorie până nu se ajunge la oprire" 86 . 

Lupta pentru dobândirea virtuţilor trupeşti şi sufleteşti este, 
precum aflăm de la Evagrie Monahul, „până la sânge" 87 . Cel ce 
vrea să le dobândească, trebuie să se sârguiască toată viaţa, „cu 
toată puterea, spre dobândirea lor, prin osteneală încordată şi prin 
grija de făptuire..." 88 . 

Sfântul Maxim Mărturisitorul spune că odată intraţi pe 



86 Sfântul Maxim Mărturisitorul, Capete teologice (gnostice). Suta a doua.., p. 189-190. 

87 Evagrie Ponticul, Cuvânt despre rugăciune, mFilocalia..., volumul 1, p. 124. 

88 Sfântul Petru Damaschinul, op. cit, p. 21 1. 

această cale a deprinderii cu osteneală a binelui, nu există decât un 
urcuş permanent, o înaintare necontenită spre ţinta sau spre capătul 
superior al ei - desăvârşirea, şi spre „cununa chemării de sus" 89 . 
Oprirea pe această cale, care se dovedeşte a fi în final abandonarea 
ei, este păcatul. Oricât de mic ar fi acesta, el zădărniceşte toate 
aceste eforturi încordate de lucrare a binelui în viaţa noastră 
duhovnicească. însă, oprindu-se, sufletul simte, prin intermediul 
conştiinţei, mustrarea şi de aceea se îndreaptă şi mai ferm spre ţinta 
sa. 

Teodor al Edesei menţionează patru cauze generale care 
împiedică mintea să dobândească virtutea. 

1) Prima este obişnuinţa deprinderilor contrare, adică o 
viaţă de păcat care îl târăşte pe om spre ceea ce este mai rău în lume 
şi în viaţă şi din care omul se ridică foarte greu. O obişnuinţă 
păcătoasă, de care omul se dispensează foarte greu. 

2) O a doua cauză o constituie o exacerbare a trăirii 
trupeşti, simţuale, care trage mintea aproape irezistibil spre păcat. 
Aceasta provoacă o restrângere şi o alterare a lucrării mintale, 
ceea ce face foarte dificilă ruperea din legăturile cumplite ale 
păcatelor. 

3) La acestea se adaugă ispita „dracilor necuraţi şi de 
oameni urători" 90 şi pilda cea rea a semenilor noştri. 

Pentru a se elibera de acestea, omul are nevoie de trei 
lucruri: dorirea şi încordarea spre dobândirea virtuţilor şi 
cererea ajutorului lui Dumnezeu - Izvorul a „toată darea cea 
bună" şi a „tot darului desăvârşit"; restrângerea şi conducerea 
într-o direcţie duhovnicească a trupului şi a simţurilor sale; 
„hrănirea necontenită a sufletului prin ştiinţă" 91 . 



59 Sfântul Maxim Mărturisitorul, Răspunsuri către Talasie..., p. 73. 

90 Teodor al Edesei, op. cit., p. 256. 

91 Ibidem, p. 257. 

Orice virtute este însoţită de plăcere şi durere. O durere 
pentru trup, ca efect al eforturilor la care el este supus şi o bucurie 
şi fericire dulce şi lină, o respiraţie curată a sufletului 92 . Virtuţile au 
împletite cu ele întristările, spune Sfântul Isaac Şirul. Despărţirea 
de necaz echivalează cu abandonarea virtuţii, lepădarea de ea, din 
cauza ostenelii pe care o necesită până când rodeşte în noi roade 
binecuvântate şi dulci 93 . Mai ales virtuţile sufleteşti cer multă 
osteneală şi vreme îndelungată 94 . Măsura deplină a unei virtuţi se 
dobândeşte după o sârguinţă de toată viaţa 95 . 

Pe măsura înaintării în această viaţă cu adevărat fericită, 
omul transfigurat datorită acestor eforturi şi trăind unei alte vieţi, 
într-un registru superior, cel duhovnicesc, simte cum osteneala 
aduce bucurie şi mângâiere. Este dorul sau setea acelui suflet care, 
gustând şi descoperind farmecul şi frumuseţea acestei vieţuiri 
creştine, nu vrea să o mai părăsească niciodată şi pentru nimic, ci 
toate eforturile sale sunt îndreptate spre înaintarea sau împărtăşirea 
tot mai deplină din aceste comori ca existând, ca trăind cu adevărat. 

începutul acestei vieţuiri este greu şi dureros. „Omul nu 
poate primi pecetea virtuţii lui Dumnezeu - aflăm de la Diadoh al 
Foticeii - dacă nu e cercat prin dureri şi neputinţe" 96 . De aceea, la 
început, această cale a virtuţii este aspră şi posomorâtă 97 şi 
aceasta pentru că firea omului aleargă neîncetat spre cele contrare 
virtuţii, spre plăcere. Din acest motiv, creştinul trebuie să-şi silească 
oarecum firea spre osteneală, iar Dumnezeu, văzând aceste osteneli, 
le înmulţeşte roadele. Atunci creştinul ajunge să simtă mângâierea 
harului şi bucuria pe care o aduc virtuţile dobândite. 



92 Ibidem,p. 312. 

93 Sfântul Isaac Şirul, op. cit., p. 203. 



Sfântul Petru Damaschinul, op. cit, p. 202. 

Sfântul loan Damaschinul, op. cit., p. 21 1. 

Diadoh al Foticeii, Cuvânt ascetic în 100 de capete, InFilocalia..., volumul 1, p. 468. 

Ibidem, p. 467. 

Cuviosul Nichita Stithatul ne spune că trebuie să luăm acest 
jug al nevoinţelor „cu dragoste fiebinte" 98 . Aşa tăcând, nu vom mai 
cruţa plăcerile trupului, nu ne vom mai speria şi lenevi din cauza 
asprimii acestor nevoinţe, ci vom privi înainte spre Dumnezeu, 
tăind cu dor fierbinte brazda virtuţilor". „Ostenelile - spune acest 
Părinte filocalic - par la început pricinuitoare de durere. Dar dacă 
începătorii stăruiesc în virtute şi se întind spre treapta de mijloc, 
ostenelile li se descoperă ca pricinuitoare de o anumită plăcere şi de 
o linişte neînţeleasă. Iar când cugetul muritor al trupului e înghiţit 
de viaţa nemuritoare, care izvorăşte din sălăşluirea Duhului în cei 
ce s-au întins cu adevărat spre sfârşiturile (ţintele) virtuţilor prin 
osteneli, ei se umplu de o bucurie şi de o veselie negrăită; 
deschizându-li-se un izvor curat de lacrimi, întrucât se iveşte de sus 
o undă dulce de căinţă" 100 . 

Acest drum al virtuţilor este, la început, greu. Ostenitorul 
are nevoie, pentru a nu cădea din această lucrare, de o adevărată 
„ştiinţă a virtuţii" 101 , pe care o dobândeşte, însă, pe măsura 
eforturilor sale ascetice. La început, lucrarea lor provoacă osteneală 
şi durere, întristare şi dor de păcatul care, uşor şi aparent, ne făcea 
plăcere, ne provoca bucurie trupească. 

In ciuda acestor osteneli însă, suntem îndemnaţi să luptăm 
pentru dobândirea lor şi pentru a experia roadele lor, aducătoare de 
adevărată fericire - duhovnicească. „Să lucrăm virtuţile - ne cere 
Sfântul Ioan Scărarul - chiar de la începutul lepădării cu osteneală şi 
cu durere. Iar înaintând, să ne simţim în ele fără întristare, chiar 
dacă suntem întristaţi puţin" 102 , întrucât atunci când vom dori cu 
toată puterea noastră să le dobândim, „le vom lucra cu toată 



Cuviosul Nichita Stithatul, op. cit, p. 223. 

99 Ibidem. 

100 Ibidem, p. 220. 

101 Nil Ascetul, op. cit, p. 238. 

102 Sfântul Ioan Scărarul, F9, p. 54. 

bucuria, sârguinţa, dorinţa şi văpaia dumnezeiească" 103 . 

Stăruinţa în lucrarea lor aduce în suflet „plăcere şi linişte 
neînţeleasă" 104 , „bucurie, sârguinţa, dorinţă şi văpaie 
dumnezeiască" 105 , „bucurie şi veselie negrăită", „izvor curat de 
lacrimi", „o undă dulce de căinţă" 106 . 

Pe cât sunt de greu de dobândit virtuţile, pe atât sunt de 
greu şi de păstrat. „Ştiinţa virtuţii" 107 este dovada de discernământ 
de care trebuie să dăm permanent dovadă. Cel ce porneşte pe acest 
drum trebuie „să se îngrijească mult de discernământ, ca să 
cunoască deosebirea între bine şi rău şi să probeze şi să descopere 
uneltirile felurite ale celui rău, care înşeală de obicei pe mulţi prin 
năluciri ce par bine întemeiate" 108 . 

Iubitorul de virtute trebuie să se ferească de cele şase curse 
sau ispite ale virtuţii, adică cele de-a dreapta şi de la stânga (a 
prea multor sau a prea puţinelor osteneli); de cele de sus şi de 
cele de jos (a înălţării şi a descurajării); a celor dinăuntru şi a 
celor din afară (adică a fricii şi a îndrăznelii). El va reuşi să 
depăşească aceste ispite prin smerenie şi răbdare 109 . Ostenitorul 
trebuie să evite atât excesul de virtute, cât şi insuficienţa ei 110 . 
Fiecare virtute trebuie lucrată nu spre lauda omenească, ci 
„pentru mântuirea sufletului" 111 . Ele sunt căi, nu scopuri în sine; 
mijloace şi unelte ce conduc spre desăvârşire. Referindu-se la 
dreapta socoteală şi osteneală pentru dobândirea lor, Sfântul 
Antonie cel Mare spune: „După cum corăbierii cârmuiesc corabia 



103 Ibidem. 

104 Cuviosul Nichita Stithatul, op. cit., p. 220. 

105 Sfântul loan Scărarul, op. cit, p. 54. 

106 Cuviosul Nichita Stithatul, op. cit., p. 220. 

107 Nil Ascetul, op. cit, p. 238. 

108 Parafrază în 150 capete..., p. 3 19. 

109 Petru Damaschinul, op. cit., p. 145. 

110 Sfântul Maxim Mărturisitorul, Răspunsuri către Talasie..., p. 401. 

111 Sfântul Antonie cel Mare, op. cit, p. 34. 

cu grijă, ca să n-o izbească de vreo stâncă văzută sau nevăzută, aşa 
şi cei ce se silesc spre viaţa duhovnicească trebuie să cerceteze cu 
frică ce trebuie să facă şi ce să nu facă. De asemenea, să creadă că 
legile lui Dumnezeu le sunt de folos, tăind de la suflet toate 
gândurile păcătoase" 112 . 

Dobândirea şi lucrarea virtuţilor are nevoie de ajutorul lui 
Dumnezeu pentru că ele se adună cu multă osteneală şi după o 
vreme îndelungată, mai ales cele sufleteşti 113 . Acest ajutor nu 
întârzie, acolo unde există stăruinţă în bine, pentru că „pe cei ce vin 
fără şovăire la El, Domnul nu-i lasă nicidecum să cadă, ci văzându-i 
slăbiţi în putere, conlucrează cu ei, îi ajută, întinzându-le mâna 
puterii Sale de sus şi-i aduce iarăşi la Sine. Aceasta, până ce urcă 
scara şi se apropie de El şi se unesc întregi cu El întreg şi uită de 
toate cele pământeşti, fiind cu El acolo sus..." 114 . 

In această lucrare duhovnicească, omul este ajutat şi de 
Duhul Sfânt. Fiecare virtute are, prin harul ei, o putere deosebită de 
atracţie asupra sufletului. Acest har îndeamnă sufletul să le 
dorească şi văzând apoi râvna lui pentru dobândirea ei, îl susţine şi 
îi împărtăşeşte roadele ei, conform nevoinţelor lui 115 . 
Mai mult decât atât, Domnul, Cel ascuns în porunci, Se dovedeşte 
în această lucrare, a fi sprijinul şi prietenul nostru cel mai bun şi 
mai apropiat. „Domnul - spune Sfântul Simeon Noul Teolog - 
apropiindu-se în chip nevăzut, călătoreşte împreună cu toţi cei ce au 
început să umble pe calea poruncilor Sale prin iubirea de 
înţelepciune cea lucrătoare, ajutându-le ca unora ce au cugetul 
nedesăvârşit, iar sufletul le şovăie în cele ale virtuţii" 116 . Domnul 
Iisus Hristos, Pelerinul nevăzut si necunoscut, dar simţit, de la Care 



112 Ibidem,p. 19. 

113 Sfântul Petru Damaschinul, op. cit., p. 145. 

114 Sfântul Simeon Noul Teolog, op. cit., p. 84. 

115 Sfântul Grigorie Sinaitul, op. cit., p. 119. 

116 Sfântul Simeon Noul Teolog, op. cit., p. 299. 

ne vine tot ajutorul, „creşte împreună cu vârstele duhovniceşti ale 
celor ce se nevoiesc" 117 . Pe măsura înaintării noastre duhovniceşte, 
prezenţa Sa devine tot mai efectivă, culminantă, covârşitoare, până 
când din musafir devine prezenţă permanentă şi aducătoare de 
fericire duhovnicească nepieritoare 118 . 

Roadele virtuţilor 

Sfântul Grigorie Sinaitul vorbeşte despre „mireasma 
fiecărei virtuţi" 119 , o mireasmă ce înfrumuseţează viaţa noastră, o 
mireasmă duhovnicească bine plăcută lui Dumnezeu. 

Virtuţile aduc în sufletul celui ce le practică o „bucurie 
negrăită" 120 , încât acesta suferă „o schimbare minunată şi mai 
presus de cuvânt" 121 , astfel încât el uită de trup şi de plăcerile sale, 
îndreptându-şi toată atenţia şi grija sa spre lucrarea şi viaţa mult 
superioară a sufletului său. El uită aproape în întregime de 
trebuinţele firii sale, fiind preocupat doar să dea glas şi împlinire 
dorului său de desăvârşire, de asemănare cu Dumnezeu, prin 
virtute. Bucuria pe care o dă lucrarea virtuţilor sufletului este 
împreunată cu fericirea şi plăcerea nestricăcioasă şi este o lucrare 



117 Cuviosul Nichita Stithatul, op. cit., p. 327. 

118 Ibidem, p. 327-328: Domnul nostru Iisus Hristos creşte împreună cu vârstele 
duhovniceşti ale celor ce se nevoiesc. Când sunt prunci şi au nevoie de lapte, se zice că se 
alăptează El însuşi cu laptele virtuţilor începătoare ale deprinderii trupeşti, al cărui folos e 
prea puţin celor ce au crescut cu virtutea şi leapădă pe încet pruncia. Când au ajuns la 
tinereţe şi mănâncă mâncarea tare a contemplaţiei făpturilor, ca unii ce şi-au exercitat 
simţurile sufletului, se zice că sporeşte şi Hristos cu vârsta şi cu harul şi sade în mijlocul 
bătrânilor şi le descoperă adâncuri acoperite de întuneric. Iar când au ajuns la bărbatul 
desăvârşit (Efeseni IV, 13), la măsura vârstei plinătăţii lui Hristos, se zice că vesteşte El 
însuşi cuvântul pocăinţei şi învaţă popoarele cele ale împărăţiei cerurilor şi se grăbeşte 
spre patimi. Căci aceasta este sfârşitul oricăruia din cei ce s-au desăvârşit în virtuţi, ca 
după ce a străbătut toate vârstele lui Hristos, să ajungă la pătimirea încercărilor (ispitelor), 
asemenea crucii Aceluia". 

19 Sfântul Grigorie Sinaitul, op. cit., p. 121. 

120 Sfântul Simeon Noul Teolog, op. cit., p. 273. 

121 Ibidem. 

tainică a Duhului Sfânt, în inima iubitorului de virtute 122 . O pace şi 
o mulţumire interioară pe care o trăieşte sufletul ostenitorului, o 
mângâiere lină pe care o aduce lucrarea faptei bine, o bucurie cu 
atât mai curată şi mai intensă cu cât faptele noastre bune sunt mai 
multe şi tot mai desăvârşite. O stare dumnezeiască, picurată şi apoi 
revărsată în sufletul nostru. 

După roadele lor, putem distinge virtuţile adevărate şi 
mântuitoare. Rodul esenţial al acestora este starea de nepătimire. 
Virtuţile care nu conduc spre aceasta sunt doar „părute" şi în 
realitate deşarte şi mincinoase 123 . 

Darul sau rodul suprem pe care îl procură virtuţile este 
îndumnezeirea, pe care o dobândim atunci când va vrea 
Dumnezeu să ne introducă în tainele Sale, în slava Sa 124 . 

Lucrarea virtuţilor este operă a omului în trup. Săvârşirea 
lor încetează odată cu viaţa aceasta. Dincolo, însă, „nu vom înceta 
să pătimim îndumnezeirea după har, ca o răsplată pentru ele" 125 . 



A vorbi despre virtute este un lucru frumos şi bun, dar a 
lupta pentru ele este mântuitor, căci Dumnezeu preţuieşte ostenelile 
şi lacrimile pentru ele, nu cuvintele înalte şi meşteşugite. Jertfa 
plăcută Lui şi bine primită sunt nevoinţele, suspinele şi lacrimile 
după ele. Sau, cum spune Sfântul Isaac Şirul, „de nu ai fapte, să nu 
vorbeşti despre virtuţi. Căci mai cinstite sunt înaintea Domnului 



122 Parafrază în 150 capete..., p. 306. 

123 Teognost, despre făptuire, contemplaţie şi preoţie, mFilocalia..., volumul 4, p. 283. 

124 Sfântul Grigorie Palama, Ale aceluiaşi: cuvânt pentru cei ce se liniştesc cu evlavie; 
al treilea dintre cele din urmă. Despre sfânta lumină, în Filocalia..., volumul VII, p. 
286-287. 

125 Sfântul Maxim Mărturisitorul, Răspunsuri către Talasie..., p. 89. 

necazurile cele pentru El, decât orice rugăciune şi jertfa. Şi mirosul 
sudorii lor e mai presus de toate aromatele (...). Darurile drepţilor 
sunt lacrimile ochilor lor. Şi jertfa primită a lor sunt suspinele din 
privegherile lor" 126 . 

Precum există o cădere pe o scară nevăzută a păcatului, până 
în zonele cele mai întunecoase, abisale, ale vieţii şi lumii, o 
coborâre în sfera tenebroasă a răului şi a formelor înfricoşătoare pe 
care el le îmbracă, tot aşa există un urcuş către lumină şi Soarele 
Dreptăţii, către seninătatea raiului virtuţilor, o scară nevăzută a 
acestora. Urcuşul ei, greu la început, devine apoi uşor şi plăcut, 
conducând spre culmile cele mai senine ale vieţii acesteia, dar şi a 
celei viitoare, fericite şi iară de apus. In acest urcuş, omul este 
ajutat de firea sa, pe care trebuie să o spiritualizeze continuu, de 
îngeri, care îl conduc, pe măsura eforturilor sale, spre capătul cel de 
sus al scării, şi de Dumnezeu, Care îl ajută şi îl aşteaptă, răsplătindu- 
i cu dragoste şi bunătate ostenelile şi încununându-i aceste eforturi 
ale sale. 

Omul este, deci, liber să aleagă care cale va voi el să o 
urmeze, spre progresul său duhovnicesc şi spre desăvârşirea sa, o 
cale aspră, ostenitoare, dar la capătul căreia ne aşteaptă însuşi 
Domnul, încoronând eforturile noastre. El este liber, însă, şi să 
urmeze, dacă va vrea, şi calea largă a lumii acesteia, cu toate 
ispitele ei, tulburătoare şi distrugătoare a liniştii duhovniceşti, o cale 
a bucuriilor trecătoare şi a fericirii aparente, dar care se dovedeşte 
până la urmă a-1 arunca în sferele inferioare ale vieţii umane, în 
zona biologicului, animalicului. O cale care sub aparenta fericire, 
este o cale a tristeţii şi durerii veşnice, o lume rece a iubirii de sine 
şi a urii aproapelui, al cărei punct final este moartea sufletească şi 
cea veşnică. 



126 Sfântul Isaac Şirul, op. cit., p. 210. 

Viaţa creştină se justifică şi se dovedeşte a fi autentic 
înţeleasă în măsura în care se dovedeşte a fi o luptă de dobândire a 
virtuţilor, de a pătrunde şi înainta neîncetat în această împărăţie a 
binelui, a luminii, a iubirii. Intrebându-se: „Ce este viaţa noastră?", 
Ava Dorotei răspunde: „Viaţa noastră sunt virtuţile" 127 . Numai 
trăirea în registrul lor şi hrănirea sufletului nostru cu ele ne face să 
ne dovedim cu adevărat raţionali, „cunună a creaţiei" şi să trăim 
viaţa în adevărata şi cea mai înaltă dimensiune a ei - cea 
duhovnicească. 

Omul duhovnicesc experiază în viaţa sa adevărul de 
nezdruncinat că adevărata bogăţie, care nu piere niciodată, este cea 
duhovnicească şi că în comparaţie cu „mulţimea aurului" şi cu 
bogăţia materială, „virtutea este cu mult mai vrednică de cinste" 128 . 
Virtuţile, ne învaţă Sfântul Isaac Şirul, „sunt mai presus de toate 
comorile lumii. Şi cel ce le-a dobândit pe acestea în lăuntrul lui, II 
află pe Dumnezeu" 129 . 

Viaţa însăşi trebuie să fie o luptă continuă pentru apropierea 
de Părintele nostru Cel ceresc, de împărăţia şi bunurile fără de 
seamăn pe care El le-a promis sfinţilor, iar în această luptă virtuţile 
constituie „calea împărătească" a acestui itinerariu spiritual. O cale 
şi un drum primejduit de tot felul de ispite şi capcane care încearcă 
să ne atragă şi să ne scufunde în bezna păcatului şi a morţii 
sufleteşti şi veşnice, dar care odată parcursă până la capăt duce spre 
fericirea veşnică în lumina cea neapropiată a dumnezeirii. 

Omul este, pentru Părinţii duhovniceşti, o casă a virtuţilor. 
O casă care trebuie sădită pe pământ tare, pentru ca ploile ispitelor, 
ce se abat asupra ei, să nu o distrugă. Temelia acestei case, spune 
Sfântul Petru Damaschinul, este credinţa. Zidarul este dreapta 



127 Ava Dorotei, op. cit., 563. 

128 Nil Ascetul, op. cit, p. 217. 

129 Sfântul Isaac Şirul, op. cit., p. 45. 

socotinţă sau discernământul, care temeluieşte această casă drept, 
ferindu-o să se încline sau să se prăbuşească într-o parte sau alta. 
Cărămizile sau pietrele din care este construită această casă sunt 
poruncile şi virtuţile. Lutul folosit de zidar este „pământul 
smereniei", care are puterea să unească şi să ţină unificată cu 
celelalte pietre ale virtuţilor fiecare nouă virtute adăugată la acest 
edificiu duhovnicesc. Odată pus acoperişul - dragostea desăvârşită - 
în această casă intră însuşi Stăpânul lumii, tainicul Musafir al vieţii 
noastre, Pelerinul cel mai apropiat şi mai interior sufletului nostru 
decât el însuşi. El intră şi sfinţeşte această casă, această Biserică a 
sufletului nostru, iar roadele acestei sfinţiri de taină sunt pacea, 
liniştea, mângâierea, bucuria, fericirea, lumina şi îndumnezeirea 130 . 



130 Sfântul Petru Damaschinul, op. cit., p. 157. 

CUNOAŞTEREA ŞI CREDINŢA IN DUMNEZEU - 
ÎNTRE DISCURS ŞI EXPERIENŢĂ 

In calitate de creatură şi chip al lui Dumnezeu, omul poartă 
în sine un dor divin, este însufleţit de „pasiunea divinului" 131 . Toate 
actele sale şi de fapt întreaga sa viaţă este o încercare de a da 
„răspuns bun" la dialogul dragostei, iniţiat de Dumnezeu, spre 
mântuirea noastră. 

Intre Dumnezeu şi om există un act de comuniune reciprocă, bazat 
pe o complementaritate ontologică. Dumnezeu-Iubire Se descoperă 
pe Sine, împărtăşind creaturilor Sale reflecţii ale iubirii Sale 
intratrinitare. La rândul său, omul are nevoie de această iubire 
pentru a exista şi a-şi împlini vocaţia sa, de a se odihni în oceanul 
sau abisul (adâncul) iubirii divine desăvârşite. Dorinţa umană de 
cunoaştere a lui Dumnezeu, de a-şi cunoaşte Creatorul şi Purtătorul 
ei de grijă, exprimă tensiunea dintre uman şi divin, exprimă dorul 
natural al omului de absolut, dorul de împlinire într-o ordine 
spirituală superioară, calea realizării acestuia fiind cea a 
contemplaţiei suprafireşti. 

Problema cunoaşterii lui Dumnezeu este, astfel, pentru 
spiritualitatea ortodoxă, una presantă, existenţială, de gradul şi 
intensitatea ei depinzând, pe de o parte, amploarea eforturilor 
ascetice ale credinciosului, iar pe de altă parte, dobândirea 
mântuirii, căci înaintarea în cunoaşterea lui Dumnezeu, realizată 



131 Preot D. Stăniloae, Viaţa şi învăţătura Sfântului Grigorie Palama, cu patru tratate 
traduse, Ediţia a doua, cu o prefaţă revăzută de autor, Editura Scripta, Bucureşti, 1993, p. 
199. 

printr-o lucrare ascetică tot mai accentuată, este totodată un progres 
duhovnicesc. Starea lor culminantă este cunoaşterea experimentală 
sau cunoaşterea-unire. 

Insă, specific spiritualităţii răsăritene este cadrul în care vorbeşte 
despre această cunoaştere. Pentru Răsăritul ortodox, ea este legată 
de efortul ascetic al credinciosului şi depinde direct de iubirea de 
Dumnezeu. Pentru evlavia ortodoxă, cunoaşterea lui Dumnezeu nu 
este o problemă de speculaţie teologică, ci de viaţă creştină, o 
problemă de asceză şi nu de teorie, de lucrare şi nu de speculaţie; ea 
implică deschidere şi dialog, întâlnire şi unire cu El, în spaţiul 
chenotic al iubirii. Problema cunoaşterii lui Dumnezeu nu este, 
deci, una de gnoză, ci de trăire, de spiritualitate. A cunoaşte pe 
Dumnezeu înseamnă, pe treptele cele mai înalte ale teologiei, a 
sesiza, a experia prezenţa Sa, înseamnă a te întâlni şi uni cu El, a-L 
iubi şi a I te dărui integral Lui. 

De aceea, spiritualitatea ortodoxă nu vorbeşte despre 
cunoaştere ca de un simplu act cognitiv, izolat, ci de o cunoaştere 
experimentală, pe care o leagă permanent de trăire şi o identifică, pe 
treptele ei superioare, cu unirea cu Dumnezeu în lumină şi iubire. 

Cunoaştere şi necunoaştere, ştiinţă şi neştiinţă 

Premiza cunoaşterii lui Dumnezeu o constituie actul de 
revelare iubitoare din partea Sa sau chenoza Sa revelaţională 
voluntară 132 . La baza teologiei şi spiritualităţii ortodoxe în privinţa 
cunoaşterii lui Dumnezeu, a gnoseologiei ortodoxe, stă distincţia 
dintre fiinţa şi lucrările lui Dumnezeu sau, în limbaj dionisian, 
distincţia dintre „uniri" şi „distincţii". 

Părinţii filocalici, ca de altfel întreaga spiritualitate 



13 Idem, Cunoaşterea lui Dumnezeu la Sfântul loan Gură de Aur, în „Ortodoxia", 
anul IX (1957), nr. 4, p. 562. 

ortodoxă, exprimă, în baza acestei distincţii generale, pe de o parte 
incognoscibilitatea fiinţei divine, iar pe de altă parte, posibilitatea 
de cunoaştere a lucrărilor Sale. In fiinţa Sa, Dumnezeu este 
incognoscibil, insondabil, inefabil. Ceea ce ajunge până la noi şi 
cunoaştem, nu este fiinţa Sa, pe care, potrivit lui Dionisie 
Areopagitul nu o cunosc nici măcar ierarhiile cereşti 133 , ci 
„bunăvoirile", „trimiterile", „lucrările", „energiile" Sale, 
„purcederile", „puterile" sau „manifestările" Sale. „Din oceanul de 
iubire şi de lumină al lui Dumnezeu, curg valuri de iubire şi raze de 
lumină noi" 134 , sub forma lucrărilor Sale. Dumnezeu este, pentru 
mintea noastră, „realitatea cea mai paradoxală" 135 , de aceea, 
paradoxul constituie calea cea mai potrivită de exprimare a tainei 
Dumnezeului Celui viu. 

Sfântul Grigorie Palama, teologul prin excelenţă al 
cunoaşterii lui Dumnezeu, cel care a sintetizat şi a dat o expresie 
clară, definitivă, gnoseologiei creştine răsăritene, arată că 
Dumnezeu este mai presus de orice teologie pozitivă şi negativă, de 
orice cunoaştere şi necunoaştere; este cu totul mai presus de orice 
nume. însăşi împărtăşirea de Dumnezeu, ţinta vieţii creştine, nu 
înseamnă unirea cu fiinţa lui Dumnezeu, ci este, pentru Sfântul 
Grigorie, denumirea unei lucrări dumnezeieşti, lucrarea prin care 
Dumnezeu ne înalţă la tainele cele negrăite 136 . 

Aşadar, într-o privinţă, Dumnezeu şi cele dumnezeieşti pot 
fi cunoscute; în altă privinţă, nu pot fi cunoscute. Poate fi cunoscut 
prin cele din jurul Lui; dar nu poate fi cunoscut în ceea ce este El 



133 Dionisie pseudo Areopagitul, Despre numele divine, traducere de Cicerone 
Iordăchescu şi Teofil Simenschy. Postfaţă de Ştefan Afloroaiei, Editura Institutul 
European, Iaşi, 1993, p. 50. 

134 Pr. Prof. Dumitru Stăniloae, Dumnezeu este lumină, în „Ortodoxia", anul XXVI 
(1974), nr. l,p. 76. 

135 p r p ro £ Y) Stăniloae, Cunoaşterea lui Dumnezeu..., p. 556. 

136 Sfântul Grigorie Palama, Tomul aghioritic, mFilocalia..., volumul VII, p. 476. 

însuşi 137 . Cu privire la fiinţa divină este posibilă o singură 
cunoaştere adevărată: faptul de a nu fi cunoscută 138 . 

Ceea ce putem noi cunoaşte nu este, deci, fiinţa, ci lucrările 
divine creatoare şi providenţiatoare. In cunoaşterea aceasta, omul 
poate progresa pe măsura împlinii poruncilor, a eliberării de patimi 
şi a dobândirii virtuţilor, cunoaşterea şi virtutea fiind cele ce duc la 
asemănarea cu Dumnezeu. 

Dincolo de distincţia dintre fiinţa şi razele de iubire ale lui 
Dumnezeu, ceea ce subliniază însă în mod constant spiritualitatea 
ortodoxă este caracterul de taină, apofatic al dumnezeirii. Taina sau 
misterul divinităţii nu poate fi epuizat niciodată. Dumnezeu rămâne 
mereu, oricât am progresa în cunoaşterea despre El, un „Dincolo", 
nu în sensul panteist, al depărtării Sale de lumea Lui, ci un 
„Dincolo" iubitor, „o altă iubire", care ne cheamă mereu să 
progresăm şi mai mult şi să urcăm tot mai deplin în iubirea şi unirea 
cu El. E un „Dincolo", în mod paradoxal în adâncul nostru de taină, 
Care ne cheamă să transcendem ordinea creată, finită, pentru a ne 
înălţa mereu spre o tot mai autentică iubire şi cunoaştere a Lui 
însuşi şi a tuturor celor ce există în şi prin El. 

Felurile sau etapele cunoaşterii lui Dumnezeu 

Părinţii filocalici se pronunţă foarte nuanţat în problema 
cunoaşterii lui Dumnezeu, întâlnindu-se în scrierile ascetice 
răsăritene adevărate pagini de epistemiologie creştină. Specificul 
spiritualităţii ortodoxe îl constituie, însă, modul în care a reuşit să 



137 Sfântul Maxim Mărturisitorul, Capete despre dragoste. Suta a patra, în Filocalia..., 
volumul II, p. 125. 

138 Idem, Ambigua. Tâlcuiri ale unor locrui cu multe şi adânci înţelesuri din sfinţii 
Dionisie Areopagitul şi Grigorie Teologul. Traducere din greceşte, introducere şi note 
de Pr. Prof. Dumitru Stăniloae, Editura Institutului Biblic şi de Misiune al Bisericii 
Ortodoxe Române, Bucureşti, 1983, p. 206. 

transforme o problemă de speculaţie, într-una de trăire, de simţire şi 
experiere a lui Dumnezeu, în universul spiritual al virtuţilor 
creştine. 

Aceşti Părinţi cu viaţă îmbunătăţită dezvoltă o adâncă 
epistemologie, în centrul căreia nu se află omul, ci Dumnezeu. 
Metodele de cercetare şi investigare nu sunt exclusiv cele raţionale 
sau discursive şi, deci, imperfecte şi limitate, ci deschise şi 
desăvârşitoare. Scopul acestor demersuri nu îl reprezintă, ca în 
cunoaşterea raţională, egocentrismul, ci mântuirea sufletului. 
Pentru literatura ascetică, idealul oricărei cunoaşteri nu îl constituie 
speculaţia sau teoria, ci unirea cu Dumnezeu, iar metoda specifică 
de înaintare în această cunoaştere şi unire este credinţa, dezvoltată 
în virtuţi. 

Referirile sau consideraţiile strict teoretice nu preocupă în 
mod deosebit scrisul duhovnicesc al Răsăritului ortodox, deşi nu 
lipsesc cu desăvârşire. Insă ideea dominantă este aceea a modului în 
care cunoaşterea umană poate conduce spre contemplarea lui 
Dumnezeu sau care sunt etapele ce trebuie urmate în acest 
itinerariu, mai întâi raţional şi apoi, pe măsura dezvoltării sale, 
duhovnicesc. 

Aşa cum este ea înţeleasă de către Sfântul Isaac Şirul, 
cunoaşterea este sădită în firea noastră de Dumnezeu şi înseamnă nu 
doar analizarea lucrurilor şi existenţelor naturale, ci discernământ 
sau deosebire între bine şi rău, între caracterul pozitiv sau negativ şi 
malefic al celor ce le-am cunoscut. O primă idee, cu privire la 
cunoaşterea naturală a lui Dumnezeu, pe care o subliniază scriitorii 
filocalici, este valoarea ei pozitivă. Părinţii filocalici, cei care au 
explicitat atât de practic şi de clar urcuşul duhovnicesc al omului, 
prin curăţirea de patimi şi prin dobândirea virtuţilor, vorbesc 
adeseori despre neştiinţă, uitare şi nepăsare, ca de „cei trei uriaşi 

puternici ai diavolului" 139 . 

Spiritualitatea ortodoxă consideră neştiinţa sau ignoranţa 

cauze fundamentale ale căderii în păcate şi în patimi, alături de 
uitare. Insă această neştiinţă, care ne privează de cunoaşterea 
adevărului, este, potrivit Sfântului Maxim Mărturisitorul, de două 
feluri: una vrednică de osândă şi pedeapsă, iar alta nevinovată. 
Cea osânditoare atârnă de liberul nostru arbitru şi este definită a fi 
„neştiinţa cu privire la virtute şi la evlavie" 140 . Cea nevinovată nu 
depinde exclusiv de noi şi este „neştiinţa cu privire la acele lucruri, 
câte, vrând să le cunoaştem, nu le cunoaştem" 141 . In timp ce una 
înseamnă imposibilitatea de a cunoaşte totul despre toate, cea rea 
echivalează cu refuzul de a ne conforma viaţa duhovnicească 
potrivit normelor creştine. 

Dacă neştiinţa ne privează de cunoaşterea lucrurilor, în 
general şi a adevărurilor mântuitoare, în ceea ce priveşte viaţa 
noastră duhovnicească, păcatul ne îndepărtează cu totul de adevăr şi 
de Adevărul ultim, aşezând pe sufletul şi mintea noastră o ceaţă şi o 
negură şi ridicând în calea noastră spre Dumnezeu un zid, posibil 
de spulberat doar prin actul pocăinţei autentice. 
Dintre aceştia trei, neştiinţa premerge tuturor relelor 142 . De aceea, 
Părinţii o condamnă, considerându-o o lucrare diavolească, prin 
care suntem orbiţi şi îndepărtaţi de Dumnezeu. Sfântul Marcu 
Ascetul numeşte neştiinţa „iad", pentru că este la fel de întunecoasă 
ca şi iadul şi tot în acest sens trebuie înţelese cuvintele Părinţilor 
despre „ceaţa patimilor" sau „noaptea patimilor", care este 
„întunericul neştiinţei" şi care întunecă raţiunea şi simţirea. 



139 Sfântul Marcu Ascetul, Epistolă către Nicolae Monahul, în Filocalia..., volumul I, p. 
401. 

140 Sfântul Maxim Mărturisitorul, întrebări, nedumeriri şi răspunsuri, în Filocalia..., 
volumul 2, p. 248. 

141 Ibidem. 

142 Idem, Despre cei ce cred că se îndreaptă din fapte, în Filocalia..., volumul 1 , p. 290. 

Sfinţii Părinţi vorbesc despre mai multe feluri de 
cunoaştere, ceea ce constituie tot atâtea trepte ale ei: cunoaşterea 
naturală şi o cunoaştere duhovnicească. Cea naturală şi raţională 
are caracterul de ştiinţă şi este o cunoaştere relativă, după fire, 
potrivnică credinţei, deşartă, demagogică, trupească; cea 
duhovnicească este o cunoaştere bună, prin lucrare, prin trăire sau 
experienţă, mai presus de fire, vedere, teologie şi unire cu 
Dumnezeu. 

Dincolo de aceste delimitări şi distincţii, însă, problema se 
reduce în esenţă, la cunoaşterea naturală, raţională, ştiinţifică, a 
realităţilot contingente şi a lui Dumnezeu şi cunoaşterea 
duhovnicească a lumii şi a Creatorului ei. 

Teodor al Edesei vorbeşte despre o cunoaştere îndoită: 
naturală sau după fire şi mai presus de fire sau 
supranaturală 143 . Cunoştinţa după fire este cea pe care o poate 
dobândi sufletul prin cercetare şi căutare, prin folosirea puterilor 
naturale ale firii. Tot el învaţă că această cunoaştere naturală este 
îndoită. Una e simplă, atunci când cel ce filosofează despre 
lucrurile spirituale, nu le cunoaşte prin experienţă directă, 
nemijlocită. Cunoştinţa aceasta, primită prin intermediul simţurilor, 
trupească, este îndoielnică, înşelătoare, diavolească. Ea este 
mincinoasă, pentru că consideră că ştie cele ce niciodată nu le-a 
ştiut. Ea este mai rea decât neştiinţa, „ca una ce nu vrea să 
primească de la vreun învăţător îndreptare pentru că îşi închipuie că 
e dreaptă. Ea e cea mai rea neştiinţă 144 . Cealaltă este o cunoştinţă 
cu lucrul sau cunoştinţă însufleţită, prin trăire, prin experienţa 
personală a credinciosului. Ea este clară, limpede şi sigură, în afară 



143 Teodor al Edesei, Cuvânt despre contemplaţie, în Filocalia..., volumul 4, Editura 
Harisma, Bucureşti, 1994, p. 225. 

144 Sfântul Maxim Mărturisitorul, Răspunsuri către Talasie, în Filocalia..., volumul 3, p. 

327. 

de orice nesiguranţă sau îndoială. La ea nu se mai ajunge prin 
intermediul simţurilor trupului, ci prin suflet şi mai ales prin 
facultăţile lui. 

Sfântul Maxim vorbeşte, la rândul său, despre o cunoaştere 
senzorială, naturală; una spirituală; şi o cunoaştere mistică 145 sau 
despre o cunoaştere naturală şi o cunoaştere duhovnicească a lui 
Dumnezeu. 

Cunoaşterea raţională are caracterul de ştiinţă şi tinde la 
înlăturarea ignoranţei şi a neştiinţei naturale, iar cea de-a doua este 
practică şi lucrătoare, procurându-ne, prin experierea virtuţilor, 
cunoaşterea adevărată a raţiunilor lucrurilor. Cunoaşterea cu 
caracter de ştiinţă este relativă, constând din raţionamente, spre 
deosebire de cunoaşterea experimentală, trăită, dobândită prin 
experienţa directă a realităţii înţelese, singura care procură o 
cunoaştere reală, adevărată. 

Calea naturală sau catafatică de cunoaştere a lui 
Dumnezeu este o cale raţională, deductivă, discursivă şi are un 
pronunţat caracter antropocentric. In cadrul acestei cunoaşteri 
naturale, Sfântul Grigorie Palama delimitează o cunoaştere 
trupească şi una sufletească. Aceasta este, de fapt, o cunoaştere 
pozitivă sau afirmativă a lui Dumnezeu. La baza ei stau 
cunoaşterea Lui din raţionalitatea creaţiei şi prin înţelesurile 
duhovniceşti, înalte ale Sfintei Scripturi şi echivalează, mai mult cu 
dobândirea certitudinii evidenţei, a prezenţei şi lucrării lui 
Dumnezeu în lume şi în sufletul nostru. Această cunoaştere pozitivă 
este treaptă către o cunoaştere mai accentuată a lui Dumnezeu, o 
cunoaştere negativă, apofatică, tainică a misterului divin, 
experimentală, trăită ca unire cu Dumnezeu, în stare de rugăciune 



145 Hans Urs von Balthasar, Liturgie cosmique. Maxime le Confesseur. Traduit de 
l'allemand par L-Lhaumet et H.-A. Prentout, Aubier, Paris, 1947, p. 218. 

curată. 

într-un alt loc, Calist Catafygiotul arată că, deşi această 
cunoaştere este una şi unitară, modurile cunoaşterii sau ale ajungerii 
la cunoaşterea lui Dumnezeu sunt trei: în trup, în suflet şi în duh. 
Prin ele, contemplativul începe să deosebească între bine şi rău: 
cunoaşterea sufletului ajungând prin aceste moduri să se înalţe 
deasupra a tot ceea ce este mărginit şi are un sens limitat, înaintând 
spre o cunoaştere tot mai intensă a lui Dumnezeu 146 . 

Sfântul Maxim Mărturisitorul spune că această cunoaştere 
naturală a lui Dumnezeu este treapta premergătoare, absolut 
necesară contemplaţiei mistice şi are în centrul ei sesizarea 
raţionalităţii creaţiei şi înţelegerea duhovnicească a Sfintei 
Scripturi. 

Cursele sau capcanele duhovniceşti ale cunoaşterii raţionale 

Cunoaşterea naturală este nedeplină, incompletă, 
analogică şi, de aceea, neclară şi simbolică. Acestei cunoştinţe 
analogice, dobândită în cadrul cunoaşterii naturale despre 
Dumnezeu, îi este superioară înţelegerea, simţirea prezenţei şi 
lucrării Lui, care este „o cunoştinţă simplă şi unitară despre El, 
răsărită din lucruri. Insă şi aceasta este inferioară cunoaşterii prin 
vedere sau experierii lui Dumnezeu, care este „cunoştinţa trăită", ce 
se iveşte după încetarea oricărui raţionament sau experienţei prin 
simţire. 

Cunoaşterea naturală este tipologică, bazată pe raţionament 
şi înţelegere. La baza ei se află metodele de cercetare deductive, 
silogistice şi de aceea rămâne într-o oarecare măsură exterioară 
obiectului sau subiectului cunoscut. 



' Sfântul Isaac Şirul, Cuvinte despre nevoinţe, mFilocalia..., volumul X, p. 333. 

Adevărata cunoaştere a lui Dumnezeu, dobândită pe cale naturală 
depăşeşte - potrivit Sfântului Maxim - orice demonstraţie şi 
echivalează, de fapt, cu distingerea clară, nepătimaşă, a raţiunilor 
prime, divine ale creaţiei. 

Deci, deşi este neclară şi insuficientă, cunoaşterea sau 
contemplaţia naturală este absolut necesară pentru înaintarea 
omului spre unirea deplină cu Dumnezeu. Ea este o treaptă spre 
teologia sau cunoaşterea tainelor lui Dumnezeu, spre „vederea" şi 
„simţirea" lui Dumnezeu. Caracterul acesta pregătitor al cunoaşterii 
naturale îl subliniază şi Sfântul Maxim, arătând că „fără 
contemplaţia naturală nu se poate susţine în nimeni în nici un chip 
puterea tainelor" 147 . Această cunoaştere „prin raţionament", cum o 
numeşte acelaşi Sfânt Părinte, este premergătoare experierii lui 
Dumnezeu. Simţirea lui Dumnezeu urmează înţelegerii Lui. 

Sintetizând, aşadar, învăţătura ortodoxă despre cunoaşterea 
naturală, pozitivă, catafatică, a lui Dumnezeu, putem spune că ea 
are un caracter antropocentric, raţional, constând din efortul uman 
de desluşire a existenţei şi prezenţei lui Dumnezeu, din lucrările 
Sale. Ea depinde, în mod ireductibil, de voinţa creştinului, de 
efortul său ascetic, de curăţirea de patimi şi de dobândirea 
virtuţilor. 

Cunoaşterea aceasta materială şi materialistă îşi are cursele 
şi capcanele ei pentru cel ce înaintează în ea. Mai întâi de toate, ea 
este limitată, ca şi lucrurile ce intră în orizontul cercetării şi 
aprofundrii sale. Ispita de a absolutiza rezultatul eforturilor noastre 
şi de a face această treaptă a cunoaşterii scop în sine şi nu etapă spre 
o cunoaştere superioară ei şi până la urmă spre adevărata cunoaştere 
a lui Dumnezeu, este pe cât de periculoasă, pe atât de limitată. 
Atunci când nu este însoţită de discernământ şi de fapte 



147 Sfântul Maxim Mărturisitorul, Răspunsuri către Talasie..., p. 428. 

duhovniceşti, ea este, potrivit Sfântului Maxim Mărturisitorul, 
asemenea unui „idol fără suflet" 148 ; o simplă teorie, ideologie sau o 
filosofie, capabile să ofere ocupaţie minţii doritoare de speculaţie, 
dar neputincioase în a îndrepta şi mântui pe om. 

Un alt pericol al acestei cunoaşteri teoretice şi mai ales 
atunci când obiectul ei de preocupare îl constituie realităţile 
spirituale ale credinţei, nu îndreptarea noastră, este acela al 
demagogiei sau vorbirea fără acoperire în conduită şi fapte. 
Acest lucru vizându-1 Sfântul Simeon Noul Teolog, arată că: 
„Domnul nu fericeşte pe cei ce învaţă numai, ci pe cei ce s-au 
învrednicit mai întâi, prin lucrarea poruncilor, să vadă şi privesc în 
ei înşişi lumina Duhului ce luminează şi scânteiază" 149 . De aceea, „e 
de trebuinţă - continuă acest Sfânt Părinte - ca cei ce vor să înveţe 
pe alţii să fie ridicaţi mai întâi ei înşişi, cum s-a spus, ca nu cumva, 
vorbind despre cele ce nu le cunosc, să pierdă, prin rătăcire, pe cei 
ce se încred în ei şi în ei înşişi" 150 . 

Nu în ultimul rând, o mare primejdie a unei astfel de 
cunoaşteri o poate constitui şi îngâmfarea. Dacă toate aceste 
eforturi nu sunt puse în slujba lui Dumnezeu şi a semenilor şi dacă 
„nu e ţinută în frâu de frica lui Dumnezeu, prin fapte, produce 
îngâmfare, deoarece convinge pe cel îngâmfat de pe urma ei, să 
prezinte ca al său ceea ce i s-a dat în dar şi să prefacă în laudă de 
sine dania Cuvântului" 151 . 

O astfel de cunoaştere se dovedeşte a fi, până la urmă, una 
străină şi ostilă credinţei. Chiar dacă reuşeşte să afle ceva din 
raţiunile celor ce există, ea nu reuşeşte să distingă Raţiunea lor 
supremă - Dumnezeu. Chiar dacă înţelege multe din lumea aceasta, 



148 Ibidem, p. 386. 

149 Sfântul Simeon Noul Teolog, Cele 225 de capete teologice şi practice, în Filocalia..., 
volumul VI, p. 17. 

150 Ibidem, p. 18. 

151 Sfântul Maxim Mărturisitorul, Răspunsuri către Talasie..., p. 281-282. 

nu înţelege şi mult, pentru că nu vede clar în ea pe Creatorul ei. 
Adevărata cunoaştere, capabilă să ne apropie real de Dumnezeu 
este cunoaşterea duhovnicească, prin lucrare, trăire şi experiere. 

Luptând la eliberarea de negura neştiinţei şi întunericul 
patimilor, această cunoaştere dezbracă mintea de patimi şi de 
înţelesurile pătimaşe ale lucrurilor 152 şi, înaintând prin împlinirea 
poruncilor şi lucrarea virtuţilor, condue mintea contemplativului la 
cunoaşterea celor nevăzute şi la cunoştinţa Sfintei Treimi 153 . 

Cunoaşterea naturală sau „după fire" 154 are la bază lucrarea 
de cercetare şi căutarea omenească, prin care omul cunoaşte şi 
înţelege mai bine lumea în care trăieşte, locul şi legăturile sale cu 
aceasta. Această cunoaştere este una a „sufletului legat de 
materie" 155 şi, de aceea, este guvernată, în plan duhovnicesc, de o 
imperfecţiune: imposibilitatea de a cunoaşte deplin un lucru 
spiritual, de către unul material. Iar aceasta este datorată 
incompatibilităţii metodei de explorare a adevărului, în acest caz de 
natură spirituală. 

Sfântul Maxim Mărturisitorul, vorbind despre cunoaşterea 
care are caracterul de ştiinţă, o consideră a fi o inventariere a 
rezultatelor făcute de cugetarea omenească şi, la modul cel mai 
înalt, descoperirea raţiunilor lucrurilor. Aceasta, însă, potrivit lui, 
„nu e de nici un folos, dacă nu tinde spre lucrarea poruncilor" 156 . 

Aceasta este, încă, o cunoaştere trupească şi naturală, ceea 
ce pentru Părinţii duhovniceşti înseamnă o cunoaştere realizată 
exclusiv prin puterile unei minţi sau a unei raţiuni care nu este 
luminată de credinţă. într-o astfel de lucrare, principal este efortul 
omenesc, nu luminarea dumnezeiască. 



152 Idem, Capete despre dragoste. Suta întâia..., p. 77. 

153 Ibidem. 

154 Teodor al Edesei, Una sută de capete, în Filocalia..., volumul IV, p. 255. 

155 Ibidem. 

156 Sflntul Maxim Mărturisitorul, Capete despre dragoste. Suta întâia..., p. 156. 

Cunoaşterea aceasta naturală sau raţională îşi are limitele ei, 
ca una ce vizează în mod deosebit materia şi formele ei de 
organizare şi lucrare. Ea nu reuşeşte să spună totul nici măcar 
despre lumea materială, cu atât mai puţin, despre cea spirituală şi 
despre Dumnezeu. Pentru o raţiune care nu este condusă de lumina 
şi harul suprafiresc al credinţei, însăşi problema existenţei lui 
Dumnezeu este o incertitudine. Or, paradoxul este acela că o astfel 
de minte, ocupându-se cu cele materiale, nu reuşeşte să-L 
descopere pe Creatorul lumii, aflat în ea. Şi nu va reuşi acest lucru 
atât timp cât, alături de metodele specifice, nu va recurge şi la 
armele credinţei. 

Cunoaşterea lui Dumnezeu din raţionalitatea creaţiei şi din 

Sfânta Scriptură 

Lumea sau creaţia este considerată de Părinţii filocalici loc 
şi stare premergătoare vieţii veşnice, iar cunoaşterea sau 
contemplarea lui Dumnezeu din creaţie este treapta premergătoare 
cunoaşterii şi contemplării Lui directe. 

Pentru Evagrie, cunoaşterea lui Dumnezeu din creaţie sau 
theoria fizică este o treaptă spre contemplarea Lui sau către gnoza 
spirituală 157 . Tot aşa, pentru Sfântul Maxim, ea este începutul 
teologiei mistice, prin care se descoperă în chip tainic frumuseţile 
cele nevăzute 158 . 

Ideea fundamentală a spiritualităţii răsăritene este că 
„lucrurile ascund în ele raţiuni divine, ca tot atâtea raze ale 
Logosului sau ale Raţiunii supreme. Cel ce le descoperă din lucruri, 
suie pe firul lor la cunoaşterea lui Dumnezeu şi această cunoaştere 



157 Vladimir Lossky, Vederea lui Dumnezeu. în româneşte de Măria Cornelia Oros. 
Studiu introductiv diac. Ioan I. Ică jr., Editura Deisis, Sibiu, 1995, p. 93. 

158 Sfântul Maxim Mărturisitorul, Răspunsuri către Talasie..., p. 127. 

trebuie să anticipeze cunoaşterea Lui directă" 159 . 

Creaţia are un rol fundamental, fiind indispensabilă omului, 
nu doar din punct de vedere fizic, material, ci şi spiritual. Ea este 
mediul în care omul îşi lucrează, cu ajutorul lui Dumnezeu, 
mântuirea, urcându-i variatele trepte, pe calea raţiunilor lucrurilor. 
Ea este, prin urmare, absolut necesară desăvârşirii omeneşti. Dar, în 
acelaşi timp, ea îşi dobândeşte adevăratul ei sens în legătură strânsă 
cu omul, cel care o mântuieşte. 

Potrivit Sfântul Maxim Mărturisitorul, lumea în ansamblul 
ei, precum şi fiecare lucru creat de Dumnezeu, au o raţionalitate, au 
fost create cu un scop şi spre o finalitate. Scopul general al creaţiei, 
dat încă de la crearea ei, îl constituie îndumnezeirea ei, cu ajutorul 
omului. In concepţia Sfântului Maxim, logosul sau raţiunea fiecărui 
lucru este tocmai ceea ce rămâne neschimbat în existenţa lui, iar 
schimbările pe care ea le parcurge, dar fără a-i fi alterată raţiunea 
divină sau fiinţa sa, constituie tropii sau modurile existenţei lor 160 . 

Intre Dumnezeu şi lume, există o legătură de iubire 
reciprocă. Logosul este cauza generală şi ţinta tuturor celor ce 
există, dar cu toate acestea, între Logosul creator şi raţiunile create 
există deosebirea dintre creat şi necreat, dintre Dumnezeu şi 
creatură 161 . 

Raţiunile lucrurilor sunt, deci, manifestări ale voinţei divine 
creatoare, ideile lui Dumnezeu, modele virtuale sau paradigme ale 
lucrurilor 162 . Raţiunile prime, naturale ale lucrurilor ce alcătuiesc 



159 Preot Profesor Dr. Dumitru Stăniloae, Spiritualitatea ortodoxă. Ascetica şi mistica, 
Editura Institutului Biblic şi de Misiune al Bisericii Ortodoxe Române, Bucureşti, 1991, 
p. 166. 

160 Idem, Fiul şi Cuvântul lui Dumnezeu prin care s-au făcut şi se refac toate, în 
„Ortodoxia", anul XXXV (1983), nr. 2, p. 174. 

161 Pr. Prof. Dumitru Radu, Mântuirea - a doua creaţie a lumii, în „Ortodoxia", anul 
XXXVIII (1986), nr. 2, p. 45. 

162 Pr. Prof. D. Stăniloae, Dinamica creaţiei în Biserică, în „Ortodoxia", anul XXIX 
(1977), nr. 3-4, p. 283. 

creaţia, au fost, în acelaşi timp, raţiuni divine, duhovniceşti. 
Raţiunile particulare şi inferioare trebuie să fie suport pentru cele 
generale, superioare şi spirituale şi toate trebuie să ducă spre 
Raţiunea supremă, Logosul dumnezeiesc. 

Omul şi creaţia au, în planul iconomiei divine, al veşniciei, 
o vocaţie solidară. Descifrând creaţia, omul se înalţă pe sine pe 
treptele spiritualului, ale duhovnicescului, atrăgând după sine şi 
antrenând lumea într-un dinamism al desăvârşirii, al îndumnezeirii. 

In ideea de raţionalitate a lumii, în general, şi a tuturor 
elementelor ce o alcătuiesc, sunt cuprinse legăturile şi relaţiile 
fireşti, originare dintre lucruri. Numai Dumnezeu există de la sine 
şi prin sine. Creaţia şi lucrurile ei există în virtutea unei legi interne, 
manifestată sub forma unei legături interioare între ele. Fiecare 
lucru creat există pentru şi prin altul. Sensul fiecăruia se luminează 
prin altul. La baza creaţiei stă această raţionalitate, această 
intere ondiţionare. Fiecare lucru are un sens propriu, o cauză şi o 
finalitate proprie, dar acestea nu sunt înţelese ca ultima realitate, ci 
în strânsă legătură cu raţiunile celorlalte lucruri. Toate lucrurile, 
împreună cu raţiunile sădite în ele, au menirea de a participa, alături 
de om, la epectaza către desăvârşire. 

Lumea este pedagog către Hristos 163 . Sensul spiritual al 
creaţiei este de a fi treaptă spre desăvârşire, prin contemplarea ei 
dumnezeiască. Cunoaşterea şi contemplarea în duh a creaţiei 
descoperă caracterul ei de simbol. Această cunoaştere a lui 
Dumnezeu prin intermediul creaţiei este o cunoaştere raţională, 
simbolică, analogică, dar premiză a contemplaţiei spirituale. Ea ne 
duce la înţelegerea fundamentelor lumii, a raţionalităţii ei, la 
sesizarea sensului ei de simbol şi de etapă spre lumea cerească. 

Valoarea lumii de cale spre Dumnezeu este o dovadă că 



Idem, Spiritualitatea ortodoxă..., p. 166. 

suprema cunoaştere a lui Dumnezeu nu este un act iraţional, ci 
supraraţional, care se înfăptuieşte prin depăşirea raţiunii, la un nivel 
care nu o desfiinţează, ci o implică 164 . 

Cu toate acestea, Sfântul Maxim Mărturisitorul lasă, totuşi, 
să se înţeleagă că această cunoaştere a lui Dumnezeu din creaţia Sa 
sau prin intermediul raţiunilor lucrurilor are un caracter mărginit. 
Omul, contemplând raţiunile duhovniceşti ale lucrurilor, urcă la 
evidenţa sau certitudinea existenţei lui Dumnezeu, în calitate de 
Creator şi Proniator a toate, dar nu poate să-L cunoască pe acesta 
cale, în profunzime. Prin raţiunile sădite în fiinţa ei, lumea este 
chemată să se înduhovnicească, să se pnevmatizeze, să devină 
mediu cristalin de reflectare a spiritualului. Creaţia este chemată, 
potrivit Sfântului Maxim Mărturisitorul, să redevină Biserică, aşa 
cum a fost în starea primordială, loc de întâlnire între Dumnezeu - 
Arhiereul cel veşnic - şi om - preotul ei. Alături de cunoaşterea lui 
Dumnezeu din raţionalitatea creaţiei, înţelegerea duhovnicească a 
Sfintei Scripturi este absolut necesară gnozei sau theoriei. Ca şi 
natura, Sfânta Scriptură cuprinde bogate sensuri duhovniceşti, ce 
conduc către realităţi spirituale mai înalte. Sensul Sfintei Scripturi 
este peren, ea adresându-se tuturor creştinilor şi din toate timpurile; 
Sfânta Scriptură se constituie într-o „biografie" a raporturilor 
noastre cu Dumnezeu 165 . Scriptura este veşnic aceeaşi şi totuşi, 
veşnic nouă, în fiecare moment sau clipă din desfăşurarea istoriei 
creaţiei. înţelegerea ei duhovnicească îi descoperă sensuri mereu 
noi, în continuitate cu cele anterioare şi legate de treapta de 
spiritualizare a sufletului care le caută 16f> . 

Prin sesizarea raţionalităţii creaţiei, omul ajunge mai repede 
la înţelegerea „în duh" a Sfintei Scripturi. La fel, sensul 



1M Ibidem,p. 169. 

165 Ibidem, p. 187. 

166 Ibidem, p. 188. 

duhovnicesc al Sfintei Scripturi îl conduce pe om către o mai rapidă 
şi mai clară descoperire a raţiunilor lumii. 

înţelegerea duhovnicească a Sfintei Scripturi nu implică 
doar o lectură într-o atitudine evlavioasă a ei, cât mai ales o 
redescoperire şi actualizare a pildelor ei mântuitoare în viaţa 
noastră, în contemporaneitate. 

De Hristos Cel biblic, credincioşii trebuie să se 
împărtăşească duhovniceşte, ajungând la unirea cu El, prin Taina 
Sfintei Euharistii. Prin aceasta, El ia chip deplin în fiecare 
credincios. Prezenţa Lui devine simţită cu intensitate, faptele Lui 
devin actuale, iar cuvintele Lui devin personale, în sensul că se 
adresează persoanei concrete, fiecăruia dintre noi. 
Atunci, credinciosul poate spune că nu mai trăieşte el, ci Hristos 
trăieşte în el. 

Pentru a ajunge, însă, la simţirea tainei Dumnezeului Celui 
viu, trebuie să ne ridicăm, nu numai peste ceea ce este mărginit şi 
limitat, dar chiar şi deasupra sensurilor înalte ale creaţiei şi ale 
cuvintelor cuprinse în natură şi Scriptură. 

Cunoaşterea naturală, având un caracter mărginit, raţional, 
nedeplin, este inferioară credinţei, căci, spre deosebire de aceasta, 
credinţa „cere un cuget curat şi simplu, care e străin de orice 
meşteşugire şi de căutare prin metode" 54 . Sfântul Marcu Ascetul 
arată că altceva este cunoştinţa lucrurilor şi altceva cunoaşterea 
adevărului. Pe cât se deosebeşte soarele de lună, pe atât e mai de 
folos a doua decât cea dintâi 55 . 

Această primă treaptă a cunoştinţei, ce se mişcă exclusiv în 
lumea finită, ascultă de poftă de aceasta este condamnabilă şi 
potrivnică nu numai credinţei, ci şi oricărei lucrări bune 56 . Ea 
răceşte sufletul de faptele alergării pe urmele lui Dumnezeu. 
Datorită caracterului limitat al ei, Sfântul Isaac o consideră opusă 
credinţei. Credinţa este faţă de aceasta o dezlegare, o eliberare de 

Această pseudo-cunoaştere sau cunoştinţă deşartă, arată 
scriitorii fîlocalici, „se învârte în uneltiri şi viclenii în toate 
lucrurile ei" 57 . Ea îngâmfă pe om, căci umblă în întuneric şi „vrea să 
adeverească cele ale ei după asemănarea celor de pe pământ, 
necunoscând că este ceva mai înalt decât ea" 58 . Cei conduşi de ea 
„sunt răpiţi de mândrie, pentru că sunt pe pământ şi-şi potrivesc 
vieţuirea lor cu cele dorite de trup şi se reazemă pe faptele lor şi nu 
cugetă în mintea lor la cele necuprinse. Şi pătimesc acestea tot 
timpul cât sunt purtaţi pe valurile acestea" 59 . 

Sintetizând treptele cunoaşterii, Sfântul Isaac Şirul face 
referire la o cunoaştere trupească, o cunoaştere sufletească şi o 
cunoaştere duhovnicească; sau o cunoaştere naturală, una 
duhovnicească şi una în sens de depăşire a acestora şi de vedere a 
slavei lui Dumnezeu. 

Cunoaşterea naturală sau trupească are drept cauză 
„cercetarea continuă şi învăţătura sârguincioasă" 167 ; cea sufletească 
se naşte din „buna vieţuire şi din cugetarea credincioasă" 168 , iar 
vederea lui Dumnezeu este un dar special „rânduit numai pe seama 
credinţei" 169 . 

Cunoaşterea naturală, chiar dacă se înalţă la sesizarea 
raţiunilor duhovniceşti ale lucrurilor şi la dobândirea 
discernământului duhovnicesc, este deşartă, ca una ce este „goală 
de orice grijă de Dumnezeu şi aduce o neputinţă raţională în 
cugetare, punându-o sub stăpânirea trupului" 170 . Grija ei se mişcă 
exclusiv în lumea aceasta văzută şi de aceea ea „răceşte sufletul de 
faptele alergării pe urmele lui Dumnezeu" 171 . 



167 Sfântul Isaac Şirul, Cuvinte despre nevoinţe, în Filocalia..., volumul X, p. 340. 

168 Ibidem. 

169 Ibidem. 

170 Ibidem, p. 330. 

171 Ibidem. 

Când se întoarce dinspre lume şi dinspre cele materiale spre 
sufletul său şi spre cele spirituale şi caută să le cunoască şi să le 
înţeleagă pe acestea prin post, rugăciune, milostenie, citirea Sfintei 
Scripturi, fapte bune, creştinul dobândeşte cunoştinţa sufletească. 
Aceasta este, încă, „trupească şi compusă", ca şi nivelul 
duhovnicesc al celui ce a dobândit-o: el nu s-a detaşat încă total de 
lume şi nu a tăiat deplin legăturile pătimaşe cu ea. Acest fel de 
cunoaştere „încăzeşte prin alergarea grăbită pe calea celor ce ţin de 
credinţă" 172 . 

Cunoaşterea duhovnicească, o cunoaşterea mai presus de 
cunoaştere şi ştiinţă mai presus de ştiinţă 

Superioară cunoaşterii naturale este cunoaşterea în duh sau 
duhovnicească, pe care Sfântul Isaac o consideră „minune 
înfricoşătoare" şi „taina tainelor" 173 , iar Calist Catafygiotul o 
numeşte „înţelepciune dumnezeiească" 174 . Ea este singura care ne 
poate conduce către cunoaşterea adevărată, sigură şi dobândeşte 
evidenţă şi certitudine pe măsura eforturilor noastre ascetice, fiind o 
cunoştinţă din fapte, experimentală, care se înfăţişează sub forma 
unui „suiş către necunoscutul dumnezeiesc" 175 , a „unui suiş spre 
unire" 176 . 

Părinţii duhovniceşti acordă o valoare deosebită acestei 
cunoaşteri. Sfântul Maxim consideră că viaţa duhovnicească, pe 
treptele ei superioare, este o lucrare contemplativă. După curăţirea 



172 Ibidem, p. 336. 

173 Sfântul Simeon Noul Teolog. Imnele iubirii dumnezeieşti, în volumul Pr. Prof. Dr. 
Dumitru Stăniloae, Studii de teologie dogmatică ortodoxă, Editura Mitropoliei Olteniei, 
Craiova, 1990, p. 344. 

174 Sfântul Grigorie palama, Tomul aghioritic..., p. 477. 

175 Vladimir Lossky, Teologia mistică a Bisericii de Răsărit. Traducere, studiu 
introductiv şi note Pr. Vasile Răducă, Editua Anastasia, f.a., p. 57. 

176 Ibidem, p. 67. 

de patimi, făptuitorul devine omul contemplaţiei, al cunoştinţei - 
yvaxjTiKog sau, pe treptele cele mai înalte - Oempentcog, un 
contemplativ. 

Această cunoaştere supranaturală, o completează pe cea 
naturală, indirectă. Condiţiile ei sunt, din partea credinciosului - 
izbăvirea de patimi, curăţirea inimii şi rugăciunea curată, iar din 
partea Lui Dumnezeu, harul Său necreat. 

"Teologia afirmativă exprimă fârâmile ce se pot prinde din 
„fiinţa" adevărului. Teologia negativă, conştiinţa sau evidenţa că 
aceste fărâme nu sunt totul, că prin ele nu s-a terminat cunoaşterea 
adevărului. Ea exprimă conştiinţa sau evidenţa misterului 
inepuizabil, care e ca atare izvorul inepuizabil al adevărurilor ce se 
vor cunoaşte în viitor. Teologia afirmativă face bilanţul celor 
cunoscute până acum. Teologia negativă dă asigurări pentru 
cunoaşterea viitoare" 177 . Intre cele două forme de teologie sau de 
exprimare a tainei divine trebuie făcută o sinteză, iar aceasta nu o 
poate realiza decât cunoaşterea duhovnicească, experimentală a lui 
Dumnezeu, singurul mod de a cerceta acest infinit de sensuri. 

Cunoştinţa duhovnicească se naşte din credinţa simplă, ca o 
adeziune la adevărurile revelate şi conduce către credinţa adevărată 
sau din vedere, la contemplaţie. 

Ea are la bază teama sau frica de Dumnezeu. Intre acestea 
două, există o relaţie interoară. Temerea de Dumnezeu - consideră 
Sfântul Maxim - este primul dar, ce-1 dobândim noi de fapt, dar pe 
care Sfânta Scriptură 1-a aşezat la urmă. Ea este „începutul 
înţelepciunii. Pornind de la ea, ne urcăm înţelegerea spre ţinta 
înţelepciunii. Iar după ce am dobândit-o pe aceasta, ne aflăm în 
imediata apropiere de Dumnezeu însuşi, nemaiavând decât 
înţelepciunea ca mijlocitoare a unirii cu El. Dar - adaugă Sfântul 



177 Preot Profesor Dr. Dumitru Stăniloae, Spiritualitatea ortodoxă..., p. 21 1. 

Maxim - este cu neputinţă să ajungă la înţelepciune cel ce nu s-a 
scuturat mai înainte prin temere şi celelalte daruri intermediare de 
urdorile neştiintei şi de praful păcatelor" 178 . 

Sfântul Isaac arată că actul credinţei ne convinge să credem 
în Dumnezeu. Ea produce în noi frica; iar aceasta duce la pocăinţă. 
Prin această pocăinţă şi prin practicarea virtuţilor, ia naştere în noi, 
cunoştinţa duhovnicească. La fel, Sfântul Marcu Ascetul, spune că 
fără aducerea aminte de Dumnezeu, nu există cunoştinţă adevărată. 
Fără invocarea neîncetată a lui Dumnezeu prin asceză şi rugăciune, 
orice raţionament este cunoştinţă mincinoasă, ce îngâmfă pe om, 
este ispită diavolească 179 . 

Frica de Dumnezeu, spre deosebire de frica de lume, care 
ne stăpâneşte voinţa, slăbindu-o, este o forţă care ne întăreşte 
voinţa, făcându-ne factori activi în loc de fiinţe pasive. In ea este o 
putere de la Dumnezeu însuşi. Căci din ea ni se revelează conştiinţa 
unei autorităţi constituită de o realitate superioară nouă şi nu 
inferioară cum este lumea, conştiinţa unei autorităţi pe care nu o 
putem nesocoti 180 . 

Tot Sfântul Isaac Şirul defineşte această cunoştinţă 
duhovnicească - „simţirea bunătăţilor nevăzute şi mult 
covârşitoare" 181 . „Simţirea aceasta înţelegătoare" naşte o altă 
credinţă, care nu este contrară celei dintâi, ci o întăreşte. Dacă 
prima este o credinţă din auzire, cea duhovnicească este o credinţă 
din vedere, din contemplaţie. 

Cunoaşterea duhovnicească adevărată constă în experienţa 
trăită, fiind în afara şi deasupra oricărei raţionament sau judecăţi 
omeneşti. Sfântul Maxim o consideră, de aceea, „simţirea Celui 



178 Sfântul Maxim Mărturisitorul, Răspunsuri către Talasie..., p. 261. 

179 Sfântul Marcu Ascetul, Despre legea duhovnicească..., p. 303. 

180 Pr. Prof. Dr. Dumitru Radu, Trăirea creştină..., p. 36. 

181 Sfântul Isaac Şirul, op. cit, p. 93. 

cunoscut prin participarea la El după har" 182 . Ea înlătură cunoştinţa 
cuprinsă în raţionament şi înţelesuri, ridicându-se atât deasupra 
teologiei pozitive, cât şi celei negative, catafatice sau apofatice, 
ajungând la simţirea tainică, în stare de extaz, a Celui cunoscut prin 
participare şi prin experienţă. 

Spre deosebire de cunoaşterea relativă, bazată pe 
raţionamente şi înţelesuri deductive despre Dumnezeu, lipsite de 
flacăra simţirii celor cugetate, cunoştinţa prin trăire, fiind o 
cunoştinţă în esenţa realităţilor, dă posesiunea adevărului, „prin 
prezenţa feţei lor, fără raţionamente şi înţelesuri" 183 . Posesiunea 
lucrului este dată - spune Sfântul Maxim - numai prin experienţă, 
înţeleasă în sensul de „cunoştinţă trăită, care se iveşte după 
încetarea oricărui raţionament" 184 şi prin simţire, ca „participare la 
lucrul cunoscut, care apare după încetarea oricărei înţelegeri" 185 . 

La cunoaşterea în duh se ajunge atunci când cunoaşterea se 
înalţă de la cele pământeşti, limitate şi începe să deprindă o 
cunoaştere interioară, în raţiunile lucrurilor, ridicându-se deasupra 
celor materiale, care atrag mintea şi o robesc, întipărindu-i formele 
lor. 

Pe treapta cea mai înaltă, cunoaşterea lui Dumnezeu este 
prezentată de Părinţii filocalici ca fiind cunoaşterea în lumina 
dumnezeiască necreată, cunoaştere a tuturor în lumină. Pentru 
spiritualitatea ortodoxă, credinţa în întâlnirea credinciosului care se 
roagă neîncetat, cu Dumnezeu, în lumină, în urma unui îndelungat 
şi susţinut efort ascetic, este fundamentală 186 . 

Teologia luminii nu este metaforă, o ficţiune literară şi nici 



182 Sfântul Maxim Mărturisitorul, Răspunsuri către Talasie..., p. 333. 

183 Ibidem, p. 336. 

184 Ibidem, p. 333. 

185 Ibidem. 

186 p r p rQ £ p s^gjiiloae, Semnificaţia luminii dumnezeieşti în spiritualitatea şi cultul 
Bisericii ortodoxe, în „Ortodoxia", anul XXVIII (1976), nr. 3-4, p. 433. 

o simplă doctrină, în sensul de sistem intelectual elaborat, ca 
modalitate de transpunere în concepte abstracte a realităţilor 
experienţei şi simţirii spirituale 187 . Esenţa luminoasă a lui 
Dumnezeu şi manifestarea Persoanelor treimice ca lumină, prin 
lumina la care ajung cei ce s-au dezpătimit, şi-au curăţit mintea şi 
inima, a fost subliniată în mod explicit de către Sfântul Simeon 
Noul Teolog şi, mai apoi, de Sfântul Grigorie Palama, care i-a dat 
şi o formă teologică definitivă 188 . 

Aceasta înseamnă, de fapt, cunoaşterea slavei lui Dumnezeu 
sau a manifestărilor Sale izvorâtoare de dragoste şi lumină, 
îndreptate spre lume, spre noi. Părinţii vorbesc despre „mistica 
luminii", în care omul primeşte lumină, este luminat de Dumnezeu. 
Sfântul Maxim şi Sfântul Simeon Noul Teolog spun că Dumnezeu 
se împărtăşeşte tuturor, însă fiecare II primeşte şi pătimeşte 
îndumnezeirea sa, potrivit strădaniilor sale. Această experienţă sau 
trăire a luminii dumnezeieşti este paradoxală şi inefabilă, trăită pe 
culmile desăvârşirii ca „beţie a luminii" 189 . Sufletul se scufundă în 
adâncul divin. îşi dă seama de adâncul pe care îl reprezintă el 
însuşi, însă un adânc limitat şi, de aceea, se adânceşte în oceanul 
iubirii divine, singura care dă sens şi scop cunoaşterii Lui. Iubirea 
divină, iubirea supremă şi desăvârşită dă semnificaţie efortului 
ascetic şi gnoseologic al omului. Experienţa aceasta este cunoaştere 
şi necunoaştere, în întuneric şi în lumină, cunoaştere mai presus de 
cunoaştere, neştiinţă desăvârşită, ce depăşeşte orice ştiinţă, simţire 
supradesăvârşită 190 . 

Această cunoaştere prin experiere şi unire a lui Dumnezeu, 
este o cunoaştere supraraţională, supralogică şi supraconceptuală. 



187 Vladimir Lossky, A l'image et a la ressemblance de Dieu, Aubier, Paris, 1967, p. 63. 

188 Pr. Prof. D. Stăniloae, Semnificaţia luminii dumnezeieşti..., p. 443. 

189 Sfântul Simeon Noul Teolog, Imnele iubirii dumnezeieşti..., p. 443. 

190 Idem, Cele 225 de capete teologice (gnostice), mFilocalia..., volumul VI, p. 50. 

Prin ea este simţită prezenţa neîncetată a lui Dumnezeu, ca 
Persoană deschisă fiinţial spre comuniune şi iubire. Această 
cunoaştere nu are un caracter raţional, intelectual, ci de „simţire 
înţelegătoare". Cunoaşterea aceasta experimentală, a simţirii 
prezenţei lui Dumnezeu în creaţie şi în viaţa noastră are, la început, 
un caracter inteligibil, putând fi exprimat, chiar dacă insuficient, în 
termenii teologici afirmativi sau negativi. Dialectica acestei 
cunoaşteri exprimă acelaşi paradox. Neştiinţa în sens de depăşire a 
oricărei cunoaşteri, se transformă în supraconştiinţa prezenţei şi 
simţirii tainice a harului; logicul face loc supranaturalului, 
tainicului; întunericul devine lumină. Potrivit Sfântului Grigorie 
Palama, teologul luminii dumnezeieşti, cunoştinţa oferă oamenilor 
duhovniceşti o lumină tainică, pe care mintea o vede în 
contemplaţie, în rugăciune. Cunoaşterea lui Dumnezeu, aşa cum o 
înţelege spiritualitatea ascetică răsăriteană, este împărtăşirea de 
Dumnezeu. Ea culminează în unirea cu El, ca grad suprem de 
îndumnezeire a fiinţei umane, trăită de subiectul uman ca o 
scufundare în infinitatea lui Dumnezeu, în oceanul iubirii Lui 
nemărginite. 

Sfântul Simeon descrie astfel această cunoaştere prin unirea 
cu lumina dumnezeiască: „Cei ce se apropie şi nu o văd decât în 
parte sunt înspăimântaţi, înţelegând nesfârşirea şi necuprinderea 
celor ce le văd. Căci, pe măsură ce pătrund în lumina cunoştinţei, 
primesc cunoştinţa neştiinţei lor. Dar când realitatea spirituală le 
apare încă în chip neclar şi li se arată ca într-o oglindă şi e luminată 
numai în parte, ea va binevoi să se facă văzută şi mai mult şi să se 
unească prin împărtăşire cu subiectul iluminat, luându-1 întreg în 
sine, când acest subiect va fi scufundat întreg în adâncul Duhului 
ca în sânul unui abis de nesfârşite ape luminoase, atunci el urcă în 
chip negrăit la desăvârşita neştiinţă, ca unul ce a ajuns mai presus 

de toată cunoştinţa" 191 . 

Ajunşi la această înălţime duhovnicească, „văzătorii - spune 
Calist Catafygiotul - contemplă pe Dumnezeu într-un chip Iară chip 
şi într-o frumuseţe mai presus de lumină, nematerială şi ne- 
compusă, în faţa Lui atotsimplă; ei văd unitar pe Unul, încununat 
de bunătăţi nesfârşite, împodobit cu splendori nenumărate, 
luminând toată mintea cu razele unei frumuseţi strălucitoare; 
contemplă fericirea negrăită şi de nepovestit, izvorul bunătăţilor şi 
frumuseţilor, belşugul nesecat pururea ţâşnitor, visteria mai presus 
de plinătate, fără fund, nedeşertată a slavei, care umple cu covârşire 
minţile cele fără ochi de o mare desfătare" 192 . 

La fel, Sfântul Grigorie Palama numeşte această cunoaştere 
prin lumină - „cunoştinţă mistică şi negrăită a tainelor lui 
Dumnezeu" 193 , căci „lumina cunoştinţei, care e procurată de lumina 
harului eliberează de toată neştiinţa ce dezbină" 194 . 
Cuviosul Nichita Stithatul numeşte această lucrare a minţii 
desăvârşite - „liturghia tainică a altarului ceresc" 195 , iar Cuviosul 
Isaia Pusnicul vorbeşte de o adevărată răstignire şi moarte mistică a 
minţii cu Hristos, până la învierea şi odihna ei. 

Această cunoaştere în lumină şi prin iubire a lui Dumnezeu 
stă la baza apofatismului luminii dumnezeieşti, un apofatism al 
vederii mai presus de vedere, un apofatism mai deplin şi 
existenţial, al tăcerii, trăit în stare de rugăciune curată 196 . 

Această cunoaştere interioară, duhovnicească este o 
împreună lucrare, o colaborare a minţii omeneşti, eliberată de orice 



191 Ibidem, p. 55. 

192 Calist Catafygiotul, op. cit, p. 465. 

193 Preot Prof. Dr. Dumitru Stăniloae, Viaţa şi învăţătura Sfântului Grigorie Palama..., 
p. 183. 

194 Ibidem, p. 177. 

195 Cuviosul Nichita Stithatul, Cele 300 de capete despre făptuire, despre fire şi despre 
cunoştinţă, mFilocalia..., volumul VI, p. 210. 

196 Pr. Prof. Dr. Dumitru Stăniloae, Spiritualitatea ortodoxă..., p. 21 1. 

conţinut mărginit, cu harul divin. Sfântul Maxim Mărturisitorul 
insistă asupra acestui sinegism şi asupra rolului activ al celor doi 
factori, arătând că „nici harul dumnezeiesc nu produce iluminările 
cunoştinţei, dacă nu e cineva în stare să primească iluminarea prin 
puterea naturală, nici capacitatea de primire a acesteia nu produce 
iluminarea cunoştinţei, fără harul care să o dăruiască" 197 . 

Eliberându-se de cele materiale, cunoaşterea duhovnicească 
este, prin conţinutul ei, mai presus de fire şi de cunoaştere, o 
contemplare a celor cunoscute mai presus de simţuri. Cel care a 
urcat pe această treaptă a cunoaşterii, „poate zbura, purtat de aripi, 
în planurile cele nevăzute şi să atingă adâncul mării celei neatinse, 
pătrunzând cârmuirile dumnezeieşti şi minunate, cele din firile 
celor gândite cu mintea şi din firile celor supuse simţurilor şi 
cercetează tainele cele duhovniceşti, cele prinse printr-o înţelegere 
simplă şi subţire" 198 . 

Sufletul contemplativului ia formă dumnezeiască şi se umple de 
lumină 199 . Această cunoaştere este, în acelaşi timp, necunoaştere, 
nevedere şi teologie. Această cunoaştere prin credinţă cunoaşte 
adevărurile în ele însele, în semnificaţia lor duhovnicească şi 
ultimă. 

Prin urmare, putem constata că Părinţii ascetici nu privesc 
cunoaşterea lui Dumnezeu doar în aspectul ei raţional, de gnoză, ci 
în esenţa ei experimentală, de unire cu Dumnezeu, prin depăşirea 
tuturor celor ce pot fi cunoscute, printr-o cunoaştere mai presus de 
orice cunoaştere sau în neştiinţa absolută. Pentru Sfântul Isaac 
Şirul, această vedere sau cunoaştere duhovnicească înseamnă, de 
fapt, descoperirea împărăţiei cerurilor şi a lui Dumnezeu din 



197 Sfântul Maxim Mărturisitorul, Răspunsuri către Talasie..., p. 328. 

198 Sfântul Isaac Şirul, op. cit, p. 334. 

199 Nichifor din Singurătate, Cuvânt despre rugăciune al lui Nichifor din Singurătate, 
în Filocalia..., volumul VII, p. 14. 

lăuntrul nostru. Ea este o stare harică deosebită. Aceasta este 
teologia mistică 200 , cunoştinţa tainică despre Dumnezeu 201 sau 
mistagogia teologică 202 . 

Deci, în cadrul acestei cunoaşteri apofatice, tainice, se 
disting două direcţii fundamentale: cea a paradoxului, a 
antinomiilor supralogice, la care se ajunge în urma unui îndelungat 
proces ascetic; şi alta a experienţei directe, personale, a cunoaşterii 
profund existenţiale, ce duce la unirea cu Dumnezeu, la răpirea în 
lumina Sa, prin „pătimirea îndumnezeirii" 203 . 

Scriitorii filocalici sunt oameni ai virtuţilor, practicanţi, nu 
doar admiratori ai lor, contemplativi care au ajuns la tainele cele 
mai înalte. De aceea, ei vorbesc despre darul sau harisma 
cunoaşterii, dăruită de Dumnezeu celor ce s-au curăţit de patimi şi 
au dat expresie în viaţa lor, virtuţilor. Pentru ei, treapta supremă de 
cunoaştere este „sfânta cunoştinţă cea mântuitoare", trăită ca o 
„gustare din dulceaţa lui Dumnezeu" 204 . 

Astfel, ajungem în esenţa gnoseologiei creştine. 
Spiritualitatea răsăriteană vorbeşte despre darul sau harisma 
cunoaşterii, ca fiind o stare harică deosebită la care ajung Părinţii 
duhovniceşti, ce se îndeletnicesc numai cu rugăciunea curată şi 
neîncetată. In această stare, potrivit lui Calist Catafygiotul, cei 
îndumnezeiţi prin har sau lucrare, „trăiesc cu cele dumnezeieşti şi 
cu Dumnezeu ca şi cu cele familiare şi le cunosc pe acelea aşa cum 
contemplă Dumnezeu într-un chip asemănător, pe cei ajunşi în 
chipul dumnezeiesc şi dumnezei şi se uneşte cu ei..." 205 . 



200 Idem, Răspunsuri către Talasie, p. 96 

201 Idem, întrebări, nedumeriri şi răspunsuri, în Filocalia..., volumul 2, p. 253. 

202 Ibidem. 

203 Drd. Liviu Stoina, Cunoaşterea lui Dumnezeu după învăţătura Sfântului Maxim 

Mărturisitorul, în „Ortodoxia", anul XL (1988), nr. 1, p. 123. 

204 Diadoh al Foticeii, Cuvânt ascetic în 100 de capete, în Filocalia..., volumul 1, p. 442. 

205 Calist Catafygiotul, op. cit., p. 520. 

Tot în legătură cu darul cunoştinţei duhovniceşti, cu care 
Dumnezeu încununează eforturile umane de a-L cunoaşte, Părinţii 
filocalici vorbesc despre darurile Duhului Sfânt: al ştiinţei, al 
cunoştinţei, al înţelegerii şi al înţelepciunii. 

Oricât ar progresa, însă, contemplativul în cunoaşterea şi 
experierea lui Dumnezeu, el păstrează conştiinţa a două limite: pe 
de o parte faptul că Dumnezeu rămâne permanent transcendent 
oricărei cunoaşteri omeneşti; iar pe de altă parte, aceea a 
caracterului infinit al acestui urcuş, căci conştiinţa transcendenţei 
infinite a lui Dumnezeu rămâne deasupra oricărui efort de a-L 
cunoaşte 206 . 

Chiar pe treptele cele mai înalte, cunoaşterea experimentală 
sau simţirea lui Dumnezeu este, în fapt, „o recunoaştere a însăşi 
tainei, o cunoaştere apofatică, o sesizare într-un mod superior a 
bogăţiei Lui infinite, căci tocmai de aceea e cu neputinţă de înţeles 
şi exprimat" 207 . 

în trăirea sau experierea apofatică a tainei divine sunt cuprinse: 
conştiinţa fiinţei lui Dumnezeu, care depăşeşte orice accesibilitate, 
experienţa lucrărilor Sale, precum şi neputinţa exprimării depline a 

9 OR 

acestora . 

Perspectiva ascetică a cunoaşterii duhovniceşti 

Cunoaşterea lui Dumnezeu are un caracter pozitiv, creator 
şi, în acelaşi timp, progresiv, ea dezvoltându-se în raport cu 
eforturile noastre ascetice, în vederea dobândirii nepătimirii. Am 
menţionat deja că specificul spiritualităţii răsăritene, al 



206 Hans Urs von Balthasar, op. cit., p. 219. 

207 Pr. Prof. Dr. Dumitru Stăniloae, Teologia Dogmatică Ortodoxă, pentru Institutele 
teologice, volumul 1, Editura Institutului Biblic şi de Misiune al Bisericii Ortodoxe 
Române, Bucureşti, 1978, p. 117. 

208 Ibidem, p. 132. 

gnoseologiei ortodoxe, este caracterul ei interiorizat, profund 
duhovnicesc 209 . Pentru această spiritualitate experimentală, 
gnoseologicul este fiinţial unit cu eticul 210 , astfel încât la 
cunoaşterea adevărată, deplină, nu se poate ajunge decât pe cale 
ascetică, experimentală. La vederea lui Dumnezeu sau cunoaşterea 
prin unire cu Dumnezeu, nu ajunge decât cel în care tot ceea ce este 
material, limitat, a fost înduhovnicit, pnevmatizat. 

Cunoaşterea naturală nu are, deci, un aspect simplu raţional, 
ci şi o perspectivă ascetică. Pentru acest fapt, Teognost consideră 
cunoaşterea despre Dumnezeu o sinteză a lucrării practice, ascetice 
a credinciosului, fiind „ştirea neînşelătoare despre Dumnezeu şi 
despre cele dumnezeieşti, prin care iubitorul de Dumnezeu se înalţă 
spre îndumnezeirea cu harul Duhului, fără să fie tras în jos de 
patimi" 211 . 

Spiritualitatea răsăriteană se deosebeşte de orice alt sistem 
gnoseologic tocmai prin insistenţa asupra elementului ascetic, în 
problema cunoaşterii lui Dumnezeu. întrucât Dumnezeu este 
Persoană absolută, cunoaşterea Lui este în funcţie de posibilităţile 
noastre de curăţire de afecţiunea pătimaşă şi oarbă la lucrurile 
finite 212 . Fără un efort ascetic, eliberator de patimi şi fără experienţa 
virtuţilor creştine, nu există cunoaştere adevărată. Părinţii răsăriteni 
au subliniat permanent faptul că actului de revelare sau deschidere 
spre comunicare şi comuniune a lui Dumnezeu, fiinţa umană 
trebuie să-i răspundă şi ea prin smerită cugetare, prin „renunţarea la 



209 Magistrand N. V. Stănescu, Progresul în cunoaşterea lui Dumnezeu cu referire 
specială la Sfântul Grigorie de Nyssa, în „Studii Teologice", anul X (1958), nr. 1-2, p. 
19. 

210 Doctorand Nicolae Fer, Cunoaşterea lui Dumnezeu la Pseudo Dionisie 
Areopagitul, în „Glasul Bisericii", anul XXX (1971), nr. 1-2, p. 108. 

211 Teognost, Despre făptuire, contemplaţie şi preoţie în Filocalia..., volumul 4, Editura 
Harisma, Bucureşti, 1994, p. 278. 

212 Pr. Prof. Dr. Dumitru Stăniloae, Teologia Dogmatică Ortodoxă..., volumul 1, p. 123. 

mândria de a-L cunoaşte prin noi înşine" 213 . Prin această atitudine 
smerită, ne înălţăm la cotele cele mai înalte ale umanului, ale 
eticului, până la hotarul dintre marginea firii umane şi lucrarea 
harului dumnezeiesc. Dinamica vieţii duhovniceşti se oglindeşte 
deplin în starea de curăţie şi cunoaştere a lui Dumnezeu. înaintarea 
în virtute conduce către o proporţională cunoaştere a tainelor 
creştine. Pe treptele cele mai înalte, umanul eliberat de tot ceea ce 
este patimă sau păcat, devine un mediu de reflectare a divinului, la 
a cărui cunoaştere şi simţire ajunge. 

Cunoaşterea creştină nu constă în receptarea pasivă a 
realităţilor, ci una dinamică, implicând o adevărată transformare, 
spiritualizare a firii, în vederea receptării şi experierii realităţilor 
spirituale, existând în acesta privinţă „o întreagă gradaţie, atât în ce 
priveşte curăţia, cât şi adâncimea şi durata sesizării apofatice a lui 
Dumnezeu" 214 . 

In plan duhovnicesc, problema sau condiţia esenţială a unei 
cunoaşteri şi discerneri duhovniceşti clare este, pe lângă curăţirea 
de patimi, smerenia sau pocăinţă. Pri naceasta reuşim să ne 
cunoaştem real mai întâi pe noi înşine şi, cunoscându-ne 
imperfecţiunile pe care le constatăm în viaţa şi cunoştinţa noastră, 
încercăm să înlăturăm toate aceste nedeplinătăţi şi să ne schimbăm 
viaţa. Conform acestei noi orientări. Teognost ne spune în această 
privinţă: „De voieşti cunoştinţă adevărată şi încredinţare 
neîndoielnică despre mântuire, filosofează mai întâi să rupi 
afecţiunile pătimaşe ale sufletului faţă de trup şi golit de 
împătimirea după cele materiale, coboară în adâncul smereniei, 
unde vei afla mărgăritarul de mult preţ al mântuirii tale, ascuns într- 
un vas de lut în cunoştinţa dumnezeiască şi fâgăduindu-ţi de pe 



213 Idem, Cunoaşterea lui Dumnezeu la Sfântul loan Gură de Aur..., p. 562. 

214 Idem, Teologia Dogmatică Ortodoxă..., volumul 1, p. 119. 

acum împărăţia lui Dumnezeu" 215 . Pocăinţa şi smerenia ne ajută să 
pătrundem în sufletul nostru, să descoperim împărăţia lăuntrică şi să 
ne îmbogăţim din această cunoştinţă şi făptuire. 

Cu cât cunoaştem mai multe despre Dumnezeu şi cu cât 
pătrundem mai adânc în tainele infinite ale dumnezeirii, cu atât ne 
smerim mai mult, dându-ne seama de imposibilitatea noastră de a 
cuprinde şi înţelege nemărginitul. De aceea, adevărata cunoaştere 
duce la o reală smerenie, după cum şi smerenia este expresia unei 
cunoaşteri şi autocunoaşteri mult mai adânci, interioare. 

în literatura filocalică, bazată pe o adevărată ordine 
spirituală, smerenia are o semnificaţie şi valoare pozitivă deosebită, 
fiind calea adevăratei cunoaşteri şi autocunoaşteri. Dinamismul ei 
constă într-o cunoaştere deplină a insuficienţelor firii noastre 
căzute, dublată, însă, de o neîncetată dorinţă de înaintare, de 
progres. Cu cât te smereşti mai mult, cu atât Dumnezeu îţi 
descoperă mai multe taine, iar aceste descoperiri dumnezeieşti sunt 
prilejuri pentru o nouă şi mai adâncă smerenie. „Cunoscând pe 
Dumnezeu, omul se cunoaşte şi pe sine. Progresând prin 
cunoaşterea de sine, el trăieşte şi mai intens iubirea şi viaţa 
dumnezeiască, pentru că se vede ca chip, ca persoană în comuniune 
cu Dumnezeu" 216 . 

în mod paradoxal, adevărata iluminare şi adevărata 
cunoaştere sunt prilej de smerenie adevărată şi continuă. Cu cât 
înaintează în cunoaşterea lui Dumnezeu, credinciosul îşi dă seama 
cât de puţine cunoaşte, trăind adâncul sau abisul smereniei. Aceasta 
este neştiinţa cea duhovnicească sau mântuitoare, teologia negrăită, 
neştiinţa în sens de depăşire. Petru Damaschinul spune că întru 



215 Teognost, op. cit, p. 272. 



Magistrand Dumitru Radu, Structura actului religios după doctrina ortodoxă, în 

„Studii teologice", anul VI (1953), nr. 3-4, p. 133. 

cunoştinţă multă, cunoaştem că nu cunoaştem 217 , iar Sfântul Simeon 
Noul Teolog arată că sporirea în cunoştinţa de Dumnezeu se face 
prilej şi pricină a necunoaşterii tuturor celorlalte, ba chiar şi a lui 
Dumnezeu 218 . Cunoaşterea lui Dumnezeu îşi păstrează permanent 
caracterul ei paradoxal. Pe măsură ce credinciosul se înalţă către o 
cunoaştere tot mai adâncă a lucrărilor lui Dumnezeu, se înalţă şi în 
înţelegerea tainei Lui de neînţeles 219 . Părinţii filocalici vorbesc, pe 
aceasta treaptă de curăţire, despre „sfânta cunoştinţă" sau despre 
darul cunoştinţei, tocmai datorită legăturii ei cu rugăciunea. 

Curăţirea de patimi, eliberarea de păcat şi lucrarea virtuţilor 
constituie trăsătura şi condiţia fundamentală a oricărei forme de 
cunoaşteri duhovniceşti. „Cel ce caută înţelesurile poruncilor, fără 
porunci, spune Sfântul Grigorie Palama, dorind să le afle prin 
învăţătură şi citire, este asemenea celui ce-şi închişuie umbra drept 
adevăr. Căci înţelesurile adevărului se dăruiesc celor ce se 
împărtăşesc de adevăr. Iar cei neîmpărtăşiţi de adevăr şi neintroduşi 
în el, căutând înţelesurile lui, află pe cele ale înţelepciunii 
înnebunite" 220 . 

Pe bună dreptate, se poate spune că adevărul duhovnicesc 
nu poate fi sesizat şi trăit ca adevăr, decât printr-o viaţă curată. 
Curăţia sufletului luminează mintea şi îi lărgesc puterile ei de 
cuprindere şi de înţelegere. 

Curăţirea pe patimi şi curăţia vieţii sunt doar n aspect al 
cunoaşterii duhovniceşti, deoarece viaţa creştinului înaintează în 
această cunoaştere potrivit şi cu ostenelile sale de dobândire şi 



217 Sfântul Petru Damaschin, Din dumnczeieştile învăţături duhovniceşti ale cuviosului 
părintelui nostru Petru Damaschinul, în Filocalia..., volumul 5, Ediţia a Ii-a, Harisma, 
Bucureşti, 1995, p. 172. 

218 Sfântul Simeon Noul Teolog, Cele 225 de capete teologice (gnostice)..., p. 50. 

219 Pr. Prof. Dr. Dumitru Stăniloae, Teologia Dogmatică Ortodoxă..., volumul 1, p. 125. 

220 Sfântul Grigorie Sinaitul, Capete foarte folositoare în acrostih, în Filocalia..., 
volumul VII, p. 98. 

lucrare a virtuţilor. Viaţa creştină este centrată pe virtuţi, de aceea 
trăirea ei, la modul propriu, înseamnă vieţuirea în acest orizont 
infinit al virtuţilor creştine. Fiecare nouă nuanţă a virtuţilor lucrate 
adaugă şi cunoaşterii noastre un spor de sesizare şi de înţelegere. 
Cu cât înaităm mai mult în lucrarea virtuţilor, cu atât progresăm 
mai mult şi în cunoaşterea noastră, a lumii şi a lui Dumnezeu. Iar 
adevărata cunoştinţă. Prin vedere şi care conduce spre unirea cu 
Dumnezeu, o au sfinţii, adică aceia care s-au curăţit deplin de 
patimi şi au lucrat desăvârşit virtuţile. Cunoştinţa noastră este, 
astfel, măsură a vieţii noastre, a robiei noastre faţă de păcat sau a 
eliberării noastre de el. într-un astfel de context trebuie înţelese 
cuvintele Sfântului Simeon Noul Teolog, potrivit cărora Hristos se 
arată „celor ce-şi arată iubirea faţă de El, prin păzirea poruncilor 
Lui" 221 sau că măsura împărtăşirii harului dumnezeiesc sfinţitor şi a 
desăvârşirii o reprezintă intensitatea eforturilor noastre ascetice. 

Cunoaşterea naturală şi supranaturală, catafatică şi apofatică 
sau, în limbaj filocalic, experimental şi existenţial: cunoaşterea 
trupească, sufletească şi duhovnicească îşi ating scopul lor - unirea 
contemplativului cu Dumnezeu - doar în cadrul rugăciunii curate şi 
neîmprăştiate, a rugăciunii neîncetate. 

Cunoaşterea duhovnicească este, potrivit Sfântului Grigorie 
Palama, „simţire intelectuală şi dumnezeiască" 222 , unire şi nu 
cunoştinţă. Ea este neştiinţa mai presus de orice cunoştinţă. Ea vine 
în inima curată, prin experienţa rugăciunii. Sensul pe care îl dă 
Sfântul Grigorie Palama acestei cunoaşteri în duh este cel de unire 
cu Dumnezeu, de împărtăşire de Dumnezeu, de experiere tainică a 
Lui, în cadrul rugăciunii curate. 
Această cunoaştere prin unire nu este o aflare a lui Dumnezeu cu 



Sfântul Simeon Noul Teolog, A cincca cuvântare morală, în Filocalia..., volumul 
VI, p. 198. 
222 Idem, Viaţa şi învăţătura Sfântului Grigorie Palama..., p. 190. 

ajutorul cauzalităţii sau al anologiei, ci prin suprimarea, prin 
înlăturarea şi negarea oricărei idei sau experienţe mărginite. Ea are 
sensul de „unire şi îndumnezeire produsă prin harul lui Dumnezeu, 
în chip mistic şi ascuns după înlăturarea tuturor impresiilor de jos 
sau după încetarea activităţii minţii" 223 . 

Trăirea apofatică a lui Dumnezeu „echivalează cu un sentiment al 
misterului, care nu poate exclude raţiunea şi sentimentul, dar e mai 
adânc decât ele" 224 . 

Darul sau harisma cunoştinţei este un dar al rugăciunii curate, cum 
spune Diadoh al Foticeii, căci „cunoştinţa o aduce rugăciunea şi 
liniştea multă, când lipsesc cu desăvârşire grijile" 225 . Calist 
Patriarhul spune că „viaţa contemplativă (văzătoare) este împreună 
vieţuitoare şi prietenă neîncetată a sfintei rugăciuni. Iar amândouă 
sunt odraslele cele mai pline de har şi îndumnezeitoare ale 
sufletului..." 226 . 

Rugăciunea curată este convorbirea sinceră a minţii smerite 
cu Dumnezeu. Ea este dialogul dintre om şi Creatorul său, dialog 
purtat în zările spirituale ale iubirii chenotice. Nicăieri, omul nu se 
cunoaşte mai bine pe sine şi pe Dumnezeu, ca în rugăciune. In stare 
de rugăciune, credinciosul trăieşte în gradul cel mai intens legătura 
sa cu Dumnezeu, dependenţa sa de Creatorul său. Şi, tot în 
rugăciune, el îşi descoperă sensul şi vocaţia sa în planul veşniciei, 
printr-o autocunoaştere spirituală. Cunoscându-se pe sine, omul 
înaintează, pe măsura efortului său duhovnicesc, în cunoaşterea 
Părintelui său. 

Rugăciunea, ca dialog existenţial cu Dumnezeu, implică 
cunoaşterea lui Dumnezeu ca realitate ultimă, supremă. 



223 Ibidem, p. 188. 

224 Idem, Teologia Dogmatică Ortodoxă..., volumul 1, p. 139. 

225 Diadoh al Foticeii op. cit, p. 416-417. 

226 Scrierile lui Calist Patriarhul, Capete care au lipsit, în Filocalia..., volumul VIII, p. 

253. 

-64- 



Virtuţile creştine, cărări spre fericirea veşnică 



Dinamismul sau lucrarea cunoaşterii lui Dumnezeu este, în 
resorturile ei interioare, mişcarea rugăciunii, pentru că doar prin 
rugăciune se poate sesiza şi experia real realitatea transcendentă. 
Cunoaşterea lui Dumnezeu în stadiul ei cel mai înalt este pregătită 
în rugăciune, dar este dincolo de rugăciune. Atunci mintea îşi 
opreşte lucrările ei fireşti, pătimind îndumnezeirea, aflându-se în 
stare de răpire din partea lui Dumnezeu, iar rugăciunea încetează. 
Atunci mintea pătrunde în lucrurile inteligibile suprafireşti şi 
coexistă cu Dumnezeu 227 . Pe această treaptă de apofatism al 
rugăciunii, trăit sau experiat existenţial, mintea dobândeşte o 
cunoaştere mai presus de orice cunoaştere, dobândeşte simţirea 
tainei lui Dumnezeu, atât cât i se revelează. 

Rugăciunea şi cunoaşterea se întăresc una pe alta, au nevoie una de 
alta. Atât în cunoaştere, cât mai ales în rugăciune, credinciosul 
trăieşte legătura sa cu Dumnezeu într-o formă paradoxală prin 
profunzimea şi, totodată, prin simplitatea ei. 

Deci, atitudinea teologiei şi spiritualităţii ortodoxe, în 
problema cunoaşterii lui Dumnezeu, este una existenţială, 
angajându-1 pe om în întregime, în integritatea fiinţei sale şi aceasta 
deoarece „teologia trebuie să fie mai puţin o căutare de cunoştinţe 
pozitive, cu privire la fiinţa dumnezeiască, cât mai degrabă o 
experienţă a ceea ce este mai presus de orice înţelegere" 228 şi 
întrucât „calea cunoaşterii lui Dumnezeu este neapărat aceea a 
îndumnezeirii" 229 . 



Prin ştiinţă, spre credinţă 



227 Magistr. Ierom Antonie Plămădeală, Rugăciune şi cunoaştere în învăţătura 
ortodoxă, în „Studii Teologice", anX (1958), nr. 3-4, p. 221. 

228 Vladimir Lossky, Teologia mistică a Bisericii de Răsărit..., p. 67. 

229 Ibidem. 

După cum ne arată Isihie Sinaitul, cunoştinţa premerge 
credinţei 230 şi este inferioară acesteia, pentru că limitele ei sunt 
foarte stricte. Adevărata cunoaştere a lui Dumnezeu şi a lumii 
spirituale se realizează prin cunoştinţa duhovnicească, efect al 
eliberării de patimi şi al lucrării virtuţilor. Doar aceasta este 
capabilă să aducă adevărata cunoştinţă duhovnicească - prin vedere 
şi spre unire cu realitatea cunoscută. 

Progresul în virtute înseamnă şi adâncirea cunoaşterii, de 
aceea calea proprie de pătrundere în cele duhovniceşti o constituie 
efortul ascetic. 

Fiind o evidenţă despre Dumnezeu, credinţa, alături de 
nădejde şi dragoste, constituie Sfânta Treime din noi 231 . Această 
prezenţă dumnezeiască din sufletul celui ce crede i se face sprijin şi 
ajutor în lucrarea sa duhovnicească. „Credinţa - spune Sfântul 
Maxim Mărturisitorul - mângâie şi încurajează mintea războită, 
întărindu-o cu nădejdea ajutorului. Iar nădejdea, punându-ne sub 
ochi ajutorul în care credem, respingem năvălirea vrăjmaşilor. In 
sfârşit, iubirea sleieşte de putere atacul vrăjmaşilor împotriva minţii 
iubitoare de Dumnezeu, slăbindu-1 cu desăvârşire, prin setea după 
Dumnezeu" 232 . 

Această Sfântă Treime interioară ne ajută nu numai în 
războiul cu cele exterioare şi străine, ci şi în cel interior, în 
eforturile noastre de urcuş duhovnicesc. Credinţa ne face să 
medităm adânc la Dumnezeu, la răsplata sau pedeapsa pentru 
faptele noastre, ne face, spune Filotei Sinaitul, să ne temem cu 
adevărat de Dumnezeu. Nădejdea, sărind peste frica de rob, uneşte 
pe om cu dragostea de Dumnezeu, dacă nădejdea nu se ruşinează. 



30 Isihie Sinaitul, Cuvânt despre trezvie şi virtute, mFilocalia..., volumul IV, p. 72. 

231 Calist Patriarhul, Capete care au lipsit, în Filocalia..., volumul VIII, p. 282. 

232 Sfântul Maxim Mărturisitorul, Răspunsuri către Talasie..., p. 208. 

Iar dragostea îl conduce pe nevoitor spre împlinirea virtuţilor 233 . 

Credinţa constituie, aşa cum ne învaţă Sfântul Maxim 
Mărturistorul, împărăţia lui Dumnezeu din sufletul celui ce 
crede în El. In timp ce credinţa simplă este „împărăţia lui 
Dumnezeu fără formă" 234 , împărăţia lui Dumnezeu este credinţa 
care „a primit în chip dumnezeiesc o formă" 235 , „credinţa dezvoltată 
prin lucrare" 236 , în virtuţi. 

Potrivit Sfântului Maxim Mărturisitorul, credinţa este o 
legătură mai presus de fire, prin care, în chip tainic, neştiut şi 
neînţeles deplin şi indemonstrabil prin metodele cunoaşterii 
naturale, sufletul creştinului se uneşte cu Dumnezeu, „într-o unire 
mai presus de înţelegere" 237 . Credinţa este „o putere de legătură 
care înfăptuieşte unirea desăvârşită, nemijlocită şi mai presus de fire 
a celui ce crede, cu Dumnezeu, Cel crezut" 238 . 

Definiţiile pe care le dau Părinţii duhovniceşti credinţei 
arată, în mod esenţial, caracterul ei de putere unitivă, de lucrare 
lăuntrică prin care se realizează înălţarea omului la Dumnezeu şi 
unirea sufletului cu Dumnezeu. 

La Sfântul Grigorie Sinaitul, aflăm o definiţie a dreptei 
credinţe, în raport cu învăţătura creştină. Ea înseamnă, astfel, „a 
vedea şi a cunoaşte întru curăţie cele două dogme ale credinţei, 
adică Treimea şi doimea: Treimea a o privi şi a o cunoaşte în chip 
neamestecat şi netăiat, în unitate, iar doimea firilor lui Hristos, într- 
un ipostas, adică a mărturisi şi a şti pe un singur Fiu şi înainte de 
întrupare şi după întrupare, dar după întrupare slăvit în chip 
neamestecat în două firi şi în două voinţe, dumnezeiască şi 



Filotei Sinaitul, Capete despre trezvie, mFilocalia..., volumul IV, p. 1 17. 

Sfântul Maxim Mărturisitorul, op. cit., p. 131. 

Ibidem. 

Ibidem. 

Ibidem, p. 133. 

Ibidem, p. 131. 

omenească" 239 . 

în raport cu puterea omului de cunoaştere, credinţa este 
superioară acesteia atât prin conţinut, cât şi prin metode. Credinţa 
se vădeşte a fi, astfel, o cunoştinţă şi o ştiinţă „ce nu se poate 
dovedi" 240 şi, cu toate acestea, o evidenţă şi o certitudine, „ipostasul 
lucrurilor nădăjduite" 241 . 

Credinţa reprezintă, în sufletul celui ce crede cu adevărat, o 
certitudine, iar necredinţa - un păcat împotriva evidenţelor 
duhovniceşti. Intre credinţa în Dumnezeu şi adevăr există o legătură 
strânsă. Credinţa autentică - ne spune Sfântul Maxim - nu are în ea 
minciună şi slujeşte adevărului 242 . Certitudinea sau siguranţa ei este 
o constantă la cei „cu viaţa înaltă în suflet, pe măsura virtuţilor ce 
iau aminte la împlinirea poruncilor Domnului" 243 . Ea biruie orice 
îndoială şi fereşte de orice înşelare 244 . Ea este o „cunoştinţă 
nemincinoasă" 245 , o „încredinţare îndestulătoare" 246 şi nu are nevoie 
de nici o dovedire, de nici o demonstraţie sau argumentaţie, ci de 
curăţie şi contemplaţie. 

In raport cu ostenelile ascetice ale nevoitorului, Sfântul 
Simeon Noul Teolog defineşte credinţa a fi „puterea care ne face să 
murim pentru Hristos de dragul poruncii Lui şi să credem că 
moartea aceasta este pricina vieţii. Ea ne face să socotim sărăcia ca 
bogăţie, neînsemnătatea şi umilirea, ca slavă şi cinste adevărată; iar 
când nu avem nimic, să credem că stăpânim toate (2 Cor. 6,10), mai 



239 Sfântul Grigorie Sinaitul, Capete foarte folositoare în acristih, în Filocalia..., 
volumul VII, p. 100. 

240 Sfântul Maxim Mărturisitorul, op. cit., p. 223. 

241 Ibidem. 

242 Ibidem, p. 260. 

243 Sfântul Isaac Şirul, op. cit., p. 181. 

244 Calist şi Ignatie Xanthopol, Metoda sau cele 100 capete ale lui Calist şi Ignatie 
Xanthopol, în Filocalia..., volumul VIII, p. 47. 

245 Sfântul Grigorie Sinaitul, op. cit., p. 155. 

246 Calist Patriarhul, op. cit., p. 313. 

-68- 



Virtuţile creştine, cărări spre fericirea veşnică 



bine-zis că am dobândit bogăţia cunoştinţei lui Hristos cea 
nepătrunsă (Efes. 3,8). Ea ne face să privim cele ce se văd, ca ţărână 
şi fum. Credinţa în Hristos ne dă puterea nu numai să dispreţuim 
plăcerile vieţii, ci şi să suportăm şi să răbdăm toată ispita care vine 
asupra noastră prin întristări, necazuri şi nenorociri, până ne va 
cerceta pe noi Domnul" 247 . 

Spre deosebire de cunoaştere, care are un caracter limitat, 
credinţa „face pe cei credincioşi părtaşi de viaţa cea veşnică în 
Hristos însuşi" 248 . Cel ce crede cu adevărat, nu numai că justifică 
orice efort, fie el cât de aspru, în unirea cu Dumnezeu, dar nu 
pregetă să-şi ordoneze viaţa în aşa fel încât să ajungă la experierea 
tot mai deplină a existenţei şi lucrării lui Dumnezeu în jurul şi în 
lăuntrul nostru, la unirea cu El. 

Cel ce crede în Dumnezeu, deşi trăieşte aici şi acum, trăieşte 
ca dincolo, cu certitudinea că toate cele văzute şi lumeşti sunt doar 
umbră a celor viitoare. El nu se leagă de cele vremelnice, ci îşi 
tinde întreaga sa osteneală spre cele veşnice şi suprafireşti. Pentru 
cel ce crede, credinţa lui este o problemă de viaţă şi de moarte, nu 
numai trecătoare, ci veşnice, de mântuire sau de osândă pentru 
totdeauna. Raţiunea fundamentală a existenţei sale lumeşti este de a 
fi o pregătire şi un „răspuns bun" la întrebarea adresată lui de către 
Dumnezeu, cu privire la viaţa sa veşnică. Pentru el, a exista 
înseamnă a exista în dependenţă de Dumnezeu şi în legătură cu 
semenii; a se împărtăşi, prin credinţă, de cele duhovniceşti şi de a 
împărtăşi, la rândul lui, credinţă şi dragoste. 

Pentru cel credincios, Dumnezeu este certitudinea şi 
realitatea cea mai concretă a existenţei sale. El nu trăieşte din 
„probabilităţile" şi imperfecţiunile lumii acesteia, ci trăieşte din 



247 Sfântul Simeon Noul Teolog, Cele 225 de capete teologice şi practice, în Filocalia..., 
volumul VI, p. 20. 

248 Ibidem. 

evidenţa marelui adevăr din inima sa şi astfel, viaţa îi este una 
bogată. Cugetarea la Dumnezeu şi îndreptarea vieţii sale spre 
unirea cu El i se face motiv şi justificare a existenţei sale, dar şi 
aceasta, una care se impregnează tot mai mult de însuşiri şi calităţi 
duhovniceşti suprafireşti. Viaţa sa este, în ultimele ei raţiuni, un 
răspuns pe care el îl dă prin credinţă, la dragostea supremă şi la 
bunătatea covârşitoare a lui Dumnezeu faţă de el şi faţă de lume. 

Dintr-o astfel de perspectivă, credinţa poate fi caraterizată 
ca fiind „temelia tuturor bunătăţilor, uşa tainelor lui Dumnezeu, 
biruinţa necontenită a vrăjmaşilor, cea mai trebuincioasă dintre 
toate virtuţile, aripa rugăciunii şi sălăşluirea lui Dumnezeu în 
suflet" 249 . Ea este „descoperirea înţelegerii" 250 , „aripa rugăciunii" 251 , 
„pricinuitoarea celor nădăjduite" 252 , „maica celor ce se liniştesc" 253 . 

De la credinţa de obşte, a tuturor, la credinţa „cea mare" a 

vederii 

Sfântul Petru Damaschinul face distincţia între credinţa de 
obşte, a tuturor creştinilor şi credinţa „cea mare", a vederii 254 . 

Cea dintâi, de obşte, a tuturor credincioşilor, o primim la Botez şi 
este un dar al harului dumnezeiesc, o binecuvântare divină în viaţa 
noastră, primită din primele momente duhovniceşti ale acesteia, 
adică din momentul intrării noastre în Trupul tainic al Domnului - 
Biserica Sa. 
Această credinţă se moşteneşte, potrivit acestui Sfânt Părinte, de la 



9 Sfântul Petru Damaschinul, Cuvântări duhovniceşti, în Filocalia..., volumul V, p. 
137. 

250 Sfântul Isaac Şirul, op. cit, p. 306. 

251 Sfântul loan Scărarul, Scara dumnezeiescului urcuş, în Filocalia..., volumul IX, p. 
397. 

252 Ibidem. 

253 Ibidem. 

254 Sfântul Petru Damaschinul, op. cit., p. 193. 

„părinţi binecredincioşi şi de la învăţătorii credinţei celei 
dreptmăritoare" 255 şi se dezvoltă prin auz şi osteneală personală. 

Credinţa aceasta dăruită la Botez, odată cu darurile Duhului 
Sfânt, este, însă, o credinţă simplă 256 , „nelucrătoare" 257 , care 
aşteaptă dezvoltarea şi rodirea ei în virtuţile sau faptele 
duhovniceşti şi echivalează cu harul înfierii, în potentă 258 

Prezenţa lui Dumnezeu în sufletul celui ce crede, este, în 
această fază, una tainică, mistică, mistagogică, dar totuşi, potenţială. 
Ea devine o prezenţă reală, efectivă, lucrătoare, doar prin împlinirea 
poruncilor. Atunci şi proporţional cu eforturile creştinului, prezenţa 
lui Dumnezeu din adâncul sufletului nostru devine dintr-una 
tainică, una lucrătoare, iar pe treptele cele mai înalte ale covârşirii 
de elementul duhovnicesc, o iradiere a lui Dumnezeu în noi, o 
transparenţă a Lui, în fiinţa noastră - trup şi suflet - şi în viaţa lumii. 
Acest itinerariu este, însă, unul lung şi aspru şi de-a lungul lui omul 
devine progresiv, din slugă şi rob al lumii acesteia, slujitor şi fiu al 
lui Dumnezeu, „dumnezeu prin har şi lucrare". 

Credinţa aceasta naturală, simplă, firească, naşte, potrivit 
Sfântului Maxim Mărturisitorul, „frica credinţei", Aceasta face 
credinţa şi mai sigură. Prin ea „credem drept şi ne temem de 
Domnul în care am crezut" 259 . Sfântul Simeon Noul Teolog explică 
astfel raportul credinţă-virtute" Credinţa în Hristos, Adevăratul 
Dumnezeu, naşte dorinţa după cele bune şi frica de chinuri. Iar 
dorinţa celor înalte şi frica de chinuri, aduce păzirea întocmai a 
poruncilor" 260 . 



255 Ibidem 

256 



Teognost, Despre făptuire, contemplaţie şi preoţie, în Filocalia..., volumul IV, p. 

282. 

257 Sfântul Maxim Mărturisitorul, op. cit., p. 54. 
Ibidem. 



2>X 

259 Sfântul Petru Damaschinul, op. cit., p. 93. 

260 Sfântul Simeon Noul Teolog, op. cit., p. 21 

Credinţa are nevoie, pentru a se dezvolta, de un suflet curat, 
de aceea, adevărata „casă a credinţei" o constituie „o înţelegere de 
prunc şi o inimă simplă" 261 . 

Credinţa aceasta simplă se dezvoltă prin lupta de dobândire 
şi de lucrare tot mai deplină a virtuţilor creştine. Credinciosul îşi 
arată şi apără credinţa - după cuvintele Sfântului Diadoh al Foticeii 
- „aducând Domnului fapte" 262 . Fără fapte, această credinţă este, 
într-adevăr, moartă şi neroditoare. 

Din acest motiv, Sfântul Maxim Mărturisitorul consideră credinţa 
„începutul şi izvorul tuturor bunurilor din oameni" 263 şi spune că 
„nimic nu este de o valoare egală cu credinţa" 264 . 

Această credinţă se naşte din lucrarea lui Dumnezeu asupra 
noastră, se întăreşte prin cunoştinţă naturală şi din „îndeltnicirea cea 
după Dumnezeu" 265 , adică prin post, priveghere, citire, 
psalmodiere, rugăciune şi întrebarea celor încercaţi 266 Prin acestea, 
are loc păzirea poruncilor şi astfel se nasc, în sufletul 
credinciosului, virtuţile şi purtarea morală 267 . Credinţa premerge 
tuturor virtuţilor 268 . Ea este, prin fire, „începutul virtuţilor" 269 . Insă, 
fără o concretizare a ei în virtuţi, această prezenţă dumnezeiască şi 
mântuitoare din sufletul nostru este una neîmplinită, nedezvoltată, 
iar o astfel de credinţă este fără roade duhovniceşti pozitive. 

Pe măsura înaintării în această lume minunată a virtuţilor 
creştine, credinţa noastră sporeşte şi se întăreşte. In aceste osteneli, 



261 Sfântul Isaac Şirul, op. cit, p. 321. 

262 Diadoh al Fiticeii, Cuvânt ascetic în 100 de capete, mFilocalia..., volumul I, p. 421. 

263 Sfântul Maxim Mărturisitorul, op. cit., p. 223. 

264 Ibidem. 

265 Sfântul Petru Damaschinul, op. cit., p. 140. 

266 Ibidem. 

267 Ibidem. 

268 Cuviosul Nichita Stithatul, Cele 300 de capete despre făptuire, despre fire şi despre 
cunoştinţă, mFilocalia..., volumul VI, p. 222. 

269 Sfântul Maxim Mărturisitorul, op. cit., p. 283. 

ajutorul lui Dumnezeu devine tot mai vizibil şi roditor, încât, dacă 
la început este vorba despre o conlucrare divino-umană, apoi ea 
devine o filiaţie şi conducere harică. Norma împărţirii acestor 
bunuri duhovniceşti sau „măsura harului", arată Sfântul Maxim, 
este măsura credinţei fiecăruia. Căci, „pe măsura credinţi, sporim în 
râvna făptuirii" 270 . 

Credinţa cea simplă, generală, se transformă treptat într-o 
credinţă „vie şi lucrătoare în Hristos" 271 , în „credinţa cea mai de 
sus" 272 , în „credinţa cea mare", în vederea 273 lui Dumnezeu. 

Această credinţă este a „unora puţini" 274 , adică a acelora 
care, „prin împlinirea tuturor poruncilor îndumnezeitoare s-au 
întors la chip şi, astfel, s-au îmbogăţit cu lumina dumnezeiască a 
harului" 275 . Ea răsare în suflet din „lumina harului" 276 , este o 
credinţă „întemeiată în ipostas şi primită printr-o încredinţare 
vădită" 277 . Prin ea, cei ce au dobândit-o „văd tainele ascunse în 
suflet şi bogăţia dumnezeiască cea ascunsă ochilor fiilor trupului şi 
descoperită în Duhul celor ce se ospătează la masa lui Hristos, prin 
umblarea în legile Lui" 278 , devin părtaşi la viaţa cea veşnică în 
Hristos însuşi 279 . 

Ea este o vedere mai presus de minte şi de vedere 280 , o „vedere şi o 
înţelegere a inimii, mai presus de toate lucrările minţii" 281 , infinit 



270 Ibidem, p. 258. 

271 Sfântul Grigorie Sinaitul, op. cit., p. 100. 



272 Talasie Libianul, Despre dragoste, înfrânare şi petrecerea cea după minte, în 
Filocalia..., volumul IV, p. 48. 



273 Sfântul Petru Damaschinul, op. cit., p. 140. 

274 Calist şi Ignatie Xanthopol, op. cit., p. 45. 

275 Ibidem. 

276 Ibidem, p. 47. 

277 Calist Patriarhul, op. cit., p. 314. 

278 Calist şi Ignatie Xanthopol, op. cit., p. 48. 



Sfântul Simeon Noul Teolog, op. cit., p. 20. 

280 Sfântul Grigorie Palama, Al aceluiaşi: cuvânt pentru cei ce se liniştesc cu evlavie; al 
treilea dintre cele din urmă. Despre sfânta lumină, în Filocalia..., volumul VII, p. 317. 

281 Ibidem. 

superioară celor cunoscute trupeşte şi duhovniceşte, prin simţuri, 
prin inimă sau minte. 

Această „sfântă credinţă" 282 este „un alt fel de vedere" 283 , „a 
inimii mai presus de toate simţirile şi de toate înţelegerile, ca una 
ce întrece toate puterile înţelegătoare ale sufletului nostru" 284 . Ea 
este o vedere cu „ochii înţelegători" 285 , cu „ochii mai presus de 
lume ai credinţei" 286 . 

Această credinţă dăruieşte celui ce se odihneşte în această 
vedere, raze din lumina necreată a slavei lui Dumnezeu 287 , scufundă 
sufletul în „beţia credinţei în Dumnezeu" 288 . Prin aceasta, ea se face 
uşă a tainelor negrăite ale dumnezeirii suprafiinţiale 289 . 

Credinţa, ca una ce depinde şi de receptivitatea şi osteneala 
noastră, ne însoţeşte doar în lumea aceasta. Viaţa însăşi este o luptă 
de a spori în credinţă, până la credinţa cea sfântă. De ea depinde 
răsplata sau osânda fiecăruia, căci, „dacă nu e păzită - ne 
încredinţează Sfântul Maxim Mărturisitorul - credinţa pedepseşte 
prin osânda veşnică pe care o aduce asupra celor ce nu au păzit-o, 
apăsându-i ca plumbul. Iar pe cei ce o păzesc, îi slăceşte, 
împodobindu-i ca un argint lucitor şi moarte" 290 . 

In această lume, cunoştinţa noastră este în parte, iar credinţa 
noastră în continuă dezvoltare, ca unele ce cred şi cunosc lucruri 
nădăjduite. Dincolo, însă, în veacul viitor, „nu mai e nevoie de 
credinţă" 291 , locul ei fiind luat de vedere şi contemplare. 



282 Ibidem, p. 316. 

283 Ibidem. 

284 Ibidem. 

285 Sfântul Isaac Şirul, op. cit, p. 361. 

286 Sfântul Grigorie Palama, op. cit., p. 391. 

287 Ibidem, p. 354. 

288 Sfântul Isaac Şirul, op. cit, p. 26. 

289 Ibidem, p. 361. 

290 Sfântul Maxim Mărturisitorul, op. cit., p. 262. 

291 Calist Patriarhul, op. cit., p. 320. 

Gustarea din dulceţile acestea suprafireşti, contemplarea 
aceasta suprafîinţială, vederea aceasta tainică - credinţa ipostatică s- 
a numit „piatră", pentru „tăria, neschimbabilitatea, statornicia şi 
imutabilitatea totală a adevărului ei, ca şi pentru rezistenţa ei în faţa 
asalturilor minciunii" 292 . 

Teologia, aşa cum au înţeles-o şi trăit-o Părinţii 
duhovniceşti, nu este un sistem de cunoştinţe religioase, un 
ansamblu de învăţături teoretice, o cunoaştere raţională a lui 
Dumnezeu, ci experiere directă, trăire nemijlocită a lucrării lui 
Dumnezeu în sufletul lor şi în viaţa lumii. Ea nu este o ştiinţă 
discursivă, o vorbire despre Dumnezeu, ci o convorbire cu El, 
realizată în rugăciune, în stare de curăţie deplină şi abis de 
smerenie. Dumnezeul asceţilor este mai viu şi real, iar prezenţa lui 
este mai intens trăită, decât de cel ce speculează despre Dumnezeu. 

Problema existenţei şi lucrării lui Dumnezeu nu este una de 
speculaţie, ci de trăire, de asceză şi iubire. Măsura împărtăşirii de 
Dumnezeu este proporţie a eforturilor noastre de a ne curaţi tot mai 
mult de patimi şi de lucrare tot mai deplină a virtuţilor. Iar unirea 
cu Dumnezeu se realizează în stare de rugăciune neîncetată şi mai 
presus de minte, în lumină şi dragoste. De aceea, teologia nu 
presupune inteligenţă, ci înţelepciune; nici exces de raţiune, ci 
surplus de rugăciune. 

Cunoştinţei celei duhovniceşti, vederii şi teologiei, i se 
potriveşte mai bine tăcerea şi lacrimile decât vorbirea şi scrierea, 
întrucât cuvintele, potrivit Sfântului Isaac Şirul, sunt unelte 
imperfecte ale lumii şi veacului acestora trecătoare. In faţa tainelor 
dumnezeieşti, adevărata atitudine este contemplaţia, uimirea şi 
tăcerea. Despre Dumnezeu, spune Diadoh, nu se cade să vorbească 
nici cel care nu este luminat de El, pentru a nu spune lucruri false, 



Sfântul Maxim Mărturisitorul, op. cit., p. 260. 

dar nici cel învăluit din belşug, copleşit de lumina bunătăţii Duhului 
Sfânt, pentru că este cu neputinţă a exprima exact aceste realităţi 
înainte 293 . 



FRICA DE DUMNEZEU ŞI GÂNDUL LA MOARTE IN 
SPIRITUALITATEA FILOCALICĂ 



293 Diadoh al Foticeii, op. cit, p. 416. 

Teama pătimaşului de lume; spaima de a nu-şi putea împlini 
dorinţele păcătoase legate de ea 

Părinţii duhovniceşti vorbesc, mai întâi, de o frică sau o 
teamă de lume. O angoasă, o spaimă pătimaşă, izvorâtă din teama 
pătimaşului de a nu-şi putea împlini dorinţele privind lumea şi 
lucrurile ei. 

Sfântul Maxim Mărturisitorul insistă asupra caracterului 
pătimaş al acestei frici. Păcatul prim constă, pentru acest Sfânt 
Părinte, în îndumnezeirea creaţiei, în loc de a acorda cinstea 
cuvenită Creatorului ei. Omul pătimaş nu are altă grijă decât 
satisfacerea iraţională a dorinţelor sale păcătoase, prin intermediul 
lumii. El nu caută altceva decât să-şi realizeze, prin intermediul 
lumii, dorinţele sale pătimaşe, trăind permanent spaima, pe de o 
parte de lume, ca de ceva inexplorat deplin, iar pe de altă parte, 
teama că ea nu va reuşi să-i ofere bucuria sau plăcerea sperată. 

Acelaşi Sfânt Maxim Mărturisitorul vorbeşte despre lanţul 
vicios plăcere - durere, care caracterizează viaţa pătimaşă. Omul 
cufundat în păcate crede că poate să separe pe una de alta, evitând 
tot ceea ce i-ar putea provoca durere, şi alergând cu toată fiinţa sa 
spre tot ceea ce este în stare să-i aducă plăcere. Iraţionalitatea 
patimii constă tocmai în această focalizare, în această direcţionare a 
puterilor şi resurselor sale spre dobândirea plăcerii trecătoare. 

Experiind insuficienţa, neputinţa şi lipsa de deplinătate a 
bunurilor şi mijloacelor pe care i le oferă lumea aceasta hilară şi 
amăgitoare, omul descoperă durerile şi strâmtorările lumii. Iar 
acestea, în loc să-1 spiritualizeze, îl aruncă iarăşi în oceanul şi mai 
adânc al patimilor, scufundându-1 în plăcerile sale ameţitoare şi 
amăgitoare. Pe omul pătimaş, frica aceasta, în loc să-1 întoarcă spre 
sine şi spre Dumnezeu, îl leagă şi mai mult de lumea iluzorie, 

îndepărtându-1 de la chemările mai înalte ale lui Creatorului său 294 . 

Omului pătimaş lumea nu i de descoperă în raţiunile ei şi nu 
este cale de înaintare spre Dumnezeu şi spre fericirea veşnică, ci 
este o mare învolburată, ale cărei valuri sunt patimile în infinitele 
lor manifestări şi nuanţe reproşabile. Neînţelegându-i raţionalitatea, 
omul pătimaş nu se alege din această alergare fără ţintă şi sens 
duhovnicesc decât cu o îndoită teamă: de obiectul căutat şi de 
negăsirea lui sau de înşelarea aşteptărilor sale. 

Omul duhovnicesc însă a depăşit logica finită, contingenţă. 
Pentru el, după cum arată Sfântul Maxim, contemplarea raţiunilor 
lucrurilor şi ale Sfintei Scripturi devin căi de apropiere şi de 
înaintare în viaţa virtuoasă. La el, frica de lume este înlocuită de 
„consumarea euharistică a creaţiei" şi de frica lucidă de a nu o fi 
ajutat să-şi împlinească, să-şi deruleze toate potentele ei, imprimate 
de Dumnezeu prin creaţie. 

Omul nu se mai scufundă în lume, ci se înalţă împreună cu ea spre 
Dumnezeu, într-o „liturghie cosmică" 295 . 

Frica de Dumnezeu, spre deosebire de angoasa şi spaima 
provocată de lume, este o forţă spirituală, pozitivă, izvorâtă din 
căinţă şi întreţinută de ajutorul divin. Spre deosebire de frica de 
lume, care ne stăpâneşte şi ne paralizează voinţa şi raţiunea, frica de 
Dumnezeu ne întăreşte voinţa, făcându-ne activi în lucrarea 
mântuirii. 

Temerea de Dumnezeu 

Credinţa în Dumnezeu, conştiinţa existentei si lucrării Lui în 



294 Pr. Prof. Dr. Dumitru Radu, Trăirea creştină, curs pentru doctoranzii în Teologie, 
anul 1994-1995, p. 36. 

Vezi pentru detalii, Hans Urs von Balthasar, Liturgie cosmique. Maxime le 
Confesseur. Traduit de l'allemand par L. Lhaumet et H.-A. Prentout, Paris, 1947. 

viaţa noastră, conduce spre gândul la răsplata sau osânda din partea 
Lui, pentru faptele noastre. Iar aceasta înseamnă teama de pedeapsa 
lui Dumnezeu. 

Părinţii asceţi consideră că teama sau temerea de Dumnezeu 
esre „rodul credinţei" 296 , „primul dar" 297 pe care îl dobândeşte 
credinciosul, „începutul vieţii celei adevărate a omului" 298 , „al 
înţelepciunii" 299 , „începutul virtuţii" 300 , „prima poruncă" 301 , 
„temelie" 302 a vieţii duhovniceşti, „fiică a credinţei şi păzitoare a 
poruncilor" 303 . 

Ea este absolut necesară progresului duhovnicesc al 
creştinului căci, fără această frică mântuitoare, a duhului, „este cu 
neputinţă minţii să ajungă la dragostea dumnezeiască şi prin ea să 
zboare spre cele nădăjduite şi să se odihnească în ele" 304 . „Fără 
frică, adaugă acelaşi autor filocalic, este cu neputinţă minţii să 
ajungă la dragostea dumnezeiască şi prin ea să zboare spre cele 
nădăjduite şi să se odihnească în ele" 305 . 

Chiar în cer de ar trăi cineva - ne spune Sfântul Petru Damaschinul 
- dacă nu va avea în suflet această temere, nu-i va folosi la nimic 
această şedere în cele spirituale şi nu îi vor fi de nici un folos 
ostenelile sale, pentru că va fi supus mândriei şi căderii 306 . 

Cunoscând valoarea acestei frici pentru progresul 



296 Sfântul Isaac Şirul, Cuvinte despre sfintele nevoinţe, în Filocalia..., volumul 10, p. 

25. 

297 Sfântul Maxim Mărturisitorul, Răspunsuri către Talasie, în Filocalia..., volumul 3, p. 
261. 

298 Sfântul Isaac Şirul, op. cit, p. 27. 

299 Sfântul Maxim Mărturisitorul, op. cit., p. 261. 

300 Sfântul Isaac Şirul, op. cit, p. 27. 

301 Sfântul Ioan Dmaschinul, învăţături duhovniceşti, în Filocalia..., volumul 5, p. 175. 

302 Ibidem, p. 52. 



303 
304 



Teognost, Despre făptuire, contemplaţie şi preoţie, în Filocalia..., volumul 4, p. 343. 
Ibidem, p. 276. 

305 Ibidem. 

306 Sfântul Petru Damaschinul, op. cit., p. 52 

duhovnicesc şi modul în care, prin osteneli ascetice şi pocăinţă ea 
se curăţă şi se transformă în frică a duhului, în frică dumnezeiască, 
Sfântul Isaac Şirul ne îndeamnă: „Inţelepţeşte-te şi pune în călătoria 
ta drept temelie frica de Dumnezeu şi în puţine zile te vei reaşeza la 
poarta împărăţiei, fără ocoliri în drumul tău" 307 . 

Sfinţii Părinţii ai Filocaliei vorbesc, la modul general, de 
trei feluri de temere sau frică: una izvorâtă din mânie, alta a 
începătorilor şi o alta a desăvârşiţilor. 

Cea dintâi se manifestă ca o tulburare, un cutremur şi un 
zbucium iraţional şi însoţeşte patima mâniei, cu formele ei aberante 
din punct de vedere spiritual. Această temere păcătoasă paralizează 
lucrarea trupească şi sufletească a omului, cufundându-1 în 
întuneric şi răutate. 

Celelalte două forme de temere de Dumnezeu au o legătură 
deosebită cu viaţa duhovnicească, corespunzând, de fapt, celor două 
forme sau stări duhovniceşti generale: de păcat sau de virtute, de 
împătimire sau de dezpătimire şi nepătimire. 

Frica începătoare este urmare a păcatelor. Ea echivalează 
cu o conştientizare a aşezării duhovniceşti proprii, a rătăcirilor şi 
căderilor proprii, iar această conştientizare prevesteşte pedepsele ce 
vor urma, „ameninţările chinurilor" 308 . Ea se naşte, deci, din 
„aşteptarea pedepsei pentru greşeli" 309 . 

Pe o asemenea treaptă duhovnicească, Sfântul loan Scărarul, 
spunând că există hoţi care, netemându-se de Dumnezeu, s-au 
înspăimântat de lătrat de câine, ne recomandă „să ne temem de 
Dumnezeu ca de fiare" 310 şi „să iubim pe Domnul cum îi cinstim pe 



307 Sfântul Isaac Şirul, op. cit, p. 29. 

308 Sfântul Maxim Mărturisitorul, Capete despre dragoste. Suta întâia, în Filocalia.. 



volumul 2, p. 74. 

309 Idem, Răspunsuri către Talasie..., p. 60-61. 

310 Sfântul loan Scărarul, Scara dumnezeiescului urcuş, în Filocalia..., volumul IX, p. 

53. 

prietenii noştri" 311 . 

Frica de Dumnezeu este - pentru cel ce crede cu adevărat - 
legată fiinţial de „simţirea inimii sale" 312 . Ea „ţine de alcătuirea 
noastră" 313 . 

Această temere de Dumnezeu, ca de un Drept Judecător, 
curăţă sufletul creştinului, conducând spre lucrarea poruncilor. Ea 
este asemenea fricii pe care o trăieşte robul faţă de stăpânul său. Ea 
conduce spre pocăinţă, spre plânsul duhovnicesc, iar toate acestea 
curăţă fiinţa umană de imperfecţiunile sale morale. Duhul temerii 
se arată în înfrânarea de la păcate şi efort de lucrare a virtuţilor 314 . 
El naşte înfrânarea, răbdarea, nădejdea în Dumnezeu şi 
nepătimirea 315 , conduce spre cunoştinţa de noi înşine şi de cel 
spirituale, spre vederea celor înalte şi spre teologie 316 . 

Frica aceasta începătoare este frica „cinstitorilor de 
Dumnezeu" 317 . 

Ca o temere care nu este curată şi nici deplină, această frică 
începătoare nu rămâne pentru totdeauna, ci va dispare împreună cu 
păcatul, prin pocăinţă 318 . Frica aceasta de ameninţări, de pedepse, 
teama aceasta de rob se curăţă treptat, prin lucrarea poruncilor cu 
dragoste, prin păzirea „comorii tuturor faptelor bune" 319 . Semnul 
desăvârşirii ei este păzirea de orice fel de păcat, chiar şi dintre cele 



311 Ibidem. 

312 Diadoh al Foticeii, Cuvânt ascetic în 100 de capete, mFilocalia..., volumul 1, p. 420. 

313 Ava Dorotei, Ale celui între sfinţi, părintele nostru Dorotei. Felurite învăţături 
lăsate ucenicilor săi când a părăsit mînăstirea Avei Serid şi a întemeiat, cu ajutorul 
lui Dumnezeu, mînăstirea sa, după moartea Avei Ioan, proorocul, şi după tăcerea 
desăvârşită a Avei Varsanufie, în Filocalia..., volumul IX, p. 515. 

314 Sfântul Maxim Mărturisitorul, Răspunsuri către Talasie..., p. 251. 

315 Idem, Capete despre dragoste..., p. 74. 

316 Sfântul Petru Damaschinul, op. cit., p. 175. 

317 Ava Dorotei, op. cit, p. 5 13. 

318 Sfântul Maxim Mărturisitorul, Răspunsuri către Talasie..., p. 61. 

319 Calist şi Ignatie Xanthopol, Metoda sau cele 100 de capete ale lui Calist şi Ignatie 
Xanthopol, mFilocalia..., volumul VIII, p. 58. 

mai mici 320 , ura deplină faţă de acestea. 

Cu cât înaintează, deci, mai mult în lucrarea virtuţilor, cu 
atât mai mult locul fricii şi al păcatului este luat de faptele bune şi 
de dragoste. Conştiinţa de rob şi slugă este înlocuită de starea de fiu 
care îşi iubeşte părintele şi, la rândul său, este răsplătit de acesta. De 
la teama faţă de păcatele sale şi faţă de pedepsele pentru ele, 
ostenitorul dobândeşte dragoste tot mai curată şi nădejde în răsplata 
din partea lui Dumnezeu. 

Impregnată tot mai mult de pocăinţă şi de lucrarea faptelor 
bune, această frică începătoare conduce spre frica desăvârşită, 
curată, a duhului. Aceasta este o lucrare proprie drepţilor, celor ce 
s-au curăţit de păcat şi au dobândit nepătimirea. Ea nu mai este 
teama robului faţă de stăpânul său, frică de pedepse pentru păcat, ci 
este dragostea şi grija fiului de a nu provoca supărare şi tristeţe 
tatălui săi iubitor. Ea este trăirea măreţiei covârşitoare a puterii 
nesfârşite a lui Dumnezeu 321 şi închinarea omului în faţa Acestuia. 

Ea se transformă, astfel, în amintire neîncetată la 
Dumnezeu, la bunurile promise de El celor drepţi, celor ce au 
înaintat pe calea cea strâmtă a nevoinţelor vieţuirii creştine. 

Cel ce a dobândit-o pe aceasta, „se află pe treapta fiului, 
fiindcă nu face aceasta de frica muncilor, ci din dragostea care 
scoate afară frica" 322 . Această frică, curată, „a duhului" 323 este o 
veselie a sufletului 324 , este temerea celor sfinţi şi desăvârşiţi, a celor 
ce au ajuns la măsura iubirii 325 . Ea este o frică desăvârşită, 
asemenea iubirii desăvârşite din care ea izvorăşte si înseamnă a 



320 Sfântul Petru Damaschinul, op. cit., p. 155. 

321 Sfântul Maxim Mărturisitorul, Răspunsuri către Talasie..., p. 63. 

322 Sfântul Petru Damaschinul, op. cit., p. 199. 

323 Cuviosul Nichita Stithatul, Cele 300 de capete despre făptuire, despre fire şi despre 
cunoştinţă, mFilocalia..., volumul VI, p. 295. 

324 Sfântul Grigorie Sinaitul, Despre felul cum poate fî aflată lucrarea, în Filocalia..., 



volumul VII, p. 164. 

325 Ava Dorotei, op. cit., p. 5 13. 

săvârşi binele şi virtutea, din dragoste de Dumnezeu şi din dor de 
unire cu El. 

Acest fiu al lui Dumnezeu „nu se mai teme şi păzeşte voia 
lui Dumnezeu, nu pentru bătăi, nu pentru a nu fi pedepsit, ci pentru 
că a gustat din dulceaţa de a fi împreună cu Dumnezeu. Ii este frică 
să nu cadă din ea, îi este frică să nu fie lipsit de ea" 326 . 

Cel ce a dobândit-o de aceasta, se află în „imediata 
apropiere de Dumnezeu însuşi, neavând decât înţelepciunea ca 
mijlocitoare a unirii cu El" 327 . 

Spre deosebire de frica de lume, de lucrurile şi persoanele 
care o compun şi de la care ne pot veni ispite, frica de Dumnezeu 
este o armă puternică, prin care cel ce a dobândit-o pe aceasta, 
„chiar dacă petrece în mijlocul oamenilor răi, nu se teme" 328 . El 
„poate să le împlinească pe toate, chiar şi pe cele ce par grele şi cu 
neputinţă celor mulţi" 329 . El ştie că atât timp cât îl are Ajutor şi 
Apărător pe Domnul nu are de ce se teme şi de cine se înfricoşa, 
pentru că Dumnezeu şi sfinţii Săi îngeri îi sunt ocrotitori ai vieţii 
sale. 

Frica de Dumnezeu înlătură frica de cele ale lumii şi cu cât 
lepădarea de acestea este mai mare, cu atât dragostea şi nădejdea în 
cele viitoare sunt mai puternice. 

Sintetizând acest progres duhovnicesc al creştinului de la 
starea de rob la cea de fiu, de la frica de pedepsele lui Dumnezeu, 
la dragostea desăvârşită de El, Sfântul Isaac Şirul spune: „Omul, cât 
este în trândăvie, se teme de moarte. Iar când se apropie de 
Dumnezeu, se teme de judecată. Dar când a înaintat deplin, a 
înaintat în dragoste (...). Când se află cineva în conştiinţa trupească, 



326 Ibidem. 

327 Sfântul Maxim Mărturisitorul, Răspunsuri către Talasie..., p. 261. 

328 Sfântul Simeon Noul Teolog, Cele 225 de capete teologice şi practice, în Filocalia..., 
volumul VI, p. 37. 

329 Ibidem. 

se teme de moarte. Când se află însă în cunoştinţa sufletească şi în 
vieţuirea cea bună, cugetarea lui se mişcă în fiecare clipă în 
aducerea aminte de judecată" 330 . 

Frica de Dumnezeu cea curată şi mântuitoare se dobândeşte 
prin cercetare sufletească şi prin pocăinţă neîncetată, prin amintirea 
morţii şi pomenirea chinurilor. 

Cugetarea la moarte şi la cele ce îi vor urma, mijloace ale 
progresului duhovnicesc 

Primii oameni erau liberi de stricăciune şi de păcat 331 , însă, 
ca urmare a „primei greşeli", acestea au intrat în fire. „Dumnezeu - 
spune Sfântul Grigorie Palama - nu a făcut moartea sufletului, nici 
a trupului" 332 . Moartea apare ca stavilă în faţa păcatului şi constă 
într-o succesiune de nenumărate morţi îndelungate, căci, spune 
acelaşi Sfânt Părinte, „ne naştem şi spre stricăciune; şi, apărând în 
viaţă ne destrămăm până ce vom înceta să fim" 333 . 

Alături de taina vieţii, Părinţii fîlocali fac largi consideraţii 
asupra misterului morţii şi a celor de după ea. Viaţa în această lume 
este o anticipare şi o pregătire pentru viaţa cea veşnică, de unde şi 
marea responsabilitate faţă de modul în care ştim să ne folosim de 
timpul acesta, spre viaţă sau spre osândă veşnică. 

Moartea este afectul culminant, lege a firii, imposibilă de 
evitat fizic, pentru noi oamenii. Unul din paradoxurile ei, în concepţia 
creştină, este acela, că, deşi nu poate fi înlăturată, ea poate fi mult 
depăşită, devenind cale către o viaţă mult mai înaltă decât cea căreia ea 
i-a pus sfârşit. Ea poate fi depăşită în plan duhovnicesc. 

învăţătura creştină dă semnificaţie morţii în legătură cu viaţa 



330 Sfântul Isaac Şirul, op. cit, p. 204. 

331 Petru Damaschinul, op. cit., p. 79. 

332 Sfântul Grigorie Palama, Tomul aghioritic..., p. 460. 

333 Ibidem. 

veşnică. Adevărata finalitate a vieţii în lume este începutul unei alte 
vieţi, mai înalte. Acolo unde se sfârşeşte viaţa pământească, începe 
cea veşnică; acolo unde se încheie evoluţia noastră în această lume 
trecătoare, începe vieţuirea noastră în lumea cea nepieritoare. Sensul 
creştin al vieţii acesteia este de a fî loc şi a conduce spre adevărata 
viaţă, după cum semnificaţia lumii acesteia este aceea de a fî treaptă 
spre lumea viitoare. 

Lipsită de o astfel de înţelegere, considerată o sumă a unor 
momente fără o adevărată finalitate pozitivă, un eşec al fiinţării 
noastre, un deznodământ tragic, viaţa însăşi pare lipsită de adevărată 
semnificaţie. înţeleasă duhovniceşte, ca un timp al desăvârşirii, ea 
devine anticipare a vieţii veşnice, iar intrarea în aceasta o face 
moartea. Moartea devine, astfel, factor pozitiv, dătător de viaţă. 

Odată ce ne naştem, vom şi muri. In însuşi actul naşterii 
noastre este prezent potenţial şi anticipativ cel al morţii noastre 
trupeşti, al „trecerii". Născându-ne, murim puţin câte puţin, iar murind 
lumii acesteia, ne naştem unei vieţi mult mai înalte. Realitatea morţii 
este anticipată în această lume prin experienţa necazurilor sau a 
suferinţelor mai uşoare sau mai grele, mai scurte sau mai îndelungate. 
De aceea, atitudinea noastră în faţa morţii trebuie să fie una 
duhovnicească, ascetică. Aşa înţelegându-o, Sfântul Antonie cel Mare 
spune că a scăpa de moarte este cu neputinţă, însă cei duhovniceşti 
„primesc moartea fără suspine, fără frică şi fără plâns, aducându-şi 
aminte de neînlăturarea ei şi de izbăvirea din relele vieţii" 334 . 

Părinţii filocalici nu privesc moartea ca pe un deznodământ 
tragic al vieţii, ci ca pe o cale de pătrundere în adevărata viaţă - cea 
veşnică. In legătură cu aceasta, vom întâlni în scrierile lor cugetări 
profunde privind „gândul la moarte" şi la „răsplată sau osândă", 



334 Sfântul Antonie cel Mare, învăţături despre viaţa monahală, în Filocalia..., 
volumul l,p. 36. 

„pomenirea" sau „aducerea aminte de cele viitoare", pe care ei o 
numesc „amintirea cea prea bună" 335 , despre „temerea flinţială, curată 
sau necurată", ce secondează această cugetare neîncetată la 
evenimentele de după moarte, „străpungerea inimii", care conduce 
spre pocăinţă. 

Pentru aceşti Părinţi duhovniceşti, gândul la moarte, la „frica 
gheenei" şi la „dragostea împărăţiei" 336 sunt absolut necesare 
progresului nostru duhovnicesc. Numai meditând asupra celor 
viitoare, omul îşi dă seama de scurtimea acestei vieţi şi conştientizează 
valoarea infinit superioară a vieţii veşnice, dar în acelaşi timp, această 
gândire la cele viitoare nu este una care paralizează voinţa şi puterile 
umane, ci le conduce spre adevărata lor lucrare, de sprijinire a operei 
de dobândire a mântuirii. 

Ea este absolut necesară progresului nostru în plan spiritual. 
Considerând aducerea aminte de moarte a fi „o moarte de fiecare zi" 
şi „un suspin de fiecare ceas" 337 şi arătând că ea este cea mai de 
trebuinţă dintre toate lucrările, precum pâinea este cea mai de folos 
dintre toate mâncările 338 , Sfântul loan Scărarul, spune că „nu e cu 
putinţă a străbate ziua de faţă cu bună credincioşie, de nu va fi socotită 
ca cea din urmă a întregii vieţi" 339 . 

La baza acestei cugetări stă mai întâi o adâncă înţelegere a 
vieţii acesteia. Sfinţii Varsanufie şi loan ne îndeamnă: , ,Adu-ţi aminte 
că vom părăsi fără voie lumea şi că viaţa noastră nu e lungă. Căci ce 
este viaţa omului? N-avem siguranţa că vom trăi în lumea aceasta nici 
de dimineaţa până seara. Să părăsim cu voia lucrurile de aici, ca să 
avem răsplata pentru aceasta. Să ne alegem mai bine negrija de 



35 Marcu Ascetul, Epistolă către Nicolae Monahul, mFilocalia..., volumul 1, p. 402. 

336 Sfântul loan Casian, Despre cele opt gânduri ale răutăţii, în Filocalia..., volumul 1, 
p. 141. 

337 Sfântul loan Scărarul, op. cit., p. 156. 

338 Ibidem. 

339 Ibidem, p. 163. 

lucrurile pământeşti cei ce dorim să ne arătăm feţei lui 
Dumnezeu..." 340 . 

Negândirea la moarte este cauza căderilor noastre, prin care 
ne facem „groapa tuturor răutăţilor" 341 , în timp ce pomenirea morţii şi 
a celor viitoare, potrivit lui Filotei Sinaitul, „cuprinde cu adevărat 
multe virtuţi. Ea naşte plânsul, îndeamnă la înfrânarea de la toate, 
aduce aminte de gheenă, e maica rugăciunii şi a lacrimilor, păzitoarea 
inimii, neîmpătimirea de ţărână, ţâşnire de înţelegere şi dreaptă 
socoteală, ale căror roade sunt frica îndoită de Dumnezeu şi curăţirea 
gândurilor pătimaşe din inimă. Ea deci cuprinde multe porunci ale 
Domnului" 342 . Ea „pricinuieşte stăpânirea cea bună a mădularelor din 
afară" 343 , învaţă pe om „să facă binele în chip liber" 344 . Acest gând 
este „nesfârşit, atât în curăţia, cât şi în lucrarea lui" 345 . El duce la 
„despătimirea de bunăvoie de toată zidirea şi părăsirea desăvârşită a 
voii lor" 346 . Prin aceasta, Dumnezeu lucrează „în chip minunat 
mântuirea noastră" 347 . 

Iar cel mai mare dintre roadele acestui „dar" este dobândirea 
nemuririi, căci, precum aflăm de la Sfântul Antonie cel Mare, 
„Moartea, de-o va avea omul în minte, nemurire este; iar neavându-o 
în minte, moarte îi este" 348 , iar Sfântul Isaac Şirul recomandă: „Fii ca 
un mort în viaţa ta, ca să vieţuieşti după moarte" 349 . 

Amintirea morţii, pentru a-şi arăta roadele sale, trebuie legată 
de cugetarea neîncetată la Dumnezeu, căci, ne spune Sfântul Ioan 



340 Sfinţii Varsanufie şi Ioan, Scrisori duhovniceşti, în Filocalia..., volumul 1 1, p. 666. 

341 Sfântul Maxim Mărturisitorul, Capete despre dragoste. Suta întâia..., în Filocalia..., 
volumul , p. 40. 

342 Filotei Sinaitul, Capete despre trezvie, în Filocalia..., volumul 4, p. 136. 

343 Sfântul Isaac Şirul, op. cit., p. 191. 

344 Sfinţii Varsanufie şi Ioan, op. cit., p. 595. 

345 Sfântul Ioan Scărarul, op. cit., p. 161. 

346 Ibidem,p. 157. 

347 Ibidem. 

348 Sfântul Antonie cel Mare, op. cit., p. 27. 

349 Sfântul Isaac Şirul, op. cit, p. 23 1 . 

Scărarul, „nu toată poftirea morţii e bună. Căci sunt unii care, greşind 
neîncetat în faţa deprinderii, o doresc pe aceasta cu smerenie. Şi sunt 
alţii, care nu vor să se pocăiască şi aceştia o cer din deznădejde. Şi sunt 
alţii care nu au frică de moarte, deoarece se socotesc pe ei nepătimaşi, 
din mândrie. In sfârşit, sunt unii care cer plecarea lor de aici prin 
lucrarea Duhului Sfânt" 350 . 

Această cugetare este experiată diferit, în funcţie de eforturile 
noastre de a ne îmbunătăţi viaţa şi de modul vieţuirii noastre. Celor ce 
trăiesc în lume, ea le pricinuieşte osteneli şi tot felul de griji. Celor ce 
s-au retras din lume, ea le pricinuieşte „lepădarea grijilor, rugăciunea 
neîncetată şi păzirea minţii" 351 . Acestora, ea le este, cu adevărat, 
„maică şi fiică" 352 . 

Sfântul loan Scărarul face o distincţie între frica şi temerea 
de moarte. In timp ce frica de moarte este o „însuşire firească", 
intrată în firea omenească prin porunca neascultării primilor oameni, 
temerea de moarte este „semnul păcatelor nepocăite" 353 . Dar această 
frică firească se deosebeşte de cea potrivnică. Efectul ei nu este 
angoasa sau tristeţea, ci pocăinţa, nădejdea şi mângâierea 
dumnezeiească. 

Sfântul Maxim Mărturisitorul vorbeşte, cu privire la aceasta, 
despre o „temere curată" şi una „necurată", în funcţie de starea 
duhovnicească a oamenilor: drepţi sau păcătoşi. Temerea curată este 
una „fiinţială", ţinând de raportul lui Dumnezeu cu făptura 354 . Ea nu 
se sfârşeşte niciodată, fiind asemenea unui foc fără durere 355 , şi prin ea, 
drepţii păzesc prin curăţia conştiinţei lor cinstirea şi măreţia 
covârşitoare a puterii nesfârşite a lui Dumnezeu. 



50 Sfântul loan Scărarul, op. cit, p. 157. 
Sfântul loan Scărarul, op. cit., p. 156. 



Ibidem. 
Ibidem. 



352 
353 

354 Sfântul Maxim Mărturisitorul, Răspunsuri către Talasie..., p. 60-61. 

355 Diadoh al Foticeii, op. cit., p. 421. 

-88- 



Virtuţile creştine, cărări spre fericirea veşnică 



Frica aceasta curată de Dumnezeu este specifică drepţilor şi este 
împreunată „pe jumătate cu dragoste". Când aceştia au devenit liberi 
de orice amintire a păcatului, temerea dispare cu totul, fiind înlocuită 
de dragostea desăvârşită. Această frică dispare repede la cel 
duhovnicesc, pentru că în locul ei se iveşte bucuria fără sfârşit, iar din 
aceasta „răsare floarea dragostei cuvioase" 356 . 

Temerea cea necurată este a păcătoşilor, care aşteaptă de la 
Dumnezeu pedepsele pentru păcatele săvârşite. Aceasta nu rămâne 
pentru totdeauna, ci dispare împreună cu păcatul, prin pocăinţă 357 . 

Gândul sau meditarea la cele ce urmează după moarte se 
manifestă în două forme generale; fie ca o gândire la pedepsele pe 
care le vom primi pentru faptele şi păcatele noastre nemărturisite şi 
pentru care nu am obţinut iertarea; fie ca o trăire anticipată a bucuriei 
răsplatei pentru ostenelile şi faptele noastre bune. Pe cea dintâi, 
Sfântul Marcu Ascetul o numeşte „frica gheenei", pe cea de a doua - 
„dragostea împărăţiei" 358 . 

într-un pasaj mai larg, Evagrie Monahul ne dă următorul sfat 
duhovnicesc: „Tu ascultă-mă şi fă cele ce-ţi rânduiesc ţie: Aşezându-te 
în chilia ta, adună-ţi mintea şi gândeşte-te la ceasul morţii. Priveşte 
atunci la moartea trupului, înţelege întâmplarea, ia-ţi osteneala şi 
dispreţuieşte deşertăciunea din lumea aceasta, atât a plăcerii cât şi a 
trăduinţei, ca să poţi să rămâi nestrămutat în aceeaşi horărâre a liniştii 
şi să nu slăbeşti. Mută-ţi gândul şi la starea cea din iad, gândeşte-te la 
durerea sufletului cea neîncetată, la lacrimile sufleteşti fără sfârşit. 
Mută-ţi apoi gândul la ziua învierii şi la înfăţişarea înaintea lui 
Dumnezeu. Inchipuieşte-ţi scaunul acela înfricoşat şi cutremurător. 
Adu la mijloc cele ce aşteaptă pe păcătoşi: ruşinea înaintea lui 
Dumnezeu, a lui Hristos însuşi, a îngerilor, a Arhanghelilor, a 



356 Sfântul Ioan Scărarul, op. cit., p. 181. 

357 Sfântul Maxim Mărturisitorul, op. cit., p. 61. 

358 Sfântul Marcu Ascetul, op. cit, p. 329. 

Stăpâniilor şi a tuturor oamenilor, toate muncile, focul cel veşnic, 
viermele cel neadormit, şarpele cel mare, întunericul şi peste toate 
acestea, plângerea şi scrâşnirea dinţilor, spaimele, chinurile. Gândeşte- 
te apoi şi la bunătăţile ce îi aşteaptă pe cei drepţi: îndrăznirea cea către 
Dumnezeu Tatăl şi către Iisus Hristos, către îngeri, Arhangheli, 
Stăpânii, împreună cu tot poporul împărăţiei şi cu darurile ei: bucuria 
şi fericirea. Adu în tine amintirea acestora amândurora şi plânge şi 
suspină pentru soarta păcătoşilor, îmbracă vederea ta cu lacrimi de 
frică să nu fii şi tu printre dânşii. Iar de bunătăţile ce aşteaptă pe drepţi 
bucură-te şi te veseleşte. Sârguieşte-te să te învredniceşti de partea 
acestora şi să te izbăveşti de osânda acelora. Să nu uiţi de acestea, fie 
că te afli în chilie, fie afară şi nicidecum să nu lepezi pomenirea 
dinaintea ta, ca cel puţin printr-aceasta să scapi de gândurile spurcate 
şi păgubitoare" 359 . 

Gândul acesta la moarte şi la pedepsele pe care le vor primi 
cei păcătoşi trebuie să fie un îndemn spre pocăinţă permanentă, care să 
însoţească toate faptele noastre. Aceasta cugetare trebuie să o avem în 
toate faptele noastre. Cu această amintire trebuie să ne culcăm, seara, 
şi tot cu ea în minte, să ne trezim şi să ne parcurgem timpul zilei şi al 
vieţii. Locul vieţuirii acesteia să ne fie „mormând înainte de 
mormânt 360 ". Viaţa să ne fie o pregătire pentru ceea ce va urma. „Să-ţi 



359 Evagrie Monahul, Schiţă monahicească, în Filocalia..., volumul 1, p. 69. Teodor al 
Edesei, Una sută de capete, în Filocalia..., volumul 4, p. 236, ne îndeamnă să medităm la 
deşertăciunea lumii, „cât de înşelătoare şi Iară de preţ este" ea, să cugetăm la „înfricoşata 
dare de seamă, cum au să înfăţişeze duşmănoşii purtătorui de catastife faptele noastre, 
cuvintele, gândurile pe care ei ni le-au strecurat în minte, iar noi le-am primit. Adu-ţi 
aminte de muncile iadului şi cum stau acolo închise sufletele, aminteşte-ţi şi de acea mare 
şi înfricoşată zi, adică de învierea cea de obşte şi de înfăţişarea înaintea lui Dumnezeu, de 
cea de pe urmă hotărâre a Judecătorului care nu greşeşte. Gândeşte-te la osânda care va 
pune stăpânire pe păcătoşi, la ruşinea, la mustrarea conştiinţei, la scoaterea afară de la 
Dumnezeu şi la aruncarea în focul cel veşnic, la viermele care nu moare, la întunericul cel 
neluminat, unde este plângerea şi scrâşnirea dinţilor". Gândind aşa, continuă el, „să nu 
lipseşti a-ţi uda obrajii, haina, locul unde şezi cu şiroaie de lacrimi şi curăţindu-ţi în chip 
minunat toate puterile sufletului" 359 . 

360 Sfântul loan Scărarul, op. cit., p. 120. 

fie întinderea în pat - spune Sfântul Ioan Scărarul - chip al zăcerii tale 
în mormând şi vei dormi mai puţin. Desfătarea de la masă să-ţi aducă 
aminte că vei fi hrană dureroasei desfătări a viermilor şi te vei desfăta 
mai puţin. Nici când te împărtăşeşti de băutura apei, să nu uiţi de setea 
din văpaia aceea (veşnică) şi negreşit vei sili firea (la cumpătare). Iar 
când suferim necinstea cinstită şi ocara şi cearta întâistătătorului, să ne 
gândim la înfricoşata hotărâre a Judecătorului şi vom junghia 
întristarea şi amărăciunea fără judecată adunată în noi, cu blândeţea şi 
răbdarea, ca şi cu un cuţit cu două tăişuri" 361 . 

Iar Sfântul Isaac Şirul, acest poet al nevoinţelor, ne 
îndeeamnă: „Când te apropii de aşternutul tău, zi către el: «O, aşternut, 
poate noaptea aceasta mi te vei face mormânt. Şi nu ştiu, de nu cumva 
în loc de somul vremelnic va intra în mine în această noapte, somnul 
cel veşnic" 362 . 

Gândul acesta la pedepse este caracteristic, mai ales, celor 
păcătoşi, care nu şi-au şters, prin pocăinţă, păcatele săvârşite. Cei care 
s-au eliberat de negura păcatelor şi a patimilor şi a căror viaţă este un 
urcuş spre îndumnezeire, încep să întrevadă răsplata făgăduită de 
Dumnezeu sfinţilor. Ei cugetă la glasul de binecuvântare a Domnului, 
la bunătăţile făgăduite sfinţilor: darul cel mai presus de minte al 
odihnei îndumnezeitoare, lumina cea „atotdulce", bucuria fără de 
sfârşit, petrecerea cea cu sfinţii în locaşurile cele cereşti, în fericire 
nepieritoare 363 . 

Gândirea această fericitoare trebuie să ia locul cugetării la 
pedepsele şi chinurile pe care le vor avea de suportat cei păcătoşi în 



361 Ibidem, p. 170. Acelaşi Sfânt Părinte spune într-alt loc: „Şezând la masa cu bucate - 
spune Sfântul Ioan Scărarul - adu-ti aminte de moarte şi de judecată. Şi abia aşa vei 
împiedica puţin patima. Bând băutura nu înceta să-ţi aduci aminte de oţetul şi de fierea 
Stăpânului. Şi, negreşit, sau te vei înfrâna, sau, suspinând, îţi vei face cugetul mai smerit „. 
Ibidem, p. 218. 

362 Sfântul Isaac Şirul, op. cit., p. 32. 

363 Teodor al Edesei, op. cit., p. 236. 

viaţa veşnică şi să se constituie într-o hotărâre de a ne elibera de păcat 
şi de a deveni lucrători ai virtuţilor creştine. O gândire pozitivă care, 
după cea ne-a înlăţişat aspectul înfricoşător al acestor realităţi, să ne 
conducă spre dorinţa şi hotărârea fermă de a ne bucura, asemenea 
celor buni şi sfinţi, de bunătăţile cele promise lor. 

Sfântul Marcu Ascetul ne dă următorul sfat: „Să te gândeşti 
statornic şi pururea într-o meditaţie neîntreruptă, la toate binefacerile 
de care ţi-a făcut parte iubitorul de oameni Dumnezeu, spre mântuirea 
sufletului tău; şi să nu încetezi a-ţi aminti de multele şi marile Lui 
binefaceri, acoperindu-le cu iutarea păcatului sau trândăviei şi prin 
aceasta lăsând să treacă vremea cealaltă fără folos şi fără să aduci 
mulţumire. Să cugete deci sufletul la toate binefacerile de care i-a 
făcut parte iubitorul de oameni Dumnezeu începând de la naştere; sau 
de câte primejdii a fost izbăvit adeseori; sau în câte rele a căzut şi în 
câte greşeli s-a rostogolit fără să fie predat, după dreptate, duhurilor 
care l-au amăgit ca să-1 prindă şi să-1 ducă la moarte, ci, cu îndelungă 
răbdare, Stăpânul iubitor de oameni, trecând cu vederea greşelile, 1-a 
păstrat, aşteptând întoarcerea lui; să cugete iarăşi că, slujind de 
bunăvoie duhurilor rele prin patimi, El îi hrănea, acoperindu-1 şi 
ocrotindu-1 în tot chipul, iar la urmă 1-a călăuzit prin Duhul pe drumul 
mântuirii..." 364 . 

Gândul la aceste realităţi duhovniceşti trebuie să se 
generalizeze, ducând la o cugetare permanentă şi la pocăinţa 
neîncetată. Această cugetare va fi pentru noi o autocunoaştere, o 
vedere duhovnicească a lăuntrului nostru pătimaş sau virtuos, şi, acolo 
unde există dorinţă sinceră de desăvârşire, o hotărâre reală de 
îndreptare a vieţii noastre, din perspectiva veşniciei. Astfel se va 
vedea că am ştiut să folosim timpul vieţii acesteia, dat nouă spre 
exersare duhovnicească şi spre pregătire a mântuirii personale, viaţa 



364 Sfântul Marcu Ascetul, Epistolă către Nicolae Monahul..., p. 385-386. 

aceasta ne va fi pregătire a vieţii celei veşnice şi fericite, iar moartea 
nu va avea putere decât asupra trupului noastru şi aceea una limitată. 
Atunci vom înţelege cu adevărat taina prin care omul - această făptură 
chemată să devină dumnezeu prin participare se poate muta prin 
moarte la viaţă şi de pe pământ la bunătăţile cele cereşti. 

POCĂINŢA PERMANENTA SAU NEÎNCETATA. 
EXPRIMĂRI FILOCALICE 

Viaţa duhovnicească a credinciosului este o permenentă 
epectază, o continuă înaintare către limanul vieţii şi al iubirii - 
Dumnezeu cel în Treime. Urcuşul acesta, constând în renunţarea tot 
mai accentuată la iubirea egoistă de noi înşine (fîlavtia), care 
provoacă îngustarea şi sărăcirea universului nostru spiritual în 
zonele cele mai întunecate, subterane ale vieţii şi conştiinţei 
noastre, şi în dobândirea virtuţilor, ca iradieri ale vieţii 
dumnezeieşti în existenţa noastră, nu este un urcuş sau un proces 
uniform şi monoton, ci dinamic, având caracterul unor osteneli şi 
nevoinţe permanente, susţinute, pentru dobândirea desăvârşirii, a 
asemănării cu Părintele nostru Cel ceresc. 

Antrenat în acest dinamism prin firea sa, omul oscilează 
între slăbiciune şi putere, între cădere şi ridicare, între abisurile 
păcatului şi înălţimile senine, însorite ale virtuţilor, culminând în 
iubire. Intre aceste limite, viaţa creştină are nevoie, pentru a-şi 
atinge adevăratul ei sens, de forţa sau puterea duhovnicească a 
pocăinţei, cea care este în stare să reclădească pe locul patimilor 
trecute - prezentele virtuţi, să transforme neputinţa şi slăbiciunea în 
putere şi hotărâre de îndreptare. 

într-un limbaj de o frumuseţe am putea spune lirică şi de o 
profunzime duhovnicească deosebită, Sfântul Isaac Şirul, 
comparând trecerea noastră prin această lume şi viaţă cu o călătorie 
pe o mare agitată, arată cât de necesară este pocăinţa pentru a da 

răspuns bun, în clipa judecăţii, asupra modului în care am ştiut să 
fructificăm acest dar dumnezeiesc pentru apropierea de Dumnezeu 
şi de semeni. 

"Pocăinţa - spune Sfântul Isaac - este corabia, frica este cârmaciul 
ei; dragostea este limanul dumnezeiesc. Deci frica ne aşează în 
corabia pocăinţei şi ne trece peste marea vieţii celei rău mirositoare 
şi ne conduce spre limanul dumnezeiesc, care este dragostea, la 
care străbat toţi cei ce se ostenesc, toţi cei împovăraţi de pocăinţă. 
Şi când am ajuns la iubire, am ajuns la Dumnezeu" 365 . 

Sau, în tâlcuirea inspirată a Părintelui Stăniloae, considerat, 
pe bună dreptate, nu doar un simplu traducător, ci şi „un întregitor 
al Filocaliei, un iubitor de texte fîlocalice, ca şi primii autori ai 
Filocaliei" 366 : „Drumul pe marea vieţii acesteia, dacă vrem să fie o 
continuă apropiere de ţărmul raiului, de ţărmul dragostei, care e 
Hristos însuşi, şi nu o rătăcire fără ancorare şi până la urmă o 
scufundare în bezna ei, dacă vrem să fie adică un drum spre 
desăvârşire şi spre viaţă, trebuie să-1 facem neîntrerupt în corabia 
căinţei pentru nedeplina dragoste ce am arătat-o prin păcatele 
noastre, pentru că voinţa unei iubiri mai mari ne mână tot mai 
departe. Ea ne ţine deasupra valurilor uriaşe ale răului sau 
egoismului ce se ridică din noi şi ne duce tot mai înainte. Numai 
aşezaţi în barca pocăinţei călcăm în fiecare clipă peste valurile 
păcătoase ale egoismului, care tind să se ridice din adânci 
dedesubturi din noi şi de sub noi. Numai prin ea suntem mereu 
deasupra noastră şi în mişcare dincolo de punctul la care ne aflăm, 



365 Sfântul Isaac Şirul, Cuvinte despre sfintele nevoinţe, în Filocalia sau culegere 
din scrierile Sfinţilor Părinţi care arată cum se poate omul curaţi, lumina şi 
desăvârşi. Traducere, introducere şi note de Pr. Prof. Dr. Dumitru Stăniloae, EIBMBOR, 
Bucureşti, 1981, p. 364. 

366 Pr. Constantin Karaisaridis, Sfântul Nicodim Aghioritul şi activitatea sa în 
domeniul liturgic, teză de doctorat în teologie (partea I), în „Studii teologice", anul 
XXXIX (1987), nr. l,p. 29. 

mai aproape de dragostea deplină, mai aproape de raiul în care se 
află pomul vieţii, adică Hristos, izvorul dragostei ce nutreşte 
spiritul nostru" 367 . 

Viaţa omului, după căderea în păcatul strămoşesc, se 
desfăşoară în dramatismul tensiunii dintre cădere şi înălţare, dar 
într-o continuă mobilitate. Deşi ţine de libertatea umană, păcatul nu 
este ceva constitutiv ei, prin creaţie, ci i s-a adăugat din exterior, ca 
o stare paranaturală, prin folosirea greşită a acestei voinţe libere. 

Acestea sunt, pentru literatura duhovnicească, cele două 
limite ale existenţei: căderea şi ridicarea. Numai îngerilor - arată 
Sfântul loan Scărarul - le este propriu să nu cadă. Oamenilor, le 
este propiu să cadă şi să se ridice iarăşi de câte ori s-ar întâmpla 
aceasta. Diavolii, odată căzuţi, nu se mai pot ridica 368 . într-un mod 
asemănător, Sfântul Petru Damaschinul, fin cunoscător al 
sufletului, al încercărilor şi curselor ce îi primejduiesc mântuirea, 
ne dă următorul sfat: „Ai căzut, ridică-te. Ai căzut iarăşi, ridică-te 
iarăşi. Numai pe Doctorul tău să nu-L părăseşti, căci atunci vei fi 
osândit de deznădejde mai rău decât un sinucigaş. Stăruie pe lângă 
El şi El îşi va face milă cu tine, fie prin întoarcerea ta, fie prin 
încercare, fie prin altă faptă a purtării Sale de grijă, fără să ştii tu" 369 . 

Literatura ascetică, operă a Părinţilor cu viaţă îmbunătăţită 
este paradoxală, surprinzând duhovniceşte foarte subtil adâncurile 
păcatelor în care se poate ruina fiinţa umană, precum şi culmile 
virtuţilor, la care se poate înălţa ea. 
Aflat între aceste limite, între cădere şi ridicare, creştinul are ca 



367 Preot Profesor Dr. Dumitru Stăniloae, Spiritualitatea ortodoxă. Ascetica şi mistica, 

Editura Institutului Biblic şi de Misiune al Bisericii Ortodoxe Române, Bucureşti, 1992, 
p. 110. 

368 Sfântul loan Scărarul, Scara dumnezeiescului urcuş, în Filocalia..., volumul IX, p. 
96. 

369 Sfântul Petru Damaschinul, învăţăturile duhovniceşti, în Filocalia..., volumul V, p. 
218. 

mijloace harice deosebit de importante pocăinţa, prin care 
redobândeşte starea de har. Curăţia sau nepătimirea creştină 
(apatheia) se dobândeşte prin Taina Sfântului Botez, iar apoi prin 
actualizarea acesteia în „botezul lacrimilor" sau pocăinţă. 

In experienţa filocalică, adevăratul criteriu sau condiţia 
supremă, esenţială a mântuirii este pocăinţa. Cuviosul Nichita 
Stimatul ne spune astfel că este de prisos pustiul, retragerea din 
lume, căci putem intra în împărăţia cerurilor şi fără această 
retragere, dar ne este de absolută necesitate pocăinţa şi paza 
poruncilor lui Dumnezeu, ceea ce se poate face în tot locul 
stăpânirii Lui 370 . 

Acelaşi lucru ni-1 sugerează şi Teognost, când spune că nu 
vom fi pedepsiţi şi osândiţi în veacul viitor pentru că am păcătuit, 
deoarece avem o fire nestatornică şi schimbătoare, slăbită de 
păcatul strămoşesc şi de cele personale. Dar vom da, cu certitudine, 
socoteală că, păcătuind nu ne-am pocăit, nici nu ne-am întors de la 
calea cea rea spre Domnul, odată ce am primit putere şi vreme de 
pocăinţă 371 . 

Pentru spiritualitatea filocalică, pocăinţa este cea mai înaltă 
dintre virtuţi. Lucrarea ei, după cum ne încredinţează Sfântul Isaac 
Şirul, nu încetează niciodată şi se potriveşte tuturor: păcătoşi sau 
drepţi, începători sau desăvârşiţi duhovniceşte; lucrarea ei 
nesfârşindu-se niciodată. Ea trebuie să însoţească toate faptele 
noastre bune sau rele, păcatele sau virtuţile personale. In această 
perspectivă duhovnicească, Sfântul Ioan Scărarul defineşte astfel 
valoarea pocăinţei şi darurile pe care ea le conţine şi le dăruieşte 
celor care ajung la o autentică experiere a ei: „Pocăinţa este 



370 Cuviosul Nichita Stithatul, Cele 300 de capete despre făptuire, despre fire şi 
despre cunoştinţă, mFilocalia..., volumul VI, p. 242. 

371 Teognost, Despre făptuire, contemplaţie şi preoţie, în Filocalia..., volumul IV, p. 
284-285. 

aducerea înapoi (reîmprospătare) a botezului. Pocăinţa este învoiala 
cu Dumnezeu pentru o a doua viaţă. Pocăinţa este cumpărătoare a 
smereniei. Pocăinţa este necontenita renunţare la nădejdea vreunei 
mângâieri trupeşti. Pocăinţa este gândul osândirii de sine şi 
îngrijirea neîngrijită de sine. Pocăinţa este fiica nădejdii şi 
tăgăduirea deznădejdii. Cel ce se pocăieşte, se osândeşte pe sine, 
dar scapă neînfruntat. Pocăinţa este împăcarea cu Domnul prin 
lacrimi şi prin lucrarea cea bună a celor potrivnice păcatelor. 
Pocăinţa este răbdarea de bună voie a tuturor necazurilor. Cel ce se 
pocăieşte este pricinuitorul pedepselor sale. Pocăinţa este asuprirea 
tare a pântecelui şi lovirea sufletului printr-o simţire adâncă" 372 . 

Pocăinţa este constitutivă dinamismului uman sau tensiunii 
fiinţiale, ontologice umane de a se împlini într-un plan superior, 
adică în universul spiritual şi în ambianţa duhovnicească a virtuţilor 
creştine. Pocăinţa este o notă esenţială a universului spiritual atât de 
variat şi complex al omului duhovnicesc. 

Ea este cea mai înaltă dintre virtuţi, izvorul celorlalte virtuţi 
pentru că, nemulţumindu-se cu ceea ce înfăptuiesc acestea, 
întreţine tensiunea lor după mai bine 373 . 

Pocăinţa este suportul şi însoţitoarea tuturor celorlalte 
virtuţi creştine. Ea este mama, temelia sau rădăcina lor, dar şi sora 
lor, care le ajută să se desăvârşească. Edificiul duhovnicesc uman se 
fundamentează, se înalţă pe punctele de rezistenţă ale pocăinţei. 
Conştiinţa imperfecţiunilor şi păcatelor noastre întreţine 
dinamismul nostru sufletesc către o viaţă mai înaltă din punct de 
vedere duhovnicesc. Fiecare nouă virtute dobândită şi fiecare faptă 
virtuoasă se face motiv sau cauză a unei noi perfecţiuni şi tot aşa, 
spre desăvârşire. 



372 Sfântul loan Scărarul, op. cit., p. 136-137. 

373 Preot Profesor Dr. Dumitru Stăniloae, Spiritualitatea ortodoxă..., p. 109. 

Fiinţa pocăinţei are un caracter dialectic, dinamismul şi 
experierea ei se exprimă în termeni antinomici, paradoxali. Pe de o 
parte, omul simte intens propria sa insuficienţă sau limitare, pentru 
care se smereşte, dar în acelaşi timp, simte la fel de accentuat 
chemarea şi ajutorul lui Dumnezeu, în lucrarea sa încordată de 
desăvârşire. Simte micimea sa şi infinitatea lui Dumnezeu, dar nu 
deznădăjduieşte, ci are ferma speranţă şi încredere în ajutorul divin. 

Prin urmare, asemenea smereniei, din a cărei familie 
duhovnicească face parte, pocăinţa are un caracter dialectic, 
cuprinzând în sine poziţii contradictorii, care îi măresc bogăţia şi 
complexitatea: o necontenită nemulţumire faţă de treapta pe care ne 
aflăm, iar pe de altă parte, o încredere în puterile firii omeneşti, 
ajutate de harul dumnezeiesc. Ea exprimă, pe de o parte, neputinţa 
proprie, iar pe de altă parte, experienţa bogatelor resurse 
duhovniceşti, ce sunt în puterea omului. 

Pocăinţa, ca Taină a refacerii fiinţei umane şi a dezlegării ei 
din servitutea păcatelor şi din neputinţele produse de ele 374 , 
reprezintă „o trebuinţă firească a sufletului omenesc, căreia 
creştinismul i-a dat o semnificaţie şi un conţinut nou prin faptul că 
o consideră ca un mijloc prin care credincioşii sunt scoşi din 
închistarea egoistă în care îi aruncă păcatul, pentru a fi readuşi la 
comuniunea cu Dumnezeu şi aproapele" 375 . 

Părinţii duhovniceşti ai Filocaliei dezvoltă cea mai înaltă 
învăţătură despre „harul pocăinţei", ca fundament al vieţii şi 
desăvârşirii creştine. 

O primă remarcă este aceea pe care o fac aceşti Sfinţi 
Părinţi, vorbind despre dom forme de pocăinţă: Pocăinţa ca Sfântă 



374 Idem, Taina Pocăinţei ca fapt duhovnicesc, în „Ortodoxia", anul XXIV (1972), nr. 
l,p. 5-14. 

375 Pr. Asist. Dumitru Popescu, Pocăinţa ca refacere a legăturilor credincioşilor cu 
Dumnezeu şi cu semenii, în „Biserica Ortodoxă Română", anul LXXXIX (1971), nr. 9- 
10, p. 1022. 

Taină şi pocăinţa permanentă sau neîncetată asupra căreia insistă în 
mod deosebit Evagrie Monahul, Sfântul Marcu Ascetul, Sfântul 
loan Scărarul şi Sfântul Isaac Şirul. 

Universul spiritual al tainei pocăinţei 

Părinţii duhovniceşti ai spiritualităţii răsăritene sunt 
conştienţi şi vor să ne sensibilizeze şi pe noi duhovniceşte în ceea 
ce priveşte valoarea deosebită a Sfintei Taine a Pocăinţei sau a 
Mărturisirii. Fără ea, nu există progres în viaţa noastră spirituală, ci 
o cădere permenentă într-o existenţă fără sens duhovnicesc, un 
continuu regres către zonele cele mai întunecate ale existenţei 
umane: adâncul sau abisul păcatelor şi patimilor. Cunoscând aceste 
realităţi de ordin spiritual şi ştiind că viaţa omenească are momente 
de slăbiciune, de cădere, Părinţii ne recomandă să ne ţinem 
permenent legată conştiinţa de pocăinţă. 

In legătură cu universul spiritual al Tainei Pocăinţei, Părinţii 
filocalici insistă în mod deosebit asupra elementelor interioare, 
profunde ale acesteia, şi nu atât asupra elementelor ei exterioare. 
Vom afla astfel adevăruri adânci privind calităţile şi arta 
duhovnicească a părintelui duhovnicesc, valoarea lucrării sale în 
viaţa noastră, modul de căutare a unui duhovnic sau învăţător 
duhovnicesc bun, care să ne lumineze calea spre eliberarea de păcat 
şi spre desăvârşire, despre dragostea ucenicului faţă de părintele său 
duhovnicesc, despre calitatea în spovedanie, precum şi roadele 
căinţei. 

Sfânta Taină a Pocăinţei este Taina esenţială, fundamentală 
a vieţii creştine, de ea atârnând, alături de celelalte două Taine 
creştine: Botezul şi Euharistia, viaţa noastră creştină. 

Pocăinţa este un mijloc de restaurare a legăturii cu 
Dumnezeu şi cu aproapele. Pentru acest motiv, ea este considerată 

„al doilea Botez" şi precede Taina Sfintei împărtăşanii, a 
comuniunii depline cu Hristos. Pocăinţa este Taina împăcării cu 
Dumnezeu şi cu semenii, fiindcă aduce în sufletele credincioşilor 
acea armonie care vine de la Dumnezeu 376 . 

Potrivit Sfântului Ioan Scărarul, „botezul lacrimilor" este 
mai de preţ decât Botezul cel dintâi, pentru că el ne iartă nu păcatul 
strămoşesc, ci păcatele personale. De aceea, el consideră pocăinţa 
„aducerea aminte (reîmprospătarea) Botezului şi „împăcarea cu 
Domnul prin lacrimi" 377 . Ea este „har peste har", „a doua naştere 
din Dumnezeu" şi „uşa milei", prin care intrăm la Dumnezeu 378 . 

Credinciosul este supus mereu ispitelor şi încercărilor şi nu 
totdeauna găseşte în firea sa slăbită, lovită mortal de păcat, resursele 
să le evite sau să le înlăture. Căderea în păcat este dovada unei 
abdicări de la vocaţia noastră fundamentală, desăvârşirea. 
Experienţa duhovnicească ne demonstrează că nimic nu este 
definitiv cât suntem în această viaţă, că existenţa însăşi nu este un 
univers închis, ci o permanentă încercare, un permanent dialog, 
uneori chiar dramatic, de ridicare din starea de cădere a fiinţei 
noastre, către zările senine pe care le deschide universul spiritual al 
unei vieţi virtuoase, spre asemănarea cu Dumnezeu. 

Viaţa noastră religioasă ne demonstrează uşurinţa căderii şi 
dificultatea sau dramatismul ridicării din cădere. Alunecarea în 
păcat presupune o ispită la care mintea, oarecum paralizată, 
consimte, nerealizând la început urmările şi implicaţiile faptei 
păcătoase şi vinei pentru ea, în timp ce eliberarea de păcat şi de 
patimă presupune un efort încordat, dramatic de a ne lupta cu noi 
înşine şi, paradoxal, înfrângându-ne pe noi înşine, de a ieşi 
învingători. 



376 Preot Asistent Dumitru Popescu, art. cit, p. 1028. 

377 Sfântul Ioan Scărarul, op. cit., p. 136. 

378 Sfântul Isaac Şirul, op. cit., p. 361-362. 

Metanoia sau pocăinţa este angajarea şi lupta noastră 
împotriva păcatului şi patimilor care, după expresia Sfântului 
Maxim Mărturisitorul, produc „sfâşierea firii" şi o ruinează. Părinţii 
filocalici subliniază valoarea pocăinţei în lucrarea de restaurare a 
adevăratei vieţi, cea harică. 

Păcatul, considerat de aceşti Părinţi duhovniceşti 
„întrebuinţarea greşită a ideilor, căreia îi urmează reaua 
întrebuinţare a lucrurilor" 379 . El nu se află în fire, în chip natural, 
căci Dumnezeu nu e făcătorul patimilor 380 , ci reprezintă un adaos la 
aceasta, sufletul fiind prin fire nepătimaş (fără patimi) 381 . Originea 
păcatului, pentru Sfântul Maxim Mărturisitorul îl constituie „reaua 
întrebuinţare a puterilor (facultăţilor) sufletului: a celei poftitoare, 
irascibile şi raţionale" 382 , ele provocându-se prin „afecţiunea 
neraţională a sufletului faţă de plăcerea simţurilor" 383 . 

Spre deosebire de păcat, care are caracterul unui accident, a 
unui fapt izolat, patima este păcatul generalizat sau obişnuinţa 
păcatului. Definită ca o „mişcare a sufletului împotriva firii, fie spre 
o iubire neraţională, fie spre o ură fără judecată a vreunui lucru, sau 
din pricina vreunui lucru din cele supuse simţurilor" 384 , patima este 
„un perete în faţa virtuţilor ascunse ale sufletului" 385 . Păcatele şi 
patimile sunt ca o „ceaţă groasă", aşezată pe puterea străvăzătoare a 
sufletului, pe care îl întunecă 386 . Ele întunecă mintea, orbesc 
înţelegerea şi nu o lasă să pătrundă la razele adevărului, nici să 



379 Sfântul Maxim Mărturisitorul, Capete despre dragoste. Suta a doua, în 
Filocalia..., volumul 2, p. 97. 

380 Sfântul loan Scărarul, op. cit., p. 334. 

381 Sfântul Isaac Şirul, op. cit, p. 407. 

382 Sfântul Maxim Mărturisitorul, op. cit. , p. 102. 

383 Idem, Răspunsuri către Talasie, în Filocalia..., volumul 3, p. 3 10. 

384 Idem, Capete despre dragoste..., p. 82. 

385 Sfântul Isaac Şirul, op. cit., p. 347. 

386 Calist Catafygiotul, Despre unirea dumnezeiască şi viaţa contemplativă, în 
Filocalia..., volumul VIII, p. 517. 

deosebească binele de rău 387 . 

în cadrul cercului vicios plăcere-durere, care are drept 
centru filavtia, păcatul apare ca „abaterea lucrărilor puterilor sădite 
în fire de la scopul lor" 388 , „mişcarea nesocotită a puterilor naturale 
spre altceva decât spre scopul lor, în urma unei judecăţi 
greşite..." 389 . El constă în „necunoaşterea cauzei celei bune a 
lucrurilor. Aceasta, orbind mintea omenească, dar deschizând larg 
simţirea, 1-a înstrăinat cu totul pe om de cunoştinţa lui Dumnezeu şi 
1-a umplut de cunoştinţa pătimaşă a lucrurilor ce cad sub simţuri 390 . 

Păcatul şi patima reprezintă căderea într-o existenţă 
paranaturală 391 . Din această stare de eşec ontologic, de naufragiu 
existenţial încearcă să ne scoată pocăinţa, ancorând puterile noastre 
duhovniceşti în transcendent, în dragostea de Dumnezeu şi de 
semeni. 

Păcatul este, deci, o alterare a conştiinţei noastre şi de 
aceea, pentru îndreptare ei nu este suficientă doar voinţa 
penitentului, ci este nevoie de un ajutor mult mai puternic, venit 
din afara noastră. Acesta este, în fond, ajutorul lui Dumnezeu, pe 
care ni-1 trimite prin intermediul, adică prin persoana şi lucrarea 
părintelui nostru duhovnicesc, a duhovnicului, potrivit concepţiei 
ortodoxe că adevăratul săvârşitor al Tainei este Mântuitorul Iisus 
Hristos, duhovnicul nefiind altceva decât un martor al stării de 
cădere şi a dorinţei de căinţă a penitentului. 

Părinţii filocalici, ei înşişi Părinţi duhovniceşti, care au trăit 
în preajma unor asemeni „îngeri pământeşti"şi „oameni cereşti" şi 
apoi au devenit ei înşişi Părinţi duhovniceşti, învrednicindu-se de 
mari daruri: al cardiognoziei, al deosebirii gândurilor sau al 



387 Sfântul Maxim Mărturisitorul, Capete despre dragoste..., p. 191. 

388 Idem, Răspunsuri către Talasie..., p. 31. 

389 Ibidem. 

390 Ibidem. 

391 Idem, Răspunsuri către Talasie..., Introducerea Părintelui Stăniloae, p. 14. 

discernământului duhovnicesc, ne relatează psihologia paradoxală a 
căderii şi ridicării din păcat. Exprimările lor, de o profunzime 
aparte, adeseori neînţelese şi inaccesibile omului neduhovnicesc, 
arată valoarea de temelie, de fundament al Tainei Pocăinţei, în 
viaţa creştină. 

Mărturisirea păcatelor are valoare capitală în viaţa noastră 
spirituală şi în progresul nostru în ea. Ea este arma duhovnicească 
cea mai puternică, „unica virtute ce nu poate fi umilită de draci" 392 , 
căci, spune Sfântul loan Scărarul: „nimic nu dă dracilor şi 
gândurilor acestora atâta putere împotriva noastră, ca faptul de a 
hrăni şi ascunde păcatele în inimă, nemărturisite" 393 , iar Cuviosul 
Isaia Pusnicul ne spune să nu ne ruşinăm să spunem celui mai mare 
orice gând care ne războieşte, dacă vrem să dobândim uşurarea. 
Căci duhurile cele rele nu găsesc alt loc decât în omul care tace 
despre gândurile lui, fie că sunt bune, fie că sunt rele 394 . Acelaşi 
sfânt spune că îngerii şi cerul suspină şi plâng pentru negrija noastră 
faţă de suflet, pentru nepocăinţa noastră, spre pieirea lui. 

Ea este pentru suflet ca un „frâu" care îl împiedică să 
păcătuiască, pe când păcatele nemărturisite sunt săvârşite fără frică 
şi ruşine, ca în întuneric 395 . Deci Taina Sfintei Spovedanii are o 
pronunţată valoare ascetică, ea înfrânându-ne de la săvârşirea 
păcatelor. Păcatele nemărturisite îndeamnă, instigă singure la păcate 
şi mai mari, prin simpla constatare a urmărilor lor. Este o învăţătură 
esenţială, constantă a Părinţilor duhovniceşti că între păcate şi 
patimi există un circuit sau o intercondiţionare. Una se provoacă 
sau declanşează pe alta, spre surparea, spre uzurparea fiinţei 
umane. 



392 Sfântul loan Scărarul, op. cit., p. 303. 

393 Ibidem, p. 287. 



394 Cuviosul Isaia Pusnicul, Douăzeci şi nouă de cuvinte, în Filocalia... . volumul XII, p. 
57. 

395 Ibidem, p. 108. 

împotriva acestor efecte şi mai apoi împotriva păcatului însuşi luptă 
pocăinţa. Ea este o piedică în calea înmulţirii păcatelor şi a efectelor 
acestora. Pocăinţa luptă cu un trecut păcătos, pătimaş, vrednic de 
osândă, pentru clădirea unui viitor fericit, veşnic. 

Prin urmare, căderea în păcat, ca act individual, particular, 
la care se asociază efectele şi urmările sale, ne paralizează 
facultăţile noastre sufleteşti, încât omul pare că, neputând să se 
elibereze din acest cerc vicios, se complace în el. Obişnuinţa devine 
o a doua natură, păcatul se săvârşeşte aproape automat, de la sine, 
complicându-se cu diversele circumstanţe şi ducând la patimi 
dintre cele mai groase, josnice. Omul nu mai realizează, nu mai 
conştientizează semnificaţia acestor fapte ale sale, dând dovadă de 
o conştiinţă alterată, duplicitară, scindată, ieşită din limitele sale 
fireşti, naturale, raţionale. 

într-o astfel de situaţie, ceea ce îl poate trezi pe om este un 
cutremur stihial, ontologic, în temeliile fiinţei sale. Acesta se 
manifestă adesea negativ, prin încercările sau necazurile provocate 
de tulburările insinuate de păcat în viaţa şi existenţa noastră. Astfel 
de situaţii limită, de momente de eşec existenţial ne conduc către o 
revizuire a relaţiilor şi raporturilor noastre, în primul rând cu noi 
înşine, cu Dumnezeu şi cu semenii, ne duc către pocăinţă. 

Pocăinţa pătrunde până la hotarele profunde dintre bine şi 
rău, denunţă primejdia şi caducitatea păcatului, trezeşte forţa vie, 
credinţa şi speranţa şi „tinde să repare dezordinea, să restabilească 
armonia în compoziţia valorilor noastre" 396 . 

Un rol fundamental, de căpetenie, îl are în viaţa noastră, 
conform scrierilor ascetice, părintele duhovnicesc. Rolul său este 
esenţial în lucrarea de restabilire a adevăratei legături de viaţă şi în 



396 Pr. Constantin Galeriu, Sensul creştin al pocăinţei, în „Studii teologice", anul XIX 
(1967), nr. 9-10, p. 676. 

restaurarea noastră ontologică, în fundamentele vieţii noastre 
creştine comunitare. 

"Arta duhovnicească", de care vorbeşte Sfântul loan Casian, este 
„cea mai grea dintre toate meşteşugurile" şi de aceea ea are nevoie 
de învăţător, pentru că este „ascunsă şi nevăzută şi numai de inima 
curată poate fi văzută. Neizbutirea în această artă nu aduce, potrivit 
lui, numai paguba vremelnică, în această lume, ci şi moartea 
veşnică a sufletului" 397 . 

Cel care nu are un duhovnic şi nu umblă potrivit sfatului 
acestuia, „seamănă foarte multe cu osteneală şi cu sudoare, lucrând 
ca în vis, dar nu seceră cu adevărat decât foarte puţin" 398 . 

Cu privire la modul de alegere a duhovnicului, prevalează 
motivele sau argumentele de ordin duhovnicesc, referitoare la viaţa 
sa interioară şi la darurile sale duhovniceşti, dobândite ca urmare a 
unei vieţuiri curate. 

Principiul fundamental al alegerii sale este acela ca el să fie „un 
povăţuitor şi dascăl neamăgitor" 399 , adică să fie bun cunoscător al 
învăţăturii de credinţă, iar prin viaţa sa să fie adevărat mărturisitor 
al ei. El trebuie să fie înalt la înţelegere, smerit la cugetare, blând în 
toate purtările sale 400 . 

Dintre toate darurile pe care trebuie să le căutăm şi să le 
apreciem la părintele duhovnicesc, cel mai de preţ este dreapta 
socoteală sau discernământul duhovnicesc. Un astfel de duhovnic 
poate să discearnă felurile gândurilor care ne învăluie: îngereşti sau 
dumnezeieşti, omeneşti sau drăceşti şi să le dea sfatul mântuitor, de 
suflet folositor. Adevăratul duhovnic „trebuie să aplice leacurile 
potrivite. Celor împovăraţi de păcate grele şi uşor aplecaţi spre 



397 Sfântul loan Casian, Cuvânt despre sf. Părinţi din Skkit, în Filocalia..., volumul 1, 
p. 176. 

398 Ibidem, p. 34. 

399 Calist si Igantie Xanthopol, op. cit., p. 32-33. 

400 Ibidem. 

deznădejde, le este potrivit leacul al doilea şjugul blând şi sarcina 
uşoarăţ. Celor ce tind spre un cuget înalt şi mândru, le este potrivit 
leacul dintâi şcalea îngustă şi plină de necazuriţ" 401 . 
Părintele duhovnicesc trebuie să fie un bun cunoscător al realităţilor 
duhovniceşti, al luptei sau războiului nevăzut, nu atât din citiri, cât 
mai ales din experienţă, pentru a putea discerne în viaţa ucenicilor 
săi de ce fel este războiul sau părăsirea: dumnezeiească sau 
drăcească. Sfântul Nil Ascetul, autor dn Filocalia, volumul întâi, 
spune că povăţuitorul trebuie să aibă mai întâi de toate ştiinţă, adică 
viaţă şi cunoştinţe duhovniceşti, pentru ca să nu-i fie necunoscută 
nici una din uneltirile vrăjmaşilor şi să poată discerne, adică să 
sesizeze, să înţeleagă şi să dea remediul cel mai bun pentru toate 
ispitele ascunse ale războiului la care sunt supuşi ucenicii săi. In 
felul acesta, spune Sfântul Nil, le va face celor încredinţaţi lui, 
biruinţa neostenicioasă şi îi va scoate încununaţi din luptă 402 . Dar, 
adaugă el, „e rar un povăţuitor ca acesta şi nu se găseşte uşor" 403 . 

Sfântul Petru Damaschinul arată că adevăratul duhovnic are 
o instituire divină şi daruri duhovniceşti deosebite: „De aceea, zice 
el, nu este tot omul vrednic de încredere, ca să dea sfat celor ce-1 
caută, ci numai acela care a luat de la Dumnezeu darul deosebirii şi 
a dobândit din străduinţa în nevoinţă, o minte străvăzătoare... Iar 
acesta trebuie să fie cu multă smerenie şi să nu dea sfaturi tuturor, 
ci numai celor ce le cer de bunăvoie şi-1 întreabă nesilit şi învaţă 
după rânduială" 404 . 

In istoria spiritualităţii Răsăritului ortodox sunt consemnate 
numeroase cazuri de duhovnici cu daruri deosebite. Darul 
discernământului duhovnicesc - to dioratikon harisma - este un 



401 Sfântul Ioan Scărarul, op. cit., p. 440. 

402 Nil Ascetul, Cuvânt ascetic, în Filocalia..., volumul 1, p. 226. 

403 Ibidem. 

404 Sfântul Petru Damaschin, op. cit., p. 159. 

semn al prezenţei şi lucrării în şi prin acesta a Duhului Sfânt şi se 
manifestă sub forma a două daruri duhovniceşti esenţiale: 
cunoaşterea tainelor lui Dumnezeu {teologia) şi cunoaşterea 
secretelor sau tainelor inimilor (cardiognosia). El este o 
perspicacitate duhovnicească, spirituală, care vede prin trup, 
dincolo de spaţiu şi timp (proorasis) 405 . 

Darul discernământului - diacrisis - primează asupra tuturor 
celorlalte, atunci când este vorba de conducerea spirituală a 
oamenilor. Diacriticos, părintele duhovnicesc era adeseori şi 
dioraticos, având darul citirii în inimile ucenicilor 406 . 

Acelaşi Sfânt Nil Ascetul subliniază legătura duhovnicească 
creată între duhovnic şi ucenici, spunând că neiscusinţa 
învăţătorului pierde pe învăţăcel, după cum şi negrija învăţăceilor 
aduce primejdie învăţătorului, mai ales când la neştiinţa aceluia se 
adaugă trândăvia lor. „Căci nici învăţătorul nu trebuie să uite ceva 
din cele ce ajută la îndreptarea supuşilor, nici învăţăceii nu trebuie 
să treacă cu vederea ceva din poruncile şi sfaturile învăţătorului. 
Pentru că e lucru grav şi primejdios atât neascultarea acelora, cât şi 
trecerea greşelilor cu vederea de partea acestuia" 407 . 

Odată găsit sau aflat un astfel de părinte duhovnicesc, 
trebuie să ne ataşăm de el şi să-1 ascultăm ca pe un vestitor pentru 
noi a voii lui Dumnezeu. Aceiaşi Sfinţi Calist şi Ignatie Xanthopol 
arată că, aflând un astfel de povăţuitor, trebuie să ne lipim de el cu 
toată fiinţa, ca nişte adevăraţi fii duhovniceşti, ascultându-i 
povăţuirile şi socotindu-1 ca pe Hristos însuşi 408 . 

Sfântul Simion Noul Teolog ne îndeamnă să ne descoperim 
în fiecare zi gândurile noastre părintelui duhovnicesc şi să primim 



405 Thomas Spidlik, op. cit., p. 82. 

406 Ibidem, p. 272. 

407 Nil Ascetul, op. cit, p. 222. 

408 Calist şi Ignatie Xanthopol, op. cit., p. 23. 

sfatul sau cuvintele sale „ca din gură dumnezeiească" 409 , iar 
Cuviosul Isaia ne recomandă următoarele: „Primeşte sfatul 
Părinţilor tăi şi vei trăi tot timpul tău în odihnă" 410 . 

Sfatul duhovnicului este absolut necesar pentru a fi feriţi de 
căderi noi şi mai mari, pentru restaurarea noastră şi progresul în 
această viaţă nouă, curată. Sfinţii Calist şi Ignatie ne arată, în acest 
sens, că „acela care doreşte să vieţuiască fără greşeală trebuie să 
petreacă într-o îndelungată deprindere şi în cunoaşterea celor 
dumnezeieşti şi în viaţa împodobită cu cununa virtuţilor - şi să 
socotească porunca şi sfatul lui ca pe cuvântul şi sfatul lui 
Dumnezeu. Căci mântuirea zice, este în sfătuire multă" (Prov. 11, 
14) 411 . Credinciosul trebuie să i se încredinţeze întru totul 
duhovnicului său şi să aibă în el încrederea pe care o are în însuşi 
Mântuitorul Hristos, pentru că părintele duhovnicesc nu face 
altceva decât să exprime sau să vestească ucenicului voia şi lucrarea 
lui Dumnezeu, în viaţa lui. De aceea, Sfântul Ioan Scărarul spune 
că nu trebuie să ne îndoim niciodată de duhovnicul nostru, nici 
chiar dacă l-am vedea curvind, căci, spune Sfântul Ioan, ochii 
adesea ne mint. 

Dintre calităţile sau însuşirile adevăratei spovedanii, Părinţii 
filocalici insistă asupra sincerităţii ei şi a conştiinţei păcătoşeniei 
noastre, care duc la adevărata căinţă. „Trebuie să luăm aminte - 
spune Sfântul Diadoh al Foticeii - la simţirea cu care facem 
mărturisirea, ca nu cumva conştiinţa noastră să se mintă pe sine, 
cugetând că s-a mărturisit deajuns lui Dumnezeu. Fiindcă judecata 



409 Sfântul Simion Noul Teolog, Capetele morale ale lui Simeon Evlaviosul, în 
Filocalia..., volumul VI, p. 98. 

410 Cuviosul Isaia Pusnicul, op. cit, p. 126. 

411 Calist şi Ignatie Xanthopol, Metodă şi regulă foarte amănunţită pentru cei ce-şi 
aleg să vieţuiască în linişte şi singurătate, în Filocalia..., p. 40. 

lui Dumnezeu este cu mult mai bună decât conştiinţa noastră ,, 412 . 

Roadă mărturisirii curate, este, după cum arată Sfântul 
Maxim Mărturisitorul nepătimirea sufletului, care înseamnă 
ştergerea păcatului 413 . 

Sfântul Simion ne spune că pocăinţa spală de întinăciunea faptelor 
ruşinoase şi ne mijloceşte primirea şi împărtăşirea Sfântului Duh. 
Darul suprem sau distinctiv al adevăratei pocăinţe este neţinerea de 
minte a răului 414 . Sfântul Isaac Şirul ne dă şi un criteriu după care să 
ne dăm seama că am dobândit iertarea pentru păcatele spovedite: 
aceasta se înfăptuieşte atunci când sufletul va simţi că le urăşte cu 
desăvârşire şi când va lucra cele contrare lor, adică virtuţile. 

Pocăinţa permanentă sau neîntreruptă - sursă a vieţii 
duhovniceşti autentice 

Părinţi duhovniceşti ai Răsăritului arată că pocăinţa nu are 
limite de timp şi loc, ci de stare duhovnicească. Adevărata 
Spovedanie sau Pocăinţă trebuie să conducă la pocăinţa 
permanentă, ca stare de adevărată cunoaştere a noastră şi de 
adevărat discernământ duhovnicesc. Ea trebuie să devină o 
atitudine permanentă în viaţa noastră, „un neîncetat flux şi reflux, 
apus şi răsărit, început nou şi bun" 415 . 

Am văzut că dinamismul vieţii duhovniceşti este legat de pocăinţa 
permanentă. Aceasta întreţine în noi necontenit dorul de 
desăvârşire, de absolut, dorul de a ne asemăna, cât ne este cu 
putinţă omeneşte, cu Dumnezeu. Părinţii spiritualităţii răsăritene, 
vorbind despre înălţimea idealului creştin, au grijă, pe de altă parte, 



412 Diadoh al Foticeii, Cuvânt ascetic în 100 de capete, în Filocalia..., volumul 1, p. 

474. 

413 Sfântul Maxim Mărturisitorul, Capete despre dragoste..., p. 58. 

414 Sfântul loan Scărarul, op. cit., p. 198. 

415 Pr. Constantin Galeriu, art. cit., p. 674. 

să adauge, atunci când descriu mijloacele de atingere a lui, „atât cât 
este cu putinţă omeneşte", ceea ce constituie o probă de adevărată 
cunoaştere a firii omeneşti, cu toate slăbiciunile şi puterile sale, dar 
şi de realism duhovnicesc. 

Cea mai frumoasă descriere a lucrării şi valorii pocăinţei 
permanente pentru urcuşul nostru spiritual, şi modul în care trebuie 
să se efectueze ea, îl evidenţiază Sfântul Simion Noul Teolog: 
„Trebuie să ai totdeauna în tine frica lui Dumnezeu şi să cercetezi 
în fiecare zi ce ai făcut bine şi ce rău. Iar de cele bune să uiţi, ca nu 
cumva să cazi în patima slavei deşarte, iar faţă de cele potrivnice să 
te foloseşti de lacrimi împreunate cu mărturisirea şi cu rugăciunea 
stăruitoare. Cercetarea să-ţi fie aşa: Sfârşindu-se ziua şi venind 
seara, cugetă întru tine: Oare cum am petrecut ziua, cu ajutorul lui 
Dumnezeu? N-am osândit pe cineva, nu l-am grăit de rău, nu l-am 
scârbit, n-am căutat la faţa cuiva cu patimă, sau n-am fost 
neascultător celui mai mare în slujbă şi nu mi-am neglijat-o pe 
aceasta? Nu m-am mâniat pe cineva, sau stând la rugăciunea de 
obşte, nu mi-am ocupat mintea cu lucruri nefolositoare, sau n-am 
lipsit de la biserică şi de la pravilă, îngreuiat de lene? Dacă te 
găseşti nevinovat de toate acestea (ceea ce e cu neputinţă, «căci 
nimeni nu e curat de întinare, nici măcar o singură zi din viaţa lui» 
(Iov 14,4) şi nimeni nu se la lăuda că are inima curată), strigă către 
Dumnezeu cu multe lacrimi: Doamne, iartă-mi toate câte am greşit 
cu lucrul, cu cuvântul, cu ştiinţă şi cu neştiinţă. Căci multe greşim şi 
nu ştim" 416 . 

Deci acest sentiment al pocăinţei permanente are la bază 
conştiinţa pocătoşeniei noastre. Tot în legătură cu acestea, ca un 
mijloc esenţial de conştientizare a stării noastre morale, Părinţii 
filocalici le leagă de gândul sau meditarea permanentă la 



Sfântul Simion Noul Teolog, op. cit., p. 98. 

moarte, la judecata de după aceasta, la chinurile iadului, pe 

care le vor suferi cei care şi-au irosit viaţa în păcate şi patimi, la 
bucuria comuniunii şi a iubirii, de care se vor bucura cei drepţi. 

Pentru Sfântul Isaac Şirul, conştiinţa păcătoşeniei proprii 
este mai importantă decât harisma învierii morţilor. Cel ce suspină 
un ceas, consideră Sfântul Isaac, este mai bun decât cel ce foloseşte 
lumii întregi prin gândirea sa, după cum cel ce s-a văzut pe sine şi 
păcatele sale este mai bun decât cel ce a văzut pe îngeri 417 . 

In legătură cu această cugetare la moarte, Evagrie Monahul 
ne dă următorul sfat: „Aşezându-te în chilia ta, adună-ţi mintea şi 
gândeşte-te la ceasul morţii. Priveşte atunci la moartea trupului, 
înţelege întâmplarea, ia-ţi osteneala, dispreţuieşte deşertăciunea din 
lumea aceasta, atât a plăcerii, cât şi a străduinţei, ca să poţi să rămâi 
nestrămutat în aceeaşi hotărâre a liniştii şi să nu slăbeşti. Mută-ţi 
gândul şi la starea cea din iad, gândeşte-te cum se chinuiesc 
sufletele acolo, în ce tăcere prea amară? sau în ce cumplită 
suspinare? în ce mare spaimă şi frământare? sau în ce aşteptare? 
Gândeşte-te la durerea sufletului cea neîncetată, la lacrimile 
sufleteşti fără sfârşit. Mută-ţi apoi gândul la ziua învierii şi la 
înfăţişarea înaintea lui Dumnezeu" 418 . 

Moartea de o va avea omul în minte, spune Sfântul Antonie, 
nemurire este, însă, spune el, nu de moarte trebuie să ne temem, nu 
de ea trebuie să ne îngrijim, ci de pierderea sufletului, care 
echivalează cu moartea veşnică 419 . 

Fricii naturale, angoasei faţă de lume şi faţă de capcanele ei 
ademenitoare, îi ia locul frica sau mai degrabă preocuparea de cele 
duhovniceşti. Cea mai recomandată metodă a asceticii fîlocalice de 



417 Sfântul Isaac Şirul, op. cit., p. 194. 

418 Evagrie Ponticul, Schiţă monahicească, mFilocalia..., volumul 1, p. 69. 

419 Sfântul Antonie cel Mare, învăţături despre viaţa monahală, în Filocalia..., 
volumul l,p. 27. 

pază faţă de păcat este rugăciunea neîncetată, unită cu această 
cugetare la moarte şi la cele ce îi vor urma: scaunul înfricoşat şi 
cutremurător al judecăţii, lacrimile sufleteşti fără sfârşit, spaima şi 
frământările. Aceasta este aducerea aminte de moarte, moartea de 
fiecare zi, suspinul de fiecare ceas, la care îndeamnă Sfântul Ioan 
Scărarul 420 . 

Criteriul clasic de mare discernământ duhovnicesc este cel 
menţionat de Evagrie: să ne purtăm în viaţa de zi cu zi ca şi cum am 
muri şi ar trebui să dăm socoteală a doua zi, iar faţă de trup să ne 
îngrijim, ca şi cum ar trebui să trăim mulţi ani 421 . 

Această conştiinţă a păcătoşeniei noastre, izvor al căinţei 
permanente, este o dovadă de autocunoaştere, de reală cunoaştere a 
noastră. Această cunoaştere ne ajută să ne păzim conştiinţa - acel 
dar dumnezeiesc de care vorbesc Părinţii filocalici - curată, faţă de 
Dumnezeu, de părintele nostru duhovnicesc, faţă de oameni şi 
lucruri. Conştiinţa este „oglindă" 422 a vieţuirii noastre. Curăţia sau 
întinarea ei stă în puterile noastre. Omul o poate păstra curată şi 
luminată, privind în ea voia şi glasul lui Dumnezeu, sau o poate 
călca, dispreţui, întuneca, devenindu-i potrivnic, iar la judecată 
avându-o drept osânditor. 

Ne păzim conştiinţa faţă de Dumnezeu când îi respectăm şi 
împlinim poruncile sale; faţă de duhovnic, spovedindu-ne cu 
sinceritate şi înfăptuindu-ne canonul dat; faţă de semeni, nefăcând 
nimic din ceea ce ştim că necăjeşte sau răneşte pe aproapele, fie cu 
lucrul, fie cu cuvântul, fie cu înfăţişarea, fie cu privirea. Iar faţă de 
lucruri, nefolosindu-1 rău, nestricându-1, ci descoperindu-i 
adevărata sa raţiune, cea dumnezeiească, în legătură cu Raţiunea 
supremă - Hristos. 



420 Sfântul Ioan Scărarul, op. cit., p. 156. 

421 Evagrie Ponticul, op. cit., p. 100. 

422 Sfântul Ioan Scărarul, op. cit., p. 1 14. 

Autocunoaşterea sau cunoaşterea de sine este una din cele 
mai adânci cunoaşteri pe care o poate dobândi omul. într-o primă 
fază, această cunoaştere de sine are sensul cunoaşterii stării noastre 
de păcătoşenie, de nedeplinătate duhovnicească. Ea se identifică, pe 
această treaptă cu conştientizarea propriei noastre păcătoşenii. Pe o 
treaptă superioară, această cunoaştere obiectivă dobândeşte un sens 
moral mai accentuat, constând în dorinţa de a ne elibera de patimi 
şi de a dobândi virtuţile, pentru a ajunge la adevărata cunoaştere şi 
trăire a lui Dumnezeu. 

A te cunoaşte pe tine înseamnă, pe treptele cele mai înalte 
ale vieţii duhovniceşti, a fi conştienţi de adâncul pe care îl 
reprezintă fiinţa umană, a descoperi împărăţia lui Dumnezeu din 
lăuntrul nostru, din adâncul nostru cel de taină, cum preferă aceşti 
scriitori spirituali să numească inima noastră. Insă, a depista, sesiza 
şi experia prezenţa harismatică a lui Dumnezeu, sălăşluit, cum 
spune Sfântul Marcu Ascetul, în adâncul sufletului nostru, încă de 
la Botez, înseamnă a experia infinitatea de sensuri şi înţelesuri, 
abisul de bunătăţi dumnezeieşti din sufletul nostru pe care păcatul 
nu le poate decât acoperi, a actualiza toate aceste potente. 

De aceea, celui ce se cunoaşte pe sine cu adevărat, i se dă 
cunoştinţa tuturor. Aşa se întâmplă cu sfinţii, care, datorită vieţii lor 
îmbunătăţite dobândesc o cunoaştere lărgită, extinsă, expresie a 
cunoaşterii şi inspiraţiei pe care le aduce Duhul Sfânt. Sfinţii îşi 
cunosc deplin piscurile şi adâncurile sufletului, îi cunosc şi pe 
ceilalţi ca pe ei şi au o anumită cunoaştere a celor viitoare. 

Cunoaşterea de sine a celui duhovnicesc nu este o 
cunoaştere exterioară, unilaterală, limitată, ci una interioară, în 
bogăţia de sensuri pe care o are viaţa omenească. Este o cunoaştere 
experimentală, prin participarea şi unirea cu realitatea cunoscută, 
care, pe treptele cele mai înalte este însuşi Dumnezeu, izvorul 
oricărei cunoaşteri şi autocunoaşteri. Cunoaşterea de sine este, la cei 

duhovniceşti, luminată de Dumnezeu, căci nu putem cunoaşte bine, 
autentic şi nu ne putem cunoaşte cu adevărat decât în Dumnezeu şi 
prin Dumnezeu. Doar harul dumnezeiesc poate potenţa firea umană 
până la sesizarea cât mai exactă, interioară, a realităţilor vieţii 
sufleteşti. 

Cunoaşterea de sine este totdeauna un act de pocăinţă, căci, 
pe măsură ce înaintăm în această cunoaştere, pe lângă plusurile 
duhovniceşti, ne dăm seama permanent şi de minusurile sau de 
scăderile noastre, nu atât intelectuale, raţionale, cât mai ales 
morale, duhovniceşti. Adevărata cunoaştere de sine începe prin 
pocăinţă şi nu se termină niciodată, cufundându-se tot mai mult în 
adâncul, în oceanul sau abisul smereniei. 

A te cunoaşte pe tine înseamnă a accepta să te smereşti, 
după cum în smerenie omul are adevărata cunoaştere de sine, căci 
aceasta dă un plus de cunoaştere. Pe treptele cele mai înalte, 
cunoaşterea de sine înseamnă a simţi deplin condiţia de creatură, 
faţă de Creatorul iubitor. 

Şi, spune Sfântul Petru Damaschinul, celui ce se cunoaşte 
pe sine aşa cum este, i se dă sau i se descoperă cunoştinţa tuturor. 
Spiritualitatea filocalică vorbeşte despre părinţi duhovniceşti 
văzători cu duhul, care au darul străvederii sau înainte vederii, al 
cardiognoziei, al sfatului, al proorociei sau profeţiei. Toate acestea 
sunt efectele pazei minţii sau trezviei, la care se adaugă darul 
Sfântului Duh 423 . 

La această cunoaştere de noi înşine, dovadă a 
discernământului duhovnicesc, ne îndeamnă şi Ava Dorotei, ucenic 
al Sfântului Ioan Scărarul, spunându-ne că „suntem datori să ne 
cercetăm nu numai în fiecare zi, ci şi în fiecare an şi lună şi 



Sfântul Simion Noul Teolog, op. cit., p. 75. 

săptămână 424 şi să zicem: «în prima săptămână, eram împovărat cu 
această patimă. Oare cum sunt acum?» De asemenea, să se 
cerceteze toţi în fiecare zi pe ei înşişi, întrebându-se: «Oare am 
înaintat puţin sau ne aflăm în aceleaşi, sau am căzut şi mai rău?» 425 . 
Avem datoria să ne cercetăm zilnic, pentru modul în care ne-am 
petrecut ziua şi noaptea, dacă am avut sau nu râvnă la rugăciune, la 
priveghere, la citirile dumnezeieşti şi totodată să ne sârguim să ne 
pocăim şi să ne îndreptăm pe noi înşine, având convingerea că 
pocăinţa permanentă duce la micşorarea răutăţilor, adică a 
patimilor. 

Tot în legătură cu această pocăinţă permanentă, Sfântul 
Marcu Ascetul ne învaţă că trebuie să ne căim nu numai pentru 
păcatele deja săvârşite, ci şi pentru binele înfăptuit, pentru că am fi 
putut să-1 gândim şi să-1 fi săvârşit înainte. Părinţii ne dau temeiuri 
să ne pocăim deci pentru fiecare faptă bună sau rea, pentru 
cantitatea lor de nedesăvârşire. Pocăinţa permanentă trebuie să 
urmeze tuturor faptelor, gesturilor, cuvintelor şi gândurilor noastre 
păcătoase, pentru neputinţa noastră de a le curaţi şi spiritualiza, dar 
totodată trebuie să însoţească fiecare faptă, cuvânt sau gând bun, 
virtuos, pe care-1 avem cu privire la acestea, trebuie să ne pocăim 
pentru ezitarea noastră de a le fi săvârşit până atunci sau actualiza, 
precum şi pentru doza de imperfecţiune, pentru amprenta de 
nedeplinătate a lor. 

Regula Părinţilor filocalici este că pocăinţa trebuie să 
preceadă, să însoţească şi să urmeze fiecare acţiune, lucrare, 
cuvânt sau gând al omului duhovniceasc, pentru nedesăvârşirea 
lor. 



424 Sfântul loan Scăraul vorbeşte, în vremea sa, despre un bucătar care purta, la şold, o 
tăbliţă, pe care îşi însemna toate păcatele pe care le săvârşea într-o zi, pentru a nu le 
uita, seara, la Spovedanie. 

425 Sfântul loan Scărarul, op. cit., p. 584. 

în mod deosebit, darul pocăinţei este legat de smerita 
cugetare şi de darul lacrimilor. Darul lacrimilor - donum 
lacrimarum - arată gradul sau nivelul pocăinţei noastre. Sfântul 
Simion Noul Teolog spune: „să nu zică cineva că este imposibil a 
plânge zilnic, căci cine vorbeşte astfel afirmă că este imposibil să te 
pocăieşti în fiecare zi şi răstoarnă întreaga Sfântă Scriptură, ca să nu 
zic chiar porunca lui Dumnezeu" 426 . 

Lacrimile duhovniceşti se dobândesc pe măsura curăţirii şi 
spiritualizării firii noastre şi sunt un semn al prezenţei şi lucrării 
dumnezeieşti în inima noastră. Aceste lacrimi, ca de altfel şi 
pocăinţa şi plânsul duhovnicesc din care izvorăsc, au două direcţii: 
o privire spre un trecut păcătos, pătimaş, şi o întoarcere către un 
viitor plin de nădejdea iertării şi dobândirii mângâierii şi fericirii 
veşnice. La început, ele sunt amare, de tristeţe, de regret pentru 
căderea firii noastre umane în starea antiharică a păcatului. Pe 
măsura dobândirii iertării, ele devin tot mai dulci, devin lacrimi de 
recunoştinţă faţă de Dumnezeu şi de bucurie duhovnicească. Cele 
dintâi sunt „lacrimi care ard", cele care le urmează sunt „lacrimi 
care îngraşă". Astfel, lacrimile de pocăinţă, curăţitoare, devin, pe 
treptele superioare ale rugăciunii, lacrimi de bucurie, de copleşire, 
de smerenie în faţa măreţiei şi bunătăţii divine. 

Lacrimile ascetice, curăţitoare, purificatoare, lacrimi de 
pocăinţă, pe măsura înaintării în lucrarea virtuţilor, se 
spiritualizează tot mai mult, devenind lacrimi mistice, 
contemplative, harismatice, lacrimi ce exprimă bucuria desăvârşită 
a unirii cu Dumnezeu. In general, trecerea de la cele dintâi lacrimi 
la cele de al doilea fel, este considerat a fi semnul trecerii de la 
starea trupească la cea duhovnicească 427 . 



426 Sfântul Simion Noul Teolog, op. cit, p. 200. 

427 Ibidem, p. 437. 

Pe treptele cel mai înalte ale pocăinţei, locul cuvintelor, 
care păstrează totuşi ceva exterior, este luat de lacrimi, ca expresie 
a participării depline, integrale a fiinţei noastre la viaţa 
duhovnicească. Când orice cuvânt tace, despre pocăinţa şi 
dragostea noastră de Dumnezeu vorbesc lacrimile. 

Plânsul şi lacrimile duhovniceşti, rod al curăţirii fiinţei 
noastre şi totodată al prezenţei tot mai accentuate a harului în 
sufletul nostru, redau naturii omeneşti transparenţa ei, din starea 
naturală, anterioară amestecării sale cu păcatul, ajutându-1 pe 
creştin să cunoască mai bine şi să zărească mai clar ţinta vieţii sale - 
sfinţenia. 

Chiar şi din aceste scurte consideraţii privind valoarea 
pocăinţei în viaţa duhovnicească, ne putem da seama că ea are un 
rol central şi reprezintă o lovitură dată păcatului şi patimii, în 
încrengătura lor, în rodirile lor perverse şi păcătoae, dar în acelaşi 
timp la rădăcina lor. Pocăinţa loveşte în temeliile, în esenţa, în 
cauzele păcatelor. Ea distruge nu numai manifestările lor, ci le 
şubrezeşte temelia, loveşte în gândul prim sau intenţia păcătoasă. Ea 
nu este doar o piedică pusă în calea păcatului, un frâu al firii, ci are 
un rol pozitiv, constând în darul ei de a reîntoarce aceste puteri ale 
firii, care lucrau orbeşte păcatul, spre spiritualizarea lor, spre bine şi 
adevăr, spre Dumnezeu şi semeni. 

Căinţa este încercarea ascetică, profundă, curăţitoare, 
purificatoare, de ridicare deasupra valurilor mării păcatului şi 
patimilor, pe marea liniştită a virtuţilor şi către orizontul, către 
văzduhul infinit al desăvârşirii. Este ieşirea şi înaintarea din oceanul 
tenebros al egoismului, al mulţumirii de sine şi al complacerii în 
această situaţie de decădere a noastră, către văzduhul senin al iubirii 
şi respectului deplin. 

Pocăinţa este o forţă morală de primă valoare, sursa oricărui 
progres spiritual al creştinului. Legată de conştiinţa păcătoşeniei 

noastre, iar pe treptele ei cele mai înalte izvorând lacrimi 
duhovniceşti, pocăinţa permanentă este calea şi sursa oricărui 
progres duhovnicesc. Pocăinţa este cea care - după cum 
mărturiseşte Sfântul Ioan Scăraul - învie, plânsul cel care bate la 
uşa cerului, iar cuvioasa smerenie, cea care îl deschide 428 , de 
calitatea ei depinzând succesul sau încununarea oricărui efort 
duhovnicesc al nostru. 

Sfântul Ioan Scărarul ne avertizează că: „Nu vom fi 
învinuiţi, o prieteni, la ieşirea sufletului, că nu am săvârşit minuni, 
nici n-am teologhisit, nici că n-am fost văzători, dar vom da 
negreşit socoteală lui Dumnezeu că n-am plâns" 429 , adică pentru 
faptul că nu ne-am pocăit. 

Ori de câte ori greşim, să ne pocăim, dacă vrem să avem 
conştiinţa apărător şi să nu ne acuze şi să ne smerească însele 
faptele noastre. Iar dacă vrem să nu avem pentru ce să ne pocăim - 
deşi Părinţii îi deplâng pe aceşti „desăvârşiţi" - să nu greşim. 



Darul lacrimilor duhovniceşti - harismă a pocăinţei curate şi 

neîncetate 

Viaţa creştină este o continuă tindere înainte către oceanul 
de taine al iubirii dumnezeieşti. Pentru omul duhovnicesc, fiecare 
lucrare are un caracter ascetic, ducând la o tot mai accentuată 
apropiere de Dumnezeu. Desăvârşirea are un caracter eclesial, dar 
şi profund interior, fiind experiată în „abis de smerenie", până la 
„pătimirea îndumnezeirii" sau până la treapta supremă de 
spiritualizare, de înduhovnicire, până la a deveni dumnezeu prin 
har, prin participare sau lucrare. 



428 
429 



Sfântul Ioan Scărarul, op. cit., p. 302. 
Ihidem. n 1 85 



Ibidem, p. 185. 

Spiritualitatea acestui urcuş este trăită în interior, astfel 
încât maximum de sfinţenie înseamnă şi maximum de smerenie. 
Ancorată permanent în mistica eclesială, comunitară, sacramentală, 
mistica ortodoxă este o continuă devenire întru Hristos, o continuă 
îmbrăcare în virtute, după modelul Lui, până la statura bărbatului 
desăvârşit Hristos, adică până la îndumnezeirea noastră şi unirea cu 
Hristos Cel în Treime. 

Mijloacele creştinului de înaintare în această viaţă harică 
sunt Sfintele Taine şi mijloacele ascetice şi urmăresc eliberarea de 
păcat şi patimă şi vieţuirea în orizontul duhovnicesc al virtuţilor, 
culminând în smerenie şi iubire. 

Oglinda acestei înaintări, în care omul îşi vede eforturile 
sale şi treapta urcuşului său este rugăciunea tot mai mai curată şi 
neîncetată, izvorâtoare de lacrimi tot mai transparente din punct de 
vedere duhovnicesc, mai dese şi mângâietoare. 

"Darul lacrimilor", ca şi „rugăciunea neîncetată", de care se 
leagă, se circumscriu dimensiunii apofatismului specific vieţii 
duhovniceşti răsăritene. 

Una dintre învăţăturile cele mai de preţ ale spiritualităţii 
filocalice este cea privind sălăşluirea tainică a lui Hristos şi a 
Duhului Sfânt, la Botez, în sufletul creştinului. Prin lucrarea 
virtuţilor, Hristos devine tot mai vizibil în viaţa noastră 
duhovnicească; de asemenea şi harul Sfântului Duh. In caz contrar, 
lipsa virtuţilor în viaţa noastră spirituală acoperă lucrarea 
dumnezeiască din sufletul nostru 430 . Or, Calist Patriarhul consideră 
un semn al simţirii prezenţei şi lucrării harului în sufletul nostru, 
alături de iubirea de aproapele, de blândeţe, de bunătate, de 
îndelunga răbdare, „lacrimile fără durere, pururea curgătoare" 431 . 



430 Vezi Marcu Ascetul, Despre Botez şi Diadoh al Foticeii, Cuvânt ascetic în 100 de 
capete, în Filocalia..., volumul 1. 

431 Calist Patriarhul, Capete care au lipsit, în Filocalia..., volumul VIII, p. 281. 

Botezul lacrimilor, spiritualitatea lor, frecvenţa şi bogăţia lor sunt 
semne privind măsura înduhovnicirii, a spiritualizării fiinţei 
noastre, precum şi a transparenţei noastre faţă de lucrarea 
Mântuitorului şi a Duhului Sfânt, în „adâncul nostru de taină". 

Pentru spiritualitatea ortodoxă, lacrimile sunt un dar de preţ, 
drag, mult cerut şi fundamental în apropierea noastră tot mai 
deplină de Dumnezeu. De aceea sfinţi precum Simeon Noul 
Teolog, Ioan Scărarul, Isaac Şirul îi acordă o valoare deosebită în 
viaţa duhovnicească, lăsându-ne pagini şi îndemnuri duhovniceşti 
de o frumuseţe şi bogăţie duhovnicească cu adevărat „inspirate". 

Izvorul plânsului şi al lacrimilor duhovniceşti 

Părinţii spiritualităţii răsăritene vorbesc despre lacrimi, de la 
treapta lor cea mai de jos - naturale, trupeşti şi până la lacrimile 
spirituale, duhovniceşti, în exprimări de o profunzime deosebită, de 
altfel ca şi adâncimea şi valoarea lor în plan duhovnicesc. 

întâlnim în scrierile filocalice, la care ne referim, explicată 
originea, natura, felurile lor, precum şi modul de discernere între 
lacrimile drăceşti sau demonice, cele naturale şi cele duhovniceşti 
sau spirituale. 

O învăţătura constantă a Părinţilor duhovniceşti ai Filocaliei 
este aceea că la originea lacrimilor naturale se află durerea, urmare 
a păcatului originar şi a stării pe care acesta a instalat-o în firea 
omenească prin obişnuinţa păcatului. Durerea naturală, precum şi 
plânsul şi lacrimile naturale care o acompaniază, sunt urmări ale 
păcatului şi ale stării de păcătoşenie. 

Acest lucru îl subliniază clar Sfântul Ioan Scărarul care 
spune că adevărata stare a firii umane este bucuria, veselia, iubirea 
şi râsul sufletesc. înainte de cădere, spune el, înainte de călcarea 
poruncii, nu era durere, precum nu va mai fi nici după înviere, când 

va fi încetat păcatul. Deci durerea, necazurile, suferinţele, plânsul şi 
lacrimile naturale sunt urmări ale păcatului. Nu se întâmplă la fel, 
după cum vom vedea, în cazul plânsului şi lacrimilor duhovniceşti, 
care, pe treptele lor cele mai înalte echivalează cu un dar sau o 
harismă excepţională, pe care Dumnezeu o dăruieşte omului, la 
capătul eforturilor sale ascetice şi mistice. Cu toate acestea, pentru 
creştin, suferinţa „este mai firească, având în vedere că în fiinţa lui 
e prezent păcatul şi suferinţa e flacăra care consumă, purifică fiinţa 
umană de prezenţa păcatului 432 . 

O primă cauză a lacrimilor o constituie, potrivit Părinţilor 
filocalici - frica 433 . Treapta aceasta este doar începutul drumului 
spre dobândirea curăţiei şi seninătăţii „văzduhului sufletului". 

Părinţii duhovniceşti se dovedesc şi în această privinţă 
cunoscătorii adevăraţi, profunzi, atât ai creaţiei lui Dumnezeu - 
lumea, cât şi ai omului, ai sufletului uman şi ai încordatei lupte 
pentru dobândirea unirii cu Dumnezeu sau pentru „pătimirea 
îndumnezeirii". 

Frica de Dumnezeu, spre deosebire de angoasa şi spaima 
provocată de lume, este o forţă spirituală, pozitivă, izvorâtă din 
căinţă şi întreţinută de ajutorul divin. Spre deosebire de frica de 
lume, care ne stăpâneşte şi ne paralizează voinţa şi raţiunea, frica de 



432 Profesor Dr. Nicolae Mladin, Prelegeri de mistică ortodoxă notate de studentul în 
Teologie Nicolae Streza în anul universitar 1947-1948. Cuvânt înainte, note biografice şi 
ediţie întocmite de Preot Iconom Stavrofor Nicolae Streza, Editura Veritas, Tîrgu-Mureş, 
1996, p. 117. 

433 Sfântul Maxim Mărturisitorul, în Ambigua. Tâlcuiri ale unor locuri cu multe şi 
adânci înţelesuri din Sfinţii Dionisie Areopagitul şi Grigorie Teologul. Traducere din 
greceşte, introducere şi note de Pr. Prof Dumitru Stăniloae, Editura Institutului Biblic şi 
de Misiune al Bisericii Ortodoxe Române, Bucureşti, 1983, p. 185, vorbeşte şase feluri de 
frică: ,Jar frica o împart în şase: în amânare (tergiversare), în ruşine, în pudoare, în 
spaimă, în groază, în chin. Amânarea spun ei că e frica de acţiunile viitoare; ruşinea, 
frica de mustrarea viitoare; pudoarea, frica pentru fapta rea săvârşită; spaima, frica 
dintr-o chinuire exagerată; groaza, frica din strigăte sau sunete mari, care suspendă 
simţirea; chinul (angoasa), frica de păgubire, adică de nereuşită. Căci temăndu-ne de 
nereuşită, ne chinuim. Unii o numesc şi pe aceasta temere". 

Dumnezeu ne întăreşte voinţa, fâcându-ne activi în lucrarea 
mântuirii. 

Acestei frici de Dumnezeu, Părinţii filocalici îi dau mai 
mult sensul de judecată. Sfântul Antonie, vorbind despre teama de 
moarte şi despre judecata divină, surprinde într-o exprimare 
paradoxală dinamismul vieţii creştine autentice: „Moartea, de-o va 
avea omul în minte - spune el - nemurire este, iar neavându-o în 
minte, moarte îi este. Dar, continuă el, nu de moarte trebuie să ne 
temem, ci de pierderea sufletului, care este necunoştinţa de 
Dumnezeu. Aceasta este primejdioasă sufletului" 434 . 
Evagrie Monahul recomandă, de aceea, să ne purtăm totdeauna ca 
şi cum am avea de murit mâine şi, în acelaşi timp, să ne folosim de 
trup, ca şi când am avea de trăit mulţi ani. Aceasta este adevărata 
înfrânare. 

Alături de teamă, Părinţii filocalici vorbesc de o altă cauză a 
lacrimilor, în legătură cu cea dintâi - întristare 435 . 

întristarea pe care o trăieşte sufletul omului este de mai 
multe feluri. Sfântul Maxim Mărturisitorul vorbeşte despre o 
întristare interioară şi o întristare exterioară, adică despre una 
ascunsă în suflet şi despre una arătată prin simţire. Cea din suflet se 
naşte din lipsa bunurilor sufletului, în special cele ale evlaviei. Cea 
a simţirii se naşte din lipsa plăcerilor trupeşti, pe care omul le caută 



434 Sfântul Antonie cel Mare, învăţături despre viaţa monahală, în Filocalia..., voi. I, p. 

27. 

435 Sfântul Maxim Mărturisitorul, face în Ambigua..., p. 185, următoarele distincţii 
duhovniceşti, în această privinţă: ,Jntristarea iarăşi o împart în patru: în supărare, în 
necaz, în pizmă şi milă. Supărarea spun că este întristarea ce amuţeşte pe cei în care se 
iveşte, din pricina trecerii în adânc a cugetării; necazul e întristarea ce îngreunează şi 
supără din pricina unor împrejurări neplăcute; pizma e întristarea pentru bunurile altuia; 
iar mila e întristarea pentru relele altora. Dar toată întristarea au spus că e rea prin 
firea ei. Chiar dacă omul bun se întristează pentru relele altora, pentru că e milos, nu se 
supără cu anticipaţie, pentru că aceasta premerge voinţei, ci de pe urma unei împrejurări. 
Dar contemplativul rămâne şi în acestea nepătimitor, unindu-se pe sine cu Dumnezeu şi 
întristăndu-se de cele de aici. " 

cu toată puterea, dar nu le poate dobândi în întregime. 
Tot Sfântul Maxim face referiri la o întristare lumească, o 
întristare după plăcerile şi ispitele pe care le oferă lumea şi pe care 
sufletul nu le poate dobândi la intensitatea pătimaşă pe care ar fi 
dorit-o şi din care izbucneşte plânsul pătimaş; şi la o întristarea 
după Dumnezeu, sursă a lacrimilor duhovniceşti, care este singura 
folositoare, mântuitoare, căci conduce sufletul către adevărata 
căinţă. Ea împrăştie, cu ajutorul lacrimilor, iarna patimilor şi norii 
păcatului, linişteşte marea cugetării, dând sufletului străvezime şi 
transparenţă în cele spirituale. 

Această „întristare de laudă" sau „mântuitoare" este hrănită de 
cugetarea la judecată şi întreţinută de nădejdea învierii. Arma ei de 
luptă este blândeţea, iar rodul ei este smerita cugetare şi iubirea de 
Dumnezeu. De aceea, şi este considerată „stăpâna neîndurerată a 
patimilor", „maica cuvioasă şi slăvită a virtuţilor" 436 . 

In contrast cu întristarea cea din simţuri, pe care o provoacă 
şi alimentează patima, întristarea cea după Dumnezeu, ce însoţeşte 
necazurile sau pătimirile noastre cele fără de voie, are împreunată 
în firea ei bucuria duhovnicească. Sfântul Casian spune că această 
întristare din suflet sau din minte „face să se arate în om roadele 
Sfântului Duh, care sunt: bucuria, dragostea, pacea, îndelunga 
răbdare, bunătatea, credinţa şi înfrânarea. De la întristarea cea 
potrivnică - însă - cunoaştem roadele duhului celui rău, adică 
trândăvia, lipsa de răbdare, mânia, ura, împotrivirea în cuvânt, 
lenea la rugăciune..." 437 . 

Un alt motiv al acestei întristări îl constituie, pentru cei 



436 Sfântul Maxim Mărturisitorul, Scrieri Partea a doua. Scrieri şi epistole hristologice 
şi duhovniceşti. Traducere din greceşte, introducere şi note de Pr. Prof. Dumitru 
Stăniloae, Editura Institutului Biblic şi de Misiune al Bisericii Ortodoxe Române, 
Bucureşti, 1990, p. 41. 

437 Sfântul loan Casian, Despre cele opt gânduri ale răutăţii, în Filocalia..., voi. I, p. 
153-154. 

începători, ostenelile virtuţilor şi ispita diavolească. Drumul 
virtuţii însuşi provoacă întristare, ce duce la smerenie. Din această 
cauză, Sfântul Isaac Şirul consideră virtutea a fi „maica întristării" 
celei duhovniceşti, iar drumul virtuţii drumul răstignirii, ale cărui 
valuri sunt înfricoşătoare şi căi aspre. Virtuţile, ne arată acelaşi 
sfânt, au împletite în ele întristările şi de aceea, spune el, de voim 
virtutea, trebuie să ne predăm oricărui necaz. 

O altă cauză a acestei întristări este, pentru Părinţii 
duhovniceşti ai Filocaliei, „părăsirea" din partea lui Dumnezeu. 
Sfântul Maxim vorbeşte de patru feluri generale ale părăsirii: una 
din iconomia de la Dumnezeu sau din îngăduinţă. Alta spre 
încercarea şi dovedirea credinţei; alta spre povăţuire duhovnicească 
şi smerenie şi a patra - lepădarea din partea lui Dumnezeu, ca efect 
al păcatelor noastre şi al stăruinţei în ele. 

Dintre acestea patru, mântuitoare şi plină de bunătate este 
„părăsirea povăţuitoare" sau „îngăduinţa în scop de povăţuire", 
care, aflăm de la Sfântul Marcu Ascetul, nu lipseşte sufletul de 
lumina dumnezeiească, ci caută să aducă în minte adevărata 
smerenie, prin ascunderea harului şi simţirea neputinţei noastre. 
Părăsirea aceasta povăţuitoare aduce sufletului întristare multă şi 
lacrimi numeroase, o deznădejde măsurată şi smerită cugetare. 

întristarea cea după Dumnezeu, despre care vorbeşte 
Cuviosul Nichita Stithatul, însănătoşeşte şi aduce puterile sufletului 
la starea lor normală, după fire, iar prin „ploaia de lacrimi", redă 
sufletului seninătatea. 

Deosebită de această părăsire, ca îngăduinţă, Părinţii 
vorbesc şi de o altă cauză a plânsului şi a lacrimilor noastre - 
părăsirea în sens de lepădare din partea lui Dumnezeu. Aceasta 
umple sufletul de deznădejde, de necredinţă, de fumul mândriei şi 
de mânie, dezumanizând fiinţa umană şi îndepărtându-o de 

Dumnezeu, de semeni şi de scopul existenţei sale 438 . 

Tot în legătură cu zbuciumul sufletesc produs de frică şi 
întristare, Sfântul loan Scărarul vorbeşte de „străpungerea inimii". 
Astfel, el enumera două feluri de străpungeri ale inimii: una 
mincinoasă, drăcească şi una adevărată, duhovnicească. Rodul 
străpungerii false, mincinoase, drăceşti alungă plânsul şi lacrimile 
spirituale şi este închipuirea de sine, slava deşartă sau mândria. 
Străpungerea adevărată este „durerea neîmprăştiată a sufletului", 
care meditează neîncetat la cele duhovniceşti, iar rodul ei cel mai 
de preţ este mângâierea. Cel duhovnicesc ajunge de la străpungerea 
cea falsă o inimii, la „fericita tristeţe bucuroasă a străpungerii 

"439 

cuvoase 

In general, încercările ne fac mai receptivi, ne sensibilizează 
la lucrarea harului. Totuşi, experiind existenţial, dramatic această 
întristare, creştinul adevărat ajunge, ajutat de harul dumnezeiesc sa- 
şi întoarcă privirea de la ceea ce nu are semnificaţie şi sens 
duhovnicesc, la ceea ca are valoare în planul mântuirii. Lacrimile 
din întristarea cea după lume sau a lumii, sunt iscate din pricina 
lipsei sau insatisfacţiei celor vremelnice. De la această angoasă sau 
frică de lume şi de cele lumeşti, creştinul ajunge printr-o 
atotînţeleaptă pedagogie divină să cunoască lipsa lor de valoare. 
Lumea îşi descoperă valoarea sa reală, care este cea duhovnicească. 
Tristeţea după cele materiale, vremelnice, devine astfel plâns de 
insatisfacţie faţă de acestea şi pentru bunurile spirituale, 
netrecătoare. Omul face experienţa limitelor acestei lumi şi a 
bunurilor ei, trăieşte insatisfacţia sufletească cea mai adâncă în 
bogăţie. Sensul ieşirii din această criză a spiritului nu o dau decât 
pocăinţa şi plânsul duhovnicesc, însoţite de nădejdea creştină. Omul 



4 Diadoh al Foticeii, op. cit, p. 461. 

439 Sfântul loan Scărarul, Scara dumnezeiescului urcuş, în Filocalia..., voi. IX, p. 167. 

se înalţă deasupra lipsurilor cotidiene, căutând să-şi astâmpere setea 
sa fiinţială de spiritual, de infinit, de Dumnezeu. 

Chiar şi în întristarea cea mai adâncă, dramatică, omul 
credincios are conştiinţa permanentă a ajutorului dumnezeiesc, din 
care izvorăsc răbdarea şi nădejdea, căci, spune Sfântul Isaac Şirul - 
„Dumnezeu este aproape de inima întristată a celui ce strigă în 
necazul lui, spre El. Şi dacă cineva e lipsit de cele trupeşti sau se 
află în necaz ... Domnul îşi arată în sufletul lui marea Sa iubire de 
oameni, potrivit cu asprimea durerilor şi a întristării lui" 440 . Sau, 
cum spune şi Sfântul Ioan Scărarul, întristarea şi plânsul au 
împletite în ele, ca mierea cu ceara, bucuria şi veselia 441 . 

"Botezul lacrimilor" - taină a fericirii veşnice 

Părinţii duhovniceşti subliniază în mod deosebit legătura 
dintre smerenie, pocăinţă şi „darul lacrimilor". Nu atât din punct de 
vedere natural, firesc, cât mai ales din perspectiva duhovnicească. 
Ei pun plânsul duhovnicesc şi lacrimile ce le rodeşte acesta în 
legătură cu pocăinţa adevărată, neîncetată. De fapt - spune Părintele 
Stăniloae, tâlcuitorul autentic al scrierilor filocalice - darul 
lacrimilor devine îmbelşugat pe treptele mai înalte ale vieţii 
duhovniceşti, dar întrucât pocăinţa fiind permanentă, se intensifică 
şi ea pe treptele mai înalte, nu e greşit ca lacrimile să fie 
considerate ca stând într-o legătură specială cu pocăinţa. Apoi ele 
nu trebuie să lipsească nici din pocăinţa începătoare, deşi e mare 
deosebire între lacrimile fricii de la început şi lacrimile iubirii de pe 
treptele superioare 442 . 



4 Sfântul Isaac Şirul, Cuvinte despre nevoinţă, în Filocalia..., voi. X, p. 139. 

441 Sfântul Ioan Scărarul, op. cit, p. 178. 

442 Preot Profesor Dr. Dumitru Stăniloae, Spiritualitatea ortodoxă. Ascetica şi mistica, 

Editura Institutului Biblic şi de Misiune al Bisericii ortodoxe Române, Bucureşti, 1992, p. 
115. 

în baza acestei legături dintre pocăinţă şi darul lacrimilor 
spirituale, Părinţii vorbesc despre „Botezul lacrimilor", care, 
potrivit Sfântului loan Scărarul este mai de preţ decât Botezul cel 
dintâi, pentru că el ne iartă nu doar păcatul strămoşesc, ci şi păcatele 
personale. De aceea, el consideră pocăinţa „aducerea aminte 
(reîmprospătarea) botezului" şi „împăcarea cu Domnul prin 
lacrimi" 443 . 

Sfântul Simeon Noul Teolog subliniază la fel de clar 
legătura dintre smerenie şi plânsul duhovnicesc. In exprimarea lui, 
smerenia premerge plânsului după Dumnezeu, după care urmează o 
bucurie şi o veselie negrăită. Intre smerenie şi lacrimi există o 
legătură interioară: „Cu cât coboară cineva mai mult în adâncul 
smereniei şi se recunoaşte ca nevrednic de mântuire, cu atât se 
întristează mai mult şi varsă şiroaie de lacrimi. Iar pe măsura 
acestora, ţâşneşte din inima lui bucuria, iar împreună cu ea izvorăşte 
şi creşte nădejdea, care face încredinţarea despre mântuire mai 
puternică" 444 . „Şi pentru că astfel stau lucrurile - povăţuieşte Sfântul 
Simeon - prima voastră grijă, fraţilor, să fie pocăinţa, plângerea 
care este legată de ea şi însoţitoarele plângerii care sunt lacrimile; 
căci nu există pocăinţă fără plângere, cum nici plângere fără lacrimi, 
ci acestea trei sunt legate unele de altele şi nu pot apare decât 
împreunate" 445 . 

Pocăinţa este „împărăteasă a virtuţilor" 446 . In ordinea 
spirituală, de fapt adevărata ordine, „pocăinţa învie, plânsul bate la 
usa cerului, iar cuvioasa smerenie o deschide" 447 . 



443 Sfântul loan Scărarul, op. cit, p. 136. 

444 Sfântul Simeon Noul Teolog, Cele 225 de capete teologice şi practice, în Filocalia..., 
voi. VI, p. 62-63. 

445 Idem, Cuvântarea XXXIII, P.L. 120, 489 BC, la Mitropolit Nicolae Corneanu, 
Patristica mirabilia. Pagini din literatura primelor veacuri creştine, Editura Mitropoliei 
Banatului, Timişoara, 1987, p. 200. 

446 Sfântul loan Scărarul, op. cit, p. 298-299. 

447 Ibidem. 

"Abisul smereniei", izvor al „darului lacrimilor 
duhovniceşti", este pentru Părinţi o stare inefabilă, ce nu poate fi 
exprimată în limbajul omenesc finit, conceptualizat, ci este experiat 
ca un dar al harului divin în sufletul omenesc. Această smerenie - 
învaţă Ava Dorotei - nimenea nu poate spune prin cuvânt cum este, 
sau cum se naşte în suflet, de nu o află prin cercare. Dar prin cuvânt 
nu o poate învăţa nimeni. Ea are puterea să atragă harul lui 
Dumnezeu în suflet 448 . Ea este „dumnezeiească şi de neînţeles" 449 , 
dar cum se naşte ea în suflet şi cum sporeşte ea „nimeni nu a putut 
spune, nici nu a putut să o priceapă cineva prin cuvânt, dacă nu s-a 
învrednicit sufletul său să o cunoască pe ea din fapte" 450 . Ea se 
deprinde prin osteneala trupului şi a sufletului, prin lucrarea 
poruncilor, iar roadele ei sunt cu adevărat duhovniceşti: rugăciunea 
curată, plânsul duhovnicesc şi darul lacrimilor. 

înaintarea spre „abisul smereniei", spre desăvârşirea 
creştină duce în acelaşi timp către izvorul curat al lacrimilor. 
Cărarea către el este cea a pocăinţei de toată vremea sau 
permanentă, neîncetată, la care se adaugă o undă dulce de sus a 
iubirii divine, ce ajută eforturile noastre. 

Prin urmare, darul lacrimilor este legat de gradul sau nivelul 
pocăinţei noastre, de intensitatea căinţei pentru păcatelor noastre şi 
precum pocăinţa nu trebuie să înceteze niciodată, tot aşa şi lacrimile 
nu trebuie să înceteze vreodată, în aspra noastră călătorie spre 
desăvârşire. 

Sfântul Simion exprimă acest adevăr în modul următor: „... să nu 
zică cineva că este imposibil a plânge zilnic, căci cine vorbeşte 



448 Ava Dorotei, Ale celui între sfinţi, părintele nostru Dorotei. Felurite învăţături 
lăsate ucenicilor săi când a părăsit mînăstirea Avei Serid şi a întemeiat cu ajutorul lui 
Dumnezeu mînăstirea sa, după moartea Avei Ioan, proorocul, şi după tăcerea 
desăvârşită a Avei Varsanufie, mFilocalia..., voi. IX, p. 499. 

449 Ibidem, p. 505. 

450 Ibidem. 

astfel afirmă că este imposibil să te pocăieşti în fiecare zi şi 
răstoarnă întreaga Sfântă Scriptură, ca să nu zic chiar porunca lui 
Dumnezeu" 451 , iar Sfântul loan Scărarul ne face următoarea 
recomandare duhovnicească: „Cere prin plâns, caută prin ascultare, 
bate prin îndelungă răbdare" 452 , în aceasta constând, de fapt, 
secretul vieţii noastre creştine şi al înaintării în ea, căci - spune 
acelaşi sfânt - „Nu vom fi învinuiţi, o, prieteni, la ieşirea sufletului, 
că nu am săvârşit minuni, nici n-am teologhisit, nici că n-am fost 
văzători, dar vom da negreşit socoteală lui Dumnezeu că n-am 
plâns" 453 . 

Plânsul duhovnicesc cel de fericire aducător 

Părinţii filocalici vorbesc despre plânsul duhovnicesc şi 
despre lacrimile harismatice, ca fiind roade ale rugăciunii mai 
presus de rugăciune, ale rugăciunii neîncetate, în care mintea este 
răpită de Dumnezeu în adâncul Său de taine. 

Ei învaţă că lacrimile izvorăsc din căldura suprafirească a 
rugăciunii, roadă şi aceasta a intensităţii lucrării Duhului Sfânt 
asupra sufletului celui ce se roagă. Sfântul Simion, mistic prin 
excelenţă şi trăitor al acestor stări, descrie astfel acest proces 
duhovnicesc suprafiresc: căldura rugăciunii naşte foc, iar focul 
iarăşi căldură şi din amândouă se aprinde flacăra, izvorul lacrimilor. 
De fapt, flacăra o odrăslesc şiroaiele, iar şiroaiele nasc flacără. Din 
această flacără, rod al lucrării harice, se nasc lacrimile dorului de 
Dumnezeu", care dau sufletului „o dulceaţă negrăită" 454 . 



451 Sfântul Simeon Noul Teolog, Cuvântarea XXXIII, în op. cit, p. 200. 

452 Sfântul loan Scărarul, op. cit, p. 416. 

453 Ibidem,p. 185. 

454 Sfântul Simeon Noul Teolog, Imnele iubirii dumnezeieşti, la Pr. Prof. Dr. Dumitru 
Stăniloae, Studii de teologie dogmatică ortodoxă, Editura Mitropoliei Olteniei, Craiova, 
1990, p. 509. 

O primă distincţie pe care o fac ei este între cele două forme 
de manifestare ale vieţii duhovniceşti. In acest sens, Calist 
Angelicude vorbeşte despre plânsul duhovnicesc, care ar 
caracteriza viaţa începătorilor şi despre lacrimile duhovniceşti, 
specifice celor ajunşi la desăvârşirea prin har: „... precum 
Dumnezeu şi omul sunt doi, tot aşa sunt două, fie ca gen, fie ca 
specie, plânsul şi lacrimile. Căci una se deosebeşte mult de cealaltă, 
măcar că amândouă sunt bune şi dăruite de Dumnezeu şi ne câştigă 
bunăvoinţa lui Dumnezeu şi moştenirea hărăzită de ea. Plânsul are 
ca izvor frica de Dumnezeu şi întristarea, iar lacrimile, dragostea 
dumnezeiească şi pe Dumnezeu Cel dintâi nu veseleşte firea prea 
mult, cele de al doilea veselesc mult şi mai presus de fire. Cel 
dintâi este al începătorilor, cele de al doilea, ale celor ajunşi la 
desăvârşirea prin har" 455 . 

Plânsul duhovnicesc este, la aceşti Sfinţi Părinţi, expresia 
unei minţi şi a unui suflet restaurate în starea de curăţie şi reajunse 
la „simţirea înţelegătoare". El este „străpungerea inimii, cu durerea 
sufletului, cu mărturisirea greşelilor, cu suspine nevăzute" 456 . 

Plânsul - ne spune Sfântul Simion Noul Teolog - este îndoit 
în lucrările lui. Unul este ca „apa", care stinge prin lacrimi văpaia 
patimilor şi curăţeşte sufletul de întinăciunea pricinuită de ele. 
Superior acestuia este plânsul ca „focul", care face viu, care 
reaprinde şi încălzeşte, face înfocată inima şi o înflăcărează de 
dragostea şi de dorul lui Dumnezeu 457 . La fel, Sfântul Ioan Scărarul 
vorbeşte despre un plâns natural, care izvorăşte de la fire şi unul 
duhovnicesc sau plânsul neîncetat după Dumnezeu, care ne 
scuteşte de plânsul veşnic 458 . 



Calist Angelicude, Meşteşugul liniştirii, în Filocalia..., voi. VIII, p. 382. 

456 Evagrie Ponticul, Cuvânt despre rugăciune, în Filocalia..., voi. I, p. 109. 

457 Sfântul Simion Noul Teolog, Cele 225 de capete..., p. 64. 

458 Sfântul Ioan Scărarul, op. cit, p. 172. 

Plânsul duhovnicesc este dovadă a tăriei noastre în lupta 
împotriva păcatelor şi a patimilor. Cel care a dobândit plânsul 
duhovnicesc, aflăm de la Sfântul Petru Damaschinul, „se face 
întărit ca o stâncă şi nu mai e clintit de nici un vânt sau val al vieţii, 
ci e pururea la fel, în prisosinţă şi în lipsă, în bună stare, în cinste şi 
în ocară... El cunoaşte cu bună pătrundere că toate trec şi cele dulci 
şi cele dureroase şi că viaţa aceasta este cale spre veacul viitor şi că 
chiar dacă nu vrem noi, se fac cele ce se fac şi în zadar ne tulburăm 
şi ne păgubim de cununa răbdării şi ne arătăm potrivnici voii lui 
Dumnezeu, fiindcă toate câte le face Dumnezeu, sunt foarte bune şi 
noi suntem neştiutori" 459 . Acest plâns rodeşte în lacrimi. 

Urcuşul duhovnicesc, oglindit în lacrimile tot mai curate şi 

numeroase 

In general, în spiritualitatea fîlocalică aflăm referiri la 
numeroase categorii de lacrimi, care însă, se reduc la trei feluri: 
drăceşti sau demonice, trupeşti, naturale sau senzuale şi 
duhovniceşti sau, în limbajul fllocalic: diavoleşti, fireşti sau 
naturale şi duhovniceşti sau harismatice. 

Sfântul loan Scărarul vorbeşte, mai întâi, despre plânsul şi lacrima 
firii necuvântătoare. Astfel, el delimitează „lacrima fără înţeles", 
care este proprie firii necuvântătoare şi nu celei cuvântătoare 460 , dar 
de care, din nefericire, se apropie de multe ori omul, prin 
obişnuinţa patimii, care, datorită naţionalităţii ei şi a întunecării 
fiinţei noastre, pe care o produce, are ceva animalic în ea, 
antinatural, ilogic. 

Acelaşi Sfânt Părinte, vorbind despre geneza lacrimilor 



459 Sfântul Petru Damaschin, învăţături duhovniceşti ale Sfântului Petru Damaschin, în 
Filocalia..., voi. V, p. 54. 

460 Sfântul loan Scărarul, op. citp. 169. 

-132- 



Virtuţile creştine, cărări spre fericirea veşnică 



omeneşti, învaţă că acestea pot proveni de la fire, dintr-un necaz 
potrivnic, din lăudare, din slava deşartă, din curvie, din dragoste, 
din aducerea aminte de moarte şi din multe altele 461 , iar Sfântul 
Ioan Casianul spune că „lacrimile nu vin totdeauna din acelaşi 
simţământ, ele nu sunt privilegiul aceleiaşi virtuţi" 462 . 

Prin urmare, cele trupeşti sau senzuale izvorăsc din dragoste 
şi din curvie. Cele naturale, de la fire, dintr-un necaz potrivnic, 
din aducerea aminte de moarte, ca o spaimă nejustificată, 
nenaturală a omului. 

Cele drăceşti sau diavoleşti au ca sursă de cele mai multe ori 
vicleşugul diavolesc prin care ne face să ne încredem în puterile 
noastre, prezentându-ne nouă înşine şi altora ca smeriţi, plini de 
pocăinţă şi cu lacrimi multe de smerenie. De fapt, sub aceste 
înfăţişări şi prin aceste lucrări, el provoacă în noi, fără să sesizăm, 
patima slavei deşarte. 

Total diferite de aceste două categorii de lacrimi sunt 
lacrimile duhovniceşti. 

Aceste lacrimi se dobândesc pe măsura curăţirii şi spiritualizării 
firii noastre şi sunt un semn al prezenţei şi lucrării dumnezeieşti în 
inima noastră. Aceste lacrimi, ca de altfel şi pocăinţa şi plânsul 
duhovnicesc din care izvorăsc, au două direcţii: o privire spre un 
trecut păcătos, pătimaş şi o întoarcere către un viitor plin de 
nădejdea iertării şi dobândirii mângâierii şi fericirii veşnice. 
De aceea, ele sunt la început amare, iar pe măsura pocăinţei şi 
dobândirii iertării, devin tot mai dulci. înmulţirea şi îndulcirea lor 
constituie „un aspect al transfigurării totale a persoanei umane prin 



461 Ibidem,p. 174. 

462 Sfântul Ioan Casianul, Convorbiri cu Părinţii, IX, 29, P.L. 49, 804 B - 805 A, la 
Mitropolit Nicolae Corneanu, op. cit, p. 198. 

harul îndumnezeitor" 463 . 

Lacrimile întoarse spre trecutul pătimaş sunt lacrimi de 
tristeţe, de regret pentru căderea firii noastre umane în starea 
antiharică a păcatului. Cele îndreptate spre viitor, semn al pocăinţei 
noastre, sunt lacrimi de recunoştinţă faţă de Dumnezeu şi de 
duhovnicească bucurie. 

Unele lacrimi izvorăsc dintr-o inimă care se pocăieşte 
pentru păcatele săvârşite şi prin care a distrus curăţia Botezului 
celui dintâi şi sunt lacrimi de căinţă, în faţa porţilor împărăţiei 
cereşti; altele izvorăsc deja dintr-o inimă curăţită, loc şi tron al lui 
Dumnezeu. Unele sunt semnele începutului sau debutului nostru în 
viaţa creştină îmbunătăţită, celelalte caracterizează treptele tot mai 
înalte ale acestui urcuş. Cele dintâi consumă şi înlătură păcatele, 
celelalte veselesc. 

Din acest motiv, Sfântul Isaac Şirul vorbeşte despre 
„lacrimi care ard" şi despre „lacrimi care îngraşă". Cele care ard 
sunt lacrimi de pocăinţă, de străpungere adevărată a sufletului 
nostru. Aceste lacrimi izvorăsc, pe o primă treaptă, din frica de 
Dumnezeu şi de pedepsele pentru păcatele noastre, din frica de 
moarte şi de judecata la care vom fi supuşi după moarte. Ele usucă 
şi ard trupul, slăbindu-i partea poftitoare şi irascibilă sau, cum se 
exprimă Evagrie Monahul, ele înmoaie sălbăticia sufletului şi 
conduc spre pocăinţă şi iertare. 

Cele care îngraşă curg nesilit, de la sine; ele înfrumuseţează şi 
îngraşă sufletul şi duc la ţara bucuriei. Ele nu mai sunt lacrimi de 
teamă, de frică, lacrimi izvorâte din frica de pedeapsă, lacrimi de 
robi, ci lacrimi de aleşi ai lui Dumnezeu, lacrimi de bucurie, care 
hrănesc si înmiresmează viata duhovnicească a credinciosului. 



463 Kallistos Ware, împărăţia lăuntrică. Introducere de Maxime Egger. Traducere din 
limba franceză Sora Eugenia Vlad, Asociaţia filantropică medicală creştină Christiana, 
Bucureşti, 1996, p. 60. 

Lacrimile de pocăinţă, curăţitoare, devin, astfel, pe treptele 
superioare ale rugăciunii, lacrimi de bucurie, de copleşire, de 
smerenie în faţa măreţiei şi bunătăţii divine. 

Lacrimile din rugăciune sunt un semn al milei lui Dumnezeu, că 
pocăinţa noastră a fost primită. 

Sfântul Isaac Şirul vorbeşte despre un anume progres sau 
urcuş duhovnicesc real, prin lacrimi, către „pătimirea 
îndumnezeirii". Iniţial, expresie a pocăinţei sufleteşti, lacrimile 
devin apoi lacrimi de mulţumire, de recunoştinţă şi smerenie şi 
se prelungesc, în cei dăruiţi de Dumnezeu cu acest dar, în lacrimi 
duhovniceşti, harismatice. Acest progres este abia sesizabil la 
început şi dureros, pentru ca apoi să se ajungă la lacrimile 
sufleteşti neîncetate, dulci, premergătoare ale vederii tainelor 
lui Dumnezeu. 

Mai mult chiar. Potrivit Sfântului Ioan Scărarul, după 
plânsul său şi după felurile lacrimilor sale, credinciosul poate să-şi 
dea seama de treapta de înduhovnicire pe care se află, bineînţeles 
sub îndrumarea unui duhovnic încercat. Dintre roadele diferitelor 
trepte ale plânsului duhovnicesc şi ale lacrimilor duhovniceşti, 
Sfântul Ioan Scărarul menţionează: la cei ce au început vieţuirea 
îmbunătăţită, ele duc la înfrânare şi tăcerea buzelor. Celor înaintaţi, 
le dăruieşte neţinerea minte a răului, iar celor desăvârşiţi - smerita 
cugetare, setea de necinstiri, foame, necaz de bunăvoie, 
neosândirea celor ce păcătuiesc, împreună-pătimirea 464 . 

La cei începători, lacrimile sunt ascetice, curăţitoare, 
purificatoare, lacrimi de pocăinţă. Pe măsura înaintării în 
lucrarea virtuţilor, acestea se spiritualizează tot mai mult, devenind 
lacrimi mistice, contemplative, harismatice, lacrimi ce exprimă 
bucuria desăvârşită a unirii cu Dumnezeu. 



Sfântul Ioan Scărarul, op. cit, p. 165. 



464 

oiaiiLui luau outuaiui, up. cu., jj. iuj. 

■135- 



Preot loan C. Teşu 



în general, trecerea de la cele dintâi lacrimi la cele de al doilea fel, 
sunt considerate a fi semnul trecerii de la starea trupească la cea 
duhovnicească, de la omul cel vechi şi exterior al păcatului, la omul 
lăuntric cel nou, duhovnicesc 465 . 

Sfântul Simion vorbeşte în Imnele sale despre „lacrimile de 
mântuire", care curăţă întunericul minţii şi conduc către lumina 
dumnezeiească. El plânge şi se roagă lui Dumnezeu să-i lumineze 
întunericul, să-i strălucească lumina Sa cea dumnezeiească, iar când 
acesta se retrage, plânge şi se roagă cu „lacrimi de dor" să-i răsară 
iarăşi, aducându-i pacea sufletului. El se roagă cu lacrimi de dor ca 
Dumnezeu să nu-Şi ascundă strălucirea feţei Sale, pentru a nu fi 
acoperiţi de întuneric, înghiţiţi de prăpastie şi pentru ca cerurile să 
nu ni se închidă 466 . Toată această rugăciune şi plâns duhovnicesc al 
sale, urmăreşte ca duşmanii să nu se apropie de el, să nu-şi râdă şi să 
nu-şi bată joc de el 467 . 

Lacrimile, „ploile de lacrimi", bogăţia şi intensitatea lor 
sunt semnul apropierii tot mai depline a noastre de Dumnezeu. De 
aceea, Sfântul Simion vorbeşte despre „multa mângâiere a 



465 Sfântul Simeon Noul Teolog, în Cuvinte despre nevoinţă..., p. 437, spune: „Căci 
lacrimile s-au pus de cugetare ca un hotar oarecare între cele trupeşti şi cele 
duhovniceşti şi între pătimire şi curăţie. Până ce nu primeşte cineva darul acesta, 
lucrarea lui este încă în omul din afară şi nu simte încă deplin lucrarea celor ascunse ale 
omului duhovnicesc. Căci când începe cineva să lase cele trupeşti ale veacului de acum şi 
se arată trecând în lăuntrul hotarului acesta ce se află în lăuntrul firii, îndată ajunge la 
harul acesta al lacrimilor. Şi de la cel dintâi sălaş al vieţuirii ascunse (de la cea dintâi 
treaptă a ei) încep lacrimiler acestea şi ele duc la desăvârşirea dragostei de Dumnezeu. 
ŞI cu cât înaintează, cu atât se îmbogăţeşrte în ele, până ce le va bea în mâncarea lui şi 
în băutura lui din multa lor stăruire. Şi aceasta este semnul neîndoielnic, că cugetarea lui 
a ieşit din lumea aceasta şi simte lumea aceea duhovnicească. Şi cu cât se apropie omul 
în cugetarea lui de lumea aceasta, cu atât se sărăceşte în lacrimile acestea. Şi când 
cugetarea se va lipsi cu desăvârşire de lacrimile acestea, este un semn că omul s-a 
îngropat în lacrimi". 

466 Sfântul Simeon Noul Teolog, Imnul 49, la Archbishop Basil Krivocheine, In the 
Light of Christ St Symeon the New Theologian. Life-Spirituality-Doctrine, St. 
Vladimir's Seminary Press, New York, 1986, p. 69.Î 

467 Idem, Cateheza 30, la Archbishop Basil Krivocheine, op. cit, p. 70. 

lacrimilor de fiecare zi" 468 . 

La început, lacrimile vin rar, greu şi sunt puţine, pentru că 
inima din care pornesc ele este asemenea unui pământ arid, 
nedesţelenit şi părăsit, din care nu răsar decât spinii şi buruienile 
păcatelor şi patimilor. Precum dintr-un astfel de pământ nu pot 
răsări flori frumos pastelate şi mirositoare pentru că spinii patimilor 
le înăbuşă, tot astfel dintr-un suflet pătimaş nu pot izvorî fapte 
virtuoase sau chiar şi puţinele fapte bune sunt făcute într-un scop 
pătimaş şi spre slava deşartă. 

Doar pe măsura curăţirii pământului sufletului de spinii şi 
pălămida patimilor, pe acest pământ curăţit şi îngrijit se pot cultiva 
florile frumoase ale virtuţilor, udate de rouă duhovnicească a 
lacrimilor. 

De aceea, la început, lacrimile vin rar şi greu, pentru că în 
dobândirea lor, sufletul are de luptat cu pământul neîngrijit, 
părăginit de păcatele personale, de după Botez, şi devenit loc al 
taberei celei rele. în lupta de purificare a sa, omul trebuie să lupte 
în mod paradoxal, cu el însuşi, cu omul cel trupesc şi vechi al 
păcatului, către statura sfântului creştin şi tot în mod paradoxal, 
trebuie să se biruie pe sine. Când va reuşi să-şi curăţe inima de 
păcate, vor răsări florile virtuţilor, sub rouă dulce, ocrotitoare şi 
mângâietoare a lacrimilor duhovniceşti. 

Pe de altă parte, Părinţii vorbesc îndeosebi în legătură cu 
rugăciunea curată, despre „văzduhul inimii". Această expresie 
duhovnicească are o semnificaţie adâncă. „Văzduhul inimii" este, 
de fapt, locul de luptă între păcat şi virtute. Ispita sau momeala 
diavolească aici este trimisă, nu în „adâncul de taină" al fiinţei 
umane care, în antropologia fîlocalică este inima. 
Or, este clar că dintr-un astfel de văzduh, permanent în stare de 



Idem, Imnul 46, în Imnele iubirii dumnezeieşti, p. 628. 

asediu şi de luptă, străbat către suprafaţă mai ales lacrimile de 
pocăinţă, de smerenie. Până să ajungă la darul lacrimilor curate, 
omul trebuie să-şi curăţe acest văzduh de ispite, de gânduri 
păcătoase şi de orice fel de fantezii, de născociri, să-1 simplifice, în 
sensul de a-1 ridica deasupra stării de complicare, de multiplicare şi 
fragmentare, pe care o provoacă patima. Numai o minte curăţită de 
înţelesuri pătimaşe, ridicată deasupra acestora, către simplitatea 
Minţii Celei Una şi coborâtă în inimă, într-o neîncetată rugăciune, 
dobândeşte, pe deplin, acest dar al lacrimilor curate. Atunci 
lacrimile nu vor mai avea în ele amestecate durerea cu bucuria, ci 
plânsul omului duhovnicesc va fi cu adevărat mângâietor şi dulce 
ca mierea. 

Lupta pentru dobândirea plânsului şi a lacrimilor 
duhovniceşti are deci o pronunţată dimensiune ascetică. Această 
luptă păstrează însuşirile fundamentale ale oricărei lucrări ascetice: 
de dezrădăcinare, destrămare, fărâmiţare şi pierdere a patimilor, 
pentru sădirea şi dezvoltarea în locul lor a virtuţilor. înaintarea în 
această viaţă duhovnicească constituie, în acelaşi timp, un progres 
proporţional de spiritualizare a fiinţei noastre, până la „taina 
materiei înduhovnicite" 469 , când Duhul Sfânt va fi tuturor toate 
întru totul. 

Plânsul după Dumnezeu are deci acelaşi caracter dinamic, 
precum are întreaga viaţă duhovnicească. El poartă în sine dorul 
ontologic al omului după Creatorul său. El este definit de Sfântul 
loan Scărarul ca „o tristeţe a sufletului, o simţire a inimii îndurerate 
care caută pururea nebuneşte pe Cel după care însetează; iar 
neajungându-L, îl urmăreşte cu osteneală şi se tânguieşte cu durere, 



469 p r p ro £ Y) r Dumitru Stăniloae, Teologia Dogmatică Ortodoxă pentru Institutele 
teologice, voi. 3, Editura Institutului Biblic şi de Misiune al Bisericii Ortodoxe Române,, 
Bucureşti, 1978, p. 414. 

alergând după El" 470 . 

Viaţa de sfinţenie înseamnă o viaţă de contemplare 
apofatică, negrăită, în tăcere a tainelor supraraţionale ale 
universului duhovnicesc, în stare de rugăciune curată. Pe treptele 
cele mai înalte ale vieţii duhovniceşti, lacrimile se identifică cu 
rugăciunea neîncetată. Ele sunt legate de ea; izvorăsc din rugăciune 
şi duc către o rugăciune şi mai curată. Sfântul Simion vorbeşte în 
numeroase rânduri despre aceste „lacrimi de dor", care duc la 
contemplaţia şi unirea cu Dumnezeu. 

Adevăratele lacrimi duhovniceşti sunt asemenea lacrimilor 
Mântuitorului şi conduc către îndumnezeirea fiinţei umane. Ele 
sunt nedespărţite de rugăciune şi duc spre unirea cu Dumnezeu. 
Plânsul şi lacrimile celor desăvârşiţi sunt sfinte, ca de altfel orice 
lucrare a lor. Acestora, plânsul şi lacrimile le devin daruri cu care 
Dumnezeu a binevoit să le împodobească viaţa, spre o mai bună 
cunoaştere a ei, a lor şi a vocaţiei umane sfinte. 

Lacrimile duhovniceşti sunt, astfel, expresia rugăciunii 
interioare, făcută cu participarea întregii noastre fiinţe. Ele 
mărturisesc despre un suflet curăţit de păcate şi patimi, devenit 
transparent lucrării harului divin. De aceea, în spiritualitatea 
ortodoxă, „darul lacrimilor" este legat de darul discernământului 
duhovnicesc şi al rugăciunii curate. Sfântul Grigorie Palama arată 
valoarea deosebită a lacrimilor duhovniceşti în atingerea rugăciunii 
desăvârşite, spunând că aceste lacrimi iubitoare de Dumnezeu 
„întraripează rugăciunea, luminează ochii minţii, păstrează harul 
Botezului, iar dacă se pierde, îl readuce" 471 . 

Un semn al acestei spiritualizări a naturii umane este şi 
împuţinarea cuvintelor şi înmulţirea lacrimilor. Pe treptele cele mai 



470 Sfântul Ioan Scărarul, op. cit, p. 164. 

471 Sfântul Grigorie Palama, Cuvânt pentru cei ce se liniştesc în evlavie. Al doilea din 
cele din urmă. Despre rugăciune, mFilocalia..., volumul VII, p. 247-248. 

înalte ale contemplaţiei, ale theoriei, în „rugăciunea mai presus de 
orice lărgime", în „rugăciunea mai presus de rugăciune", când toată 
firea tace, contemplând extatic tainele divine, lacrimile iau locul 
cuvintelor. In locul cuvintelor prin care se invocă iertarea, care 
totuşi păstrează în ele ceva exterior, trupesc, contemplativul 
participă în actul de metanoia cu întreaga sa fiinţă, expresia acestei 
participări depline, integrale constituindu-o lacrimile. Când orice 
cuvânt tace, despre pocăinţa şi dragostea noastră de Dumnezeu 
vorbesc doar lacrimile. Şi dacă tăcerea este taina vieţii sau a 
veacului viitor, cum spune Sfântul Isaac Şirul, atunci lacrimile sunt 
o arvună, o pregustare din fericirea celor viitoare şi veşnice. 

Darul plânsului şi lacrimilor duhovniceşti constituie totuşi 
un dar rar, dăruit numai celor ale căror eforturi ascetice şi 
contemplative se apropie de „desăvârşita desăvârşire nedesăvârşită a 
celor desăvârşiţi" 472 . 

La această harismă minunată, se referă şi Sfântul loan 
Scărarul, în cea de-a şaptea treaptă a scrierii sale, spunând că atunci 
când sufletul a dobândit-o, plânge, lăcrimează şi devine bun fără ca 
să ne sârguim şi grijim ori să alergăm, deoarece Domnul a venit la 
noi nechemat şi ne-a dăruit buretele întristării celei de Dumnezeu 
iubitoare şi răcoritoare a lacrimilor pioase pentru ca să ne putem 
şterge zapisul greşelilor şi de aceea ne recomandă: „Să păzim deci 
acest dar al lacrimilor ca şi lumina ochilor, până ce ni se va lua, 
căci el are mai multă tărie decât sârguinţa şi gândirea noastră" 473 . 

Sfântul Isaac Şirul vorbeşte despre o formă specială a 
acestui dar duhovnicesc, despre „plânsul dragostei", adesea însoţit 
de semne minunate. Deşi plânsul duhovnicesc, ca de altfel şi 
lacrimile duhovniceşti, sunt expresii ale dragostei sufletului uman 



472 Sfântul loan Scărarul, op. cit, p. 419. 

473 Sfântul loan Scărarul, op. cit, p. 172. 

de Dumnezeu şi de desăvârşirea la care El ne-a chemat, Sfântul 
Simion vorbeşte despre această formă harismatică de trăire, 
particularizându-o. Dragostea lui Dumnezeu este un foc nestins şi 
un izvor nesecat care inundă inima credinciosului, făcându-o să 
rodească focul credinţei şi iubirii şi ploaia lacrimilor dulci. Astfel, 
plânsul de bucurie făcător şi lacrimile sunt picături duhovniceşti din 
rouă cerului, semn că Dumnezeu S-a milostivit de noi, a ascultat 
rugăciunea noastră şi ne-a primit pocăinţa. 

Pe treptele desăvârşirii creştine, după cum arată Părinţii 
trăitori deplini ai acestor adevăruri religioase, cel ce a dobândit 
asemănarea cu Părintele său Cel ceresc, dobândeşte „surâsul 
spiritual sau duhovnicesc" faţă de lume şi de ispitele ei atât de 
ademenitoare, faţă de ceea ce nu-i aduce vreun folos duhovnicesc 
din perspectiva judecăţii şi a eternităţii şi este dăruit cu darul 
„plânsului de bucurie făcător" după tot ceea ce are semnificaţie în 
viaţa aceasta şi în cea viitoare. 

Precum există o luptă grea pentru dobândirea lacrimilor 
duhovniceşti, tot aşa există o luptă încordată de păstrare a lor. 
Sfântul Ioan Scărarul avertizează că unii încep de la lacrimile din 
pornirile contrare sau fireşti şi ajung la cele duhovniceşti, în timp ce 
alţii încep de la lacrimile bune şi sfârşesc la cele rele 474 . 

De aceea, acelaşi sfânt ne recomandă: „Când ai ajuns la 
plâns, ţine-1 cu toată tăria. Căci înainte de a se îmbiba în tine, uşor ţi 
se răpeşte. Şi e topit ca ceara de tulburări, de griji trupeşti, de 
plăceri şi mai ales de multa vorbărie şi de glume uşuratice" 475 . La 
această negrijă a noastră de a nu opri izvorul lacrimilor noastre, se 
adaugă ispitele diavolului, pe care Sfântul Ioan Scărarul îl numeşte 
de această dată câine. El încearcă să ne îndepărteze de rugăciunea 



474 Ibidem,pA74. 

475 Ibidem,p. 166. 

curată şi de lacrimile duhovniceşti, ce o însoţesc, iar când nu 
reuşeşte, caută să le amestece pe acestea cu gânduri lumeşti şi 
pătimaşe. 

Părinţii ne recomandă să avem discernământ în lucrarea de 
dobândire a lacrimilor, căci acestea sunt primejduite de diavol. 

Am văzut că ei fac mai întâi o distincţie clară între lacrimile 
diavoleşti sau drăceşti şi celalalte categorii de lacrimi şi tot ei 
avertizează că aceste lacrimi diavoleşti se pot amesteca cu lacrimile 
duhovniceşti, întorcându-le de la scopul lor bun şi mântuitor. 
Sfântul loan Scărarul ne cere să nu ne încredem sau să nu credem 
izvoarelor noastre de lacrimi, înainte de curăţirea desăvârşită 476 , 
căci, spune el - „am văzut picături mici ca de sânge, vărsate cu 
durere şi am văzut curgând izvoare fără durere. Eu judec - spune el 
- pe cei ce se ostenesc, mai mult după durerea lor şi nu după 
lacrimă. Şi cred că şi Dumnezeu 477 . 

Criteriul de mare discernământ în această privinţă ni-1 oferă tot 
Sfântul loan Scărarul: „Nu acela a dobândit adevăratul dar al 
lacrimilor care plânge atunci când voieşte, ci acela care varsă 
lacrimi pentru ce voieşte şi nu pentru ceea ce el voieşte, ci pentru 
ceea ce voieşte Dumnezeu" 478 . 

Tot ca o ispită a diavolului, sunt menţionate: încercarea de a 
ne face să ne fălim cu lacrimile noastre sau de a osândi pe cei ce nu 
le au, ambele ducând la mândrie; sau felul lui de a tulbura plânsul 
nostru cel mai adânc şi ne a ne şopti că Dumnezeu este nemilostiv 
şi neîndurător 479 . Toate aceste ispite drăceşti au scopul de a face din 
maicile virtuţilor, maicile păcatelor şi din mijloacele pricinuitoare 
ale smereniei, pricini ale mândriei 480 . 



476 Ibidem, p. 174. 

477 Ibidem,p. 171. 
Ibidem, p. 172. 
Ibidem, p. 183. 
Ibidem, p. 184. 

Plânsul şi lacrimile duhovniceşti, rod al curăţirii fiinţei 
noastre şi totodată al prezenţei tot mai accentuate a harului în 
sufletul nostru, redau naturii omeneşti transparenţa ei, din starea 
naturală, anterioară amestecării sale cu păcatul şi patima, ceea ce îl 
ajută pe om să se cunoască pe sine, să se vadă pe sine aşa cum este 
el de fapt - egoist sau iubitor de Dumnezeu şi de semeni - şi să vadă 
mai clar, mai senin ţinta sau scopul vieţii sale - sfinţenia. 
„Lacrimile - spune Părintele Stăniloae - spală ochii şi-i fac frumoşi, 
pentru că spală inima şi o fac transparentă, frumoasă şi 
nevinovată" 481 . 

Omul are de înfruntat în viaţă momente dificile, grele. 
Adeseori acestea marchează un eşec existenţial şi o hotărâre de 
pocăinţă. Reacţia sa de neputinţă se manifestă în plânsul şi lacrimile 
fireşti, naturale, curăţitoare care, deşi sunt diferite şi depărtate de 
lacrimile duhovniceşti, pot deveni cale spre acestea. însă, după cum 
exprima Părintele Stăniloae, „numai în Dumnezeu se poate plânge 
cu plânsul curat. Dar în Dumnezeu nu plânge decât cel ce voieşte 
ceea ce voieşte Dumnezeu. De aici încă se vede că întâlnirea cu 
Dumnezeu se înfăptuieşte în stare de plâns, de adâncă înduioşare. 
Plânsul e un dar al lui Dumnezeu, al întâlnirii cu iubirea Lui" 482 . 

Prin urmare, evenimentele şi prilejurile pe care El ni le 
oferă trebuie să fie tot atâtea încercări de spiritualizare a fiinţei 
noastre. Iar, pe măsura înaintării şi înduhovnicirii noastre, 
Dumnezeu ne va deschide şi înmulţi izvorul plânsului mângâietor şi 
al fericitelor lacrimilor curate şi de adevărată viaţă dătătoare. 

De la plânsul firesc, natural şi până la darul plânsului de 
bucurie făcător, e o cale lungă, aceeaşi cu a rugăciunii, până la 
treapta de desăvârşire, de rugăciune extatică, iar la capătul lor se 



481 Preot Profesor Dr. Dumitru Stăniloae, Spiritualitatea ortodoxă..., p. 115. 

482 Sfântul Ioan Scărarul, op. cit., p. 172, nota 339. 

află dragostea mântuitoare a lui Dumnezeu. Abia la capătul acestui 
drum, credinciosul poate exclama asemenea Sfântului loan 
Scărarul: „Adâncul (abisul) plânsului mângâiere a văzut" 483 . 



483 Ibidem,p. 181. 

PAZA INIMII, A MINŢII ŞI A GÂNDURILOR 



Valoarea inimii în opera ascetică 

Problema inimii este pasionantă şi în acelaşi timp 
tulburătoare şi neelucidată de întreaga cunoaştere (gnoseologie) 
omenească. Ştiinţele exacte descoperă mai ales aspectul de organ de 
sinteză a vieţii, în timp ce ştiinţele umaniste şi în mod deosebit 
teologia, pun în evidenţă caracterul ei de „taină", apofatismul vieţii 
umane. Paralel cu eforturile ştiinţei de aprofundare a aparatului şi 
mecanismului psihic, teologia pune în evidenţă adâncimile şi 
abisurile vieţii sufleteşti şi religioase, legate de taina inimii. Precum 
omul este taină, tot aşa şi inima sa rămâne o taină. 

Explicarea mecanismelor ei sufleteşti şi duhovniceşti, a 
resorturilor şi fundamentelor ei spirituale, modul lucrării lor, sunt 
câteva din elementele acestei taine. Orice încercare de a încadra şi 
explicita taina inimii omului, exclusiv prin prisma şi cu ajutorul 
noţiunilor şi conceptelor psihologice, nu va reuşi să ducă la 
clarificarea acestei taine a antropologiei. înclinăm să credem, mai 
degrabă, în eficienţa soluţiei inverse: pornind de la adâncile ei 
semnificaţii spirituale, vom ajunge să cunoaştem mai bine şi 
mecanismele sau planurile vieţii ei atât de bogate şi adânci 484 . 



484 Tomas Spidlik, Spiritualitatea Răsăritului creştin. I. Manual sistematic. Traducere 
şi prezentare: diac Ioan I. Ică jr. Cuvânt înainte: P. Marko I. Rupnik, Editura Deisis, 
Sibiu, 1997, p. 140 arată că: „Noţiunea de inimă este deci una dintre cele mai ambigui şi 
autorii duhovniceşti sunt conştienţi de această dificultate. Metoda psihologică la care s-a 
recurs în general în discuţiile asupra acestui subiect nu va putea niciodată limpezi 
chestiunea. S-a căutat înainte de toate situarea inimii în schematismul structurii 

Taina inimii este taina omului întreg şi acest caracter 
misterios al ei se oglindeşte în toate lucrările ei. A defini fiinţa 
umană înseamnă a încerca, într-o anumită măsură, a încerca să 
pătrundem acest univers tainic al vieţii sufleteşti, centrate pe inimă. 

Inima, din punct de vedere duhovnicesc, este realitatea 
ultimă şi esenţială a existenţei umane, în care se află potenţial toate 
posibilităţile evoluţiei vieţii duhovniceşti. De aici pornesc şi spre ea 
se îndreaptă toate gândurile, cuvintele şi faptele noastre. 

Insă, mai mult decât element de sinteză a vieţii spirituale a 
omului, ea este loc şi cadru al legăturii şi al prezenţei lui Dumnezeu 
în fiinţa umană. Omul stă în dialog cu Dumnezeu prin inima sa 
cirată. într-o astfel de inimă se „odihneşte" Dumnezeu şi dintr-un 
astfel de loc îşi revarsă razele iubirii Sale asupra omului şi a lumii. 

Viaţa umană se cuprinde în această taină. Inţelegându-i tot 
mai mult caracterul majestuos şi misterios, omul înaintează în 
această autocunoaştere, se cunoaşte mai bine pe sine şi nima sa, dar 
şi inimile celorlalţi. Adâncurile ei se pot scruta doar cu „ochiul 
interior", curăţit de orice reprezentare exterioară. Dacă 
„instrumentul" acestei explorări îl constituie mintea şi sufletul 
curat, puterea care susţine acest efort este dragostea. Numai prin 
iubire putem cunoaşte taina semenului. Inima se deschide numai 
iubirii, împărtăşind, la rândul ei, raze ale iubirii sale. 

A cunoaşte pe cineva înseamnă a încerca să descifrăm viaţa 
sa cuprinsă în bogăţia trăirilor inimii sale. Taina vieţii omeneşti 
este, în ultimă instanţă, taina inimii, iar aceasta este o lucrare a 
iubirii. Iar pe treptele cele mai înalte trepte ale vieţuirii şi 
spiritualizării, iubirea este expresia legăturii cu Dumnezeu şi cu 



psihologice a omului şi abia după aceea s-a pus întrebarea ce fel de funcţie poate avea o 
astfel de „inimă" în viaţa spirituală. în fapt, procedura trebuie inversată. Noţiunea biblică 
de inimă pune înainte de toate problemele religioase. Odată acestea elucidate mai mult 
sau mai puţin, ne putem întreba cum anume se reflectă ele în structura psihologică a 
omului". 

semenii. 

Inima - centru de sinteză al psihismului uman 

"Noţiunea de inimă - spune B. Vâseslavţev - ocupă un loc 
central în mistică, în religie şi în poezia tuturor popoarelor" 485 . 
Omul a experiat taina vieţii sale prin intermediul sau raportat la 
inima sa, considerată centru al întregii sale vieţi. Insă în mod 
deosebit, noţiunea de inimă este legată de viaţa sufletească a 
omului, de trăirile sale interioare. Şi, precum viaţa contemplativă, 
mistică, este culmea vieţii spirituale, inima devine centru al vieţii 
acesteia îmbunătăţite şi al teologiei. 

Mai întâi de toate, problemele pe care le ridică conceptul de 
„inimă" sunt de natură religioasă. Odată clarificate acestea, se poate 
încerca abordarea ei şi din alte perspective. 

Meritul de a fi pus problema inimii la o aşa importanţă este 
al spiritualităţii ortodoxe, în special filocalice, legată mai ales de 
curentul spiritual produs de isihasm. Şi înainte de veacul al XlV-lea 
se vorbise, în spiritualitatea răsăriteană, mai ales de către Sfântul 
Macarie Egipteanul, Sfântul Dioadoh al Foticeii, Sfântul Ioan 
Scărarul, despre semnificaţia inimii în lucrarea ascetică de 
spiritualizare a firii. Insă meritul deosebit al spiritualităţii filocalice 
este acela de a fi oferit elementele adevăratei teologii elaborate 
despre valoarea inimii în viaţa duhovnicească. Părinţii asceţi ai 
isihasmului au scos problema inimii din cadrul fizic şi au ridicat-o 
în planul metafizic, teologic. Inima nu mai este un simplu loc sau 
sediu al funcţiilor sau puterilor umane, ci devine în spiritualitatea 
lor, o „sfântă a sfintelor", locul de primire şi împărtăşire a lui 
Dumnezeu, mediul spiritual al legăturii noastre cu El. 



485 



Tomas Spidlik, op. cit., p. 105. 

Spiritualitatea filocalică păstrează cadrele generale ale 
problemei, aşa cum au fost ele puse în Sfânta Scriptură şi de către 
Sfinţii Părinţi. Şi pentru ei, inima reprezintă centrul fiinţei umane, 
sinteza întregului dinamism psiho-somatic al omului. 

Din antropologia biblică 486 , ei au preluat concepţia unitară, 
de întreg, cu privire la om. Trupul şi sufletul, raţiunea, sentimentul 
şi voinţa, toate se află în sinteză în „chipul lui Dumnezeu" din om, 
legat de inimă. 

In antropologia ascetică, inima este sinteza şi centrul fiinţei 
umane, a funcţiilor şi facultăţilor spirituale omeneşti. Adâncul ei, 
consideră Sfântul Marcu Ascetul, este mintea, tronul sau locul în 
care se sălăşluieşte, prin Botez, Hristos Domnul şi Duhul Sfânt. 
Inima însăşi este numită de aceşti părinţi „omul nostru cel 
dinlăuntru" 487 , spre deosebire sau în contrast cu „omul cel 
dinafară", care este trupul 488 . 

Inima exprimă, în sinteza filocalică, întreaga fiinţă umană. 
Fie că vor să delimiteze o funcţie a aparatului psihic uman, fie că 
vor să definească global constituţia omenească, Părinţii filocalici o 
numesc „inimă". 

Sfinţii Părinţi ai Filocaliei, între care excelează cu privire la 
aceasta Sfântul Marcu Ascetul şi Sfântul Diadoh al Foticeii, iar mai 
apoi tradiţia isihastă sinaită şi athonită, subliniază mereu ideea 
potrivit căreia inima se identifică cu „abisurile ontologice ale fiinţei 



486 Pentru detalii privind semnificaţiile biblice ale noţiunii de inimă, vezi Tomas Spidlik, 
Spiritualitatea Răsăritului creştin II. Rugăciunea. Traducere: diac. Ioan I. Ică jr., 
Editura Deisis, Sibiu, 1998, cap. 7 ., p. 251-252. Analizând utilizările şi sensurile date 
„inimii", în Sfânta Scriptură, autorul ajunge la concluzia că:" în Biblie, cuvântul inimă 
(/ev sau levav, kardia) nu sesemnează poate mai mult de zece ori organul corporal, în 
timp ce mai mult de o mie de ori e folosită în sens metaforic pentru a desemna sediul 
diferitelor funcţii psihologice. Inima e cea care gândeşte, care reflectează, face planuri, ia 
hotărâri, îşi asumă responsabilităţi. Ea şi nu sufletul, joacă rolul central în viaţa lăuntrică. 
Sediu al vieţii morale, inima e desiul vieţii religioase. Cf p. 251-252. 

487 Talasie Libianul si Africanul, op. cit., p. 66. 

488 Ibidem. 

noastre în care, ca într-o sfântă a sfintelor, într-un templu sau 
biserică a Duhului Sfânt, se sălăşluieşte, de la Botez, în chip tainic, 
Hristos 489 . 

Fiind de natură spirituală, ea se află la hotarul dintre Dumnezeu şi 
noi 490 . „Inima este profunzimea indefinibilă a trupului şi a 
sufletului; în ea, mintea omului se poate adânci în adâncurile lui 
Dumnezeu. Omul întreg este legat de Dumnezeu prin inimă şi 
minte, această rădăcină a sufletului care îşi are sediul în El 491 . Ea 
devine în spiritualitatea răsăriteană, loc al sinelui uman, al eului, 
dar nu izolat, solitar, autarhic, ci al sinelui ca facultatea 
sintetizatoare a întregului dinamism uman, legat de transcendent. 

Dacă până la Părinţii isihaşti, accentul cădea, în privinţa 
inimii, pe rolul ei de sediu al sentimentelor şi al voinţei sau cel 
mult ca organ al unei cunoaşteri imperfecte (aşa cum o pune 
psihologia contemporană, lipsită de dimensiunea duhovnicească a 
lucrurilor), isihasmul asociază inima la noţiuni teologice înalte 
precum „chip al lui Dumnezeu", „loc al dumnezeirii" 492 . 

Lucrarea inimii - sinteză a funcţiilor duhovniceşti 

Iniţial, Părinţii duhovniceşti ai spiritualităţii ortodoxe au 
fost preocupaţi să definească mai mult inima ca facultate, organ, 
loc în care şi prin care se realizează viaţa spirituală a omului. Apoi 
preocuparea lor s-a extins, s-a îndreptat spre sublinierea rolului, 



489 D. Stăniloae, Elemente de Antropologie Ortodoxă, în volumul „Prinos închinat înalt 
Prea Sfinţitului Nicodim, Patriarhul României, cu prilejul împlinirii a optzeci de ani de 
vârstă, cincizeci ani de preoţie şi şapte ani de patriarhat", Bucureşti, Tipografia Cărţilor 
Bisericeşti, 1946, p. 242. 

490 M. Costa de Beauregard, Dumitru Stăniloae. Mică dogmatică vorbită, dialoguri la 
Cernica. în româneşte de Maria-Cornelia Oros, Editura Deisis, Sibiu, 1995, p. 179. 

491 Ibidem. 

492 Idem, Patristique. Antropologie, curs ţinut la Institute Orthodoxe Francais de Pris 
Saint-Denys L'Areopagite, în anul 1991, p. 106. 

funcţiei şi valorii acestei facultăţi, prin care se realizează contactul 
între om şi Dumnezeu, în „adâncul sufletului", în „fiinţa 
sufletului", în „centrul" sau „rădăcina" vieţii sale, în care se 
concentrează toate puterile omeneşti. Ori acest loc şi aceste funcţii 
corespund inimii 493 . Inima a ajuns astfel să desemneze pentru 
spiritualitatea ortodoxă cel puţin două realităţi: o realitate fizică, 
inima organică şi o realitate metafizică, spirituală 494 . 

Atunci când se referă la inimă, ca organ, Părinţii filocalici 
nu dau detalii deosebit de clare şi bogate asupra acestui „adânc 
neajuns", cum am văzut că definesc ei inima. Ei se mulţumesc doar 
să enunţe unele din posibilele elemente ale unei astfel de înţelegeri. 
Aflăm astfel că ea este „organ al organelor în trup şi mintea se 
foloseşte prin ea de el ca de un organ" 495 , „omul dinăuntru" 496 , 
„casa sufletului" 497 , „micul nostru locaş" 498 , „alt cer în inimă" 499 , 
„cerul sau ochiul minţii" 500 , „Ierusalimul şi împărăţia lui Dumnezeu 
ascunsă în lăuntrul nostru" 501 , „templu" 502 . 

O direcţie mai mult filosofică vede în inimă sediul 
sentimentului, al simţirii şi locul sacrului. Alta vorbeşte, în legătura 
cu inima, de aspectul ei noetic, de organ de cunoaştere al realităţilor 
spirituale şi a lui Dumnezeu. Aceasta este dimensiunea sau direcţia 
mai ales metafizică, teologică, la care spiritualitatea ortodoxă, în 
exprimarea ei filocalică, şi-a adus o contribuţie esenţială. Ea nu este 
un simplu organ fiziologic, cu o anumită funcţie superioară, ci este 



Tomas Spidlik, op. cit., p. 107. 

494 M.-A. Costa de Beauregard, Patristique..., p. 101. 

495 Sfântul Grigorie Palama, Al Sfântului Grigorie Palama: cuvânt pentru cei ce se 
liniştesc cu evlavie. Al doilea..., p. 259. 

496 Calist şi Ignatie Xanthopol, op. cit., p. 172. 

497 Sfântul SimeonNoul Teolog, Cuvântări morale..., p. 169. 

498 Sfinţii Varsanufie şi loan, op. cit., p. 107. 

499 Calist Angelicude, op. cit., p. 391. 

500 Sfântul Simeon Noul Teolog, Cele 225 de capete..., p. 66. 

501 Sfântul Isaac Şirul, op. cit, p. 224. 

502 Sfântul Marcu Ascetul, op. cit., p. 354. 

este centrul întregii noastre personalităţi, al fiinţei noastre, ca 
întreg, „centrul de integrare personală a facultăţilor umane şi locul 
luptei spirituale" 503 . 

Pentru ascetica filocalică, inima reprezintă „centrul fiinţei 
spirituale şi trupeşti, locul dialogului permanent cu Dumnezeu 
Creatorul, care îi dă duhul, sursa vieţii" 504 , „centrul fiinţei umane, 
rădăcina facultăţilor active - intelectul şi voinţa, punctul de unde 
provine şi către care se întoarce întreaga viaţă duhovnicească" 505 , 
centrul omului, subiectul lui, omul lăntric, ascuns 506 , „centru al 
organizării psihosomatice şi al vieţii omului, drept organ în care se 
realizează trecerea tainică a psihicului în somatic şi a somaticului în 
psihic" 507 . Ea este „centru al organismului şi sălaşul facultăţii de a 
înţelege" 508 . Ea este „centrul metafizic ce integrează toate 
facultăţile fiinţei umane", „punctul cardinal al vieţii lăuntrice 
omeneşti, sediul sau originea tuturor puterilor şi funcţiunilor 
sufleteşti şi spirituale ale omului" 509 , centrul tainic şi ultim al 
personalităţii, în care rezidă toată valoarea şi veşnicia ei 510 . 

Pentru ascetica filocalică, deci, inima nu este un simplu 
organ fizic, ci este centrul unificator al întregii noastre fiinţe, al 
tuturor energiilor sau puterilor noastre trupeşti şi sufleteşti. Ea nu 
este numai sediul vieţii afective, ci şi al celei raţionale, al 
cunoaşterii şi înţelegerii, locul primirii şi receptării harului 
dumnezeiesc. Ea este centru întregii noastre vieţi spirituale, a 



503 Olivier Clement, Question sur l'homme, Stock, Paris, 1972, p. 83. 

504 V. Zielinsky, Le coeur, sacrement du Nom, în „Nouvelle revue theologique", tome 
119/nr.2, 1997, p. 240. 

505 Vladimir Lossky, Teologia mistică..., p. 23 1 

506 Preot Profesor Dr. Dumitru Stăniloae, Spiritualitatea ortodoxă..., p. 237. 

507 Panayotis Nellas, op. cit., p. 133. 

508 John Meyendorff, Sfântul Grigore Palamas..., p. 26. 

509 Diacon Dr. Grigorie T. Marcu, Antropologie paulină, cu o prefaţă de Dr. Vasile 
Gheorghiu, Sibiu, 1941, p. 45. 

510 Ibidem, p. 40. 

trăirilor noastre, fie că ele sunt analizate din perspectivă 
psihologică, morală sau religioasă. 

Ea este locul din care pornesc şi spre care se îndreaptă toate 
lucrările vieţii spirituale umane. In adâncul inimii, loc cunoscut cu 
adevărat doar de Dumnezeu şi întărit prin energiile Sale necreate 511 , 
se organizează şi se desfăşoară, la modul propriu, viaţa umană. 

Inima este „principiul persoanei", cea care dă „o stabilitate 
mulţimii momentelor succesive ale vieţii" 512 . Ea concentrează 
energia tuturor puterilor sufletului şi trupului, fiind izvorul sau 
punctul din care pornesc şi către care se îndreaptă toate actele sau 
faptele omeneşti: trupeşti sau sufleteşti. Ea echivalează, în limbajul 
psihologic, cu şinele uman 513 . Ascetica ortodoxă are deci o 
concepţie integralistă, totalizatoare, despre inimă. Ea nu este doar o 
funcţie, ci un loc de sinteză al întreg psihismului uman. 

Inima, ca funcţie integratoare şi sintetizatoare a 
individualităţii şi umane, este „izvorul vieţii trupului şi centrul 
sufletului" 514 . Centru metafizic, loc al întâlnirii divinului cu 
umanul, al harului cu natura, inima este locul către care converg şi 
unde se integrează toate facultăţile umane: raţiune, sentiment şi 
voinţă. 

Inima închide în sine întreaga bogăţie a vieţii spirituale care 
trebuie să cuprindă omul întreg, cu toate facultăţile sale şi cu toate 
activităţile sale 515 , „centrul aflat la hotarul dintre Dumnezeu şi 
noi" 516 . Ea este altar pe care se aduce permanent jerfâ 
duhovnicească, loc al întâlnirii, al contactului şi apropierii de 



511 Hoeromonch Ierotheos Vlachos, op. cit., p. 158. 

512 Tomas Spidlik, op. cit, p. 108. 

513 Ibidem. 

514 Panayotis Nellas, op. cit., p. 133. 

515 Tomas Spidlik, op. cit., p. 106. 

516 M. Costa de Beauregard, Dumitru Stăniloae..., p. 179. 

Dumnezeu 517 . 

Identificată adeseori cu mintea sau conştiinţa în general, 
inima sintetizează toate facultăţile umane: cugetarea, voinţa, 
simţirea. Ea este centrul vieţii în toate sensurile: al celei fizice, 
sufleteşti şi duhovniceşti 518 . 

Totuşi, în spiritualitatea filocalică, o spiritualitate prin 
excelenţă a îndumnezeirii omului, mintea şi inima nu sunt unul şi 
acelaşi lucru. Adâncul inimii, asupra căruia insistă atât de mult 
mistica răsăriteană desemnează fiinţa sufletului, în timp ce prin 
minte (creier) este arătată lucrarea mintală a sufletului sau a 
minţii 519 . 

Inima şi adevărata ei lucrare rămâne, însă, o taină, ea este 
partea ascunsă a omului pe care numai Dumnezeu o cunoaşte 520 . 
Inima indică în realitatea însăşi, „un centru tainic, o adâncime 
ascunsă, inaccesibilă privirii" 521 . Ea este „ceva cu mult mai 
neînţeles, mai nepătruns, mai tainic, mai ascuns, ca sufletul, ca şi 
conştiinţa, ca spiritul. Ea e de nepătruns pentru privirea străină şi de 
aceea e şi mai minunat, pentru privirea proprie. Ea e tot aşa de 
tainică, ca şi Dumnezeu şi e accesibilă deplin numai lui 
Dumnezeu" 522 . De aceea Părinţii filocalici vorbesc despre „adâncul 
de taină al inimii" 523 , „adâncul (abisul) neajuns" 524 al ei. 

Caracterul ei de taină rezidă, pentru antropologia ascetică 



517 V. Zielinsky, art. cit, p. 240. 

518 B. Vâşeslavţev, însemnătatea inimii în religie, în „Revista teologică", XXIV (1934), 
nr. 1-2, p. 32. 

519 Teoclit Dionisiatul, Dialoguri la Athos, volumul II: Teologia rugăciunii minţii. 
Traducere de Preot profesor Ioan I. Ică. Postfaţă Diac. Ioan I. Ică jr. Editura Deisis, 
Mănăstirea Sf. Ioan Botezătorul, Alba Iulia, 1994, p. 22. 

520 Tomas Spidlik, op. cit., p. 109. 

521 B. Vâşeslavţev, art. cit., p. 35. 

522 Ibidem. 

523 Calist Patriarhul, op. cit., p. 339. 

524 Parafrază în 150 capete a Sfântului Simeon Metafrastul la cele 150 de Cuvinte ale 
Sfântului Macarie Egipteanul, mFilocalia..., volumul 5, p. 352. 

filocalică şi în faptul că, aşa cum am spus-o deja, inima este locul 
întâlnirii omului cu Dumnezeu. încă Sfântul Macarie Egipteanul 
afirmase că inima este un „abis necuprins" 525 . Prin Botez, ea devine 
„palatul lui Hristos", pentru că împăratul Hristos vine acolo 
împreună cu îngerii şi cu duhurile cele sfinte, să se odihnească, să 
locuiască, să umble şi să aşeze împărăţia Sa 526 . Tot aici, harul lui 
Dumnezeu scrie legile Duhului şi tainele cele cereşti pe tablele 
inimii" 527 . 

Cunoscându-L pe Dumnezeu şi împărăţia Sa, care se află în 
adâncul sufletului său, omul ajunge să se cunoască mai bine pe 
sine, taina sau misterul vieţii şi al inimii sale, loc al prezenţei 
dumnezeirii. Inima sa devine, atunci când este străină de orice gând 
pătimaş, întinat, o „sfântă a sfintelor", loc al prezenţei şi simţirii 
harului, al dialogului şi legăturii cu Dumnezeu. 

Inima - centru al lucrărilor duhovniceşti superioare 
(supranaturale). Transconştientul 

în antropologia filocalică, inima mai are, în legătură cu 
lupta interioară, două înţelesuri fundamentale. Potrivit celui dintâi, 
ea este considerată centrul ascuns al minţii, pecetea lui Dumnezeu 
în om, nivelul cel mai înalt al vieţii, în permanentă legătură cu El. 
în „încăperea cea mai dinăuntru, mai ascunsă şi mai sinceră a 
inimii", în această „sfântă a sfintelor" sau în „partea dinăuntru a 
catapetesme? 1 528 , Se sălăşluieşte, la Botez, Hristos Domnul. 

Din această cămară de-a dreapta a inimii, izvorăsc toate 
gândurile noastre bune, ca potenţialitate a virtuţilor. în ea se află 
energiile spirituale superioare. Ea este altarul sufletului, despre 



525 Sfântul Macarie Egipteanul, op. cit., p. 284. 

526 Ibidem,p. 164. 

527 Ibidem,p. 159. 

528 Marcu Ascetul, Despre Botez, în Filocalia..., volumul 1, p. 354. 

care vorbeşte Sfântul Marcu Ascetul sau adâncul minţii, „cerul 
înstelat de înţelesuri strălucitoare şi atotluminoase u , de care 
vorbesc Sfântul Maxim Mărturisitorul şi Cuviosul Nichita Stithatul 
şi Sfântul Isaac Şirul 529 . 

"Adâncul minţii" care, în rugăciunea duhovnicească, 
văzătoare sau contemplativă este tot una cu „adâncul inimii" se 
referă, în înţelesul filocalic, la partea cea mai ascunsă şi tainică a 
vieţii noastre sufleteşti, a sufletului nostru, în care Se află Hristos, 
aşteptând făptuirea sau lucrarea noastră în materie de virtuţi. Acest 
„adânc al inimii' îl scrutează Dumnezeu şi potrivit mişcărilor din 
această sferă duhovnicească ne cunoaşte viaţa noastră, gândurile 
noastre, conduita noastră spirituală. 

Prin gândurile bune, ce izvorăsc din ea, inima reprezintă 
centrul supranatural al fiinţei umane, supraeul, ceea ce este elevat 
în om, supraconştientul sau, în limbaj teologic, transconştientul. 
Acesta constituie fondul firesc, natural al inimii, căci ea naşte sau 
rodeşte de la sine „gânduri luminoase" 530 . Acelaşi lucru îl arată şi 
Sfântul Diadoh al Foticeii, spunând că inima izvorăşte de la sine 
sau din sine gânduri bune şi gânduri rele. Cele rele nu le naşte ea, 
ci amintirea răului, care a devenit pentru inima păcătoasă o 
deprindere. Alte gânduri rele le făureşte inima, din cauza ispitei 
diavoleşti 531 . 

Inima este locul pătrunderii harului. într-o inimă curată, 
„străpunsă" şi „zdrobită" de pocăinţă, Se sălăşluieşte Hristos. „Cerul 
sau ochiul inimii" se deschide, primind în casa sufletului lumina 
minunată mai presus de strălucire 532 . Alături de El, într-o inimă 
curată se află îngerii cu lumina lor 533 . Atunci când inima este 



29 Sfântul Isaac Şirul, op. cit., p. 221. 

530 Isihie Sinaitul, op. cit., p. 83. 

531 Diadoh al Foticeii, op. cit., p. 458. 

532 Sfântul SimeonNoul Teolog, Cuvântări morale..., p. 159. 

533 Sfântul Isaac Şirul, op. cit., p. 221. 

curată, în acest „abis" al flintei umane se oficiază „slujirea 
(liturghia) inimii" 534 , căci în ea se află Hristos, Care este „cuprins şi 
ţinut în chip necuprins, dar vădit şi neîncetat, de către inima 
credincioasă" 535 şi, datorită „transparenţei" 536 sale, ea produce sau 
izvorăşte „înţelesuri şi gânduri dumnezeieşti şi lucrări vrednice de 
Dumnezeu" 537 . într-o astfel de inimă, venind Domnul şi văzând 
„simplitatea ei desăvârşită", îşi înscrie legile Sale 538 . O astfel de 
inimă - spune Sfântul Simeon Noul Teolog - petrece în 
contemplaţie ca în al treilea cer şi e răpită în rai şi vede arvuna 
bunătăţilor făgăduite sfinţilor şi se face martorul bunurilor veşnice, 
pe cât e cu putinţă firii omeneşti 539 . Calist Patriarhul, învaţă că 
această reaprindere a lucrării duhovniceşti are şi un sediu - „cea mai 
din mijloc încăpere a inimii" 540 . 

Ascetica ortodoxă relatează despre un război exterior şi o 
luptă interioară. Cel exterior are mai mult caracterul de luptă 
trupească şi sufletească de lepădare de grijile pământeşti. Cel 
interior constă în risipirea gândurilor rele venite de la „duhurile 
răutăţii", care încearcă să ne ispitească şi se dă, potrivit acestei 
ascetici, în inimă. Aici, în „omul dinăuntru" 541 se dă lupta şi 
războiul, aici este cumpăna, balanţa care înclină către iubirea lui 
Dumnezeu sau, în mod opus, a lumii şi tot aici discernem asupra 
intenţiilor noastre, pe care le traducem în faptă 542 . Pentru acest 
motiv, inima este considerată „laboratorul dreptăţii şi al 
nedreptăţii", aici se află „neguţătoria cea bună şi cea rea", „viaţa şi 



534 Cuviosul Isaia Pusnicul, op. cit., p. 230. 

535 Calist Patriarhul, op. cit., p. 362. 

536 Ibidem,p.441. 
37 Calist şi Ignatie Xanthopol, op. cit., p. 234. 



5 ÎS 
539 



Sfântul Maxim Mărturisitorul, Capete teologice (gnostice...), p. ,207. 
Sfântul Simeon Noul Teolog, Cele 225 de capete..., p. 66. 

540 Calist Patriarhul, op. cit., p. 325. 

541 Calist şi Ignatie Xanthopol, op. cit., p. 172. 

542 Sfântul Macarie Egipteanul, op. cit., p. 113. 

moartea" 543 . 

Loc al întâlnirii, al dialogului şi al unirii cu Dumnezeu, ea 
constituie locul sau centrul de taină al fiinţei noastre, în care se 
concentrează împărăţia lui Dumnezeu din lăuntrul nostru 
(Le. 17,21). 

Sfântul Maxim Mărturisitorul face o remarcă esenţială: 
mintea, adâncul inimii, este locul luptei duhovniceşti nevăzute, ea 
aflându-se între înger şi diavol. Aici, în „văzduhul inimii", se duce 
războiul nevăzut, aici sunt biruiţi, într-o primă etapă vrăjmaşii şi, 
după curăţirea ei şi dobândirea strălucirii cereşti, aici are loc 
întâlnirea omului cu Dumnezeu. In baza spiritualităţii acestei lupte 
şi a libertăţii de voinţă, inima poate deveni centru al energiilor 
supranaturale, revărsare a Sfântului Duh sau loc al lucrării 
paranaturale, rele, pătimaşe. 

Inima - centru al lucrării duhovniceşti, inferioare (paranaturale). 
Subconştientul patimilor 

Fiinţa umană este, însă, duplicitară, datorită păcatului care o 
scindează, o sfâşie. Alteritatea sau ambivalenţa ei, duplicitatea, se 
răsfrânge şi asupra structurii ei spirituale. Ca urmare, pe lângă acest 
caracter predominant pozitiv, bun, inima mai are, în experienţa 
ascetică filocalică, o cămară de-a stânga, un caracter recesiv. 
Aceasta este un „laborator de gânduri rele" 544 , cum o numeşte 
Sfântul Maxim Mărturisitorul; ,/abrică de răutăţi", inima şi mintea 
întunecate de păcat. 

In jurul inimii „roteşte acoperământul întunericului, adică focul 
duhului lumesc, care nu lasă nici mintea să se întâlnească cu 
Dumnezeu, nici sufletul să se roage sau să creadă sau să iubească pe 



543 Ibidem.p. 164. 

544 Sfântul Maxim Mărturisitorul, Răspunsuri către Talasie..., p. 69. 

Domnul după voia sa" 545 . 

In această cămară întunecoasă a sufletului, până la Botez, 
şerpuieşte diavolul, izvorând gânduri rele, păcătoase şi pătimaşe, 
eteronome, sub forma diferitelor ispite, precum şi gânduri 
autonome, izvorâte din propria noastră conştiinţă, dar care nu sunt 
conduse spre o finalitate pozitivă. Această robie a minţii face din ea 
un centru paranatural, inferior, negativ, pătimaş. In această sferă 
sau zonă tenebroasă se află potenţial, potrivit acestei antropologii 
filocalice a inimii, ispitele, sub forma gândurilor interioare, ce 
pornesc de la propria noastră fire, precum şi momelile strecurate de 
diavolul. Acesta este „subconştientul patimilor", memoria 
vibraţiilor şi a faptelor noastre pătimaşe, întipărită în fiinţa noastră 
legată de latura biologică 546 . Alături de aceasta, scriitorii filocalici, 
vorbind despre inimă ca despre un loc al ispitei, spun că în jurul 
inimii „roteşte acoperământul întunericului" , adică „focul lumesc", 
care încearcă să împiedice orice lucrare duhovnicească a sufletului, 
în urcuşul său către Dumnezeu 547 . La omul duhovnicesc, însă, inima 
şi mintea, toate sentimentele şi gândurile devin unelte sau mijloace 
ale lucrării de spiritualizare. Unificată în sine şi statornicită în 
gânduri şi trăiri duhovniceşti, prin ea lucrează Dumnezeu la 
realizarea gândurilor şi trăirilor sufleteşti bune, curate. 

Inima este, deci, după cum ne spune şi Cuviosul Isaia 
Pusnicul, în legătură cu ultimele izvoare ale binelui şi răului 548 . De 
noi depinde către care dintre acestea o îndreptăm: către o viaţă 
conformă ei şi voii lui Dumnezeu sau către o existenţă eşuată, 
decăzută, împlinind voia duhului celui rău şi străin. 

Părinţii filocalici insistă în mod deosebit asupra necesităţii 



545 Parafrază în 150 capete..., p. 321. 



Preot Profesor Dr. Dumitru Stăniloae, Spiritualitatea ortodoxă..., p. 126. 

547 Parafrază în 150 de capete..., p. 315. 

548 Cuviosul Isaia Pusnicul, op. cit, p. 297. 

curăţirii inimii, pentru desăvârşirea umană. De aceea, sintagme 
pline de adânci înţelesuri duhovniceşti, precum „inimă curată" sau 
„inimă desăvârşită", revin frecvent în scrisul lor. Diadoh vorbeşte 
despre „simţirea minţii „ şi „simţirea inimii", la care ajunge cel 
curăţit de patimi. 

Dacă inima necurăţită este „laborator de gânduri rele", 
inima curată sau curăţită este liberă de orice gând lumesc şi, nefiind 
legată cu nimic de cele de jos, petrece în contemplarea celor înalte, 
în al treilea cer şi e răpită în rai, făcându-se martorul bunurilor 
veşnice 549 . Inima curată şi-a înfăţişat amintirea sa lui Dumnezeu cu 
totul fără chip şi fără formă" 550 ; ea primeşte în sine „abis înalt de 
înţelesuri dumnezeieşti de la Cel nesfârşit" 551 . Ea însăşi, fiind golită 
în mod desăvârşit de închipuiri, „naşte înţelesuri dumnezeieşti şi 
tainice" 552 . 

Ca mijloace de curăţire a inimii, asceza filocalică consideră 
multele necazuri şi lipsuri, depărtarea de părtăşia cu toate cele din 
lume şi moartea faţă de toate 553 . 

Superioară acestei stări, „inima desăvârşită" nu mai are nici 
un fel de mişcare naturală, şi locuieşte în înţelesurile duhovniceşti, 
divine ale lucrurilor 554 . 

Aşadar, Părinţii filocalici au înţeles prin inimă interiorul 
omului, partea fiinţei sale unde se situează viaţa afectivă, 
intelectuală, morală şi religioasă, centru al inteligenţei şi al 
înţelepciunii, locaş al intelectului şi al gândirii 555 . 

Fiind centru al afectivităţii, al sensibilităţii, inima trebuie 



549 Sfântul Simeon Noul Teolog, Cele 225 de capete ..., p. 71-72. 

550 Calist şi Ignatie Xanthopol, op. cit., p. 140. 

551 Isihie Sinaitul, op. cit., p. 90. 
52 Ibidem, p. 97. 

Sfântul Isaac Şirul, op. cit., p. 415. 

A celor dintre monahi..., p. 142. 
555 Protos Ioasaf Popa, învăţături patristice de îmbunătăţire a vieţii morale creştine în 
Ortodoxie, în „Ortodoxia", XLII (1990), nr. 1, p. 156. 

-159- 



553 
554 



Preot loan C. Teşu 



curăţită de trăirile pătimaşe pentru ca apoi, o astfel de inimă 
„purificată", unificată cu o minte trează, veghetoare, curăţită, la 
rândul ei de orice reprezentare pătimaşă, să se îndrepte spre 
Dumnezeu. Experierea sau simţirea prezenţei lui Dumnezeu într-o 
inimă curată înseamnă, pentru asceza filocalică, ţelul vieţii 
duhovniceşti. 

In scrisul filocalic revin des idei precum „curăţia" inimii, 
„zdrobirea" ei, „străpungerea" inimii, „paza" ei. Acestea se referă 
în principal la supravegherea inimii şi supunerea ei unei lucrări 
ascetice, al cărei efect să fie sălăşluirea lui Hristos într-o astfel de 
inimă şi lucrarea din ea. Creştinul trebuie să se afle permanent într- 
o stare de „străpungere" a inimii, având în faţa ochilor săi sufleteşti 
frica de Dumnezeu. Inima sa trebuie să fie locul unei „zdrobiri line 
şi folositoare", „neprimejdioase", deosebită de cea „ ascuţită şi 
vătămătoare". Zdrobirea cea bună şi folositoare se întreţine prin 
priveghere, rugăciunea şi răbdarea necazurilor. In acest mod, inima 
din „închisoare şi lanţ" al sufletului devine „poartă deschisă" spre 
Dumnezeu 556 . Această pază a inimii este o lucrare permanentă, prin 
care creştinul îşi ţine mintea trează atunci când este războit. Această 
inimă fără gânduri, devine „altar adevărat încă înainte de viaţa 
viitoare" 557 . Inima se curăţă astfel de trăirile şi sentimentele 
necurate, prin pocăinţă şi lacrimi. 

Semnificaţiile duhovniceşti ale minţii, la Părinţii Răsăritului 



"Problema minţii - după cum nota Părintele D. Stăniloae - 
este problema cea mai centrală, cea mai persistentă şi cea mai 
ameţitoare în cugetarea antropologică a Sf Părinţi. Omul este 



556 Sfântul Marcu Ascetul, op. cit., p. 19-20. 

557 Sfântul Grigorie Sinaitul, op. cit., p. 93. 

esenţial minte. Iar mintea este locul în care sălăşluieşte Dumnezeu. 
Ea este mărturia că omul nu este separat de transcendenţa 
divină" 558 . 

In explicarea fiziologiei minţii, scriitorii duhovniceşti ai 
Filocaliilor sunt de o precizie şi subtilitate deosebite, dând detalii 
de ordin spiritual de o extraordinară claritate. Dacă realizarea cea 
mai înaltă dintre toate rezultatele cercetărilor ştiinţifice asupra 
omului o constituie elucidarea treptată a funcţiei sistemului nervos, 
la cele trei etaje sau nivele ale sale 559 , atunci Sfinţii Părinţi care au 
vorbit despre originea, vocaţia şi constituţia omului pot fi 
consideraţi, pe bună dreptate, „părinţi ai psihologiei moderne". 

In cadrul sintezei pe care o reprezintă fiinţa umană, mintea 
constituie „ansamblul funcţiilor cognitive şi centrul unităţii lor, 
ochiul sufletului, lumina raţiunii umane deiforme care luminzează 
şi orientează omul, prin îndepărtarea de Dumnezeu funcţionează ca 
o simplă înţelegere discursivă" 560 . Ea nu este un aspect al fiinţei 
umane, cât mai ales aptitudinea specifică omului de a se transcende 
în scopul de a participa la Dumnezeu, iar pe de altă parte unitatea 
compozită a omului, atunci când se referă la vocaţia şi destinaţia sa 
ultimă, la finalitatea vieţii sale - unirea cu Dumnezeu 561 . 

Sfântul Maxim Mărturisitorul, subliniind importanţa minţii 
în viaţa sufletească o numeşte „omul dinlăuntru" şi „cap în 
suflet" 562 . Precum capul e în fruntea tuturor mădularelor din trup, 



558 D. Stăniloae, Elemente de Antropologie Ortodoxă...., p. 242. 

559 Joseph Comblin, Anthropologie chretienne, traduit de l'espagnol par Raymond 



Parette. Present par Rene Simon, Les Editions du Cerf, Paris, 1991, p. 77. 

560 Panayotis Nellas, op. cit., p. 134. 

561 Jean Meyendorff, Initiation a la theologie byzantine. L'histoire et la doctrine. 
Traduit de l'anglais par Anne Sanglade avec la collaboration de Constantin 
Andronikof, Les Edition du Cerf, Paris, 1975, p. . 

562 Sfântul Maxim Mărturisitorul, întrebări, nedumeriri şi răspunsuri..., p. 249. Sf. N. 
Aghioritul o numeşte „acropola inimii tale" , Războiul nevăzut, Chişinău, 1991, p. 
76. 

tot aşa mintea deţine rolul de „cap în suflet" 563 sau de „cap al 
sufletului" 564 . Deşi este una din simţirile sufletului, ea este 
„rădăcina" acestuia 565 . 

Sfântul Antonie cel Mare face o localizare de ordin 
duhovnicesc a minţii, arătând că „sufletul este în trup, iar în suflet 
este mintea şi în minte cuvântul" 566 . Precum trupul vede prin ochi, 
în lumea celor materiale, tot astfel, sufletul vede prin minte, în 
planul celor spirituale, duhovniceşti 567 . Arătând că mintea este dar 
dumnezeiesc, Sfântul Antonie face îndrăzneaţă afirmaţie că, în timp 
ce sufletul se află în lume, fiind născut, mintea este mai presus de 
lume şi este „nenăscută" 568 . Nil Ascetul şi Sfântul Marcu Ascetul 
duc şi mai departe aceste detalii privind localizarea minţii, în raport 
cu trupul şi cu sufletul. Ea petrece asemenea unui „rege", „undeva 
înăuntru" şi are ca paznică a simţurilor, care o pot influenţa, 
cugetarea 569 . Mintea poate, de aceea, face multe lucruri bune sau 
rele fără participarea trupului, în timp ce trupul fără minte, nu poate 
lucra nimic 570 . Ea este „mai uşoară şi mai sprintenă ca focul" 571 şi se 
întipăreşte de lucrarea simţurilor. Calist Catafygiotul vorbeşte 
despre „faţa minţii", îndreptată spre „înlăuntrul sufletului" 572 . Mai 
mult chiar, mintea ia chipul sau forma lucrurilor cu care vine în 
atingere. Ea îşi schimbă forma după fiecare chip, devenind 
„dobitocească" sau „sălbatică", atunci când luptă pentru plăceri şi 
uniformă şi „întreagă luminoasă", când contemplă pe Dumnezeu 573 . 



563 Sfântul Isaac Şirul, op. cit., p. 415. 

564 Cuviosul Isaia Pusnicul, op. cit., p. 141. 

565 Sfântul Isaac Şirul, op. cit., p. 415. 

566 Sfântul Antonie cel Mare, op. cit, p. 40. 

567 Ibidem, p. 44. 

568 Ibidem, p. 48. 

569 Nil Ascetul, op. cit, p. 211. 

570 Ibidem.. 

571 Sfântul Maxim Mărturisitorul, Capete despre dragoste. Suta a treia..., p. 1 14. 

572 Calist Catafygiotul, op. cit., p. 469. 

573 Sfântul Maxim Mărturisitorul, Capete despre dragoste. Suta a treia...,p. 123. 

Calist Catafygiotul se referă la „ochii minţii", adică „deschizătura 
inimii, prin credinţă" 574 . Dumnezeu lucrează, potrivit acestui autor 
filocalic, doar în cei care au această deschizătură a inimii. 

In raport cu simţurile, lucrarea minţii este diferită. In timp 
ce simţurile percep o lumină care arată lucrurile supuse lor, mintea 
percepe o lumină în baza căreia distinge înţelesurile lor. Calea 
unirii lor este împărtăşirea de harul dumnezeiesc, care le unifică şi 
le conduce pe amblele spre vederea şi simţirea duhovnicească, „o 
cunoştinţă îmbinată" 575 . 

Ea este „dar de la Dumnezeu" 576 , ce călăuzeşte sufletul spre 
mântuire, sfâtuindu-1 spre împlinirea lucrării celei plăcute lui 
Dumnezeu: râvnirea celor veşnice, nestricăcioase şi netrupeşti, prin 
îndepărtarea de toate cele vremelnice, trupeşti şi stricăcioase. 
Potrivit Sfântului Grigorie Palama, mintea este „ceea ce e mai bun 
în noi" şi a fost zidită de Dumnezeu după chipul dumnezeiesc 577 . Ea 
este „ochiul sufletului" 578 şi „împăratul fiecăruia" 579 . Mintea este 
„scaun al lui Dumnezeu" 580 , „tron al Duhului Sfânt" 581 şi „Sion" - 
vârf văzător al Ierusalimului - inima, care, la rândul ei, este „chip al 
locului lui Dumnezeu" 582 . Calist Patriarhul subliniază şi mai clar 
această legătură între minte şi Dumnezeu, spunând că aceasta este 
„din El şi prin El", în „chip mai deosebit", adică „din pricina 
asemănării ei cu Dumnezeu" 583 . De aceea, ea trebuie să caute mai 
mult ca toate „spre El" 584 . 



Calist Patriarhul, Capete care au lipsit..., p. 307. 

Sfântul Grigorie Palama, Tomul aghioritic..., p. 433. 

Ibidem, p. 39. 

Ibidem, p. 439. 

Calist şi Ignatie Xanthopol, op. cit., p. 155. 

Sfântul Marcu Ascetul, Despre Botez..., p. 364. 

Evagrie Ponticul, Din capete despre trezvie..., p. 95. 

Calist Patriarhul, op. cit., p. 338. 

Ibidem, p. 321. 

Ibidem, p. 411. 

Ibidem.. 

Mintea îl învaţă pe om „să umble în trup, dar să înţeleagă 
prin minte cele cereşti, cele din jurul lui Dumnezeu" 585 . Mintea 
îndumnezeieşte sufletul. Ea este, în concluzia Sfântului Antonie, 
„binefăcătoarea şi mântuitoarea sufletului omenesc" 586 . 

Cuviosul Nichita Stithatul se apropie oarecum de această 
afirmaţie, vorbind despre Dumnezeu, ca fiind „Mintea Primă", în 
care toate minţile, adunându-se şi unindu-se, dobândesc o 
stabilitate neclintită şi o mişcare fără sfârşit 587 . In acelaşi timp, 
mintea curată devine „cel mai potrivit locaş al lui Dumnezeu" 588 . 

In comparaţie cu Mintea Primă, mintea omenească este 
asemenea unui vas, care se lărgeşte, care primeşte înţelesuri 
duhovniceşti tot mai înalte pe măsura curăţirii ei 589 . 

Faţă de Mintea dumnezeiească, mintea omenească păstrează 
permanent un dor de a se schimba în bine şi în mai presus de fire, 
în scopul unirii cu Aceasta. Ea este, după cum arată Calist 
Catafygiotul „iubitoare de bine (frumos) prin fire" 590 , pentru că este 
zidită „iubitoare la culme de frumuseţe şi de bunătate" 591 şi în baza 
acestui dor al ei, ea este mişcată de „dorinţa de a înţelege pururea 
cele înalte" 592 . Ea tinde spre Dumnezeu ca spre „Cel atotvechi 
(atotoriginar) şi simplu Unul" 593 . Dumnezeu este, pentru minte, 
„rădăcina atotţiitoare", a Cărei frumuseţe negrăită şi necuprinsă o 



585 Ibidem. 

586 Ibidem. 

587 Cuviosul Nichita Stithatul, Cele 300 de capete..., p. 315. 

588 Sf. Maxim Mărturisitorul, Răspunsuri către Talasie..., p. 128. 

589 Scrierile lui Calist-patriarhul, în Filocalia..., volumul VIII, p. 308: „Şi e un vas 
minunat, căci se lărgeşte pe măsura Duhului dumnezeiesc ce se revarsă în el. Dacă 
revărsarea este mai mare, se face şi el mai mic. Şi iarăşi, prin revărsarea este mai mare 
se face şi el mai tare, iar prin cea mai mică se face mai fără putere". 

590 Calist Catafygiotul, Despre unirea dumnezeiască..., p. 443. 

591 Ibidem, p. 523. 

592 Ibidem. 

593 Calist Catafygiotul, op. cit., p. 428. 

umple de iubire 594 . 

Mintea este un mare adânc, un adânc ce caută Adâncul 
dumnezeiesc. Sfântul Maxim Mărturisitorul socoteşte că mintea 
poate fi numită adânc, nu pentru că ar fi astfel prin ea însăşi, ci 
pentru că este un loc al adâncului, un spaţiu de receptare a 
Adâncului dumnezeiesc, pentru că în adâncul ei poate primi 
Adâncul infinit al înţelepciunii dumnezeieşti. Mintea este un adânc 
prin act, prin chemarea lui Dumnezeu de a se umple cu înţelesurile 
infinite ale lumii spirituale. Singur Dumnezeu este un adânc prin 
fire. Mintea este un adânc prin voinţă, ca una ce este receptivă la 
Adâncul divin. Ea este un abis în potentă, în legătură cu Mintea 
Unică, dar actualizează această potentă numai prin lucrare. Ea este 
un loc al Adâncului şi, cu cât înaintează spre „pătimirea 
îndumnezeirii", cu atât caracterul ei limitat se lărgeşte, primind şi 
îmbogăţindu-se cu noi sensuri. 

Mintea este „chip suprafrumos al frumuseţii necuprinse a 
Unului Cel mai presus de înţelegere" 595 şi de aceea caută să se 
întoarcă, cu dragoste, la cauza ei - Dumnezeu. întorcându-se spre 
Dumnezeu, ca în „cauza şi modelul tuturor", în care se află şi ea, 
mintea întoarce, de fapt, spre sine însăşi 596 . Tinzând spre 
Dumnezeu, cauza ei, mintea tinde spre „izvorul tuturor 
bunătăţilor" 597 . 

Mintea este unul dintre elementele „chipului" lui 
Dumnezeu în noi, alături de „sufletul mintal" sau „înţelegător" şi de 
raţiune 598 . Atunci când lucrează potrivit firii, ea nu face altceva 
decât să exprime această înrudire cu Dumnezeu. De aceea, spune 
Cuviosul Nichita Stithatul, mintea „iubeşte să petreacă în cele din 



594 
595 
596 

597 

5'>S 



Ibidem, p. 423-424. 
Ibidem, p. 430. 
Ibidem., p. 431. 
Ibidem, p. 433. 

Cuviosul Nichita Stithatul, op. cit., p. 270. 

jurul lui Dumnezeu şi caută să se unească cu El, de la Care şi are 
începutul şi prin Care se mişcă şi spre Care aleargă prin însuşirile 
fireşti şi doreşte să-I urmeze în simplitate şi iubirea de oameni" 599 . 

Fiind chip al lui Dumnezeu, mintea este simplă prin fire şi 
în starea firească ea lucrează în mod simplu. Mintea care lucrează 
cele după fire este, deci, unitară şi simplă. Insă atunci când este 
supusă şi robită simţurilor, ea devine „felurită", scindată. Ea poate 
redobândi unitatea sa şi unitatea cu Mintea primă, numai prin 
restabilirea raţiunii în adevărata ei funcţie, de barieră între cele 
sensibile şi cele inteligibile, între minte şi simţuri. 

Planurile, locurile, căile şi lucrările minţii 

Din cauza simţurilor, mintea are în faţă două căi, alegând pe 
care o vrea. Cea dintâi este o cale neraţională, de supunere faţă de 
ceea ce este material, corporal, trupesc. Este, de fapt, căderea minţii 
din lucrarea ei spirituală, firească, într-o lucrare paranaturală, care o 
transformă, după expresia deja menţionată a Sfântului Maxim 
Mărturisitorul, într-un „laborator de gânduri rele". 
Cea de-a doua cale este una raţională, de curăţire şi supunere a 
simţurilor unei lucrări ascetice elaborată. Prin aceasta, mintea este 
restaurată, devenind un adevărat „cer", „soare" duhovnicesc şi 
„tron al Duhului Sfânt". Alegerea între cele două căi este dovadă a 
discernământului spiritual. 

Potrivit Sfântului Marcu Ascetul şi lui Calist Catafygiotul, 
mintea poate vieţui şi lucra în trei planuri: pe calea firii, mai 
presus de fire şi pe calea potrivnică sau împotriva firii 600 . 
Lucrarea minţii împotriva firii este războiul a tot ceea ce îi opreşte 
drumul spre cele supuse simţurilor. Mintea, venindu-şi în sine, pe 

599 Ibidem. 

600 Calist Catafygiotul, op. cit., p. 512. 

calea firii, îşi dă seama de căderile gândurilor sale şi doreşte să se 
îndrepte, în timp ce mintea înălţată deasupra firii gustă roadele 
Duhului Sfânt 601 . 

Sfântul Maxim Mărturisitorul vorbeşte despre două ordini 
sau planuri în care poate petrece mintea: contemplând cele văzute, 
prin cercetarea raţiunilor lor naturale şi a Cauzei lor, sau în 
contemplarea celor nevăzute, căutând să vadă în toate cauza 
facerii lor, Providenţa şi Judecata manifestată în ele 602 . 

Sfântul Simeon Noul Teolog reduce aceste stări la două: 
una a împătimirii minţii, de robie faţă de patimile trupeşti, 
strecurate prin simţuri în planul conştiinţei; iar cealaltă de 
nepătimire, de libertate a duhului 603 . 

Ilie Ecdicul, nuanţează această idee, arătând că locurile minţii sunt 
trei: „ţara înţelesurilor", „ţara gândurilor" şi cea a „simţurilor", în 
cele cu rost sau în cele fără rost 604 . Acestea sunt locurile minţii 
practice, care se nevoieşte să dobândească liniştea sau pacea 
gândurilor, a minţii cunoscătoare (gnostice), care luptă împotriva 
patimilor. 

Dinamismul minţii : gândurile. Origine, feluri. 

Lumea trupului - spune Sfântul Maxim Mărturisitorul - o 
constituie lucrurile. Iar lumea minţii - ideile, gândurile. Prin 
urmare, dinamismul minţii îl constituie gândurile sau ideile, iar 
lucrarea specifică a ei, prin intermediul gândurilor, o constituie 
imaginaţia sau închipuirea. 

Părinţii filocalici disting roadele unei minţi curate de cele 



601 

1,P 

602 



603 

604 



Sfântul Marcu Ascetul, Despre cei ce se îndreaptă din fapte, în Filocalia..., volumul 

). 322. 

Sfântul Maxim Mărturisitorul, Capete despre dragoste. Suta întâia..., p. 77. 

Sfântul Simeon Noul Teolog, op. cit., p. 41-42. 

Ilie Ecdicul, op. cit., p. 319. 

ale unei minţi căzute din demnitatea ei de „străjer" al sufletului. 
Spre deosebire de mintea curată, care primeşte gânduri sau 
conţinuturi de la Dumnezeu, de la Sfintele Puteri sau de la firea 
lucrurilor contemplate 605 , mintea căzută, „sfâşiată" de împăştierea 
pe care o produce păcatul, îşi născoceşte singură sau cu ajutorul 
duhurilor rele, ispite variate şi grele. 

Din cauza simţurilor, mintea are în faţă două căi, alegăndu-o 
pe care o vrea. Cea dintâi este o cale neraţională, de supunere faţă 
de ceea ce este material, trupesc. Aceasta este, de fapt, căderea 
minţii din lucrarea ei spirituală firească, într-o lucrare paranaturală, 
care o transformă, după expresia deja menţionată a Sfântului 
Maxim Mărturisitorul, într-un „laborator de gânduri rele". Cea ce a 
doua cale este una raţională, de curăţire şi supunere a simţurilor 
unei lucrări ascetice elaborată. Prin aceasta, mintea este restaurată, 
devenind un adevărat „cer", „soare" duhovnicesc şi „tron al 
Duhului Sfânt". Alegerea între aceste două căi este dovadă a 
discernământului spiritual. 

Cu privire la roadele minţii căzute în păcat, alterate, Evagrie 
Monahul spune că, deşi diavolul nu ne poate cunoaşte inima 
noastră, totuşi el se poate atinge de creier şi să-1 tulbure precum 
voieşte, să-i „schimbe lumina minţii". De obicei, prin această 
stratagemă, el încearcă să stârnească slava deşartă, cu scopul de a 
face mintea să se pronunţe cu uşurătate, prin păreri proprii, despre 
cunoştinţa dumnezeiască fiinţială. El reuşeşte, în acest mod, să dea 
gândurilor noastre forma pe care o vrea el 606 . De aceea, învaţă 
Evagrie, lupta dintre îngerul bun şi diavol, pentru câştigarea 
sufletului nostru, se dă tot aici, în creier 607 . Opinia lui Evagrie este 
totuşi izolată în spiritualitatea ortodoxă, dat fiind accentul pus de 



6 5 Sfântul Maxim Mărturisitorul, Capete despre dragoste. Suta a treia..., p. 122. 

606 Evagrie Monahul, Cuvânt despre rugăciune..., p. 315. 

607 Ibidem. 

acest scriitor duhovnicesc pe rolul minţii în lucrarea de desăvârşire 
a fiinţei umane, pentru că opinia dominantă este aceea potrivit 
căreia diavolul nu ne poate cunoaşte gândurile, deşi le poate deduce 
din fapte. Diadoh al Foticeii învaţă că mijlocul prin care duhurile 
rele ne pot şopti gânduri păcătoase este lucrarea trupului. Prin 
„starea lui umorală", care este mai fină şi în legătură cu „simţirea 
foarte fină a minţii", mintea poate fi amăgită de către diavol, atunci 
când trupul iubeşte şi doreşte să se îndulcească din „mângâierea 
amăgirilor" 608 . Diavolul nu are puterea de a mişca gândurile fireşti 
în cugetare. In timp ce spre lucrarea virtuţilor, a binelui, mintea se 
poate mişca şi de la sine, fără mijlocirea sfinţilor îngeri, cunoştinţa 
celor contrare, a celor rele, este primită de minte prin intermediul 
simţurilor şi prin mijlocirea duhurilor rele, ceea ce demontrează 
faptul că mintea, având sădit în ea binele prin fire, are o putere 
naturală de a se îndrepta spre cele bune şi dumnezeieşti 609 . 

Gândurile sunt considerate o cădere a minţii, un efect al 
păcatului, ce a dus la ruperea armoniei dintre minte şi inimă. 
Sfântul Isaac Şirul defineşte gândurile „o mişcare ce trece prin 
minte, ca un vânt ce se ridică în mare şi înalţă valurile" 610 , iar 
Talasie Libianul le consideră „năluciri ale lucrurilor sensibile şi 
lumeşti" 611 . „începutul şi pricina" lor, consideră Sfântul Grigorie 
Sinaitul este „împărţirea prin neascultare a amintirii simple şi 
unitare a omului". Prin aceasta, omul a pierdut amintirea despre 
Dumnezeu, iar mintea şi puterile ei şi-au pierdut unitatea lor 
creaturală, devenind scindată şi compusă 612 . 

Termenul care revine cel mai des în scrierile ascetice, 



608 Diadoh al Foticeii, op. cit., p. 459. 

609 Sfântul Isaac Şirul, op. cit., p. 420. 

610 Ibidem, p. 288. 

611 Isihie Sinaitul, op. cit, p. 97. 

612 Sfântul Grigorie Sinaitul, op. cit., p. 108. 

pentru a desemna mişcarea şi rodul minţii este acela de logismos 613 . 
El nu are caracterul de „gând" în sensul real al cuvântului, nici 
automat de gând pătimaş, ci mai degrabă este „o „imagine", o 
fantasmă ce se creează într-un om înzestrat cu sensibilitate. Această 
imagine nu apare în voo<^, intelect sau minte, ci în partea inferioară 
a facultăţii noastre cognitive, în 8iavoia, în cugetare, respectiv în 
raţiunea discursivă, acolo unde raţionăm pro sau contra. Această 
imagine însă are o atracţie, ea pune în mişcare mintea, şi atunci se 
iveşte o mişcare pasionată şi ea îmboldeşte omul spre o decizie 
secretă împotriva legii lui Dumnezeu sau, cel puţin, la o relaţie cu 
această imagine ce se prezintă ca un fel de idol" 614 . In scrierile 
ascetice, logismos, cum observa Părintele Stăniloae, tâlcuitor 
inspirat şi întregitor al colecţiei filocalice, nu are un sens pur 
teoretic, ci e „un gând plin de simţire, un gând existenţial" 615 . 

Cu privire la cauzele gândurilor, Sfântul Isaac Şirul 
consideră că mişcarea gândurilor în om are patru cauze: voinţa 
trupului natural, atunci când omul trupesc îşi caută mijloace de 
provocare a plăcerii; nălucirea simţurilor legate de lucrurile lumii, 
pe care le vede şi le aude; dezlegarea sufletului de minte; şi 
momelile diavolilor. Lucrarea gândurilor este un act al voinţei, 
astfel încât gândurile bune izvorăsc dintr-o voinţă bună, spre 
deosebire de gândurile rele, al căror izvor îl constituie inima 
vicleană 616 . 

Despre „căile" de primire a gândurilor, Talasie Libianul 
vorbeşte despre simţire (lucrarea simţurilor), amintire şi „starea 



613 „Numele XoyiCT|jo<^ (de la verbul Xoyiţoum) poate însemna facultatea gânditoare, 
Xoyo^-ul, raţiunea, riys^oviKov, mintea. Dar cel mai adesea, logismos e produsul 
activităţii intelectuale, gândul (evoia)". Cf. Tomas Spidlik, Spiritualitatea Răsăritului 
creştin. I. Manual sistematic..., p. 273. 

614 Ibidem, p. 275. 

615 Nota 350, în Sfinţii Varsanufie şi loan, op. cit., p. 263. 

616 Sfântul Isaac Şirul, op. cit, p. 288. 

mustului" (amestecarea din trup). Puterea cea mai mare o are 
amintirea 617 . 

Sfântul Petru Damaschinul sintetizează toată această 
învăţătură despre gânduri, modul lor de declanşare şi lucrare, 
spunând că toate gândurile pe care le rodeşte mintea sunt de trei 
feluri: omeneşti, drăceşti şi îngereşti. Gândul omenesc este 
definit a fi înţelesul simplu al făpturilor, la care nu s-a asociat nici o 
altă cugetare sau reprezentare, fie ea bună, fie rea. Gândul drăcesc 
este compus din înţeles şi patimă, fie o iubire fără judecată pentru 
realitatea gândită, fie o ură nesocotită. Deosebit de acestea, gândul 
îngeresc este „contemplarea nepătimaşă a lucrurilor sau cunoştinţa 
adevărată" 618 . Evagrie Monahul, pătrunzător analist al 
mecanismului minţii, descrie astfel lucrarea acestor categorii de 
gânduri: gândul îngeresc cercetează firea lucrurilor cu de- 
amănuntul, căutând înţelesurile şi rosturile lor duhovniceşti. Gândul 
drăcesc sau diavolesc furişează plăcerea câştigării obiectului dorit şi 
zugrăveşte bucuria şi desfătarea care ar urma dobândirii acestuia, în 
timp ce gândul omenesc nu se ocupă nici cu dobândirea lucrului şi 
nici nu cercetează semnificaţia lui duhovnicească, ci aduce în minte 
forma simplă a lucrului, despărţită de patimă 619 . 

Sf Isaac Şirul împarte gândurile în bune şi viclene 620 , iar 
Sfinţii Varsanufie şi Ioan vorbesc de gânduri groase - al curviei, al 
desfrânării, al pizmei şi al celor asemănătoare şi de gânduri 
subţiri, dar ne avertizează că „omului i se cere întâi îndreptarea în 
gândurile groase... apoi i se cere să nu dispreţuiască pe cele subţiri. 
Căci cel ce se ocupă cu gândurile subţiri, dar nu are grijă de cele 
groase, e asemenea omului care, având o casă murdară şi plină de 



617 Talasie Libianul şi Africanul, op. cit., p 19. 

618 învăţăturile duhovniceşti ale Sfântului Petru Damaschin..., p. 101-102. 

619 Evagrie Monahul, Capete despre deosebirea gândurilor..., p. 79-80. 

620 Sfântul Isaac Şirul, op. cit., p. 288. 

toate lucrurile urâte, iar în mijlocul lor nişte paie subţiri, şi vrând să 
o curate, începe să scoată din casă paiele şi lasă bolovanii şi 
celelalte lucruri în care se împiedică" 621 . 

Gândurilor simple, dacă nu sunt controlate de minte, le 
secondează sau le urmează gândurile pătimaşe 622 . Gândurile 
pătimaşe - aflăm de la Sfântul Maxim - aţâţă sau partea poftitoare a 
sufletului, sau tulbură pe cea irascibilă (raţiunea) sau întunecă pe 
cea raţională. Ele orbesc mintea, împiedicându-o să se înalţe către 
contemplarea cea dumnezeiească 623 . Cel stăpânit de astfel de 
gânduri rele, pătimaşe, e orbit de ele, fiindcă „chipurile gândurilor 
produc o consimţire cu ele 624 . 

Părinţii filocalici împart şi mai amănunţit gândurile rodite 
de minte în: curate sau necurate; simple sau compuse; de-a 
dreapta sau de-a stânga; albe sau negre, urâte, întunecoase sau 
străvezii. Cele buneDDsau curate sunt dumnezeieşti, 
duhovniceşti, evlavioase, fireşti, naturale, contemplative, 
sfinte; iar cele rele sunt diavoleşti sau drăceşti, pătimaşe, 
necurate şi urâte; jucăuşe, fermecătoare, vânătoare, 
comunicante şi ucigaşe 625 . 

Sfântul Marcu Ascetul vorbeşte despre „gândul întâi 
născut", sau prima răsărire a unei idei sau reprezentări în planul 
minţii, al conştiinţei pe care îl consideră „prima aruncare" 
(npoafioXr]) şi răsărire în inimă a unei idei 626 . Sfântul Isaac ne 
descrie şi modul în care „gândul prim" ajunge la împlinire, căci, 
spune el, „oricărui gând al vreunei dorinţe bune, la începutul 
mişcării lui, îi urmează o râvnă oarecare, asemenea căldurii 



621 Sfinţii Varsanufie şi loan, op. cit., p. 383-384. 

622 Isihie Sinaitul, op. cit., p. 99. 

623 Sfântul Maxim Mărturisitorul, Capete despre dragoste. Suta a treia..., p. 105. 

624 Cuviosul Isaia Pusnicul, op. cit, p. 281. 

625 Ibidem, p. 287. 

626 Sfântul Marcu Ascetul, op. cit., p. 355. 

cărbunilor aprinşi. Şi această râvnă obişnuieşte să înconjoare acest 
gând şi să alunge din apropierea lui orice împotrivire şi piedică şi 
oprelişte ce i se face. Căci această râvnă are o tărie şi o putere mare 
şi negrăită, ca să apere sufletul în toată vremea de moleşeală, sau ca 
să nu se sperie de pornirile tuturor celor dimprejur. Acest prim 
gând e puterea sfintei dorinţe, care e sădită în chip firesc în firea 
sufletului. Iar această râvnă este gândul mişcat de puterea iuţimii, 
care se află în el şi care-i aşezată de Dumnezeu în noi spre folosul 
nostru, pentru a păzi hotarele firii, pentru a pune în mişcare gândul 
libertăţii ei spre împlinirea dorinţei fireşti aflătoare în suflet. Iar 
aceasta este virtutea, fără de care nu se lucrează binele 627 . Gândul 
prim este, pentru Sfântul Isaac Şirul, „puterea sfintei dorinţe, care e 
sădită în chip firesc în firea sufletului" 628 . El este o lucrare a puterii 
iuţimii, care a fost aşezată de Dumnezeu în firea noastră spre a-i 
păzi hotarele şi spre a pune în mişcare „gândul libertăţii", cel care 
împlineşte dorinţa firească a minţii 629 . 

Ilie Ecdicul învaţă că „în viaţa singuratică, răsar gânduri 
simple; în viaţa în doi gânduri amestecate, iar de sufletul mult 
subţiat, gândurile s-au depărtat şi vin la el numai minţi goale de 
trupuri, care îi arată, descoperindu-i raţiunile Providenţei şi ale 
Judecăţii, ca nişte temelii ale pământului" 630 . 

Alături de gânduri, o altă cauză a căderii minţii în păcat o 
pot constitui amintirile şi închipuirile. 

Cu privire la amintiri, din detaliile pe care le dau scriitorii 
duhovniceşti ai Filocaliei, observăm că ele pot fi „curate şi 
folositoare", „mântuitoare" 631 , precum gândul la moarte şi judecată 



627 Sfântul Isaac Şirul, op. cit, p. 316-317. 

628 Ibidem,p. 316. 



629 



Ibidem. 

630 Ilie Ecdicul, op. cit., p. 323. 

631 Teolipt al Filadelfiei, F7, p. 47. 

sau „pătimaşe" sau „relele amintiri" 632 , care ne fac prezentă 
amintirea păcatelor şi patimilor trecute. Sau, în exprimarea Sfinţilor 
Varsanufie şi loan, amintirea poate fi de la Dumnezeu sau de la 
diavol. Criteriul duhovnicesc după care discernem originea lor îl 
constituie efectul lor. Amintirea de la Dumnezeu, cea „adevărată", 
provoacă silinţă de îndreptare prin fapte şi după la iertarea 
păcatelor. Cea rea sau de la diavol, îl face pe cel atins de ea să cadă 
în aceleaşi ispite sau păcate sau chiar în altele şi mai grele. Ea duce 
la osândirea sufletului 633 . 

Din punct de vedere al originii lor, Evagrie vorbeşte de 
amintiri provenite de la diavol, de amintirile simple pe care şi le 
actualizează mintea însăşi. Amintirile drăceşti sunt răscolite de 
diavol, care le întipăresc în cuget, aprinzând mânia şi pofta 
împotriva firii. Spre deosebire de acestea, există şi o „mişcare 
simplă a amintirii", stârnită în minte de sfintele Puteri. Prin aceasta, 
mintea vorbeşte şi petrece cu sfinţii 634 . 

In privinţa mecanismului după care se declanşează aceste 
amintiri, Talasie Libianul consideră că acestea, atunci când sunt 
trezite prin simţire, mişcă patimile 635 . Sfântul Maxim Mărturisitorul 
explică astfel mecanismul declanşării acestora: lucrurile faţă de 
care am simţit vreodată vreo patimă ne fac să le purtăm după aceea 
închipuirile pătimaşe. Iar aceste amintiri pătimaşe, atunci când nu 
sunt supravegheate mişcă sufletul spre patimi. 

Ceea ce preocupă îndeosebi pe aceşti scriitori duhovniceşti 
este problema „tămăduirii amintirii" 636 , adică întoarcerea de la 
amintirea rea, contrară firii, la starea ei simplă, mai presus de fire. 



632 Sfântul Isaac Şirul, op. cit., p. 236. 
33 Sfinţii Varsanufie şi loan, op. cit., p. 401. 



634 Evagrie Monahul,op. cit., p. 76. 

635 Talasie Libianul, Despre dragoste, înfrânare şi petrecerea cea după minte, în 



Filocalia..., volumul 4, p. 42. 

636 Sfântul Grigorie Sinaitul, op. cit., p. 108. 

Iar aceasta se poate realiza prin pomenirea stăruitoare a lui 
Dumnezeu şi prin rugăciune. Alături de aceasta, ni se recomandă 
permanent „luarea aminte" la amintiri 637 . Prin această controlare a 
amintirilor, consideră Sfântul Isaac Şirul, sufletul îşi descoperă 
starea sa. De aceea, trebuie „să luăm seama la amintirile cugetării 
noastre, cu ce amintiri zăbovim în convorbiri şi pe care le alungăm 
repede de la noi, când se apropie de sufletul nostru; de zăbovim în 
cele ce ne vin din voia dracilor, care aruncă prilejuri patimilor sau 
în cele din poftă, sau din iuţime, sau în cele de la sfinţii îngeri, care 
ne aduc ca pricini de bucurie şi de cunoştinţă..." 638 . 

Calea prin care amintirile pătimaşe devin folositoare şi 
mântuitoare este tocmai cea a raportării conţinutului lor la 
conţinutul celor curate, adică încercarea de a vedea ce e în ele rău şi 
trecător şi odată înţelese acestea, de a căuta să vedem folosul unei 
astfel de experienţe, învăţătura şi concluzia folositoare pe care o 
putem desprinde, căci fiecare lucru, oricât de rău, se poate face 
prilej şi cale spre bine, chiar şi prin numai cunoaşterea răutăţii lui şi 
a încercării de a o evita pe viitor. 

Amintirea se tămăduieşte printr-o grijă deosebită asupra poftei şi 
mâniei, adică prin posturi, priveghere, viaţă ascetică, îndelungă 
răbdare, suferirea răului, nepomenirea de rău, milostenie 639 . 

Fanteziile sau închipuirile constituie o formă esenţială prin 
care intră în planul conştiinţei ispitele sau momelile diavoleşti. 
Funcţia esenţială a imaginaţiei sau a închipuirii, în starea originară 
a fost aceea de a permite omului să-şi reprezinte realităţile cu care 
intră în legătură 640 . Ea transformă, deci, reprezentările pe care omul 



637 Sfântul Isaac Şirul, op. cit., p. 182. 

638 Ibidem. 

639 Evagrie Monahul, op. cit.,75. 

640 Jean-Claude Larchet, Therapeutique des maladies spirituelles. Une introduction a 
la tradition ascetique de l'Eglise orthodoxe. Deuxieme edition, Les Editions de 
l'Ancre, Suresnes, 1993, p. 128. 

■175- 



Preot loan C. Teşu 



le primeşte prin simţurile sale, de la lumea exterioară. 

In starea iniţială, lucrarea ei era legată de descoperirea şi 
descifrarea raţiunilor primordiale ale lucrurilor. Prin căderea în 
păcat, însă, şi lipsită de discernământ, ea nu mai are puterea de a 
vedea aceste sensuri dumnezeieşti, care stau la rădăcina tuturor 
celor ce există, ci, întunecată de păcat, ca şi celelalte facultăţi 
sufleteşti, cu care ea este în legătură, trimite minţii imaginea 
contrafăcută, pervertită a lucrurilor. Ea nu mai descoperă şi nu mai 
exprimă, la omul căzut, raţiunile dumnezeieşti sau ideile divine, 
care stau la baza creaţie, ci ispitele şi momelile variate ale 
diavolului, cu referire la aceste lucruri, sub aparenţa adevăratelor 
raţiuni, dar de fapt, nişte false raţiuni. Puterea sufletească a 
închipuirii sau a fanteziei, constituie, după cădere, un mijloc de 
materializare a momelilor diavoleşti, alimentând, într-o primă fază 
declanşarea lor, iar, odată declanşate, le susţine în dezvoltarea şi 
exacerbarea lor. 

Ispita minţii. Adunarea gândurilor. Odihna şi liniştea minţii 

Spiritualitatea ortodoxă învaţă că principala cauză a 
împrăştierii gândurilor şi a rătăcirii minţii a constituit-o ruperea 
armoniei dintre Dumnezeu - Mintea Primă - şi om, a cărui minte 
este după chipul Minţii Celei Una, a legăturii dintre minte şi inimă, 
din firea umană. Această rupere a dus la depărtarea tot mai mare o 
omului de Dumnezeu şi de sine însuşi. De aeea, paza gândurilor şi a 
minţii înseamnă un efort continuu de a ne spiritualiza gândurile, 
ideile, prin referirea lor la Dumnezeu. 

Restaurarea fiinţei umane trece, astfel, prin două etape: una 
a restaurării şi integrării duhovniceşti a facultăţilor sufleteşti; alta, 



-176- 



Virtuţile creştine, cărări spre fericirea veşnică 



superioară, a restaurării minţii 641 . în acest mod, mintea devine 
neîmprăştiată, curată, nescindată şi unitară, ajungând să se coboare 
în inimă şi să se unească, în stare de rugăciune, cu ea şi cu 
Dumnezeu. 

In principal, nestatornicia minţii provine de la fire, adică de 
la ea însăşi, mintea aflându-se permanent în mişcare, prin 
reprezentările sale, cât şi din obişnuinţă şi nepurtare de grijă. 

Lucrarea specifică a minţii, dinamismul ei firesc este 
„războiul nevăzut", „mai cumplit decât cel văzut" 642 , lupta de 
mutare a ei de la patimă (prospateia) la virtute, la nepătimire 
(apatheiă), la „locul liniştii" 643 . 

Prin cădere, mintea iese din ea însăşi, din comuniunea 
harică în care era cu Dumnezeu şi vagabondează în lumea 
exterioară. Ea se scindează, păstrând, pe de o parte, caracterul ei 
simplu, necompus şi neîmprăştiat, iar pe de altă parte, devine 
scindată, multiplă şi compusă, ca şi gândurile, ce o alcătuiesc. 
Despărţită de Dumnezeu, „sfâşiată de cele multe" 644 , mintea este 
purtată ca o roabă, în toate părţile. Ea nu se poate opri decât atunci 
când i se supune lui Dumnezeu şi se uneşte cu El. 

Alături de starea firească şi de cea mai presus de fire, 
Părinţii filocalici am văzut că vorbesc despre o stare contrară firii 
sau de căderea minţii. Prin aceasta, mintea se foloseşte greşit şi 
păcătos de puterile şi mişcările ei. Ea cade din vrednicia sa. 
Gândirea la Dumnezeu şi la cele dumnezeieşti este substituită de 
robia faţă de cele materiale. O astfel de minte rodeşte gânduri 
pătimaşe, Ăoyicr/uoi Sjura0r/£ sau necurate - Ăoyicr/uoi a/caOapo^. 



641 David Hester, Diadochos of Photiki: The Memory and its Purification, în „Studia 
Patristica. Voi. XXIII. Papers presented to the Tenth International Conference on Patristic 
Studies held in Oxford, 1987, Leuven, 1989, p. 49. 

642 Filotei Sinaitul, Capete despre trezvie..., p. 116. 

643 Sfântul Simeon Noul Teolog, op. cit., p. 42. 

644 Calist Catafygiotul, op. cit., p. 434. 

Atât Evagrie, cât şi Sfântul Maxim Mărturisitorul, învaţă că ele nu 
aparţin firii sau naturii omeneşti şi nici nu provin în mod direct de 
la lucrurile create de Dumnezeu, care sunt în ele însele bune sau cel 
puţin neutre. Ele nu provin nici de la Dumnezeu, nici de la îngeri, 
nici de la fire, ci doar de la diavoli şi cu consimţământul liberului 
nostru arbitru. Căile accesului lor în mintea noastre sunt: legăturile 
fizice cu anumite lucruri care pot provoca astfel de gânduri, 
senzaţiile, ca un mod de manifestare a acestei legături, sau, ca o a 
treia cale, în lipsa celor două anterioare, amintirea 645 . 

Diadoh al Foticeii, referindu-se la originea gândurilor rele 
consideră că inima omului dă naştere prin sine atât la gânduri bune, 
cât şi la gânduri rele. Dar nu izvorăşte gânduri rele prin fire sa, ci 
prin amintirea răului anterior şi prin obişnuinţa în acesta. Cele mai 
multe dintre gândurile păcătoase provind din „răutatea dracilor", 
deşi omul le simte pe toate ca izvorând din inima sa 646 . 

Talasie Libianul referindu-se deja la faza de robie sau de 
împătimire, ne învaţă că, pe această treaptă, „pricina gândurilor 
netrebnice este deprinderea rea, care se naşte din slavă deşartă, din 
mândrie şi îngâmfare" 647 şi că „pricinile gândurilor rele sunt 
păcatele" 648 , astfel încât sufletul celui pătimaş este „fabrică de 
gânduri rele; şi din visteria lui scoate cele rele" 649 . Aceste gânduri 
rele, aflăm de la Sfântul Marcu Ascetul, pătrund pe furiş în mintea 
noastră şi fără consimţământul ei, răpindu-o cu sila. Cauza lor o 
constituie fie amintirea lor, fie patima lor, lucrată de om 650 . 



645 Tomas Spidlik, op. cit., p. 235. 

646 Diadoh al Foticeii, op. cit., p. 458. 



647 Talasie Libianul şi Africanul, Despre dragoste..., p. 37. 

648 Ibidem,p. 38. 

649 Ibidem. 

650 Sfântul Marcu Ascetul în op. cit., p. 356, spune: „Există desigur şi fără 
consimţământul nostru câte un gând neplăcut şi urât, care, pătrunzând pe furiş, răpeşte cu 
sila mintea la sine. Totuşi, să ştii sigur că şi aceasta îşi are pricinile în noi. Căci sau ne-am 
predat după Botez vreunui gând rău, ajungând până la faptă şi de aceea ne-am făcut 

Aceste gânduri necurate „trec oceane cu închipuirea şi n use dau 
îndărăt să umble drumuri lungi pentru marea căldură a patimii", ne 
spune Evagrie 651 . Ele „învăluiesc în multe cercuri" 652 şi sunt ca „un 
şuvoi de rău", o „inundare de valuri ce acoperă inima" 653 . Ele 
„întunecă mintea şi o pierd" 654 . Aceste gânduri provoacă orbirea 
sufletului. Cel pătimaş vede doar modul în care să lucreze patima, 
nu şi cauza ei, precum şi faptul de a fi un lucru rău. Ele „tind în jos 
şi se târăsc pe pământ ca nişte şerpi", „se află în inimă ca într-un 
cuib", „răpesc mintea şi fac înţelegerea să cadă în năluciri şi tulbură 
conştiinţa" 655 . 

Sfântul Marcu Ascetul vorbeşte despre „gânduri rele 
neintenţionate" şi despre „gânduri rele intenţionate". Celor dintâi le 
urmează întristarea şi de aceea ele dispar repede, în timp ce 
gândurile rele intenţionate provoacă trupului bucurie şi de aceea ne 
eliberăm mai greu de ele 656 . Calist Angelicude, refrrindu-se la 
aceste gânduri rele, spune că unele nu intră deloc în sufletul nostru, 
dacă ştim să ne cercetăm şi să ne păzim gândurile, în timp ce altele 
se nasc şi se dezvoltă în suflet, din cauza lenii noastre 
duhovniceşti 657 . 

Am văzut că Sfântul Maxim ne arată că ispita minţii poate 
avea trei cauze generale: simţirea, schimbările în starea organică 
şi amintirea. Prin simţire, mintea este ispitită când, venind în 
contact prin simţuri cu anumite lucruri la care am asociat o patimă, 
este mişcată spre împlinirea sau satisfacerea acelei patimi. Omul 



vinovaţi chiar fără să ni se pară, sau ţinem în noi de bunăvoie niscai seminţe ale răutăţii şi 
de aceea se întăreşte cel rău". 

651 Evagrie Monahul, op. cit., p. 97. 

652 Cuviosul fsaia Pusnicul, op. cit, p. 134. 

653 Sfântul Grigorie Sinaitul, op. cit., p. 1 10. 

654 Sfântul Ioan Scărarul, op. cit., p. 371. 

655 Cuviosul fsaia Pusnicul, op. cit, p. 281. 

656 Sfântul Marcu Ascetul, op. cit., p. 337. 

657 Calist Angelicude, op. cit., p. 390. 

pătimaş are o viziune deformată, pătimaşă asupra lucrurilor ce-1 
înconjoară. Venind în contact cu acestea, mintea se întipăreşte de 
realitatea lor pur fizică, materială, de pofta pătimaşă, pe care o 
ataşează la reprezentarea sau gândul simplu cu privire la ele. 
Aceasta are loc, fie datorită lipsei unei discipline ascetice trupeşti şi 
sufleteşti, fie datorită tulburărilor diavoleşti. 

Iar prin amintire, când mintea reînvie şi retrăieşte patimi 
trecute, apuse, când îşi aduce aminte de consumarea păcătoasă 
anterioară a unor lucruri faţă de care a avut un gând „compus", ceea 
ce mişcă, din nou, mintea spre gânduri şi înţelesuri pătimaşe. De 
aceea, Sfântul Maxim Mărturisitorul consideră că este mai uşor a 
păcătui cu mintea decât cu lucrul şi este mai greu războiul cu 
gândurile, decât cel cu lucrurile. 

Ascetica ortodoxă vorbeşte despre opt patimi, gânduri sau 
duhuri ale răutăţii, corespunzând celor opt păcate capitale 658 . 
Evagrie descrie astfel lucrarea acestora: „Opt sunt în total gândurile 
cele mai generale (oi yeruiKcozazoi Ăoyicr/uoi) ce cuprind toate 
gândurile: întâiul e cel al lăcomiei pântecelui {yacrrpi/uapyia), 
după care vine cel al desfrânării (nopvsia), al treilea e cel al iubirii 
de arginţi (<f>iAapyupia), al patrulea e cel al întristării (âvtttj), al 
cincilea e cel al mâniei (opyrj), al şaselea e cel al lâncezelii sau 
plictiselii (a/cr/Sia), al şaptelea e cel al slavei deşarte {KsvoSoţia), 
al optulea e cel al trufiei (uftepr/fiavia)" 659 . 

împotriva acestei trăiri sărăcite de semnificaţiile ei adânci, 
creştinul luptă prin trezie, printr-o paza atentă a tuturor mişcărilor 
păcătoase, izvorâte din iubirea de sine. Dacă vom reuşi să ne 
eliberăm de egoismul, egolatria sau egocentrismul nostru, vom da 



658 Pornind de la Deuteronom 7,1 „Onomastica Sacra" a lui Origen, „Capete despre 
deosebirea gândurilor" a lui Evagrie şi „Despre cele opt gânduri ale răutăţii" , a Sfântului 
loan Casian, s-a impus în spiritualitatea ortodoxă schema celor opt patimi generale. 

659 Evagrie Monahul, Le trăite pratique 6, p. 506, la Tomas Spidlik, op. cit., p. 287. 

lovituri de moarte nu doar filavtiei, ci tuturor patimilor, căci „cine a 
tăiat-o pe aceasta, a tăiat deodată toate patimile ce se nasc din 
ea" 660 . Cel ce a lepădat de la sine pe maica patimilor, spune Sfântul 
Maxim, uşor leapădă şi pe celelalte, ca mânia, întristarea, 
pomenirea răului şi cele ce urmează 661 . 

Ca metode de luptă împotriva acesteia, ascetica ortodoxă ne 
recomandă nevoinţele şi ostenelile trupeşti şi sufleteşti, prin care se 
sting patimile, trezvia şi paza minţii şi a gândurilor, necontenita 
cugetare la moarte şi judecată, rugăciunea, închinăciunile şi 
metaniile. Toate acestea duc la dobândirea şi întreţin în sufletul 
nostru smerita cugetare. 

împotriva acestor statageme, Petru Damaschinul recomandă 
ca, în vremea rugăciunii, să ne facem mintea fără formă, fără chip, 
fără culoare, neprimind nimic, fie că e lumină, fie foc, fie altceva şi 
să ne închidem cugetul, să ne păzim mintea şi gândurile şi să le 
punem în legătură cu Dumnezeu, să i le jertfim Lui. Acelaşi lucru îl 
cere şi Sfântul Marcu Ascetul, atunci când ne spune să toate gân- 
durile noastre trebuie închinate lui Hristos, încă din faza lor de 
geneză sau de „gând întâi născut". Când ne rugăm, să nu îngăduim 
nicidecum nici unui gând să intre, nici alb, nici negru, nici din 
dreaptă, nici din stânga, nici scris, nici nescris, afară de cererea 
către Dumnezeu şi de iluminarea şi de raza de lumină ce-i vine 
părţii conducătoare a sufletului din cer 662 . 

Prin curăţirea ei, când îşi reia vrednicia sa naturală, simplă şi 
esenţială, când se eliberează de alipirile şi mişcările trupeşti şi 
sufleteşti naturale, dobândind strălucirea şi stăpânirea de sine, 
mintea, din starea de potentă, devine minte în lucrare. 



662 



660 Sfântul Maxim Mărturisitorul, capete despre dragoste. Suta a treia..., p. 1 14. 
61 Ibidem. Suta a doua, p. 80. 

Culegere din Sfinţii Părinţi, Despre rugăciune şi luare-aminte, în Filocalia..., 
volumul VIII, p. 391. 

împotriva „teologiei şi teomahiei diavolului" 663 , în lucrarea 
de dobândire a discernământului spiritual, o primă metodă, pe care 
ne-o recomandă Părinţii filocalici, este paza sau supravegherea 
gândurilor şi punerea lor, de la prima ivire, în legătură cu 
Dumnezeu şi cu numele Său mântuitor, prin rugăciunea minţii. 
Modul în care trebuie să luptăm cu gândurile noastre şi cu ispitele 
exterioare şi în care să ne păstrăm curăţia gândurilor şi pacea minţii, 
ni-1 descrie Sfântul Marcu Ascetul. Fundamental în această lucrare 
de pază a gândurilor este închinarea lor lui Hristos, jertfirea 
gândurilor noastre întâi născute Lui. 

Prin căderea din lucrarea sa firească, într-o lucrare contrară 
ei, mintea se face „dobitocească" şi „sălbatică", şi întinându-se de 
lucrurile cugetate. Potrivit Sfântului Maxim Mărturisitorul, 
necurăţia minţii constă în patru lucruri: a avea o cunoştinţă 
mincinoasă, ca şi percepţia noastră amăgitoare asupra realităţilor şi 
lucrurilor; a ignora ceva „din cele universale" ', adică a fi lipsiţi de 
puterea de a discerne şi înţelege adevăratele raţiuni şi adevărata 
semnificaţie a acestora; a avea gânduri pătimaşe; şi a consimţi cu 
păcatul 664 . 

împotriva acestei împrăştieri, în lucrarea de dobândire a 
pazei minţii, o primă metodă, pe care ne-o recomandă Părinţii 
filocalici, este paza sau supravegherea gândurilor şi punerea lor, 
de la prima ivire, în legătură cu Dumnezeu şi cu numele Său 
mântuitor, prin rugăciunea minţii. Modul în care trebuie să luptăm 
cu gândurile noastre şi cu ispitele exterioare şi în care să ne păstrăm 
curăţia gândurilor şi pacea minţii, ni-1 descrie Sfântul Marcu 
Ascetul. Fundamental în această lucrare de pază a gândurilor este 
închinarea lor lui Hristos, jertfirea gândurilor noastre întâi născute 



663 Sfântul loan Scărarul, op. cit., p. 360. 

664 Sfântul Maxim Mărturisitorul, Capete despre dragoste. Suta a treia..., p. 109. 

Lui. Sfântul Marcu Ascetul vorbeşte despre om în calitate de 
„biserică" de „templu"; de structura eclesiologică a fiinţei umane. 
Lucrarea specifică a omului este o „liturghie a minţii". El spune că 
templul este locaşul sfânt al sufletului şi al trupului, care este sădit 
de Dumnezeu. Altarul este masa nădejdii, aşezată în acest templu. 
Pe ea se aduce de către minte şi se jertfeşte gândul întâi născut al 
fiecărei întâmplări. In templul sufletului uman se află „sfânta 
sfintelor", în care Hristos intră la Botez, ca Inaintemergător. El, 
Arhiereul ceresc primeşte gândurile întâi născute ale minţii si le 
mistuie în focul dumnezeiesc. 

Aşadar, potrivit Sfântului Marcu Ascetul, orice gând, ce 
apare în planul conşiinţei noastre, trebuie închinat, din prima clipă, 
lui Hristos, pentru a nu fi răpit de vrăjmaş. încrederea în propriile 
gânduri este considerată „ştiinţă cu nume micninos", 665 de aceea 
Părinţii duhovniceşti ai Filocaliilor cer ca mintea să se 
statornicească în cugetarea la Dumnezeu. Prin închinarea 
gândurilor ei lui Dumnezeu, ea este ferită de înţelesurile pătimaşe. 
Locul lor îl iau raţiunile divine, sensurile reale ale lucrurilor, toate 
acestea ducând spre Raţiunea primă şi supremă - Logosul divin. 

Tot ca metode de pază a gândurilor, Sfântul Maxim 
recomandă ca, în vremea ispitei, să ne închidem simţurile şi să ne 
rugăm. Recomandările Părinţilor filocalici, vizează cercetarea 
gândurilor şi lupta şi paza împotriva gândurilor pătimaşe sau tăierea 
acestora. Sfinţii Varsanufie şi Ioan ne învaţă că, dacă se iveşte 
vreun gând „în el însuşi", trebuie să cercetăm finalitatea lui, iar pe 
cele rele să le tăiem, ca pe unele ce sfârşesc în gheenă 666 . 

Când nu am reuşit să închinăm gândurile noastre lui Hristos, 
din faza de geneză a lor sau de „cuvinte interioare", aceiaşi Părinţi 



Mo 



Sfinţii Varsanufie şi Ioan, op. cit., p. 377. 

Ihi.l.ni n 170 



666 Ibidem, p. 120. 

ne recomandă efortul ascetic de întoarcere a minţii în ea însăşi, prin 
alungarea gândurilor viclene pătrunse în minte, neîngăduindu-le să 
zăbovească înlăuntrul nostru 667 . In lucrarea de luptă împotriva 
gândurilor ni se cere trezvie, pentru că „e propriu celor desăvârşiţi 
să lase gândul să intre în inima lor şi apoi să-1 scoată" 668 . 

Scriitorii filocalici ne încredinţează că altceva înseamnă a 
lăsa gândurile să intre în minte şi altceva a te învoi cu ele. In timp 
ce prima etapă nu este de osândit, cea de-a doua este vrednică de 
osândă, ca una prin care se lucrează păcatul. Din acest punct de 
vedere decurg şi cele două atitudini ascetice faţă de gânduri: cel ce 
poate să se împotrivească acestor gânduri, adică să lupte cu ele fără 
a fi biruit, să le lase să pătrundă; cel care nu are această putere, să le 
taie, alergând la Dumnezeu 669 . Ascetul trebuie să-şi cerceteze 
gândurile; pe cele bune să le dezvolte, iar pe cele rele să le „cerce", 
adică să lupte cu ele 670 . 

Prin această biruinţă asupra gândurilor rele, mintea este 
restabilită în „chipul dumnezeiesc", suferind „prefacerea şi 
preschimbarea mai presus de minte", devenind „simplă, 
nehotărnicită, nesfârşită, necuprinsă, într-o stare fără chip şi fără 
formă, fără calitate, nefelurită, fără cantitate, neatinsă şi mai presus 
de lume" 671 . 



667 Calist Angelicude, op. cit., p. 390. 
: ' s Sfinţii Varsanufie şi loan, op. cit., p. 181. 



669 Ibidem, p. 427. 

670 Ascetica filocalică are metode clare de adunare din împrăştiere sau risipire a minţii 
şi de statornicire a ei în adevărata lucrare duhovnicească. Sfântul Nicodim Aghioritul, 
editor al Filocaliei greceşti, sintetizează învăţătura acestor Părinţi duhovniceşti, 
vorbind de patru etape, trepte sau metode de adunare şi pază a minţii şi a 
gândurilor: 1) îndepărtarea din minte a feluritelor preconcepţii sau reprezentări a 
faptelor; 2) Să lăsăm mintea să se cufunde în meditaţii provind cele dumnezeieşti, în 
gânduri duhovniceşti: adevărurile cuprinse în Sfânta Scriptură, în creaţie şi viaţă; 3) 
Cugetarea la tainele vieţii Mântuitorului; 4) Gândul permanent la ceasul morţii şi 
judecăţii noastre, la bucuriile promise sfinţilor şi la osânda păcătoşilor. 

671 Calist Catafygiotul, op. cit., p. 492. 

Posibilitatea păcatului este dată de ruperea armoniei dintre 
minte şi inimă. Mintea rătăceşte, vagabondează în cele inferioare, 
materiale, atrăgând în această rătăcire şi inima, care le leagă, se 
ataşează de aceste realităţi mărginite. Restaurarea ontologică a 
fiinţei umane se realizează pornind de la nivelul minţii şi al inimii, 
printr-un efort constant de pază a sa, de supraveghere a gândurilor, 
prin care mintea se întoarce şi se uneşte, curăţită, în inimă. 

Ascetica ortodoxă distinge trei etape ale pazei minţii: 

1) Adunarea minţii şi a gândurilor din împrăştiere, prin care 
acestea se unifică în jurul unui centru; 

2) Reunificarea lor şi readucerea lor la o gândire simplă; 

3) închiderea minţii în adâncul sufletului şi legarea ei de 
pomenirea neîncetată a numelui lui Iisus. 

Spiritualitatea ortodoxă subliniază permanent faptul că 
trezvia nu este o simplă tehnică spirituală, un simplu exerciţiu sau 
performanţă raţională, ci rodul unei lucrări constante, a unui efort 
susţinut de înaintare în viaţa creştină, pe calea eliberării de patimi şi 
a dobândirii şi practicării virtuţilor, culminând cu smerenia, 
rugăciunea şi iubirea. 

Intre rugăciune şi trezvia minţii şi a inimii există o legătură 
indisolubilă. Trezvia şi rugăciunea se susţin una pe alta, căci atenţia 
supremă vine din rugăciunea neîncetată; iar rugăciunea din trezvia 
şi atenţia supremă. Isihie Sinaitul a arătat că atenţia în cugetare 
apropie de Dumnezeu. „Cu cât eşti mai atent la cugetare - spune el 
- cu atât te vei ruga cu mai mult dor lui Iisus. Şi, iarăşi, cu cât îţi 
încetezi cugetarea cu mai puţină grijă, cu atât te vei depărta mai 
mult de Iisus" 672 . 

Lucrarea aceasta este dificilă, are un accentuat caracter 
ascetic, şi de aceea Părinţii filocalici vorbesc despre „sudorile 



672 Isihie Sinaitul, Cuvânt despre trezvie şi virtute, în Filocalia..., volumul IV, p. 79. 

-185- 



Preot loan C. Teşu 



minţii" 673 , despre „răstignirea duhovnicească a minţii cu Hristos" 674 , 
prin făptuirea morală, prin paza simţurilor care o pot împrăştia şi 
prin împlinirea poruncilor, despre „moartea mistică a minţii", iar 
apoi de „învierea duhovnicească a minţii" 675 şi „înălţarea ei" 676 . 

Mintea eliberată de patimi, potrivit lui Talasie Libianul, 
vede gândurile simple, în înţelesurile simple, iar locurile în care 
petrece ea sunt: gândurile simple; contemplarea iăpturilor sau 
lumina veşnică 677 , sau, în exprimarea Sfântului Maxim 
Mărturisitorul, mintea, petrecând în contemplarea celor văzute, sau 
cercetează raţiunile naturale ale lumii, sau pe cele indicate prin ele, 
sau caută însăşi Cauza lor, pe Creatorul lor, Dumnezeu 678 . Ea 
petrece sau în înţelesurile simple, prime ale lucrurilor, sau în 
contemplarea naturală a celor văzute, sau în cea a celor nevăzute, 
sau în lumina Sfintei Treimi 679 . Aceasta este lucrarea „minţii 
cuvântătoare de Dumnezeu (teologică) 680 , care a dobândit 
nepătimirea şi trăieşte din contemplarea tainelor suprafireşti ale 
dumnezeirii. 

Mintea se mută, în acest fel, la „locul liniştii", de la cele 
văzute şi care cad sub simţuri, la cele nevăzute şi spirituale" 681 . 

"Simţirea minţii", despre care vorbesc Părinţii filocalici în 
legătură cu această treaptă a urcuşului duhovnicesc echivalează cu 
„gustarea precisă a realităţilor distincte din lumea nevăzută" 682 . 

Sfântul Grigorie Sinaitul, în consonanţă cu scriitorii 



673 Filotei Sinaitul, op. cit., p. 1 16. 

674 Sfântul Petru Damaschinul, învăţăturile duhovniceşti ale Sfântului Petru 
Damaschinul...,p. 59. 

675 Ibidem, p. 59-60. 

676 Ibidem, p. 60. 

677 Talasie Libianul şi Libianul, op. cit., p. 28. 

678 Sfântul Maxim Mărturisitorul, Capete despre dragoste. Suta a doua..., p. 77. 

679 Ibidem. 

680 Diadoh al Foticeii, Cuvânt ascetic în 100 de capete..., p. 449. 

681 Sfântul Simeon Noul Teolog, Cele 225 de capete..., p. 39. 

682 Diadoh al Foticeii, op. cit., p. 425. 

filocalici, învaţă că nimeni nu poate să alunge gândurile rele şi să le 
păzească pe cele bune, în simplitatea minţii, dacă nu-1 va ajuta 
Dumnezeu 683 . De aceea, calea spre liniştea minţii şi a gândurilor o 
constituie invocarea sau chemarea lui Dumnezeu, închinarea 
gândurilor „întâi născute" lui Dumnezeu, biruirea celor rele prin 
chemarea numelui lui Iisus, biruirea celor rele prin chemarea 
numelui lui Iisus. 



RĂBDAREA NECAZURILOR ŞI NĂDEJDEA 

Pentru spiritualitatea ortodoxă, viaţa duhovnicească este o 
permanentă tindere înainte, o permanentă epectază către culmile 
desăvârşirii, trăită existenţial, până la ţinta ei supremă - unirea cu 



Sfântul Grigorie Sinaitul, op. cit., p. 188. 

Dumnezeu-Iubire. Această înaintare către desăvârşire nu este doar 
un urcuş, din treaptă în treaptă, uniform, ci poartă permanent în sine 
caracterul unei lupte încordate pentru dobândirea asemănării cu 
Dumnezeu, către „pătimirea îndumnezeirii", prin har şi lucrare. 

Viaţa duhovnicească, după cum o demonstrează experienţa 
marilor Părinţi duhoniceşti, se desfăşoară între abisurile păcatului şi 
piscurile virtuţilor. Drumul către virtute trece, vom vedea că 
obligatoriu, inevitabil, prin proba încercărilor duhovniceşti, a 
ispitelor şi necazurilor, a „supărărilor fără de voie" 684 , a „pătimirilor 
fără de voie" 685 . 

De aceea, ascetica ortodoxă face din răbdarea acestora o adevărată 
virtute (a şasea din lista tradiţională a virtuţilor), în legătură cu 
smerenia şi iubirea, căci scopul lor fundamental este dobândirea 
smereniei sau smeritei cugetări, ce duce la adevărata iubire de 
Dumnezeu şi de semeni. 

înţelegerea adevăratei lor dimensiuni duhovniceşti ne apropie de 
ţinta vieţii creştine, încercarea de a le evita, eschivarea sau 
aparentul lor refuz, le înmulţesc, împovărându-ne înaintarea. 

In justificarea acestei concepţii, spiritualitatea filocalică 
dezvoltă o învăţătură duhovnicească de o deosebită profunzime, ale 
căror elemente esenţiale vom încerca să le subliniem în cele ce 
urmează. 

Necesitatea sau obligativitatea încercărilor 

O primă idee, enunţată deja, este aceea a necesităţii lor. 
Aceste încercări, ne spune Sfântul Isaac Şirul, sunt „neapărat 



684 Sfântul Isaac Şirul, Cuvinte despre nevoinţe, în Filocalia sau culegere din scrierile 
Sfinţilor Părinţi care arată cum se poate omul curaţi, lumina şi desăvârşi. Traducere, 
introducere şi note de Pr. Prof. Dr. Dumitru Stăniloae, volumul X, Editura Institutului 
Biblic şi de Misiune al Bisericii Ortodoxe Române, Bucureşti, 1981, p. 139. 

685 Ibidem, p. 116. 

folositoare oamenilor" 686 , indiferent de treapta lor duhovnicească. 
Ele sunt necesare atât celor păcătoşi, pentru a-i întoarce la 
adevărata viaţă spirituală, cât şi celor progresaţi duhovniceşte, 
pentru a-i întări şi ajuta să progreseze în asemănarea cu Dumnezeu. 
Acelaşi Sfânt Isaac Şirul spune că „acela care fuge de ispite sau de 
încercări, fuge, de fapt, de virtute" 687 . Vorbind despre încercările 
sau necazurile trupeşti şi despre cele sufleteşti, el ne îndeamnă să ne 
pregătim cu toată puterea pentru cele trupeşti, căci fără de acestea 
nu putem înainta spre desăvârşire, nu putem ajunge la odihna 
dumnezeiască. Insă faţă de cele sufleteşti, ne recomandă să ne ferim 
a le trăi, cerând ajutorul şi paza lui Dumnezeu. 

In general, necazurile intră în mod necesar în iconomia 
mântuirii, cel ce le primeşte fiind scutit de necazurile veşnice 688 . 
Există o alternanţă regulată între bucurii şi necazuri în lumea 
aceasta. Lucrurile care cândva ne-au adus bucurii, mai târziu 
pricinuiesc necazuri şi durere şi invers. In lucrurile care ne-au 
produs tristeţe şi necaz, se întrezăreşte mila şi răsplata lui 
Dumnezeu, care sunt prilejuri de bucurie duhovnicească. 

Puterea sau rezistenţa noastră la încercări este un mod de a 
proba dragostea noastră faţă de Dumnezeu. Cuviosul Nichita 
Stithatul consideră încercările mijlocul cel mai eficient de probare a 
prezenţei sau a lipsei iubirii faţă de Creator, căci prin ele, 
Dumnezeu urmăreşte să vadă aplecarea sufletului nostru, spre cine 
se înclină şi cui se dăruieşte el: Creatorului sau ispitelor lumii 
acesteia 689 . 



686 Ibidem. 

687 Ibidem, p. 234. 

688 Preot Profesor Dr. Dumitru Stăniloae, Spiritualitatea ortodoxă. Ascetica şi mistica, 
Editura Institutului Biblic şi de Misiune al Bisericii Ortodoxe Române, Bucureşti, 1992, 
p. 141-142. 

689 Cuviosul Nichita Stithatul, Cele 300 de capete despre făptuire, despre fire şi despre 
cunoştinţă, în Filocalia..., volumul VI, p. 261. 

Răbdarea duhovnicească a încercărilor ne apropie de 
Dumnezeu. La început, cel încercat se roagă lui Dumnezeu ca un 
străin, dar, pe măsura răbdării lor, se apropie de Dumnezeu, 
devenindu-i fiu adevărat 690 . Calea apropierii de Dumnezeu nu poate 
fi alta, pentru Părinţii filocalici, decât cea a încercărilor, a luptei, a 
lepădării şi biruirii vrăjmaşului. 

Cauzele încercărilor 

Există o pedagogie divină, în baza căreia încercările sunt 
necesare tuturor, spre exersare duhovnicească. „încercarea - spune 
Sfântul Isaac - este de folos oricărui om (...) Cei ce se nevoiesc sunt 
încercaţi, ca să sporească în bogăţia lor, cei leneşi, ca să se păzească 
de cele ce-i vatămă..." 691 . 

Cu privire la cauza acestor necazuri sau încercări fără de 
voie, Părinţii filocalici ne dau detalii importante. 

Sfântul Maxim Mărturisitorul, ca de altfel întreaga literatură 
ascetică, consideră toate aceste pătimiri fără de voie, pedeapsă 
pentru păcat. Cauza lor primă o constituie, păcatul strămoşesc. 
Prin aceasta, ne spune Sfântul Maxim Mărturisitorul, omul a ajuns 
ca, în loc să acorde cinstea cuvenită Creatorului său Ziditorului său, 
a îndumnezeit creaţia. 

Aceasta corespunde, de fapt, definiţiei sau consistenţei 
răului, care constă în „necunoaşterea cauzei celei bune a 
lucrurilor" 692 . Aceasta, ne spune Sfântul Maxim, orbind mintea 
omenească, dar deschizând larg simţirea, 1-a înstrăinat pe om cu 
totul de cunoştinţa de Dumnezeu şi 1-a umplut de cunoştinţa 



(.9(1 
691 
692 



Sfântul Isaac Şirul, op. cit, p. 236. 
Ibidem,p. 251-252. 

Sfântul Maxim Mărturisitorul, Răspunsuri către Talasie, în Filocalia..., volumul 3, p. 
34. 

pătimaşă a lucrurilor ce cad sub simţuri. Astfel, protopărinţii au 
părăsit frumuseţea dumnezeiască menită să alcătuiască podoaba lor 
spirituală şi au socotit zidirea văzută drept Dumnezeu, 
îndumnezeindu-o datorită faptului că e de trebuinţă pentru simţirea 
trupului; iar trupul propriu legat prin fire de zidirea luată drept 
Dumnezeu, l-au iubit cu toată plăcerea. Şi aşa, prin grija exclusivă 
de trup, au slujit cu toată sârguinţa zidirii în loc de Ziditor 693 . 

In acest mod ajungem la una dintre cele mai importante 
învăţături ale Sfântului Maxim Mărturisitorul, cea privind cercul 
vicios, geneza lui, modul de declanşare şi activare a lui, ca resort 
sau cauză iniţială a durerii. Autorul acestei dureri, ca şi a plăcerii de 
care se leagă, nu este Dumnezeu, ci omul. Zidind firea omenească, 
Dumnezeu - aflăm de la acelaşi Sfânt Părinte - nu a creat împreună 
cu ea nici plăcerea, nici durerea din simţire, ci a dat minţii o 
anumită capacitate de plăcere, ca dorinţă naturală a ei, prin care să 
se poată bucura în chip tainic de El. Plăcerea şi durerea provin din 
călcarea poruncii date de Dumnezeu primilor oameni. Plăcerea 
lucrează coruperea voinţei, durerea - osânda spre destrămarea firii. 
Plăcerea duce la moartea de bunăvoie a sufletului, durerea - la 
nimicirea formei trupului 694 . 

Spre deosebire de plăcerea naturală, zidită în om, care se 
orientează spre Dumnezeu, această plăcere este „o formă a senzaţiei 
modelate în organul simţului, prin vreun lucru sensibil, sau un mod 
al lucrării simţurilor determinat de o poftă neraţională" 695 . Prin 
păcat, plăcerea naturală s-a alterat, mişcându-se împotriva firii spre 
împlinirea ei prin simţuri. De aceea, Dumnezeu, dorind mântuirea 
noastră, a înfipt - spune Sfântul Maxim - provindenţial în această 
plăcere, ca pe un mijloc de pedepsire, durerea şi moartea, ca să 

693 Ibidem. 

694 Ibidem, p. 348. 

695 Ibidem, p. 1 10. 

limiteze nebunia minţii 696 . 

Nici în urma căderii, omul nu a realizat gravitatea ei, ci a 
adâncit şi mai mult acest cerc vicios. El a ajuns să aibă „toată 
pornirea spre plăcere şi toată fuga dinspre durere" 697 . Pentru 
obţinerea celei dintâi, el luptă cu toată puterea, de cea de-a doua 
fuge cu toată sârguinţa, crezând că poate să despartă plăcerea de 
durere şi să se bucure numai de ea. însă, în plăcere, este amestecat 
chinul durerii, chiar dacă pare ascuns celor ce o gustă, prin faptul că 
domină patima plăcerii 698 . încercând să-şi provoace o plăcere mai 
mare, omul ajunge, de fapt, să-şi intensifice durerea. 

Aşadar, durerea, înţelegându-se prin aceasta suferinţa care 
însoţeşte orice necaz sau încercare, şi moartea, au fost aşezate 
providenţial de Dumnezeu, în firea omului, ca o piedică în calea 
păcatului şi a răului. Durerea conformă cu raţiunea - spune Sfântul 
Maxim - este un „antidot", iar moartea - „o consecinţă cuvenită". 
Durerea fără de voie şi moartea de pe urma ei sunt pedeapsă pentru 
plăcerea de bunăvoie 699 . 

Chiar şi după cădere, Dumnezeu, din iubire nemărginită faţă 
de creaţia sa, a rânduit un „plan prea bun şi negrăit în legătură cu 
ea" 700 , restaurarea ontologică şi îndumnezeirea omului prin har. 
Calea ruperii acestui cerc vicios al plăcerii de bunăvoie şi al durerii 
fără de voie 1-a constituit înomenirea Fiului lui Dumnezeu. Prin 
întrupare şi Jertfă, Mântuitorul a primit de bunăvoie pedeapsa 
pentru plăcerea voluntară a firii şi durerea ce o însoţeşte 701 . Omul, 
pentru a se îndrepta, pentru a-şi reveni din această stare vicioasă, 
trebuia să fie zguduit stihial, să fie cutremurat în temeliile fiinţei 



696 Ibidem, p. 336-337. 

697 Ibidem, p. 32. 

698 Ibidem, p. 32-33. 

699 Ibidem, p. 348 

700 Ibidem, p. 84. 

701 Ibidem, p. 349. 



-192- 



Virtuţile creştine, cărări spre fericirea veşnică 



sale, ori încercările sunt astfel de zguduiri ale fiinţei noastre 702 . 
Prin întruparea Sa şi viaţa Sa de iubire şi jertfă, Mântuitorul a dat 
un temei ontologic încercărilor noastre. Pilda Sa ne este exemplu 
deplin de răbdare şi smerenie. Jertfa Sa pentru noi şi pentru a 
noastră mântuire trebuie să ne devină un permanent îndemn de a ne 
lua fiecare crucea şi de a ne o purta pe calea cea strâmtă, dar 
fericită, a vieţuirii virtuoase. 

Prin întruparea Sa, Mântuitorul a venit în maximă apropiere 
de omul pe care a vrut să-1 conducă spre culmile sfinţeniei. 
Spre acestea, spune Sfântul Maxim, Dumnezeu ne conduce pe două 
căi: prin Providenţă sau pe cale pozitivă şi prin Judecată sau pe 
cale negativă. 

Pe calea pozitivă, Dumnezeu îl cheamă pe om la 
desăvârşire, la sfinţenie, prin darurile cu care îi binecuvintează 
viaţa duhovnicească, prin săvârşirea binelui şi sesizarea 
raţionalităţii creaţiei. 

Pe cale negativă sau prin Judecată, omul îl cunoaşte pe 
Dumnezeu prin privarea pedagogică, iconomică de aceste daruri, 
prin insuccesele, necazurile, bolile, suferinţele personale sau ale 
celor apropiaţi, care trezesc în fiinţa noastră responsabilitatea şi 
încălzesc rugăciunea către Dumnezeu 703 . Această cunoaştere este 
palpitantă, apăsătoare, dureroasă, este o cale mai dramatică de 
cunoaştere a lui Dumnezeu, Creatorul şi Proniatorul nostru. 

însă, ceea ce subliniază permanent scrierile duhovniceşti 
ortodoxe este faptul că, spre deosebire de calea pozitivă sau prin 
Providenţă de cunoaştere a lui Dumnezeu, în care omul se 
angajează benevol, din proprie iniţiativă, dintr-un dor de 



702 Vezi şi Dumitru Stăniloae, Iisus Hristos sau restaurarea omului, ediiţia a Ii-a, 
Editura Omniscop, Craiova, 1993. 

703 Idem, Teologia Dogmatică Ortodoxă pentru Institutele teologice, voi. 1, Editura 
Institutului Biblic şi de Misiune al Bisericii Ortodoxe Române, Bucureşti, 1978, p. 140. 

desăvârşire, calea negativă o străbate iară să vrea, involuntar, din 
pedagogie divină şi din necesitate duhovnicească. 

Cele două căi, după cum vom vedea, se îmbină. La 
cunoaşterea lui Dumnezeu prin darurile Sale, deci la plăcerea în 
suflet sau la bucuria duhovnicească se ajunge prin îndelungi 
osteneli şi încercări. Tot aşa, în judecata lui Dumnezeu se 
întrezăreşte speranţa în dragostea şi bunătatea Sa nemărginită. Dacă 
Dumnezeu ne face să trecem prin aceste încercări, o face pentru că 
vrea şi aşteaptă să ne întoarcem la viaţa duhovnicească cea fericită, 
pe care o aduce virtutea. 

In primul caz, Dumnezeu ne dă bunurile netrecătoare, 
invitându-ne să ne unim cu El şi cu alţii în iubire. In al doilea caz, 
ne mustră pentru că nu am făcut aceasta mai înainte şi de bunăvoie 
şi ne cheamă la pocăinţă, prin săvârşirea în viitor a ceea ce nu am 
făcut în trecut 704 . Insă, amândouă sunt situaţii existenţiale, în care 
Dumnezeu ne cheamă la dialog şi ne îndeamnă la iubire, aşteptând, 
din partea noastră răspunsul la această iubire. 

Pronia şi Judecata sunt prezente şi oarecum devin constante 
ale vieţii noastre duhovniceşti, împletindu-se, căci am văzut că 
Sfântul Maxim spune clar că nu se poate despărţi plăcerea de 
durere. Nimeni nu poate să aibă parte numai de plăcere, cu atât mai 
mult duhovnicească, după cum şi în durerea, de cele mai multe ori 
trupească, se ascunde nădejdea şi speranţa în bucuria ce va urma 
plăcerii. 

Precum Pronia este o activitate permanentă a lui Dumnezeu, 
tot aşa şi Judecata Sa se exercită permanent. Prin cea dintâi, ne 
cheamă spre cele bune, arătându-ne frumuseţea lor, prin cealaltă, ne 
îngrozeşte cu cele contrare. Insă, în ambele, El ne conduce, precum 
un tată bun îşi educă şi îndrumă copilul pe calea cea dreaptă, atât 

704 Ibidem, p. 144. 

prin îndemnuri pozitive, cât şi prin privare de daruri şi chiar prin 
pedepse 705 . 

Sfântul Maxim exprimă pe larg această alternanţă între 
bucurii şi necazuri, între Pronie şi Judecată, spunând că „există o 
regulă şi o lege a Providenţei aşezată în făpturi, potrivit căreia cei ce 
s-au arătat nerecunoscători pentru bunurile primite, sunt povăţuiţi 
spre recunoştinţă prin cele potrivnice, trebuind să facă experienţa 
celor contrare ca să cunoască purtarea dumnezeiască care le-a 
dăruit bunurile. Şi s-a rânduit aşa, ca nu cumva, îngăduindu-ni-se de 
Providenţă să ne păstrăm neclintită părerea de noi înşine pentru 
faptele cele bune, să ne rostogolim în dispoziţia opusă a mândriei, 
socotind virtutea şi cunoştinţa ca izbânzi fireşti ale noastre, nu ca 
daruri dobândite prin har" 706 . 

Prin urmare, încercările sau necazurile fără de voie sunt 
cauzate de abaterea noastră de la calea cea dreaptă a vieţii 
virtuoase. 

Cauza generală a încercărilor, a suferinţei şi durerii 
duhovniceşti o constituie păcatul, ca stare paranaturală, 
paranormală a vieţii duhovniceşti. Ele se produc atunci când omul 
face lucruri potrivnice firii lui 707 . De aceea, ele urmăresc 
restaurarea firii umane. Sfântul Marcu Ascetul spune că „necazurile 
care vin asupra oamenilor sunt roadele păcatelor proprii" 708 . La 
rândul lui, Sfântul Maxim spune că omul trebuie „să bea paharul 
judecăţii dumnezeieşti" 709 cu un întreit scop: stingerea păcatelor 



705 Idem, Spiritualitatea ortodoxă..., p. 134. 

706 Sfântul Maxim Mărturisitorul, op. cit., p. 228-229. 

707 Ava Dorotei, Ale celui între sfinţi, părintele nostru Dorotei. Felurite învăţături 
lăsate ucenicilor săi când a părăsit mănăstirea Avei Serid şi a întemeiat cu ajutorul 
lui Dumnezeu mănăstirea sa, după moartea Avei Ioan, proorocul, şi după tăcerea 
desăvârşită a Avei Varsanufie, în Filocalia..., volumul IX, p. 607. 

708 Sfântul Marcu Ascetul, Despre cei ce cred că se îndreaptă din fapte, în Filocalia..., 
volumul 1, p. 311. 

709 Sfântul Maxim Mărturisitorul, Cuvânt ascetic, în Filocalia..., volumul 2, p. 3 1 1. 

trecute, îndreptarea neatenţiei prezente şi ocolirea păcatelor 
viitoare. 

Sfântul Maxim dezvoltă această idee, arătând că Dumnezeu 
îngăduie să fim încercaţi pentru cinci pricini sau din cinci cauze. 
Cea dintâi, pentru ca fiind încercaţi, să dobândim discernământul 
spiritual, care distinge clar virtutea de păcat. A doua, pentru ca 
dobândind virtutea prin luptă şi durere, să „o avem sigură şi 
nestrămutată". A treia, pentru ca înaintând în practicarea virtuţii, să 
nu ne îngâmfăm, ci să ne smerim. A patra, ca după ce am fost 
ispitiţi de păcat, am luptat cu el şi l-am biruit, să-1 urâm cu „ură 
desăvârşită". A cincea, considerată mai presus de toate, este ca, 
eliberându-ne de păcat şi de patimă şi înaintând în viaţa de virtute, 
să nu uităm slăbiciunea noastră, nici puterea Celui ce ne-a ajutat 710 . 

Sfântul Maxim lărgeşte şi mai mult numărul cauzelor pentru 
care omul este încercat, spunând că „omul rabdă pătimiri pentru 
una din acestea: sau pentru dragostea lui Dumnezeu, sau pentru 
nădejdea răsplătirii, sau de frica muncilor, sau de frica oamenilor, 
sau pentru fire, sau pentru plăcere, sau pentru câştig, sau pentru 
slava deşartă, sau de nevoie" 711 . 

La acestea cauze, pentru care Dumnezeu îngăduie să fim 
ispitiţi sau pentru care părăseşte pe cel păcătos, Cuviosul Nichita 
Stimatul adaugă: slava deşartă, osândirea aproapelui şi fălirea cu 
virtuţile. 

Cei păcătoşi sunt încercaţi datorită păcatelor lor, pentru a le părăsi şi 
a se întoarce pe calea virtuţii. Harul îngăduie ca încercările şi 
necazurile să se întărească asupra omului, spune Sfântul Isaac Şirul, 
atunci când vede că în el a început să răsară mândria sau slava 
deşartă, până când omul îşi va da seama de slăbiciunea şi neputinţa 



710 Ibidem, p. 93-94. 
7U Ibidem,p. 119. 

sa şi va căuta să-L dobândească pe Dumnezeu, cu smerenie 712 . 

Acestea sunt, aşadar, încercările generale prin care trece 
omul căzut din starea harică dobândită în Taina Sfântului Botez, 
până la restaurarea ontologică a firii sale, până la redobândirea 
conştiinţei prezenţei şi lucrării harului sfinţitor în el. 

Insă nu doar cei căzuţi în păcat sunt încercaţi, ci şi cei 
înaintaţi în viaţa duhovnicească. La aceştia, încercările sunt urmări 
ale râvnei şi stăruinţei pe calea desăvârşirii. Pentru aceştia, ne spune 
Sfântul Isaac, necazurile sunt mai aspre şi mai tari şi izvorăsc 
din toate părţile 713 . 

Lucrarea virtuţii este grea şi însoţită de necazuri, de aceea drumul 
virtuţii este considerat „drumul răstignirii" 714 , ale cărui căi sunt 
aspre şi valuri înfricoşătoare. Pentru cei înaintaţi spiritual, „reaua 
pătimire" şi suferinţele duhovniceşti devin o cale a crucii, a 
apostolatului, a muceniciei. 

Oricât ar încerca cineva să evite şi să se ferească de aceste 
încercări, ele sunt absolut necesare şi prezente în viaţa aceasta. Ele 
constituie o încercare de fiecare zi şi de fiecare ceas a iubirii 
noastre faţă de Dumnezeu. Lupta cu ispitele de voie şi fără de voie 
face parte din iconomia divină. întreaga viaţă duhovnicească este o 
luptă pentru dobândirea asemănării cu Dumnezeu, care ia forme 
variate, uneori dramatice. 

Viaţa, atât a celui drept, cât şi a celui păcătos, este presărată 
cu necazuri. De aceste încercări nu se poate eschiva nimeni. 
Contează, însă, modul în care cel încercat le înţelege, le valorifică 
spiritual şi le depăşeşte: prin pocăinţă şi spre mântuire sau prin 
desnădejde şi spre osânda sa. Celui dintâi, ele îi sunt mântuitoare, 
celui din urmă stricătoare şi pierzătoare. 



712 Sfântul Isaac Şirul, op. cit, p. 101 

713 Ibidem. 

714 



Ibidem, p. 104. 

Aceste încercări au un caracter dramatic şi paradoxal şi de 
aceea fiecare şi le face sprijin sau piedică în calea apropierii sale de 
Dumnezeu. In ele sunt amestecate „mângâierea şi strâmtorările, 
lumina şi întunericul, îngustarea şi lărgimea" 715 . 
Dacă sunt înţelese în adevărata lor raţiune, duhovniceşte, ele sunt 
semn al urcuşului duhovnicesc al credinciosului. Dacă sunt 
acceptate cu revoltă sau chiar cu învinovăţirea altora - Dumnezeu, 
semeni şi diavoli, atunci ele sunt prilej de îndoită suferinţă şi de 
osândă. înţelese duhovniceşte, ele sunt spre creşterea şi înaintarea 
noastră spre unire în lumină cu Dumnezeu. Acuzate, ele ne devin 
cale spre o şi mai accentuată cădere spirituală. 

Evenimentele vieţii au un profund caracter şi rost 
pedagogic: cele bune sunt mărturie, cele rele - mustrare spre 
îndreptare. 

Scopul încercărilor fără de voie 

Cele mai frumoase sentinţe sau exprimări despre rolul 
duhovnicesc al încercărilor şi suferinţelor din această viaţă ni le-au 
lăsat Sfântul Marcu Ascetul, Sfântul Maxim Mărturisitorul, Sfântul 
loan Scărarul şi mai ales Sfântul Isaac Şirul, care vorbeşte despre o 
adevărată teologie a necazurilor sau a încercărilor. 

Necazurile, în viziunea acestor Părinţi duhovniceşti au mai 
multe dimensiuni şi urmăresc mai multe scopuri, în planul 
iconomiei divine, cu privire la fiecare persoană umană. 

Mai întâi, prin necazuri, Dumnezeu ne îndepărtează de 
păcate şi de patimi. Fiind o consecinţă a păcatelor noastre sau ale 
altora, încercările pot fi evitate prin ura păcatului. Pe de altă parte, 
ele îndeamnă la o tot mai accentuată pocăinţă, prin care se 

715 Ibidem, p. 224. 

restabileşte transparenţa firii noastre în plan duhovnicesc. 

încercările au la bază „o judecată dreaptă a lui 
Dumnezeu" 716 . 
Scopul lor general este dobândirea vieţii virtuoase întru smerită 

cugetare. Sfântul Isaac spune că virtutea est maica întristării, iar 
aceasta naşte smerenia, care aduce harul Sfântului Duh 717 . Ele sunt 
un mijloc de verificare a ataşamentului ostenitorului faţă de 
Dumnezeu sau faţă de lume şi ispitele ei. Celor dintâi, spune 
Cuviosul Nichita Stithatul, adică celor ce sporesc în dragostea faţă 
de Dumnezeu, El le dăruieşte har îndoit, în timp ce pe cei robiţi 
lumii şi amăgirilor ei, Dumnezeu îi biciuieşte cu ispite şi necazuri şi 
mai mari, până când vor ajunge şi ei, prin lacrimi, să câştige 
neplăcerea faţă de lucrurile văzute şi nestatornice, îndreptându-se 
spre Dumnezeu, sensul şi raţiunea lor supremă 718 . 

Prin osteneli şi necazuri, spune Sfântul Maxim, sufletul se 
curăţă de „murdăria plăcerii şi smulge cu totul afecţiunea faţă de 
lucrurile materiale, descoperindu-i paguba ce o are din iubirea faţă 
de ele" 719 . 

Scopul lor este, deci, profund duhovnicesc: evitarea 
mândriei şi dobândirea smeritei cugetări. Ele au scopul de a 
dobândi conştiinţa neputinţei noastre şi conştiinţa puterii 
dumnezeieşti, de a dobândi simţirea curată, duhovnicească a harului 
Duhului Sfânt 720 . 

Sfântul Isaac spune că răsplata nu se dă virtuţii, nici ostenelii pentru 
ea, ci smereniei ce se naşte din ele. Dacă aceasta lipseşte, dacă 
încercările sau necazurile nu îl conduc pe pătimitor la smerenia 



716 Sfântul Maxim Mărturisitorul, Răspunsuri către Talasie..., p. 111. 

717 Sfântul Isaac Şirul, op. cit, p. 202. 

718 Cuviosul Nichita Stithatul, op. cit, p. 261. 

719 Sfântul Maxim Mărturisitorul, Răspunsuri către Talasie..., p. 111. 

720 Ibidem, p. 229 

adevărată, în deşert se fac cele dintâi" 721 . 

Necazurile ce vin asupra noastră au scopul de a ne proba, de 
a ne încerca tăria credinţei şi puterii noastre duhovniceşti, dar, în 
acelaşi timp, ele dau firii umane tărie, răbdare, înţelepciune şi 
nădejde. 

Limitele încercărilor 

O învăţătură constantă a Părinţilor filocalici este că 
încercările vin asupra noastră, în limitele rezistenţei nostre 
duhovniceşti, a puterii noastre de a le suporta şi proporţional 
cu păcatele sau virtuţile personale. 

Ava Dorotei ne spune că Dumnezeu nu îngăduie să vină 
asupra noastră vreun lucru peste puterea noastră 722 , iar Sfântul Isaac 
Şirul spune acelaşi lucru, în exprimare pozitivă: Dumnezeu 
îngăduie să se trimită omului încercări pe măsura lui, ca să poată 
purta greutatea lor. Deci ele sunt în limitele firii, suportabile. 

La fel, după răbdarea de care dăm dovadă, ni se uşurează 
greutatea acestora şi ni se dă mângâiere. Iar după mângâiere, se 
măreşte şi dragostea noastră către Dumnezeu 723 . Virtuţile au 
împletite cu ele întristările, ostenelile, necazurile, însă pe măsura 
acestora este şi mângâierea din partea lui Dumnezeu. 
Cuviosul Nichita Stithatul ne arată că ostenelile sunt la început sau 
începătorilor, pricinuitoare de durere. Cei de pe treapta de mijloc, 
deprinşi cu nevoinţa, descoperă în răbdarea lor o anumită plăcere şi 
o linişte neînţeleasă. Iar pe cei în care s-a sălăşluit prin lucrarea 
deplină a virtuţilor Duhul Sfânt, ele îi umplu de o bucurie şi o 
veselie negrăită, deschizându-li-se un izvor de lacrimi, ca un efect 



721 Sfântul Isaac Şirul, op. cit, p. 202. 

722 Ava Dorotei, op. cit, p. 61 1. 

723 Sfântul Isaac Şirul, op. cit, p. 247-248 

al pocăinţei 724 . Tot Cuviosul Nichita, referindu-se la bolile trupeşti 
şi la semnificaţia lor duhovnicească, ne spune că: „Bolile sunt 
folositoare celor începători în viaţa virtuoasă. Ele fac trupul 
neputincios, ca să-1 ajute în vestejirea şi slăbirea aprinderii aflătoare 
în el; iar cugetul pământesc al sufletului îl subţiază, în vreme ce-i 
întăresc şi îi împuternicesc curajul, de poate spune după 
dumnezeiescul apostol: «Când sunt slab, atunci sunt tare» (2 Cor. 
XII, 10). Dar pe cât sunt de folositoare bolile acestora, pe atât de 
vătămătoare sunt ele celor ce-au sporit în ostenelile virtuţilor şi s-au 
ridicat deasupra simţurilor şi au ajuns la vederi cereşti. Căci îi 
întrerup de la îndeletnicirea cu cele dumnezeieşti, le îngroaşă prin 
dureri şi greutăţi partea înţelegătoare a sufletului, o tulbură cu norul 
descurajării şi usucă lacrimile umilinţei cu seceta durerilor" 725 . 

Gradul de încercare este proporţional cu patimile noastre 
sau cu treapta desăvârşirii nostre duhovniceşti. In general, există o 
simetrie între acestea. Cel mai greu încercaţi sunt cei mai 
împătimiţi, mai robiţi patimilor trupeşti şi sufleteşti şi cei mai 
înaintaţi în lucrarea virtuţilor. Cei învârtoşaţi trec prin „probe 
înfricoşătoare", până se întorc la pocăinţă. Cei înaintaţi sunt şi mai 
greu încercaţi, pentru a se arăta tăria lor în virtute. 

întristările pe care Dumnezeu le îngăduie asupra noastră au 
mai multe nuanţe sau etape. Părinţii duhovniceşti vorbesc despre 
întristare, mânie, retragere şi părăsire din partea lui 
Dumnezeu. 

întristarea pe care sufletul o simte în încercări este de dom 
feluri: în legătură cu afectele de plăcere, sau cu cele de durere, 
despre care am văzut că vorbeşte Sfântul Maxim. 
Cea dintâi, întristarea lumii sau, mai degrabă, după plăcerile şi 



724 Cuviosul Nichita Stithatul, op. cit., p. 220. 

725 Ibidem, p. 248-249. 

ispitele lumii, este o patimă aducătoare de stricăciune în suflet şi în 
trup şi izvorăşte din neliniştea faţă de cele vremelnice, trecătoare. 
Cea de-a doua, întristarea după Dumnezeu, este folositoare, 
mântuitoare, lucrând răbdarea ostenelilor şi ispitelor şi ducând 
sufletul către pocăinţă. Ea subţiază prin lacrimi iarna patimilor şi 
norii păcatului, linişteşte marea cugetării şi duce, în final, la 
restabilirea stării noastre harice naturale, iniţiale, de transparenţă 
faţă de lucrarea şi conlucrarea cu el. 

Sfântul Maxim Mărturisitorul mai vorbeşte despre o 
întristare interioară şi o întristare exterioară sau despre una 
ascunsă în suflet şi alta arătată prin simţire. Cea dintâi este 
urmarea bucuriei din suflet, iar cea de-a doua este urmarea plăcerii 
trăită cu simţurile. Cea din simţuri este urmare a patimilor de bună 
voie ale simţurilor, cealaltă a celor fără de voie sau a încercărilor, a 
necazurilor ce vin asupra noastră din iconomie 726 . 

Această îndoită întristare este urmare a celor două feluri de 
ispite. întristarea simţirii se naşte din lipsa plăcerilor trupeşti, pe 
care omul nu şi le mai poate procura. Cea din suflet sau din minte 
se produce din lipsa bunurilor sufletului. 

Spre deosebire de întristarea din simţuri, pe care o provoacă 
patima, întristarea cea după Dumnezeu, ce însoţeşte încercările şi 
pătimirile cele fără de voie e împreunată cu bucuria duhovnicească. 
Dintre roadele acesteia, Sfântul Casian spune că „face pe om 
osârduitor şi ascultător spre toată lucrarea cea bună, prietenos, 
smerit, blând, gata să sufere răul şi să rabde toată buna osteneală şi 
zdrobirea, ca una ce e cu adevărat după Dumnezeu. Ea face să se 
arate în om roadele Sfântului Duh, care sunt: bucuria, dragostea, 
pacea, îndelunga răbdare, bunătatea, credinţa şi înfrânarea. De la 
întristarea cea potrivinică, însă, cunoaştem roadele duhului celui 



726 Sfântul Maxim Mărturisitorul, Răspunsuri către Talasie..., p. 308. 

rău, adică trândăvia, lipsa de răbdare, mânia, ura, împotrivirea în 
cuvânt, lenea la rugăciune..." 727 . 

Tot Sfântul Maxim împarte întristarea în supărare, necaz, 
pizmă şi milă, arătând că „întristarea cea de laudă" sau „întristarea 
mântuitoare", cea după Dumnezeu este „stăpână neîndurerată a 
patimilor" şi „maica cuvioasă şi slăvită a virtuţilor" 728 . 
Această întristare este hrănită de cugetarea la judecată şi este 
susţinută de nădejdea învierii. Arma ei de luptă este blândeţea, 
rodul ei este iubirea, iar sfârşitul spre care conduce ea este 
împărăţia cerurilor şi bucuria în bunătăţile viitoare. Rodul ei este 
virtutea cea mai înaltă - smerita cugetare. 

Această întristare produce în sufletul credinciosului teama 
sau temerea. Aceasta este şi ea de două feluri: una curată, a celor 
drepţi, teama de Dumnezeu. Ea rămâne în veacul veacului şi se 
manifestă prin grija faţă de curăţia şi neprihănirea conştiinţei. Cea 
de-a doua, necurată, este a celor păcătoşi, care aşteaptă de la 
Dumnezeu pedepse pentru greşeli. Aceasta din urmă se stinge şi 
trece prin pocăinţă 729 . 

Tot în legătură cu încercările sau necazurile fără de voie, 
scrierile ascetice vorbesc despre mânia lui Dumnezeu. Aceasta 
este totdeauna o „mânie mântuitoare", sub forma îngăduinţei ce o 
acordă Dumnezeu duhurilor rele să războiască sufletul şi mintea 
ostenitorului. Scopul acestei mânii mântuitoare este ca mintea 
„pătimind cele de necinste, după ce s-a lăudat cu virtuţile, să 
cunoască cine este dătătorul lor sau ca să se vadă dezbrăcată de 



27 Sfântul Ioan Casian, Despre cele opt gânduri ale răutăţii, în Filocalia..., volumul 1, 
p. 153-154. 

728 Sfântul Maxim Mărturisitorul, Scrieri. Partea a doua. Scrieri şi epistole hristologice 

şi duhovniceşti. Traducere din greceşte, introducere şi note de Pr. Prof. Dumitru 
Stăniloae, Editura Institutului Biblic şi de Misiune al Bisericii Ortodoxe Române, 
Bucureşti, 1990, p. 41. 

729 Idem, Răspunsuri către Talasie..., p. 62. 

bunurile străine, pe care a socotit că le are de la sine, iară să le fi 
primit" 730 

Dacă nici acum credinciosul nu înţelege rostul încercărilor 
şi stăruie mai departe în păcat sau patimă, el este părăsit de harul 
Duhului Sfânt şi de Dumnezeu însuşi. Harul Duhului Sfânt, 
primit la Botez, se retrage, aşteptând ca, prin încercările mai mari, 
ce vor urma, sufletul să se întoarcă, prin pocăinţă, spre virtute. 

Acest har, spun Sfinţii Calist şi Ignatie, este primit prin 
Taina Sfântului Botez, „cu totul desăvârşit" 731 . Lucrarea patimilor, 
grija exclusivă de cele vremelnice şi reaua lor întrebuinţare fac ca 
patimile să întunece şi să acopere harul. 

Sfântul Grigorie Sinaitul vorbeşte depre două trepte ale acestei 
lepădări harice: una în sensul de lepădare propriu-zisă, datorită 
lucrării stăruinţei în săvârşirea patimilor. Această învârtoşare a 
sufletului şi insensibilitatea la lucrarea sfinţitoare a harului duce la 
lipsirea desăvârşită de el, prin care omul se face sălaş al patimilor, 
„acum şi în veacul viitor". Depărtarea harului este echivalată de 
Calist Patriarhul cu pierderea chipului dumnezeiesc al vieţii şi 
introducerea celui al fiarei sau dobitocului. 

Celor ce vieţuiesc, însă, curat, Duhul Sfânt se face „suflet 
sufletului", iar roadele împărtăşirii şi revărsării lui sunt: dorirea Lui 
întru smerenia sărăciei, lacrima fără durere, pururea curgătoare, 
iubirea întreagă şi nemincinoasă faţă de Dumnezeu şi de aproapele, 
bucuria din inimă şi veselia de Dumnezeu, îndelunga răbdare în 
cele ce suntem datori să le răbdăm, blândeţea faţă de toţi, bunătatea, 
unirea minţii, vederea şi lumina, puterea fierbinte pururea 
mişcătoare a rugăciunii, negrija de cele trecătoare, prin ţinerea de 



730 Ibidem, p. 234. 

731 Calist şi Ignatie Xanthopol, A celor dintre monahi Calist şi Ignatie Xanthopol: 
Metodă şi regulă foarte amănunţită pentru cei ce-şi aleg să vieţuiască în linişte şi 
singurătate, în Filocalia..., volumul VIII, p. 24. 

minte a celor veşnice" 732 . 

Părăsirea din partea lui Dumnezeu se întâmplă atunci când omul 

face lucruri potrivnice stării lui naturale, harice. 

Această părăsire îmbracă şi ea două forme: una în sens de 
povăţuire, ca o îngăduinţă, iar alta de lepădare. Cea în sens de 
îngăduinţă sau povăţuire, aflăm de la Sfântul Marcu Ascetul, nu 
lipseşte sufletul de lumina dumnezeiască, ci harul îşi ascunde 
prezenţa sa, cu scopul ca sufletul lipsit de harurile sale duhovniceşti 
şi ispitit de diavoli, să caute cu frică şi mai multă ajutorul lui 
Dumnezeu. Spre deosebire de cea dintâi, părăsirea în sens de 
lepădare lipseşte cu totul sufletul de ajutorul lui Dumnezeu şi îl 
predă „legat dracilor" 733 . 

Sfântul Maxim Mărturisitorul consideră că sunt patru feluri 
generale ale părăsirii din partea lui Dumnezeu: din iconomie, ca 
prin păruta părăsire cei încercaţi să se mântuiască; spre dovedire, 
ca la Iov şi Iosif, spre întărire în credinţă; spre povăţuire 
duhovnicească, ca la Apostolul, ca smerindu-se în cugetare, să 
păstreze covârşirea harului; spre pedeapsă, spre pocăinţă 734 . 

Notele specifice părăsirii povăţuitoare sunt: ea aduce 
sufletului întristare multă, o anumită smerenie şi deznădejde 
măsurată. Ea produce în inimă frica de Dumnezeu şi lacrimi de 
mărturisire, însoţite de dorinţa de tăcere. 

Părăsirea în sens de lepădare lasă sufletul să se umple de 
deznădejde, de necredinţă, de fumul mândriei şi al mâniei. 

Când suntem cuprinşi de părăsirea cea povăţuitoare sau 
mântuitoare, trebuie să-I aducem lui Dumnezeu mulţumire însoţită 
de rugăciuni de iertare. în cazul celei de-a doua, trebuie să-i 



732 Calist Patriarhul, Capete care au lipsit, în Filocalia..., volumul VIII, p. 280-281. 

733 Diadoh al Foticeii, Cuvânt ascetic în 100 de capete, în Filocalia..., volumul 1, p. 461. 

734 Sfântul Maxim Mărturisitorul, Capete despre dragoste. Suta a doua, în Filocalia..., 

volumul 2, p. 142. 

aducem mărturisirea pentru păcatele săvârşite şi lacrimi de 
pocăinţă 735 . Părinţii duhovniceşti subliniază faptul că şi atunci când 
suntem încercaţi fără de voie, în aceste necazuri sau pătimiri se 
ascunde harul Sfântului Duh şi mila lui Dumnezeu. Ele exprimă 
paradoxul iubirii lui Dumnezeu: în toate durerile fără de voie se 
ascunde mila lui Dumnezeu, care atrage la pocăinţă pe cel ce le 
rabdă şi îl păzeşte de muncile veşnice 736 . De aceea, şi Sfântul 
Maxim consideră că toate felurile de părăsire sunt mântuitoare şi 
pline de iubirea de oameni a lui Dumnezeu 737 . 

întristările ne sensibilizează la lucrarea harului. Acesta, 
spune Sfântul Isaac, vine în minte înainte de încercări şi ne ajută, 
însă în simţire, după acestea. Simţirea încercărilor vine înaintea 
simţirii harului, pentru dobândirea libertăţii noastre, căci harul nu 
forţează niciodată. Tot aşa, el nu se arată niciodată în cineva înainte 
de a gusta încercările 738 . Tot el ne spune că acelora încercaţi, 
Dumnezeu le dă răsplata sau darul simţirii păcatelor proprii, ca nu 
cumva să plece de aici împovăraţi de aceste necazuri 739 . 

Rădarea necazurilor şi nădejdea. 

încercările sunt considerate „toiagul Judecătorului" 740 şi de 
aceea omul trebuie să le primească pe acestea, ca de la 
Dumnezeu şi spre folosul său duhovnicesc, cu smerenie şi 
nădejde. 

Sfântul Isaac ne spune că dacă le primim cu răbdare, cu 
smerenie şi cu nădejde, dacă ne aducem aminte de nedreptăţile 



735 Sfântul Marcu Ascetul, op. cit, p. 461. 

736 Ibidem, p. 329. 

37 Sfântul Maxim Mărturisitorul, Capete despre dragoste..., p. 142. 

738 Sfântul Isaac Şirul, op. cit, p. 243 

739 Ibidem, p. 359. 

740 Ibidem 

săvârşite şi le mărturisim cu pocăinţă lui Dumnezeu, atunci 
Dumnezeu ne va încerca prin necazuri scurte şi mai mici. Dacă, 
însă, nu dovedim smerenie şi pocăinţă, ci, în loc de a ne recunoaşte 
păcatele pentru care suntem pedepsiţi, ne învârtoşăm în necazurile 
noastre şi învinovăţim pe Dumnezeu pentru ele, pe oameni sau pe 
draci, considerându-ne pe noi înşine nevinovaţi, atunci toate 
acestea ne pricinuiesc „o mâhnire neîncetată şi necazurile noastre 
se fac cumplite" 741 . 

Dacă ne vom aminti necontenit - spune Sfântul Antonie - că 
în viaţă trebuie să răbdăm mici şi scurte necazuri, după moarte ne 
vom bucura de cea mai mare plăcere şi de fericirea veşnică. 

împrejurările dificile din viaţa noastră, care se înfing ca 
nişte cuie în fiinţa noastră, ne îndeamnă la rugăciune mai simţită, 
iar în cursul acestei rugăciuni, prezenţa lui Dumnezeu ni se face şi 
mai evidentă 742 . Este o prezenţă iubitoare, asemenea unui tată bun 
ce îşi iubeşte copilul şi, cu durere în suflet, este nevoit să recurgă la 
o pedeapsă, din perspectiva îndreptării copilului său şi a înaintării 
lui pe calea cea bună. 

Isihie Sinaitul ne învaţă ca atunci când am fost cuprinşi de 
necazuri, descurajări şi deznădăjduiri, să facem ceea ce a făcut 
David: „să ne vărsăm inima noastră înaintea lui Dumnezeu şi 
rugăciunea şi necazul nostru să le vestim Domnului." Şi El, care ne 
cunoaşte starea sufletului nostru, ne va cârmui cu înţelepciune, 
uşurând necazul nostru şi înălţându-ne din întristare" 743 . 

Sfinţii Varsanufie şi Ioan ne dau următorul sfat, în răbdarea 
încercărilor şi înţelegerea lor duhovnicească: „Iar despre celelalte 
gânduri, pune în seama lui Dumnezeu tot gândul, zicând: 
„Dumnezeu ştie ce e de folos." Şi te vei odihni. Şi pe încetul îţi va 



741 Ibidem. 

742 Pr. Prof. Dr. Dumitru Stăniloae, Teologia Dogmatică Ortodoxă..., voi. 1, p. 141. 

743 Isihie Sinaitul, Cuvânt despre trezvie şi virtute, mFilocalia..., volumul 4, p. 91. 

veni puterea să rabzi. Nu înceta să spui. Iar de spui că nu eşti auzit, 
şi nici nu afli har (ascultare) în cuvântul tău, să nu te întristezi. Căci 
te vei folosi şi mai mult" 744 . 

Calea ieşirii sau izbăvirii din aceste necazuri este 
întoarcerea spre Dumnezeu cu lacrimi de pocăinţă, răbdarea lor prin 
rugăciune. Dumnezeu, văzând smerenia noastră, uşurează greutatea 
necazurilor noastre. Stăruinţa în rău face, însă, ca necazurile şi 
durerile noastre să se înmulţească şi să se amplifice. 

Ava Dorotei arată că purtarea cu răbdare, smerenie şi 
nădejde a încercărilor îl ajută pe cel încercat să treacă prin ele 
nevătămat. Iar dacă acesta se necăjeşte şi se tulbură, se chinuie pe 
sine însuşi şi se vatămă, îngreunându-şi suferinţa. Mai mult chiar. 
Potrivit Sfântului Isaac Şirul, „toate greutăţile şi necazurile ce nu 
sunt răbdate, au în ele un chin îndoit. Căci răbdarea micşorează 
apăsarea lor" 745 . 

In toate pătimirile fără de voie trebuie să privim la sensul lor 
adânc, profund duhovnicesc, să le privim ca pe lucrări de întărire a 
noastră. Calea de a scăpa de ele nu este revolta faţă de lucrarea 
iconomică a lui Dumnezeu, ci răbdarea lor întru smerită cugetare, 
cu nădejdea că Dumnezeu ştie ceea ce ne este de folos şi ne va 
scăpa de ele, neîncercându-ne peste puterile noastre slăbite de 
păcat. 

Ca principiu, ni se recomandă, în necazuri, întoarcerea 
noastră imediat spre Dumnezeu şi cererea ajutorului Său. Stăruinţa 
în păcat înseamnă, de fapt, o amplificare a suferinţei. 
Sau, cum rezumă Cuviosul Nichita Stithatul modul de a ne 
comporta sau conduita noastră morală în suferinţe, constă în 
lepădarea pricinii care a provocat părăsirea şi alergarea spre 



744 Sfinţii Varsanufîe şi loan, Scrisori duhovniceşti, în Filocalia..., volumul XI, p. 41. 

745 Sfântul Isaac Şirul, op. cit. p. 247-248 

-208- 



Virtuţile creştine, cărări spre fericirea veşnică 



înălţimea smeritei cugetări 746 . 

Orice încercare, ce vine asupra noastră trebuie să fie un 
prilej de adâncă meditaţie la regresul nostru duhovnicesc, căruia i 
se datorează şi la progresul nostru spiritual, pe care îl poate aduce. 
Tocmai pentru acest motiv, Părinţii filocalici, precum Sfântul Isaac, 
vorbesc alături de Sfânta Taină a Pocăinţei de o pocăinţă 
permanentă, de fiece clipă şi de o meditare neîncetată la judecată, 
dublate, însă, de o cugetare continuă, prin rugăciune, la ajutorul şi 
mila lui Dumnezeu. 

De teologia încercărilor sunt legate răbdarea şi nădejdea, 
ca virtuţi duhovniceşti, Pe acest motiv, Talasie Libianul defineşte 
răbdarea ca fiind „iubirea de osteneli a sufletului", ce constă în 
„osteneli de bunăvoie şi din încercări fără de voie" 747 . Semnul 
răbdării este dragostea de osteneli, din care izvorăşte o nădejde, ce 
devine apoi o certitudine în dragostea şi răsplata lui Dumnezeu. 
Această nădejde este un plus de cunoaştere. Cu ajutorul ei, 
descoperim adevăratele raţiuni sau adevărata semnificaţie a 
necazurilor. Nădejdea aceasta este „o vedere cu inima, cu partea 
cea mai adâncă a spiritului nostru, deci e o convingere intimă, 
tainică, o stare de transparenţă a fiinţei noastre faţă de cele de 
dincolo de lumea aceasta" 748 . 

Ea ne dă certitudinea răsplatei, căci aşa cum spune Sfântul 
Antonie cel Mare, „omul care rabdă necazurile cu inimă bună şi cu 
mulţumită, va lua cununa nestricăciunii, virtutea şi mântuirea" 749 . 

Şi, ca o treaptă supremă de dezpătimire, Părinţii ne învaţă că 
cei desăvârşiţi ajung să privească necazurile ce vin asupra lor cu un 
râs interior, cu un râs duhovnicesc, rod al „plânsului de bucurie 



746 Cuviosul Nichita Stithatul, op. cit., p. 23 1. 

747 Talasie Libianul, Despre dragoste, înfrânare şi petrecerea cea după minte, în 
Filocalia..., volumul 4, p. 33. 

748 Preot Profesor Dr. Dumitru Stăniloae, Spiritualitatea ortodoxă..., p. 145. 

749 Sfântul Antonie cel Mare, op. cit., p. 53. 

făcător", un râs superior, al celui întărit în încercări şi care a 
întrezărit în acestea adevăratul lor sens, de cale spre Dumnezeu. 

Necazul care este suportat cu răbdare - ne spune Petru 
Damaschinul - este bun şi folositor, iar cel care nu este suferit astfel 
este semn al lepădării de la Dumnezeu şi e fără de folos 750 . 

Necazurile trebuie răbdate cu smerenie şi nădejde, căci 
Dumnezeu a rânduit după încercări şi darurile. In necazurile ce vin 
asupra noastră trebuie să vedem purtarea de grijă a lui Dumnezeu şi 
cinstea pe care o primeşte sufletul nostru din partea măririi Sale, 
căci „pe măsura întristării - spune Sfântul Isaac - e şi 
mângâierea" 751 . 

Aşadar, viaţa noastră duhovnicească se desfăşoară într-un 
registru spiritual foarte larg: din adâncurile păcatului şi din „ceaţa 
patimilor" spre culmile virtuţii şi lumina dumnezeiască. In funcţie 
de eforturile noastre ascetice este şi starea noastră pe treptele ei atât 
de numeroase. „De pe dealurile bucuriilor - spune Părintele 
Stăniloae - în văile necazurilor, aşa decurge viaţa omului 
duhovnicesc; dar ea înscrie un real progres în aceste alternanţe. 
Bucuriile, pentru răbdare, sunt tot mai curate, mai spiritualizate, 
mai nepătate de mulţumirea de sine; necazurile sunt tot mai ferm 
răbdate. Propriu-zis, bucuriile sunt domolite de siguranţa 
necazurilor ce vor veni, iar necazurile, răbdate cu un amestec de 
seninătate, de râs interior, cum ar zice loan Scărarul, prin siguranţa 
bucuriilor ce vor veni la rând. Deci, fie cât de schimbăcioase 
împrejurările externe în care se desfăşoară viaţa omului 
duhovnicesc, lăuntric ea a ajuns la un fel de nivelare, care îi dă o 
statornică linişte. E tăria spiritului în faţa valurilor lumii" 752 . 



750 Sfântul Petru Damaschinul, învăţăturile duhovniceşti ale Sfântului Petru 
Damaschinul, în Filocalia..., volumul V, p. 109. 

751 Sfântul Isaac Şirul, op. cit, p. 242. 

752 Preot Profesor Dr. Dumitru Stăniloae, Spiritualitatea ortodoxă..., p. 142. 

Oscilând între aceste două limite, viaţa trece inevitabil prin 
proba încercărilor duhovniceşti, în vederea înaintării ei pe o treaptă 
superioară de desăvârşire. Necazurile neacceptate ne dublează 
greutatea suferinţei, cele înţelese duhovniceşte, ne-o înjumătăţesc. 
Dacă vrem ca viaţa noastră să fie o înaintare din treaptă în treaptă 
spre piscul sfinţeniei creştine, proba pătimirilor fără de voie trebuie 
trecută cu răbdare, nădejde, pocăinţă şi smerenie, toate acestea în 
rugăciune curată către Tatăl nostru Cel ceresc, de la Care ne vine 
tot ajutorul. 

Acesta este drumul vieţuirii duhovniceşti creştine: împreuna 
pătimire cu Hristos, cu nădejdea învierii şi răsplatei, pe măsura 
eforturilor noastre ascetice. Este calea pe care au străbătut-o toţi cei 
iubitori de frumuseţe spirituală, urmând pilda Mântuitorului: Sfinţii 
Apostoli, mucenicii, mărturisitorii, cuvioşii, monahii şi nu în 
ultimul rând creştinii obişnuiţi. La aceasta ne îndeamnă Hristos, 
cerându-ne să purtăm jugul sau crucea desăvârşirii, a încercărilor şi 
necazurilor din această viaţă şi lume trecătoare, asigurându-ne 
totodată că biruinţa Lui va fi si biruinţa noastră. 

SMERITA CUGETARE - VIRTUTE CE NU POATE FI 
UMILITĂ DE DIAVOLI 

Culmea vieţii duhovniceşti creştine o constituie, pentru 
trăirea ortodoxă, unirea cu Dumnezeu, în stare de nepătimire şi 
smerenie, la capătul rugăciunii desăvârşite. Această unire, care în 
termeni pozitivi înseamnă dobândirea deplinei asemănări cu 
Dumnezeu, sfinţenia, are sensul unei depline spiritualizări, 
înduhovniciri a fiinţei umane şi înălţarea ei pe cele mai înalte trepte 
ale desăvârşirii. Insă, chiar şi ajuns pe aceste trepte înalte şi la 
aceste experienţe de vârf din punct de vedere duhovnicesc, sfântul 
nu priveşte de sus, din calitate de dumnezeu prin har sau lucrare 
lumea şi cele ale sale, ci cu iubire şi în „adânc de smerenie". 
Smerenia, această virtute generală, în care se concentrează şi 
sintetizează toate celelalte virtuţi creştine, întreţine urcuşul 
neîncetat al creştinului, este sursa lui de tot mai deplină înălţare şi 
înduhovnicire. Urcuşul acesta este primejduit de multe ispite şi 

capcane, este ameninţat permanent cu regresul şi căderea. Actul de 
mare discernământ, care ne păzeşte de aceste dezechilibrări 
duhovniceşti şi de cădere, este smerita cugetare. Lipsit de smerenie, 
orice efort ascetic, oricât de aspru şi spiritual ar fi el, îşi pierde 
conţinutul său profund şi se depărtează total de scopul adevărat, 
transformând răsplata în pedeapsă; după cum şi prezenţa şi 
dobândirea smeritei cugetări înalţă creştinul deasupra puterilor sale 
fireşti, făcându-1 dumnezeu prin participare, după har sau prin 
lucrare. 

Smerenia este privirea noastră şi ochiul nostru critic ce ne 
face să vedem adevărata valoare a faptelor, gândurilor şi cuvintelor 
noastre şi, raportându-le la un criteriu profund duhovnicesc, să 
discernem şi să urmărim ceea ce este superior lor şi tot aşa din 
desăvârşire în desăvârşire, către desăvârşirea finală - „pătimirea 
îndumnezeirii". 

Smerenia are în trăirea creştină un rol capital. Alături de 
pocăinţă, ea ne ajută să ne apropiem cu sfială tot mai mult de scopul 
existenţei nostre: actualizarea chipului lui Dumnezeu din noi în 
asemănarea deplină cu El. Ea întreţine în noi dorul de culmile 
existenţei creştine, ne arată calea sau modul împlinirii lui tot mai 
depline, iar odată atinse aceste culmi, ne păzeşte să nu cădem din 
ele şi să risipim eforturile noastre. Smerenia este deci virtutea care 
ne ajută la dobândirea şi lucrarea virtuţilor, întreţinând în noi 
dorinţa ostenelii după ele, iar atunci când le-am dobândit, ne ajută 
să le păstrăm şi ne introduce în universul de taină şi profund al 
spiritualităţii lor. 

Din aceste motive, Părinţii duhovniceşti, cei care ne-au 
arătat că virtutea smereniei, ca de altfel toate celelalte virtuţi sau 
însuşi procesul desăvârşirii nu are nici un hotar pozitiv, pentru că 
lucrarea lor nu se termină niciodată, ci are doar o limită negativă - 
căderea în păcat, sunt cei care, prin învăţătura şi viaţa lor, s-au 

convins şi vor să ne convingă şi pe noi, spre folos duhovnicesc, de 
semnificaţia fundamentală în plan spiritual a „sfintei smerenii", 
această „împărăteasă a virtuţilor". 

Dată fiind valoarea acestei virtuţi, precum şi adâncimea 
învăţăturii dezvoltată de Părinţii autori de scrieri duhovniceşti, cu 
privire la ea, vom căuta, în cele ce urmează, să punem în contur 
duhovnicesc câteva din notele ei specifice, aşa cum se desprind ele 
din antologia filocalică. 

Fiinţa virtuţii smeritei cugetări 

Fiinţa virtuţii este Dumnezeu. Părinţii, împodobind cu 
smerenie faptele lor bune, spun că toate acestea au ca autor prim pe 
Dumnezeu. Omul le săvârşeşte în colaborare cu harul divin. Doar 
faptele rele, păcătoase, păcatul şi patima aparţin în exclusivitate 
voinţei umane libere. 

Virtutea, însă, nu o lucrează Dumnezeu fără voia noastră, ci cu 
ajutorul ei. Numai pornind de la aceste realităţi, Sfântul Maxim a 
putut să definească în sinteză virtutea ca fiind „unirea prin 
cunoştinţă a neputinţei omeneşti cu puterea dumnezeiască" 753 . 

In mod logic şi duhovnicesc, fiinţa smeritei cugetări este tot 
Dumnezeu. Pe măsura dobândirii ei şi a experierii ei tot mai 
accentuate, smerenia are ceva din smerenia Mântuitorului pe Cruce 
şi de aceea este o forţă spirituală care ne dă putere şi nădejde în 
sensul eforturilor noastre şi în valoarea lor în veşnicie, în înviere şi 
fericirea veşnică. 

Insistând asupra acestei legături dintre virtutea omenească şi 



753 Sfântul Maxim Mărturisitorul, Răspunsuri către Talasie, în Filocalia sau culegere 
din Scrierile Sfinţilor Părinţi care arată cum se poate omul curaţi, lumina şi desăvârşi. 

Traducere, introducere şi note de Preot Profesor Doctor Dumitru Stăniloae, Membru al 
Academiei Române. Ediţia a Ii-a, Editura Harisma, Bucureşti, 1994, p. 305. 

fiinţa virtuţii - Dumnezeu, Filotei Sinaitul consideră smerita 
cugetare „virtute dumnezeiască şi haină domnească" 754 . Ea nu este o 
simplă virtute omenească, ci o virtute dumnezeiească, îngerească şi 
omenească, pentru că „în această virtute se nevoiesc şi pe ea o 
păzesc şi îngerii şi toate acele Puteri strălucite şi dumnezeieşti, 
ştiind cu ce cădere a căzut satana, mândrindu-se" 755 . 
Ea este dăruită din cer, prin harul lui Dumnezeu, la vremea sa, după 
multe lupte, întristare şi lacrimi 756 . Aceeaşi fiinţă sau izvor 
dumnezeiesc al smereniei îl subliniază şi Sfântul Petru 
Damaschinul atunci când spune că „sfânta smerenie e mai presus 
de fire şi nu poate să o aibă cel ce nu crede, ci o socoteşte contrară 
firii" 757 . 

Părinţii filocalici consideră, astfel, „comoara smereniei" 
inepuizabilă, fără de sfârşit, ca şi izvorul ei şi inefabilă. Potrivit 
Avei Dorotei, despre smerenie nu poate vorbi cu adevărat decât cel 
care a aflat-o prin „cercare", prin nevoinţă, prin fapte. Celorlalţi, ea 
le este „dumnezeiască şi de neînţeles" şi nu poate fi tâlcuită prin 
cuvinte 758 . 

Ceea ce ne spun Părinţii este, însă, calea spre smerita 
cugetare, care este aceea a ostenelilor trupeşti şi sufleteşti, 
născătoare de smerenie în trup şi în suflet, căci spune acelaşi 
Părinte, „osteneala smereşte trupul, iar trupul smerindu-se, se 
smereşte împreună cu el şi sufletul" 759 . 
Această smerenie trupească trebuie să ducă la adevărata smerenie, 



754 Filotei Sinaitul, Capete despre trezvie, în Filocalia..., voi. 4, p. 122. 

755 Ibidem. 

756 Ioan Carpatinul, Una sută capete de mângâiere, în Filocalia ..., voi. 4, p. 163. 

757 Sfântul Petru Damaschin, învăţături duhovniceşti, în Filocalia ..., voi. V, p. 257. 

758 Ava Dorotei, Ale celui între sfinţi, părintele nostru Dorotei. Felurite învăţături lăsate 
ucenicilor săi când a părăsit mînăstirea Avei Serid şi a întemeiat cu ajutorul lui 
Dumnezeu mînăstirea sa, după moartea Avei Ioan, proorocul, şi după tăcerea 
desăvârşită a Avei Varsanufie, în Filocalia..., voi. IX, p. 504-505. 

759 Ibidem, p. 506. 

cea interioară, la darul „smeritei cugetări". Eforturile şi nevoinţele 
trupeşti nu folosesc la nimic dacă nu duc la conştiinţa smerită a 
păcătoşeniei noastre, a micimii şi nevredniciei personale, în raport 
cu Dumnezeu şi cu semenii noştri. Adevărata stare de smerenie nu 
se dobândeşte prin „încovoierea grumazului, prin râncezeala 
coamei sau prin haina neîngrijită, aspră şi soioasă, în care mulţi 
socot că stă toată virtutea, ci ea vine din inimă zdrobită şi stă în duh 
de smerenie" 760 . 

Părinţii filocalici leagă permanent de „sfânta smerenie" 
darul pocăinţei permanente, al plânsului celui de bucurie făcător şi 
al lacrimilor duhovniceşti. 

Cuviosul Nichita Stithatul o consideră expresie a iubirii de 
Dumnezeu, a pocăinţei neîncetate şi a umilinţei. Nimic - spune el - 
nu întraripează aşa de mult sufletul oamenilor către dragostea lui 
Dumnezeu şi către iubirea de oameni, ca smerita cugetare, umilinţa 
şi rugăciunea curată. Cea dintâi smereşte sufletul, îl face să 
izvorască de la sine pâraie de lacrimi şi ne învaţă să ne cunoaştem 
cu adevărat măsura faptelor noastre. Umilinţa curăţeşte mintea de 
cele materiale şi luminează ochii inimii şi face sufletul întreg 
luminos. Rugăciunea curată uneşte pe omul întreg cu Dumnezeu şi- 
1 face să petreacă împreună cu îngerii, să guste dulceaţa bunătăţilor 
veşnice ale lui Dumnezeu, îi dă visterii de taine mari, aprinzându-1 
de iubire 761 . 

Smerenia este începutul şi culmea virtuţilor creştine, 
„mântuirea prescurtată" 762 , ea „nu cade, ci ridică din cădere pe cei 
ce o au" 763 . Virtuţile creştine nu dau roade duhovniceşti, bune, 
adevărate, decât dacă sunt păzite de către smerita cugetare, care îl 



760 Cuviosul Nichita Stithatul, Cele 300 de capete despre făptuire, despre fire şi despre 
cunoştinţă, mFilocalia..., voi. VI, p. 266. 

761 Ibidem,p. 272-273. 

762 Sfinţii Varsanufie şi loan, Scrisori duhovniceşti, în Filocalia..., voi. XI, p. 169. 

763 Ibidem, p. 292. 

face pe credincios să nu se încreadă în sine şi să piardă fructele 
ostenelii sale. Valoarea aceasta de temelie a edificiului sau a casei 
virtuţilor creştine şi de scară spre împărăţia cerească o evidenţiază 
Cuviosul Nichita Stithatul, spunând că: „Smerenia şi iubirea sunt 
începutul şi capătul ultim al celor două părţi ale şirului dumnezeiesc 
al tuturor virtuţilor. Căci smerenia e începutul de jos cel mai din 
cap al acestui şir, iar iubirea, sfârşitul lui de sus cel mai din urmă. 
Sau altfel, ele sunt treptele opuse cele mai din cap şi mai din urmă 
ale sfinţitei scări a virtuţilor dumnezeieşti. Smerenia pune începutul 
urcuşului scării, iar iubirea, fiind sfârşitul treptelor virtuţii şi al 
urcuşului scării spre înălţime, scoate pe cel ce îşi sprijineşte paşii pe 
ea la păşunile vii şi nepătate ale firii dumnezeieşti" 764 . Iubirea şi 
smerenia formează o „sfinţită pereche" 765 . Iubirea înalţă, în timp ce 
smerenia, susţinându-i pe cei înălţaţi, nu-i lasă să cadă niciodată 766 . 

"Sfânta smerenie" este cheia care ne poate face liber 
accesul în „palatele împărăteşti ale lui Hristos şi în ţinuturile 
dumnezeieşti şi pururea înverzite ale raiului cunoscut cu mintea, 
unde sunt locuri luminoase, locuri răcoritoare, corturile drepţilor, 
apa odihnei, bucurie, veselie şi fericire" 767 . Celui ce bate la poarta 
poruncilor şi virtuţilor lui Hristos cu smerenie, prin durerile 
pocăinţei şi ale nevoinţelor îi deschide portarul, adică însuşi Duhul 
Sfânt, iar „după ce a intrat şi s-a desfătat prin făptuire şi prin multe 
nevoinţe ale virtuţii de acele bunuri veşnice, îl scoate iarăşi de 
acolo la păşunile contemplaţiei naturale ale făpturilor lui 
Dumnezeu" 768 . 

Smerita cugetare este baza tuturor virtuţilor, pentru că nici una 
dintre acestea nu se poate dobândi fără ea. Fără această „mamă a 



764 Cuviosul Nichita Stithatul, op. cit, p. 382. 

765 Sfântul Ioan Scărarul, Scara dumnezeiescului urcuş, în Filocalia..., voi. IX, p. 309. 

766 Ibidem. 

767 Cuviosul Nichita Stithatul, op. cit, p. 383. 

768 Ibidem. 

virtuţilor" 769 , toate ostenelile noastre sunt zadarnice. 

Sfântul loan Scărarul consideră virtutea smereniei 
„împărăteasa virtuţilor" 770 „un har fără nume al sufletului" 771 , 
„unica virtute care nu poate fi umilită de draci" 772 . 

Esenţa virtuţii smeritei cugetări 

Cele mai frumoase definiţii şi caracterizări ale smeritei 
cugetări vin de la cei care i-au cunoscut darurile şi binefacerile, de 
la cei ce şi-au spiritualizat atât de mult lucrările şi voirile, încât au 
cunoscut „abisul" sau „adâncul" smereniei. Numai aceşti lucrători 
ai smereniei până la culmile sfinţeniei şi desăvârşirii creştine au 
gustat frumuseţile şi roadele acestei virtuţi şi i-au experiat 
paradoxul: atunci când te smereşti, te înalţi, iar atunci când te 
mândreşti pentru ceva, chiar acel ceva te va smeri pe tine. Faptele 
mici şi neînsemnate devin mari în plan duhovnicesc când sunt 
împodobite cu frumosul dar al „cuvioasei smerenii", după cum şi 
faptele bune cele mai importante îşi pierd adevărata lor valoare, 
atunci când le lipseşte nota lor esenţială: smerenia, şi devin prilej de 
slavă deşartă şi pagubă spirituală, spre regresul vieţii noastre 
duhovniceşti. Smerenia dă semnificaţie şi pune într-o lumină 
favorabilă urcuşul noastru creştin, iar lipsa ei din viaţa şi faptele 
noastre îl goleşte de adevăratul lui sens. 

Lucrarea smereniei este paradoxală: cu cât te smereşti mai 
mult, cu atât vei fi înălţat mai mult spre culmile sfinţeniei, şi, 
dimpotrivă, cu cât te înalţi pe tine mai mult, cu atât afli prilejul să 
te smereşti mai adânc. Acest paradox al bogăţiei duhovniceşti în 



769 Diadoh al Foticeii, Cuvânt ascetic în 100 de capete, în Filocalia..., voi. 1, p. 444. 

770 Sfântul loan Scărarul, op. cit, p. 298- 299. 

771 Ibidem, p. 298. 

772 Ibidem, p. 303. 

sărăcie şi al sărăciei duhovniceşti în bogăţie îl notează şi Sfântul 
Ioan Scărarul definind smerita cugetare drept „acoperământ 
dumnezeiesc, spre a nu fi văzute izbânzile noastre" 773 , căci ea este 
„adâncul fără fund al puţinătăţii noastre, care nu poate fi furat de 
nici un tâlhar" 774 . 

Smerenia este har fără de nume al sufletului, acoperământul 
divin al faptelor noastre bune. „Smerenia este - după cum arată 
Părintele Stăniloae - conştiinţa şi trăirea supremă a infinităţii divine 
şi a micimii proprii. Ea este totodată conştiinţa că infinitatea divină 
străbate prin toate şi prin toţi cei din jurul nostru... Dacă mândria 
acoperă pentru ochii noştri infinitul realităţii lui Dumnezeu, 
smerenia îl descoperă... Unde lipseşte smerenia, e superficialitate, e 
platitudine, e un univers închis, e sărmana înfumurare care trezeşte 
zâmbetul de milă. In adâncurile indefinite şi pline de taină, în 
Dumnezeu, trăieşte numai cel smerit... Trebuie să te faci mic de tot, 
mic până a te socoti nimic, ca să vezi măreţia lui Dumnezeu şi să te 
simţi umilit de lucrarea Lui. Smerenia este înţelepciunea cea mai 
larg cuprinzătoare. Cel smerit, departe de a sărăci, îmbrăţişează din 
infinit mai mult decât oricare altul şi oferă altora" 775 . 

Smerenia luptă în mod special împotriva egoismului şi 
egocentrismului nostru, împotriva egofiliei, a iubirii pătimaşe de 
sine (filavtia), maică a păcatelor şi se împotriveşte cu toată puterea 
părerii de sine, slavei deşarte şi mândriei din firea noastră. 
Cugetarea smerită stabileşte adevărata ordine spirituală. Spre 
deosebire de mândria care în aparenţă înalţă, dar de fapt umileşte, 
coboară în zonele inferioare ale existenţei raţionale şi ne 
înstrăinează de ţinta vieţii noastre, în adevărata smerenie, omul 



773 Ibidem, p. 305 

774 Ibidem. 

775 



Preot Profesor Dr. Dumitru Stăniloae, Spiritualitatea ortodoxă. Ascetica şi mistica, 

Editura Institutului Biblic şi de Misiune al Bisericii Ortodoxe Române, Bucureşti, 1992, 
p. 115. 

trăieşte deplinătatea existenţei sale, adică sub forma coborârii, se 
înalţă până la cele mai înalte trepte ale desăvârşirii. Starea de 
smerenie este adevărata creştere şi înălţare a fiinţei umane pentru că 
este o creştere şi o înaintare spre şi în Dumnezeu, izvorul vieţii 
veşnice. Lupta aceasta împotriva iubirii pătimaşe de noi înşine 
presupune o atitudine de permanentă smerită cugetare şi pocăinţă. 
Smerenia este fereastra sufletului nostru curăţată şi deschisă mereu 
către Dumnezeu şi spre umanitate, spre semeni şi spre noi înşine. 
Ea este „conştiinţa şi trăirea supremă a maiestăţii şi infinităţii divine 
şi a micimii proprii, realizând un uriaş spor de cunoaştere pentru cel 
ce o are. Omul smerit se pleacă înaintea semenului său ca înaintea 
lui Dumnezeu, dar fără să sărăcească cumva, ci cuprinzând şi 
îmbrăţişând mult mai mult decât oricare altul şi oferind altora. Prin 
alţii în faţa cărora se deschide şi îi întâmpină cu respect şi iubire, 
cel smerit reuşeşte să se cunoască şi mai bine pe sine însuşi" 776 . 

Pe cât de mult ne limitează universul şi vederea 
duhovnicească slava deşartă şi mândria, pe atât de mult ne deschide 
ochii sufletului şi ne descoperă adâncul infinit de taine al acestei 
vieţi şi al celei viitoare „sfânta smerită cugetare". Spre deosebire de 
egoism şi slavă deşartă, ea ne face să ne vedem aşa cum suntem, să 
ne cunoaştem neputinţele nostre fireşti, dar prin conştiinţa acestei 
neputinţe întreţine în noi continuu arderea după depăşirea graniţelor 
noastre fireşti, către îndumnezeirea noastră. 

Paradoxal, această smerire de sine, până la a ne vedea pe 
noi înşine ca fiind cei mai păcătoşi, nu înseamnă o distrugere a 
eului nostru, o tăgăduire a chipului lui Dumnezeu din noi, ci tocmai 
o revenire şi conştientizare a strălucirii acestui chip, „revenirea firii 
noastre la starea de fereastră a infinitului şi de încăpere goală 



776 Preot Prof. Dr. Dumitru Radu, Trăirea creştină, curs pentru doctoranzii în Teologie, 
anul 1994-1995, p. 43. 

menită să se umple de lumina dumnezeiească" 777 . 

Omul îşi trăieşte adevărata sa vocaţie şi înălţimea demnităţii 
sale în cea mai adâncă smerenie. Doar în smerenia iară sfârşit omul 
se descoperă pe sine şi bogăţia de valori duhovniceşti pe care o 
poartă în sine. Cine acoperă faptele sale cu adevărată smerenie şi se 
scufundă el însuşi în abisul smereniei, trăieşte, de fapt, experienţa 
descoperirii sinelui propriu autentic, iar acesta nu ca un centru 
autarhic, izolat, egoist, ci comunitar şi în legătură cu Dumnezeu. 

Aceasta îl determină pe Calist Patriarhul să considere că 
„pricina înălţării cu mintea se face prilej puternic de smerenie şi 
ceea ce înalţă sufletul la nesfârşit, aceea îl smereşte în chip 
covârşitor. Smerenia e început al vederii şi vederea, desăvârşirea 
smereniei. De-ar cunoaşte cineva înţelepciunea lumii întregi, fără 
smerenie e cu neputinţă să dobândească vederea cea înaltă" 778 . 

Trebuie să ne smerim neîncetat, dacă vrem ca faptele 
noastre să nu ne smerească ele însele, prin puterea lor de evidenţă şi 
să nu se întoarcă împotriva noastră. Să ne pocăim şi să ne smerim 
pentru şi după fiecare cuvânt, gest sau faptă a noastră, dând loc 
lucrării tainice a smereniei şi nădejdii că Dumnezeu va completa şi 
desăvârşi slăbiciunea şi neputinţa noastră. 

Lucrarea cea duhovnicească a smeritei cugetări 

Părinţii fîlocalici ne dau detalii duhovniceşti fundamentale 
privind modul de dobândire a darului smeritei cugetări, felurile ei, 
lucrările, manifestările sau roadele acesteia. 

La întrebarea «Cum poate dobândi cineva smerenia?», 
Sfântul Isaac Şirul dă următorul răspuns: „Prin neîncetată pomenire 
a greşelilor sale şi prin conştiinţa apropierii de moarte, prin 



77 Preot Profesor Dr. Dumitru Stăniloae, op. cit, p. 115. 
778 Calist Patriarhul, Capete care au lipsit, în Filocalia..., voi. VIII, p. 266. 

îmbrăcăminte sărăcăcioasă, prin alegerea locului din urmă în fiecare 
clipă şi prin alergarea la faptele cele mai înjosite şi mai de ocară în 
orice lucru, prin a fi totdeauna ascultători, prin tăcerea neîncetată, 
prin neiubirea de întâlnire în adunări şi prin voinţa de a fi 
necunoscut şi neluat în seamă, prin a nu ţine la vreun lucru după 
regula proprie, prin a urî vorbăria cu multe persoane, prin a nu iubi 
câştigurile. Şi după acestea, prin dispreţuirea de către minte a 
oricărei ocări şi învinovăţiri din partea vreunui om şi a oricărei 
pizmuiri, prin a nu avea mâna sa asupra nimănui şi mâna nimănui 
asupra sa, ci a fi singur şi înstrăinat în cele ale sale şi a nu lua în 
lume grija cuiva asupra sa, afară de grija sa. Şi, pe scurt, la 
smerenie se ajunge prin înstrăinare, prin sărăcie şi prin vieţuirea 
însingurată. Acestea nasc smerenia care curăţeşte inima" 779 . 

Diadoh, episcop al Foticeii vorbeşte despre două etape în 
dobândirea „sfintei smerenii" sau despre două smerenii: una 
dobândită la mijlocul eforturilor noastre ascetice sau la mijlocul 
nevoinţelor noastre şi alta, primită la sfârşitul acestora, ca dar 
dumnezeiesc. „Smerita cugetare este un lucru greu de câştigat - 
spune el. Cu cât este mai mare, cu atât se cer mai multe strădanii 
pentru dobândirea ei. Ea se iveşte în cei părtaşi de sfânta cunoştinţă 
în două cazuri şi chipuri: când luptătorul pentru evlavie se află în 
mijlocul drumului experienţelor duhovniceşti, el are un cuget mai 
smerit din pricina neputinţei trupului, sau a celor ce duşmănesc fără 
temei pe cei ce se îngrijesc de dreptate, sau a gândurilor rele; apoi 
când mintea e luminată de harul dumnezeiesc întru simţire şi 
sârguinţă multă, sufletul are smerita cugetare ca pe o însuşire 
firească, întrucât, fiind plină de bunătate dumnezeiească, nu mai 
poate să se umple de slavă deşartă" 780 . Cea dintâi formă de smerenie 



79 Sfântul Isaac Şirul, Cuvinte despre nevoinţă, în Filocalia..., voi. X, p. 394-395. 
780 Diadoh al Foticeii, Cuvânt ascetic în 100 de capete, în Filocalia..., voi. 1, p. 469-470. 

produce întristare şi descurajare, cu privire la noi înşine şi la 
neputinţa firii noastre, slăbită de păcat şi într-o luptă încordată, 
grea, de înălţare spirituală. Cea de-a doua formă sau etapă a 
smereniei - smerita cugetare, care se dăruieşte de către însuşi 
Dumnezeu, celor ce s-au apropiat de desăvârşire, cuprinde în sine o 
bucurie împreunată cu o sfială plină de înţelepciune şi nu o pot 
mişca, impresiona nici măcar toate împărăţiile lumii, ea fiind 
duhovnicească. „Dar - completează Sfântul Diadoh - tot cel ce se 
nevoieşte a trebuit să treacă prin cea dintâi ca să ajungă la cea de-a 
doua. Căci dacă nu ne-ar înmuia harul, aducând asupra noastră 
pătimirile povăţuitoare, ca să lămurească voia noastră cea slobodă, 
nu ne-ar dărui strălucirea smereniei de pe urmă" 781 . 

In privinţa felurilor smereniei, Sfântul Isaac Şirul 
delimitează, din punctul de vedere al originii, dom tipuri ale 
acesteia: o smerenie izvorâtă din frica de Dumnezeu şi o 
smerenie dăruită de Dumnezeu. Smereniei izvorâte din frica de 
Dumnezeu îi urmează bunătatea, simţiri bune, curate şi o inimă 
zdrobită toată vremea. Celei dăruită de Dumnezeu şi izvorâtă din 
bucurie, îi urmează multă simplitate şi o inimă curată şi iubitoare la 
culme de Dumnezeu 782 . 

Pornind de la cele dom forme de vieţuire creştină: 
călugărească şi mirenească, Ava Dorotei arată că, precum există o 
mândrie mirenească şi una călugărească, cu manifestări specifice, 
tot aşa există două feluri de smerenie. O primă formă de smerită 
cugetare constă în a socoti cineva pe fratele sau semenul său mai 
înţelept decât este el şi în a se socoti pe sine mai prejos de toţi. 
Cea de-a doua formă de smerenie, „smerenia desăvârşită a 
sfinţilor", cum o numeşte Ava Dorotei, se naşte în suflet în chip 



781 
782 



Ibidem, p. 470. 

Sfântul Isaac Şirul, op. cit, p. 300. 

firesc din lucrarea poruncilor şi constă în a pune pe seama lui 
Dumnezeu toate faptele noastre bune. Aceasta este smerenia 
adevărată, a sfinţilor, ca un dar dumnezeiesc. 

Pe treptele cele mai înalte ale vieţuirii creştine, smerenia 
este definită a fi „o putere tainică pe care o primesc sfinţii 
desăvârşiţi după desăvârşirea întregii lor vieţuiri. Această putere nu 
se dă - spune Sfântul Isaac Şirul - decât numai celor desăvârşiţi în 
virtute, prin puterea harului, atâta cât încape în hotarul firii" 783 . 

Părinţii duhovniceşti ai Filocaliilor descriu lucrarea şi 
roadele binecuvântate ale darului smereniei în cuvinte de o 
profunzime deosebită, îndemnându-ne la urmarea lor întru totul. 
Astfel, Cuviosul Isaia Pusnicul, vorbind despre smerenie şi fapta 
smereniei sau modul în care ea înfloreşte şi îşi răspândeşte darurile 
sale, consideră că proba de adevărată smerenie este a se socoti 
cineva pe sine înaintea lui Dumnezeu că este păcătos şi nu face 
nimic bun. Iar fapta smereniei este tăcerea şi a nu se măsura pe sine 
în ceva, a nu se sfădi, supunerea, a căuta cu privirea jos, a se păzi 
de minciună şi de vorbire deşartă, a nu se împotrivi celui mai mare, 
a nu voi să se impună cuvântul său, a răbda defăimarea, a urî 
odihna, a se sili pe sine spre osteneală, a nu supăra pe cineva 784 . 

La acestea, Sfântul Isaac Şirul adaugă: „Iar smerita cugetare 
e urmată de blândeţe şi de adunarea în sine. Ea se arată în 
neprihănirea simţurilor, în cuvântul măsurat, în puţinătatea vorbirii, 
în nesocotirea de sine, în haina sărăcăcioasă, în mersul 
nezburdalnic, în privirea aplecată, în prisosinţa milostivirii, în 
repeziciunea lacrimilor, în sufletul însingurat, în inima zdrobită, în 
nemişcarea iuţimii (mâniei), în simţurile neîmprăştiate, în 
puţinătatea lucrurilor, în puţinătatea oricărei trebuinţe, în suportare, 



783 Ibidem.p. 109. 

784 Cuviosul Isaia Pusnicul, Douăzeci şi nouă de cuvinte, în Filocalia..., voi. XII, p. 150- 
151. 

în răbdare, în neînspăimântare, în tăria inimii născută din neiubirea 
vieţii vremelnice, în răbdarea încercărilor, în cugetări liniştite şi 
neuşuratice, în strângerea gândurilor, în păzirea tainelor 
neprihănirii, în ruşine, în evlavie. Şi peste toate acestea, în liniştirea 
neîncetată, în aducerea aminte neîncetată de necunoştinţa proprie 785 . 

Cel smerit nu este tulburat de nici o silă, de nici un necaz 
sau neajuns şi aceasta pentru că are cugetul toată vremea în odihnă, 
în afara lumii acesteia. De aceea, el le primeşte pe toate cu 
mulţumire, ca venind de la Dumnezeu. El nu se schimbă şi nu se 
întristează în supărări, după cum nici nu se bucură peste măsură. 
Adevărata lui fericire şi veselie este de natură duhovnicească, 
constând în conştiinţa că lucrează cele ale Domnului. 

Smerenia nu are limbă - după cum spune acelaşi Isaia 
Pusnicul - să vorbească despre semenii noştri care îşi neglijează sau 
nesocotesc lucrarea lor sau despre cei ce gândesc răul despre 
altcineva. Ea nu are ochi şi privire care să ia seama la scăderile 
altora; nici urechi să audă cele ce nu îi aduc vreun folos 
duhovnicesc. Singurul lucru pe care îl cugetă, îl rosteşte, îl vede, îl 
aude şi îl arată tutoror este scăderile sale şi lipsa sa de desăvârşire. 
Respectul faţă de propria sa persoană se exprimă prin aceea că se 
ruşinează de sine, ori de câte ori se află singur. 

Măsura adevărată asmereniei este discernământul cu privire 
la propria noastră fiinţă sau autocunoaşterea. Numai smerindu-ne, 
vom dobândi sensibilitatea spirituală care ne permite să ne vedem 
cum ne văd ceilalţi şi cum de fapt suntem în realitate. Iar acest 
discernământ sau autocunoaştere nu este o simplă constatare pasivă, 
ci o forţă care ne ajută să umplem golurile cu fapte bune, nu 
spoindu-le sau apărându-le, ci zidindu-le, cum spune Ava Dorotei, 
cu „lutul smereniei". Fără smerenie, adevărul însuşi este orb, iar cel 



Sfântul Isaac Şirul, op. cit, p. 404-405. 

ce urcă la adevărata smerenie, coboară mai jos decât cugetul său, 
unde se află adevărul şi se cunoaşte cu adevărat 786 . 

Smerenia aduce în viaţa noastră duhovnicească adevărata 
lumină. Cel ce a dobândit smerenia, se luminează şi este luminat şi 
mai mult; iar cel ce nu se smereşte pe sine rătăceşte în întuneceric, 
căzând în fapte rele, asemenea diavolului. 

Cuviosul Nichita Stithatul consideră cunoaşterea de sine 
roadă a adevăratei smerenii, făcând următorul îndemn socratic: 
„Cunoaşte-te pe tine însuţi! Iar aceasta este adevărata smerenie, 
care ne învaţă să cugetăm smerit, ne frânge inima şi ne învaţă să 
lucrăm şi să păzim această stare. Iar dacă nu te-ai cunoscut încă pe 
tine, nu ştii încă nici ce este smerenia, nici nu te-ai atins de 
adevărata lucrare şi pază" 787 . 

Sfântul Simion face, mai departe, distincţie între vorbirea 
smerită, smerenie şi smerita cugetare, arătând că „pe cât e de 
departe răsăritul de apus, pe atâta e de departe vorbirea smerită de 
adevărata smerenie. Şi cu cât e mai mare cerul ca pământul şi 
sufletul ca trupul, cu atât e mai desăvârşită şi mai mare smerita 
cugetare dată celor desăvârşiţi, prin Sfântul Duh, decât adevărata 
smerenie" 788 . 

Vorbirea smerită şi smerenia sunt dobândite de nevoitori 
prin ostenelile lor de eliberare de păcat şi de dobândire a virtuţilor. 
Ele atârnă de noi, însă smerita cugetare sau sfânta smerenie şi 
celelalte însuşiri ale ei, pe care Sfântul Simion le consideră 
harisme, nu depid de noi, ci sunt darul lui Dumnezeu. Smerita 
cugetare, fiind „un lucru dumnezeiesc şi înalt" 789 pătrunde în 
adâncurile sufletului celor ce au trecut de aceste eforturi ascetice, 



786 Ilie Ecdicul, Culegere din seminţele înţelepţilor, mFilocalia..., voi. 4, p. 308. 

787 Cuviosul Nichita Stithatul, op. cit, p. 269-270. 

788 Ibidem, p. 267. 

789 Ibidem, p. 266. 

în dorinţa lor de contemplare a dumnezeirii. 

Smerenia adună mintea şi o păzeşte curată în rugăcine. Cel 
smerit, când se roagă nici nu îndrăzneşte să roage pe Dumnezeu 
ceva, considerându-se nevrednic de mila lui Dumnezeu, ci tace 
doar cu gândurile şi lacrimile sale, aşteptând mila Părintelui său 
ceresc 790 . In această atitudine smerită este o putere şi o încredere, 
care îi umple inima de credinţă şi simte ajutorul lui Dumnezeu, care 
îl conduce către limanul mântuitor. 

Desăvârşirea smeritei cugetări, ne arată acelaşi Sfânt Isaac 
Şirul, constă în a nu ne supăra când suntem învinuiţi pe nedrept, ci 
a primi cu bucurie defăimările şi învinovăţirile mincinoase, cerând 
iertare de la cel ce ni le aruncă ne nedrept 791 . Prin urmare, cel ce a 
dobândit în inima lui smerita cugetare, s-a făcut mort lumii, 
păcatului şi deci şi ispitei. 

De treptele desăvârşirii, sufletul primeşte de la Dumnezeu 
darul smeritei cugetări. Atunci, „îndată vine în suflet oarecare 
smerenie dumnezeiească mai presus de cuvânt, aducând în inimă 
zdrobire şi lacrimi de umilinţă fierbinte, încât cel ce stă sub lucrarea 
ei se socoteşte pe sine: pământ, cenuşă, vierme şi nu om, ba încă 
nevrednic chiar de viaţa dobitocească. Aceasta din pricina 
covârşirii acestui dar al lui Dumnezeu. Iar învrednicindu-se cineva 
să petreacă multă vreme în acest dar, se umple de altă beţie 
negrăită: de umilinţa inimii şi pătrunde în adâncurile smeritei 
cugetări. Acesta, ieşind din sine, nesocoteşte toate mâncările din 
afară, ca şi băutura şi veşmintele trupului, necăutând cele peste 
trebuinţă, ca unul ce s-a schimbat ca schimbarea dreptei Celui 
Preaînalt" 792 . 



790 Sfântul Isaac Şirul, op. cit, p. 405. 

791 Ibidem,p.283. 

792 Cuviosul Nichita Stithatul, op. citp. 271. 

Cunoscând „comoara smereniei" 793 , roadele ei, dulceaţa şi 
frumuseţile acestora, Cuviosul Nichita Stithatul ne îndeamnă să 
luptăm pentru dobândirea ei, iar atunci când am primit-o, pentru 
păstrarea ei curată, căci în ea sunt ascunse visteriile dragostei, 
mărgăritarele umilinţei şi în ea Se odihneşte, ca pe un tron, 
Mântuitorul Iisus Hristos, împărtăşind celor hrăniţi de ea, darurile 
Sfântului Său Duh. 

In opoziţie cu iubirea pătimaşă de sine, cu slava deşartă şi 
mândria, care îngustează fiinţa umană, o limitează şi o umileşte, 
scufundându-o în marea păcatelor şi patimilor, smerita cugetare ne 
înalţă cu adevărat spre vieţuirea autentică. In smerenie, credinciosul 
experiază pe de o parte bogăţia acestei lumi duhovniceşti, 
infinitatea tainelor pe care ea i le deschide şi în care pătrunde pe 
măsura eforturilor sale ascetice şi a smeritei sale cugetări, iar pe de 
altă parte, limitele firii sale. Smerenia întreţine în noi permanent 
tensiunea între ceea ce suntem şi ceea ce trebuie să devenim şi ne 
arată, totodată, calea spre înaintarea către desăvârşire - viaţa 
virtuoasă cea întru smerenie. 



IUBIREA - CULME A VIRTUŢILOR CREŞTINE 

In spiritualitatea ortodoxă, scrierile filocalice ocupă un loc 



793 Ibidem, p. 273. 

deosebit, putând fi considerate o sinteză a gândirii şi evlaviei 
creştine a primelor paisprezece veacuri. Ele au o valoare nu atât 
teoretică, pe cât practică, experimentală, oferind un model autentic 
de vieţuire creştină, calea trăită, experiată, a desăvârşirii creştine, 
dobândită ca o lepădare tot mai accentuată de patimile care 
îngustează şi distrug viaţa; şi ca o dobândire şi transparenţă deplină 
faţă de lucrarea harului şi darurilor dobândite la Botez. Filo-kalia 
este lucrarea prin excelenţă a Răsăritului creştin care ne descrie 
viaţa ca iubire de frumos şi frumuseţe, o frumuseţe nu atât fizică, 
materială, trecătoare, cât o frumuseţe şi armonie interioară, 
sufletească, duhovnicească, izvorâtă din iubirea şi frumuseţea lui 
Dumnezeu. 

Prin fiecare lepădare de sine, de egoismul sau iubirea 
pătimaşă de trup (filavtia), ca început al nepătimirii, creştinul intră 
în acest spaţiu şi univers inefabil al virtuţilor creştine, culminând în 
iubirea deplină, dragostea desăvârşită de Dumnezeu şi de semeni. 
Fiecare lepădare de patimi înseamnă dobândirea unei noi virtuţi; cu 
cât lepădarea este mai deplină, cu atât virtutea dobândită înfloreşte 
şi se manifestă mai bogat. Paradoxal, cu cât creştinul se înfrânge, se 
biruieşte mai mult pe sine, egoismul său, cu atât îşi edifică mai mult 
firea sa curăţită de păcat. Fiecare nouă înfrângere este o nouă 
biruinţă, o biruire a patimii şi o eliberare de păcat, prin dobândirea 
şi îmbogăţirea în virtuţi. 

Punctul culminant al acestor virtuţi, „prima împărăteasă şi 
doamnă a tuturor virtuţilor" 794 , cum o numeşte Sfântul Simeon 
Noul Teolog, este iubirea. Ea singură, spune Sfântul Maxim 



794 Sfântul Simeon Noul Teolog, Imnele iubirii dumnezeieşti. Imnul 17, în volumul 
Preot Prof. Acad. Dr. Dumitru Stăniloae, Studii de teologie dogmatică ortodoxă, 

Editura Mitropoliei Olteniei, Craiova, 1991, p. 403. 

Mărturisitorul, arată pe om a fi chipul lui Dumnezeu 795 . Ea este uşa 
prin care se intră în Sfânta Sfintelor, adică la desăvârşirea creştină, 
prin care omul devine văzător al neapropiatei frumuseţi a Sfintei şi 
Impărăteştei Treimi 796 . Iubirea face pe Dumnezeu om şi om pe 
Dumnezeu 797 . 

Adevăraţi cunoscători şi practicanţi ai ei, Părinţii filocalici 
ne arată până unde poate fi înălţată iubirea de Dumnezeu şi de 
semeni, sau, într-o altă exprimare, în ce constă paradoxul iubirii: 
faptul de a nu avea nici o limită pozitivă, asemenea iubirii divine, ci 
doar una negativă: păcatul şi ura. 

Iubirea - numire a dumnezeirii 

Dumnezeu este iubire. Lumea şi tot ceea ce există în ea este 
operă a iubirii Sale nemărginite. Chiar şi după căderea acesteia în 
păcat, Dumnezeu nu şi-a închis izvoarele iubirii Sale faţă de ea, ci 
ca o expresie a unei „iubiri rănite", dar la fel de puternice, a trimis 
pe Fiul Său în lume, pentru a o mântui, adică a o face să trăiască 
viaţa cu adevărat şi din belşug. Mântuirea, a doua creaţie a lumii, 
este tot o expresie a iubirii lui Dumnezeu, dar a unei iubiri 
jertfelnice, răstignite. 

Iubirea este, prin urmare, un atribut esenţial al dumnezeirii. 
Pentru acest motiv, Sfântul loan Scărarul spune că „cel ce voieşte 
să vorbească despre dragostea lui Dumnezeu încearcă să vorbească 
despre Dumnezeu însuşi" 798 . însă, vorbirea despre Dumnezeu Iubire 



" 5 Sfântul Maxim Mărturisitorul, Scrieri şi epistole hristologice şi duhovniceşti. 
Traducere din greceşte, introducere şi note Pr. prof. Dumitru Stăniloae, Editura 
Institutului Biblic şi de Misiune al Bisericii Ortodoxe Române, Bucureşti, 1990, p. 34. 

796 Ibidem, p. 35. 

797 Ibidem, p. 34. 

98 Sfântul loan Scărarul, Scara dumnezeiescului urcuş, în Filocalia sau culegere din 
scrierile Sfinţilor Părinţi care arată cum se poate omul curaţi, lumina şi desăvârşi. 

este măsură a curăţiei noastre sufleteşti. Nici măcar îngerii nu 
cunosc iubirea lui Dumnezeu prin propria lor putere, ci prin 
iluminare, adică prin dragostea şi bunăvoinţa Creatorului. De aceea, 
a vorbi despre Dumnezeu Iubire prin cuvinte e greşit şi primejdios 
celor ce nu iau aminte 799 . Cei ce vorbesc despre darurile ei, fără a i 
le fi experiat, se aseamănă orbilor care caută să numere nisipul de 
pe fundul oceanului 800 . 

Pentru Sfântul Simeon Noul Teolog, iubirea „nu este din 
lume,/ nici peste tot ceva din lume/ nici creatură. Căci e necreată/ şi 
în afara tuturor celor create/ E necreatul din mijlocul celor 
create" 801 . Ea nu este nume, ci „fiinţă dumnezeiească/ participantă 
şi necuprinsă; dar în orice caz dumnezeiească.../ iubirea e sesizată 
(cuprinsă) şi enipostaziată, ca participată şi cuprinsă" 802 . 
Fiind dumnezeiească şi lucrare a Duhului Sfânt, ea este „foc şi 
strălucire/ se face şi nor al luminii, dar este şi soare" 803 . Cel care nu 
are iubirea, este gol de slava dumnezeiească 804 . 

Din „adâncul fără fund al iubirii Sale de oameni" 805 , 
Dumnezeu îşi împărtăşeşte razele iubirii Sale sub forma lucrărilor şi 
darurilor Sale mântuitoare. La acest „foc al iubirii", muritorii, răniţi 
de flacăra lui, participă cu „lacrimile dorului" şi cu „dragostea" lor, 
cu „scânteiele" şi „razele" iubirii, toate acestea într-o „beţie a 
luminii" 806 . 

Ca foc, iubirea dumnezeiească încălzeşte sufletul şi aprinde 



Traducere, introduceri şi note de Pr. Prof. Dr. Dumitru Stăniloae, EIBMBOR, Bucureşti, 
1980, p. 425. 
799 Ibidem. 
800 Ibidem. 

801 Sfântul Simeon Noul Teolog, op. cit. Imnul 17, p. 396. 

802 Ibidem, Imnul 52, p. 662. 

803 Ibidem, Imnul 17, p. 398. 

804 Ibidem, p. 403. 

805 Ibidem, Imnul 24, p. 480. 

806 Ibidem, Imnul 25, p. 490. 

-231- 



Preot loan C. Teşu 



inima, stârnind dorul şi dorinţa spre iubirea Creatorului. Ea învăluie 
sufletul ca o „flacără purtătoare de lumină, care umple cu raze 
strălucitoare sufletul" 807 , luminează mintea şi o răpeşte la înălţimea 
contemplaţiei 808 . Ea se face, acestora „dulceaţă" şi „mângâiere" a 
sufletului 809 . 

De această iubire dumnezeiască, însă, firea umană se 
împărtăşeşte prin participare. Iubirea este considerată de către 
Sfântul loan Scărarul, după calitate, adică în esenţa ei, a fi 
„asemănarea cu Dumnezeu, pe cât e cu putinţă muritorilor" 810 . 
După lucrare sau după modul în care se manifestă, ea este „o beţie a 
sufletului" 811 . 

Exprimări de acest gen nu fac altceva decât să evidenţieze 
faptul că „Ortodoxia consideră dragostea ca o energie necreată, 
comunicată de Duhul Sfânt, o energie dumnezeiească şi 
îndumnezeitoare, prin care participăm real la viaţa Sfintei 
Treimi" 812 . 

Adevărata iubire a adus-o în lume Mântuitorul Iisus Hristos, 
Cel Care ne-a arătat şi până unde poate fi ea dezvoltată: jertfa de 
sine pentru binele celorlalţi. Iubirea pe care ne învaţă Mântuitorul 
să o lucrăm, „s-a dat în locul legii şi al proorocilor" 813 . Ea este 
culme şi sinteză a învăţăturii creştine, din care răsar şi în care se 
cuprind în mod unitar toate virtuţile. Adevărata dragoste este cea 
creştină, pentru că întreaga învăţătură şi trăire creştină izvorăşte şi 
capătă putere de la Dumnezeu, Care este iubire. „Mulţi au spus 



807 Ibidem, Imnul 17, p. 398. 



8U8 Ibidem. 

809 Calist Patriarhul, Capete care au lipsit, în Filocalia..., volumul VIII, p. 305. 

810 Sfântul loan Scărarul, op. cit., p. 425. 

811 Ibidem. 

812 Preot Profesor Dr. Dumitru Stăniloae, Spiritualitatea ortodoxă. Ascetica şi mistica, 
Editura Institutului Biblic şi de Misiune al Bisericii Ortodoxe Române, Bucureşti, 1992, 
p. 256. 

813 Sfântul Maxim Mărturisitorul, Scrieri şi epistole..., p. 38. 

multe despre dragoste, arată Sfântul Maxim Mărturisitorul. Dar 
numai căutându-o între ucenicii lui Hristos o vei afla. Căci numai ei 
au avut Dragostea adevărată, ca învăţător al dragostei. Ei ziceau 
despre ea: «De aş avea proorocie şi de-aş cunoaşte toate tainele şi 
toată cunoştinţa, iară dragoste nu am, nimic nu-mi foloseşte». Cel 
ce a dobândit prin urmare dragostea, a dobândit pe Dumnezeu 
însuşi, întrucât «Dumnezeu iubire este» 814 . Porunca dragostei, 
spune el - „aceasta o strigă cele patru Evanghelii" 815 . Respectându- 
o şi împlinindu-o pe aceasta, ne arătăm „fii ai lui Dumnezeu", 
nerespectându-o şi călcându-o, ne facem „fii ai gheenei" 816 . 

Sfântul Maxim Mărturisitorul arată că „nimic nu e atât de 
mult în chipul dumnezeiesc ca dumnezeieasca iubire, nici atât de 
tainic şi de înalt lucrător spre îndumnezeirea oamenilor" 817 . Ea 
cuprinde în sine toate bunătăţile virtuţilor. Taina iubirii adună şi 
uneşte cele împărţite, ne face din oameni - dumnezei 818 . 

Iubirea este însuşire esenţială a dumnezeirii şi de aceea, prin 
practicarea ei, creştinul se apropie cel mai mult de Dumnezeu. 
Fiecare virtute constituie o treaptă nouă urcată spre desăvârşire, pe 
„drumul iubirii", însă în ea însăşi, iubirea desăvârşită cuprinde şi 
încununează toate aceste eforturi ascetice. Lipsirea de iubire, 
călcarea poruncii iubirii echivalează, de aceea, pentru Părinţii 
fîlocalici, cu pervertirea chipului lui Dumnezeu în noi şi stingerea 
dorului nostru de Dumnezeu. Dobândirea şi cultivarea ei înseamnă 
restabilirea acestui chip şi desăvârşirea lui până la deplina 
asemănare cu Dumnezeu, sfinţenia. 

Creştinismul are adevărata dimensiune şi experienţă a 
iubirii. Adevărata iubire este întru Hristos, sub razele mângâietoare 



4 Idem, Capete despre dragoste. Suta a patra, în Filocalia..., volumul 2, p. 143. 

5 Ibidem, p. 140. 

6 Ibidem, p. 127. 

7 Idem, Scrieri şi epistole..., p. 27. 

8 Ibidem. 

ale Duhului Sfânt. Nu se poate trăi cu adevărat la modul propriu 
existenţa şi nu se poate iubi curat, sincer şi profund, decât în 
Dumnezeu. Numai în credinţă şi cu ajutorul ei ne descoperim 
vocaţia noastră esenţială de fiinţe iubitoare, de fiinţe care se 
dăruiesc şi care doresc iubirea semenilor. Credinţa ne descoperă 
iubirea în ceea ce are ea mai bun şi nobil: curăţia. Duhul Sfânt este 
Duhul iubirii, al comuniunii. El luminează şi împodobeşte viaţa şi 
faptele noastre cu lumina iubirii. Chiar şi faptele mărunte, 
nesemnificative, dobândesc o altă lumină, atunci când sunt 
împodobite cu iubirea de Dumnezeu şi de semeni, după cum chiar 
şi faptele cele mai mari, de slujire a lumii, atunci când nu sunt 
făcute în duh de dragoste sinceră şi cu smerenie, sunt searbăde, 
seci, lipsite de adevărata lor consistenţă. 

Iubirea - taină a vieţii creştine 

Ca de altfel întreaga viaţă creştină, iubirea este o taină. 
Părinţii duhovniceşti ai Filocaliei, adevăraţi cunoscători ai vieţii şi 
sufletului omenesc, îl împodobesc pe acesta cu însuşirea sau 
calitatea de taină. Dumnezeu este Taina deplină, aflat într-o 
legătură tainică, iubitoare cu lumea. Omul este, la rândul său, o 
taină adâncă, după modelul Tainei divine. Intre sufletul omului şi 
Dumnezeu, ne spune Teognost, este o mare taină. Ea este semn al 
iubirii, al curăţiei şi al nepătimirii. 

Tinzând fiinţial spre Creatorul său, omul îşi este luişi o taină. 
Universul sau registrul duhovnicesc în care el trăieşte este o taină, 
devenindu-i tot mai descoperit, mai intim, pe măsura acestei curaţii 
şi iubiri. 

Omul este o „taină teologică", legătura sa cu Dumnezeu, 
Creatorul său este una tainică. Lumea şi viaţa în care el trăieşte, au 
ca însuşire esenţială tocmai acest caracter de taină. Universul 

virtuţilor este un orizont tainic, iară de sfârşit. înaintând în această 
viaţă virtuoasă, omul se întâlneşte şi desluşeşte tot mai mult taina pe 
care lumea, viaţa şi el însuşi o reprezintă, dar nu ajunge niciodată să 
le epuizeze. Doar trăind pătimaş, el stinge acest dor şi această 
conştiinţă a propriei sale taine. El explorează, atunci, păcatul cu 
acelaşi dor infinit, dar un infinit fals, contrafăcut, care echivalează 
de fapt cu distrugerea temeliilor vieţii sale. Explorând acest univers 
pătimaş, el se îndepărtează tot mai mult de taina dumnezeirii, de 
semeni şi de sine însuşi. 

Legătura de iubire dintre om şi Dumnezeu se realizează prin 
intermediul sufletului. Această legătură constă în taina negrăită a 
iubirii. Ca şi viaţa şi sufletul, şi legătura iubirii, oricât am exprima- 
o, rămâne o taină. Ea se îmbogăţeşte pe măsura înaintării în 
universul ei. Taina iubirii constă în legătura inefabilă pe care o 
realizează între cei ce se iubesc. Vorbind despre ea, Sfântul Maxim 
Mărturisitorul o numeşte „binele cel dintâi şi prin excelenţă dintre 
toate cele bune", pentru că ea „uneşte prin sine pe Dumnezeu şi pe 
oameni" 819 . Ea constă în afecţiunea faţă de Dumnezeu - Primul 
Bine şi Izvorul oricărei forme de iubire curată - şi faţă de semeni, în 
viaţa cărora se reflectă această iubire. 

Ava Dorotei, ucenic al Sfântului Ioan Scărarul, vorbind 
despre caracterul tainic şi agapic al lumii, o aseamănă cu un cerc, al 
cărui centrul îl reprezintă Dumnezeu. Razele care duc de la 
periferie către centru sunt căile sau vieţuirile omeneşti. Pe măsura 
apropierii de centru, de Dumnezeu, oamenii se apropie şi între ei. 
In mod contrar, cu cât se despart mai mult de Dumnezeu şi se 
întorc la cele din afară, cu atât se depărtează mai mult unii de alţii. 
Apropierea de semeni înseamnă descoperire şi apropiere de 
Dumnezeu; îndepărtarea de aproapele înseamnă tăgăduire şi lipsă 



Ibidem, p. 34. 

de sensibilitate faţă de prezenţa lui Dumnezeu în persoana acestuia. 
„Aşa este firea iubirii" - spune Ava Dorotei 820 . 

In experienţa duhovnicească filocalică, lumea se justifică în 
calitate de operă a iubirii lui Dumnezeu şi de mediu transparent 
prin care străbate iubirea lui faţă de lume şi oameni şi a oamenilor 
faţă de Creatorul lor şi de ei înşişi. 

Viaţa se justifică şi se împlineşte ca răspuns la iubirea lui 
Dumnezeu şi a semenilor. Cercul existenţei este cercul iubirii, căci 
aşa cum ne spune Sfântul Isaac Şirul, „dragostea este mai dulce 
decât moartea" 821 . Viaţa îşi atinge ţinta sa - unirea cu Dumnezeu 
Iubire - în măsura în care este o experiere tot mai accentuată a 
iubirii de semeni, o înaintare tot mai accentuată în lepădarea de 
iubirea pătimaşă de sine (filavtia) şi în iubirea şi dăruirea de sine. 

Iubirea - culme a virtuţilor 

Vorbind despre „şirul dumnezeiesc al tuturor virtuţilor" 822 
sau despre „sfinţita scară a virtuţilor dumnezeieşti", Părinţii 
filocalici arată că acesta are un început de jos şi un sfârşit de sus. 
Acestea sunt smerenia şi iubirea, căci „smerenia şi iubirea sunt 
începutul şi capătul ultim al celor două părţi ale şirului dumnezeiesc 
al tuturor virtuţilor" 823 . 
Smerenia pune începutul urcuşului scării, iar iubirea, fiind sfârşitul 



820 Ava Dorotei, Ale celui între sfinţi, părintele nostru Dorotei. Felurite învăţături 
lăsate ucenicilor săi când a părăsit mînăstirea Avei Serid şi a întemeiat cu ajutorul 
lui Dumnezeu mînăstirea sa, după moartea Avei loan, proorocul, şi după tăcerea 
desăvârşită a Avei Varsanufie. Să nu judecăm aproapele, în Filocalia..., volumul IX, 
p. 548. 

821 Sfântul Isaac Şirul, Cuvinte despre sfintele nevoinţe, în Filocalia..., volumul X, p. 
205. 

822 Cuviosul Nichita Stithatul, Vederea duhovnicească a raiului, în Filocalia..., 
volumul VI, p. 382. 

823 Ibidem. 

treptelor virtuţii şi al urcuşului scării spre înălţime, scoate pe cel ce 
îşi sprijineşte paşii pe ea la păşunile pururea vii şi nepătate ale firii 
dumnezeieşti 824 . 

Smerenia şi iubirea sunt, prin urmare, începutul şi sfârşitul 
urcuşului spre Dumnezeu şi spre împărăţia Lui. Dacă smerenia duce 
la paza minţii şi nepătimirea, iubirea conduce de acolo la împărăţia 
lui Dumnezeu şi la unirea cu El, în „păşunile veşnice şi preacurate 
ale îngerilor" 825 . Sfântul Ioan Scărarul subliniază această legătură 
spunând că „începutul iubirii este mărirea smereniei" 826 . 

Smerenia adevărată este o roadă a dragostei adevărate, căci 
sufletul cu adevărat iubitor de Dumnezeu, spune Sfântul Simeon 
Metafrastul, chiar dacă ar săvârşi nenumărate fapte de dreptate, 
chiar dacă şi-ar topi trupul cu posturile şi privegherile cele mai 
aspre, chiar dacă s-ar învrednici de daruri felurite ale Duhului, de 
descoperiri şi taine, e aşa de smerit ca şi când n-ar fi început 
petrecerea cea după Dumnezeu şi nici n-ar fi dobândit vreun dar 
mai de seamă, căutând cu ardoare şi cu sete neastâmpărată spre 
dragostea dumnezeiească a lui Hristos" 827 . 

Aflată în legătură cu smerita cugetare, adevărata iubire este 
şi semn al nepătimirii sufletului, întrucât „există o strânsă legătură 
între dragoste şi nepătimire. Dragostea presupune nepătimirea şi o 
întăreşte la rândul ei, pentru faptul că e opusul patimilor, care 
reprezintă egoismul. Unde sunt patimi, nu poate fi dragostea. De 
aceea, iubirea vine în suflet în toată amploarea ei după ce am ajuns 
la nepătimire, după ce ne-am eliberat de patimi" 828 . 
Patimile sunt expresii ale egoismului, ale iubirii pătimaşe de sine, 



824 Ibidem 

825 Ibidem 

826 

827 



Sfântul Ioan Scărarul, op. cit., p. 378. 

Sfântul Maxim Mărturisitorul, Răspunsuri către Talasie..., în Filocalia..., volumul 
3,p. 359. 
828 Preot Profesor Dr. Dumitru Stăniloae, op. cit, p. 255. 

în timp ce dragostea de Dumnezeu, semn al nepătimirii, înseamnă 
întoarcerea noastră cu totul spre Dumnezeu şi spre semeni şi 
lansarea în dialogul iubirii cu ei, o uitare a sinelui păcătos şi o 
experiere a vieţii de comuniune. 

Dintre toate virtuţile, cea care ajută cel mai mult la 
dobândirea dragostei dumnezeieşti, este rugăciunea curată 829 . Intre 
dragoste şi rugăciune este o legătură duhovnicească profundă. „Cel 
ce iubeşte cu adevărat pe Dumnezeu, spune Sfântul Maxim 
Mărturisitorul, acela se şi roagă cu totul neîmprăştiat. Şi cel ce se 
roagă cu totul neîmprăştiat, acela şi iubeşte pe Dumnezeu cu 
adevărat" 830 . 

Dragostea este rodul rugăciunii, dar o întrece pe aceasta 831 . „Iubirea 
este mai mare decât rugăciunea, ne încredinţează Sfântul loan 
Scărarul. Rugăciunea a fost socotită totdeauna o virtute parţială; 
iubirea e cuprinzătoarea tuturor" 832 . Sfântul Simeon Noul Teolog şi 
ucenicul său - Cuviosul Nichita Stithatul - ne învaţă că slujirea 
aproapelui este mai mare decât rugăciunea şi fapta dragostei mai 
mare decât fapta şi darul rugăciunii. De aceea, el ne dă următorul 
sfat: „De cânţi rugăciune lui Dumnezeu şi un frate stă la uşa chiliei 
tale şi bate, să nu pui mai presus fapta rugăciunii decât fapta 
dragostei şi să treci cu vederea pe fratele tău. Căci acest lucru nu e 
plăcut lui Dumnezeu. El vrea untdelemnul iubirii şi nu jertfa 
rugăciunii. Lăsând deci darul rugăciunii, dă cuvânt de iubire 
fratelui, slujindu-1 pe el. Apoi, întorcându-te, adu darul tău Tatălui 
duhurilor, cu lacrimi şi cu inimă zdrobită şi duh drept se va înnoi în 



829 Sfântul Maxim Mărturisitorul, Capete despre dragoste. Suta întâia..., p. 62-63. 

830 Ibidem. Suta a doua..., p. 78. 

831 Sfântul Isaac Şirul, op. cit, p. 351. 

832 Sfântul loan Scărarul, op. cit., p. 335. 

cele din lăuntru ale Tale" 833 . 

Deşi cu acelaşi sens, subliniem, spre folos duhovnicesc şi un text 
sinonim al Sfântului Simeon Noul Teolog: „Dacă în vreme ce-ţi 
faci rugăciunea în chilie, bate cineva la uşă, deschide-i şi şezând 
vorbeşte-i cu smerenie despre ceea ce-1 preocupă din cele ce-i sunt 
de folos. De e apăsat de vreun necaz, sârguieşte-te să-1 ajuţi, fie cu 
cuvântul, fie cu lucrul. Apoi plecând acela, închizând uşa, reia-ţi 
rugăciunea. Căci slujirea celor ce vin la tine este asemenea 
împăcării (Matei V,24). Dar nu trebuie făcut aşa când e vorba de 
lucruri pământeşti. In acest caz, isprăveşte întâi rugăciunea şi apoi 
vorbeşte cu el" 834 . Prin urmare, iubirea este mai înaltă chiar şi decât 
darul rugăciunii sau, altfel spus, rugăciunea, până la treptele ele 
cela mai înalte şi duhovniceşti - rugăciunea extatică sau ca răpire - 
creşte şi primeşte putere din iubire. 

Iubirea este sinteza poruncilor şi culmea virtuţilor creştine, 
„cea mai generală dintre virtuţi" 835 . Sfântul Simeon, care a cântat 
atât de frumos roadele iubirii, o numeşte pe aceasta „Prima 
împărăteasă şi doamnă / a tuturor virtuţilor... Ea e capul tuturor/ şi 
veşmântul şi slava.../ Deci virtuţile fără iubire/ sunt veştede şi 
nefolositoare./ Şi e gol de slava dumnezeiească cel ce nu are 
iubirea" 836 . 

Orice asceză, fie ea oricât de aspră, lipsită de iubire nu 
apropie de Dumnezeu, ci dimpotrivă ne depărtează şi de El şi de 
semeni. Iubirea creştină sădeşte în sufletul credincios darurile 
Duhului Sfânt. Prin aceasta se vădeşte că ea este „sfârşitul tuturor 



833 Cuviosul Nichita Stithatul, Cele 300 de capete despre făptuire, despre fire şi despre 
cunoştinţă. Suta a doua a capetelor naturale, despre curăţirea minţii, în Filocalia..., 

volumul Vf, p. 289. 

834 Sfântul Simeon Noul Teolog, Capete morale ale lui Simeon Evlaviosul, în 
Filocalia..., volumul VI, p. 111. 

835 Sfântul Maxim Mărturisitorul, Răspunsuri către Talasie..., p. 151. 

836 Sfântul Simeon Noul Teolog, Imnele iubirii dumnezeieşti. Imnul 17, p. 403. 

bunătăţilor şi cauză a tot binele, pe cei ce umblă în ea, ca una ce 
este ea însăşi credincioasă şi nu cade şi rămâne" 837 . „Calea prea 
slăvită a iubirii" este, deci, „cu adevărat dumnezeiească şi 
îndumnezeitoare şi călăuzitoare spre Dumnezeu" 838 . 

Calea sau drumul iubirii 

Sfântul Maxim Mărturisitorul, în celebrele sale Capete 
despre dragoste, defineşte iubirea a fi „o dispoziţie bună şi 
afectuoasă a sufletului, datorită căreia el nu cinsteşte nici unul 
dintre lucruri mai mult decât cunoştinţa lui Dumnezeu" 839 . Aceasta 
este adevărata iubire creştină. La această definiţie, Sfântul loan 
Scărarul mai adaugă următoarele însuşiri sau note duhovniceşti: 
„lepădare a tot cugetul potrivnic", „asemănare cu Dumnezeu, pe cât 
e cu putinţă muritorilor", „beţie a sufletului", „izvorul credinţei, 
adâncul fără fund al îndelungii-răbdări, oceanul smereniei" 840 

Vorbind despre cauzele şi felurile iubirii, Sfântul Maxim 
Mărturisitorul enumera cinci, spunând că oamenii se iubesc unii pe 
alţii pentru cinci pricini: 

1) sau pentru Dumnezeu, cum iubeşte cel virtuos pe toţi 
oamenii, drepţi sau păcătoşi, buni sau răi. Aceştia au ajuns să 
dobândească iubirea desăvârşită, dragostea duhovnicească, 
asemenea iubirii lui Dumnezeu faţă de lume şi om. 

2) alţii iubesc pentru fire, cu o dragoste firească, asemenea 
celei a părinţilor pentru copii şi a copiilor faţă de părinţi. 

3) alţii iubesc cu o dragoste pătimaşă, pentru slava 
deşartă, aşa cum iubeşte cel mândru pe cel care îl slăveşte, îl laudă; 



837 Sfântul Maxim Mărturisitorul, Scrieri şi epistole..., p. 29. 

838 Ibidem, p. 36. 

839 Idem, Capete despre dragoste. Suta întâia..., p. 61. 

840 Sfântul loan Scărarul, op. cit., p. 425. 

4) pentru iubirea de argint, cum iubeşte cineva pe cel 
bogat care îl miluieşte sau 

5) pentru plăcere, ca pătimaşii care iubesc şi slujesc 
patimilor lor. 

Dintre toate aceste feluri de dragoste, cea duhovnicească 
este vrednică de laudă şi de răsplată; cea firească este mijlocie, nici 
nu merită o răsplată deosebită, dar nici nu e vrednică de osândă, în 
timp ce toate celelalte forme de iubire: din mândrie, din iubire de 
argint şi din plăcere forme ale iubirii de sine, sunt pătimaşe, 
vrednice de ocară şi osândă 841 . 

Diadoh al Foticeii vorbeşte despre o dragoste naturală a 
sufletului şi despre dragostea duhovnicească a acestuia, care vine 
de la Duhul Sfânt. 

Cea dintâi, dragostea naturală, „e moderată, nedeplină şi e 
pusă în mişcare şi de voinţa noastră, atunci când vrem" 842 . De aceea 
ea este uşor supusă ispitei, creşterii şi scăderii în intensitate şi 
spiritualitate, iar atunci când nu suntem fermi în practicarea ei, 
când nu îi descoperim motivaţiile mai înalte - duhovniceşti, 
creştine, poate fi uşor pierdută. 

Cealaltă, dragostea venită în suflet ca un dar al Duhului 
Sfânt, „aşa de mult aprinde sufletul de dragostea către Dumnezeu, 
încât toate părţile lui se lipesc de dulceaţa negrăită a acestei iubiri, 
printr-o afecţiune de o simplitate infinită. Ea umple sufletul de o 
„lucrare duhovnicească", din care inundă, ca dintr-un izvor, pacea, 
dragostea şi bucuria. Ea nu iese niciodată afară din inimă, nu 
slăbeşte deloc şi cheamă toate părţile sufletului la dorul după 
Dumnezeu 843 . Semn al nepătimirii, dragostea duhovnicească 



841 Sfântul Maxim Mărturisitorul, Capete despre dragoste. Suta a doua..., p. 80. 

842 Diadoh al Foticeii, Cuvânt ascetic în 100 de capete, în Filocalia..., volumul 1, p. 
428. 

843 Ibidem, p. 450. 

„înveseleşte tot sufletul cu o bucurie fără margini" 844 . 

Calist Patriarhul vorbeşte despre „un întreit chip al iubirii" 
şi despre „trei iubiri dintâi", care conduc spre iubirea sau dragostea 
duhovnicească. 

Cea dintâi este iubirea sensibilă, simţuală, senzitivă, adică 
a simţurilor, faţă de unele supuse tot simţurilor. Aceasta este 
specifică animalelor necuvântătoare care se conduc iraţional, după 
simţuri, dar caracterizează şi viaţa omului pătimaş tocmai datorită 
acestei naţionalităţi prin care se lasă condus de simţuri şi instincte. 
Această iubire trupească se vestejeşte cu vremea, părăsindu-i pe cei 
despărţiţi parţial, care sunt legaţi unul de altul prin ea. Fiind 
susţinută prin simţuri, ea nu poate lega pe cineva de ceva care nu 
este prezent, spune Sfântul Maxim Mărturisitorul. 

Aceasta nici nu ar trebui să se numească iubire, ci o simplă 
atracţie, o simpatie naturală, simţuală, ea fiind forma cea mai de jos 
a iubirii. Obiectul ei îl constituie plăcerea, iar atunci când ea nu 
poate fi satisfăcută sau nu aşa cum o vrea cel pătimaş, ea se 
autodesfiinţează, dispare, căutând o altă persoană care ar fi capabilă 
să i-o ofere. Cel care aleargă după o astfel de plăcere, nu înţelege 
niciodată adevăratul sens şi adevărata valoare şi înălţime a iubirii şi 
fericirii, de aceea el este un veşnic neîmplinit, suferind de o iubire 
neîmpărtăşită cum ar vrea el. Un astfel de pătimaş priveşte totul prin 
ochiul trupesc şi acela întunecat de patimă şi de păcate. Trăieşte 
viaţa în sfera ei inferioară, comună animalicului, iraţionalului, 
neînţelegându-i adevărata ei demnitate. 

Adevărata semnificaţie a sentimentelor fireşti de simpatie 
sau a dragostei naturale este aceea de a fi transfigurate, 
înduhovnicite, de a vedea persoana celui iubit într-un mod 
duhovnicesc, ducând spre iubirea adevărată, care nu cade niciodată. 

844 Ibidem. 

Cel care iubeşte natural, firesc, chiar dacă iubeşte curat, nu iubeşte 
deplin. Pe măsura înaintării în adevărata iubire, pe măsură ce 
creştinul iubeşte mai mult, iubirea sa devine tot mai curată, mai 
duhovnicească, curăţindu-se de tot ceea ce este pătimaş. 

Superioară acestei iubiri este iubirea raţională, specifică 
fiinţei umane. Ea se manifestă ca o dorinţă raţională a sufletului 
faţă de un lucru sau o fiinţă pe care o consideră bună şi capabilă de 
a produce fericire. In această formă a iubirii prevalează motivaţiile 
sufleteşti şi duhovniceşti. Sufletul se eliberează de gândurile 
josnice, păcătoase, de atracţie simţuală, căutând temeiuri 
duhovniceşti pentru emoţiile trăite de sufletul său. Pe măsura 
descoperirii şi experierii acestor bogate motivaţii, iubirea se curăţă, 
se purifică de înţelesurile ei inferioare, trupeşti. 

A treia formă de iubire este iubirea înţelegătoare, cum o 
numeşte Calist Patriarhul, adică iubirea duhovnicească. Ea este o 
lucrare care se naşte din Duhul de viaţă făcător şi se revarsă în 
inimă „fără voie", ca „o frumuseţe mai presus de fire". Ea este o 
lucrare a lui Dumnezeu în suflet, omul experiindu-o ca pe un dor şi 
ca pe o unire cu Dumnezeu, în iubire, cu „fermecătoarea frumuseţe 
dumnezeiească" 845 . 

Aceasta este adevărata iubire. Celelalte sunt doar nişte 
umbre şi chipuri ale ei 846 . Spre deosebire de iubirea trupească, 
trecătoare, iubirea duhovnicească nu cade niciodată, căci ea „îi are 
pururea împreună prezenţi spiritual pe cei uniţi prin ea, chiar dacă 
se despart trupeşte unii de alţii, neputând fi circumscrisă de timp şi 
de loc. Căci îşi are existenţa în minte, care nu se desparte niciodată 
de obiectul iubirii sau contemplaţiei sale 847 . 

Sintetizând chiar şi numai aceste exprimări ale Părinţilor 



845 Calist Patriarhul, Scrierile lui Calist patriarhul, în Filocalia..., volumul VIII, p. 305. 

846 Ibidem, p. 306. 

847 Sfântul Maxim Mărturisitorul. Scrieri şi epistole..., p. 56. 

filocalici, vedem că ei vorbesc despre mai multe forme de iubire: 

a) Iubirea dumnezeiească, prin care Dumnezeu a creat şi 
poartă de grijă lumii create prin iubirea Sa. 

b)Iubirea duhovnicească, a unei naturi ridicate deasupra 
firescului. Aceasta conduce către iubirea sau dragostea extatică, pe 
care o cântă atât de frumos sfinţi precum Simeon Noul Teolog, 
Sfântul Isaac Şirul, Calist şi Ignatie Xanthopol. Pe treptele de cele 
mai înalte, ea este trăită ca un rod exclusiv al Duhului Sfânt. 

c) Iubirea firească sau naturală, care trebuie să fie 
dezvoltată în iubirea creştină şi să conducă spre cea duhovnicească. 

d) Iubirea sensibilă, având ceva iraţional în ea, ca o 
conducere exclusivă prin simţuri. 

e) Inferioară chiar şi iubirii senzitive sau sensibile, este, 
pentru aceşti Părinţi asceţi, iubirea pătimaşă de sine sau filavtia, 
expresie a unei naturi umane căzute şi robite. 

Arareori, în scrierile filocalice, găsim referiri la iubirea 
firească sau naturală şi atunci doar tangenţial, Părinţii arătându-i 
adevăratul ei sens, de a fi înălţată la adevărata iubire - cea 
duhovnicească. Oameni cu viaţă aleasă, autorii duhovniceşti ai 
Filocaliei privesc viaţa ca o luptă de eliberare de patimi şi de păcat, 
în vederea dobândirii nepătimirii - „cerul minţii în inimă" şi a 
„pătimirii îndumnezeirii". Aceasta îi face să vorbească mai mult, în 
legătură cu dragostea sau iubirea creştină, despre iubirea desăvârşită 
a lui Dumnezeu, revărsată în lume şi de modul în care se poate 
ajunge la o măsură asemănătoare, prin lepădarea iubirii de sine şi 
prin lucrarea virtuţii adevăratei iubiri. 

Filavtia (iubirea pătimaşă de sine) - începutul şi maica tuturor 

patimilor 

In scrisul ascetic al Părinţilor filocalici găsim numeroase 

sentinţe şi condamnări al adresa iubirii pătimaşe de sine sau 
filavtia. Aceasta este o dragoste iraţională, simţuală, dorinţă de 
plăcere trupească şi sufletească, fără conştiinţa putinţei sau 
neputinţei realizării lor, o dorinţă şi un dor infinit, dar fals, de 
satisfacere a tuturor poftelor pătimaşe, spre fericirea personală. 

Referindu-se la păcatul originar şi dându-i o interpretare 
psihologică şi duhovnicească deosebită, Sfântul Maxim 
Mărturisitorul consideră că acesta a constat în dorinţa de autonomie 
a omului, dorinţa acestuia de a se conduce singur, în vederea 
propriei sale plăceri. încercând să rupă lanţul sau „cercul vicios" 
plăcere-durere, omul a căutat şi încearcă să se arunce cu toată 
puterea şi cu braţele larg deschise spre plăcere şi să fugă cu toată 
puterea de orice i-ar putea provoca tristeţe şi durere. Omul a ajuns 
astfel să iubească plăcerea trupească şi să urască orice formă de 
durere. însă, în orice bucurie sau plăcere pentru trup, potrivit unei 
înalte raţiuni dumnezeiaşti, sufletul suferă, după cum şi nevoinţa 
sufletească, ofileşte plăcerile trupului. 

Plăcerea şi bucuria trupului înseamnă tristeţea şi durerea 
sufletului, după cum şi bucuria şi fericirea sufletului înseamnă 
necazul şi durerea trupului. Scopul ascezei creştine nu este 
distrugerea sau eliminarea bucuriei trupului, ci spiritualizarea şi 
înduhovnicirea ei, ridicarea trupului la rangul sau la treapta de 
suport pentru o viaţă duhovnicească înaltă. Prin aceasta se 
restabileşte adevărata legătură sau armonie în viaţa umană, iar 
trupul îşi redobândeşte autentica sa valoare, de „templu al Duhului 
Sfânt". 

Viaţa creştină autentică începe cu lovitura dată filavtiei. 
Numai prin lepădarea ei este posibil progresul duhovnicesc. în 
acest progres, în această lucrare de înduhovnicire, omul are de 
luptat cu tot ceea ce este pătimaş şi păcătos, pentru a dobândi şi 
practica virtuţile creştine, singurele care pot aduce omului 

adevărata fericire. Plăcerea provocată de patimi este iluzorie, 
himerică, iar fascinaţia ei se sfârşeşte odată cu apunerea ei, lăsând 
în urmă un acut sentiment al nimicului, al zădărniei tutoror 
eforturilor, atât de încordate, de dobândire şi păstrare a acestei 
plăceri, o durere sfâşietoare de a se fi terminat. Această „bucurie" 
trece ca umbra şi ca fumul şi se stinge la cea mai uşoară adiere a 
unui vânt potrivnic. 

Bucuria şi fericirea pe care o aduc virtuţile sunt 
netrecătoare, nepieritoare. Ele cresc în intensitate pe măsura 
dobândirii şi lucrării virtuţilor. O bucurie curată şi luminoasă, ce 
aduce dorul infinit de viaţă şi mai înaltă. Este bucuria 
duhovnicească, dumnezeiească şi ea nu se stinge niciodată. 
Pentru a dobândi această bucurie, creştinul trebuie să lupte spre a 
tăia de la rădăcină toate pornirile sale pătimaşe, egoiste, expresii ale 
acestei iubiri păcătoase de sine. 

"Nimic nu-1 împiedică aşa de mult pe creştin de la lucrarea 
poruncilor - spune Cuviosul Nichita Stithatul - ca atotreaua iubire 
de sine. Aceasta este piedica înaintării celor ce vor să se sârguiască. 
Aceasta le pune în minte boli şi pătimiri ale trupului, greu de 
vindecat, prin care se răceşte căldura sufletului şi-1 înduplecă să se 
ferească de greutăţi, ca fiind vătămătoare unei vieţi care vrea să se 
simtă bine" 848 . 

Aceasta este filavtia sau „iubirea de sine", adică „iubirea 
neraţională faţă de trup" 849 . Ea este „începutul tuturor patimilor" 850 
şi cel ce are iubirea trupească de sine e vădit că are toate 
patimile" 851 . Contrat adevăratei iubiri, filavtia distruge iubirea 
dintre oameni şi chiar şi sufletul celui robit de ea îl împarte, 



848 Cuviosul Nichita Stithatul, Cele 300 de capete..., p. 222. 

849 Ibidem.Vezi şi Sfântul Maxim Mărturisitorul, Capete despre dragoste. Suta a 
treia..., p. 1 14. 

850 Ibidem. 

851 Ibidem, p. 103. 

fâcându-1 să caute apropierea doar de cei care i-ar putea provoca 
fericire şi îndepărtarea şi respingerea tuturor celorlalţi. Forme ale 
acestei iubiri pătimaşe de sine sunt iubirea şi nerenunţarea la voia 
proprie, îndreptăţirea de sine, comoditatea în cele duhovniceşti, 
lenea, încăpăţânarea, slava deşartă şi mândria. 
Numai ştiindu-i răutăţile, Sfântul Maxim Mărturisitorul a putut să 
ne îndemne: „Păzeşte-te de maica relelor, de iubirea de sine, care 
este iubirea neraţională a trupului. Fiindcă din aceasta se nasc, după 
toate semnele, cele dintâi gânduri pătimaşe, care sunt şi cele mai 
generale: al lăcomiei pântecelui, al iubirii de argint şi al slavei 
deşarte. Căci acestea îşi iau prilejuri din aşa zisa trebuinţă neapărată 
a trupului. Din ele se naşte toată lista patimilor" 852 . 

Filavtia este o mare autoînşelare, o autoamăgire. Sub forma 
iubirii de sine, iubim, de fapt, nimicul sau ceea ce este mai rău şi 
păcătos în noi. Crezând că ne iubim şi îngrijim de noi înşine, de 
fapt, ne urâm sufletul, trăim în sărăcia trupului, dar cu sentimentul 
celei mai înalte bogăţii, trăim pe marginea prăpastiei, trăim golul, 
cu ideea plinătăţii. „Prietenia lumii", „iubirea de materie", „iubirea 
de lume" devine un lanţ şi o povară care trage în jos şi îngreunează. 
Doar iubirea de Dumnezeu şi de poruncile Lui ne uşurează şi ne 
înalţă în viaţa duhovnicească. 

împotriva acestei trăiri sărăcite de semnificaţiile ei adânci, 
creştinul luptă prin trezie, printr-o paza atentă a tuturor mişcărilor 
păcătoase, izvorâte din iubirea de sine. Dacă vom reuşi să ne 
eliberăm de egoismul, egolatria sau egocentrismul nostru, vom da 
lovituri de moarte nu doar filavtiei, ci tuturor patimilor, căci „cine a 
tăiat-o pe aceasta, a tăiat deodată toate patimile ce se nasc din 
ea" 853 . Cel ce a lepădat de la sine pe maica patimilor, spune Sfântul 



852 Ibidem. Suta a doua, p. 92. 

853 Ibidem. Suta a treia, p. 1 14. 

-247- 



Preot loan C. Teşu 



Maxim, uşor leapădă şi pe celelalte, ca mânia, întristarea, 
pomenirea răului şi cele ce urmează 854 . 

Ca metode de luptă împotriva acesteia, ascetica ortodoxă ne 
recomandă nevoinţele şi ostenelile trupeşti şi sufleteşti, prin care se 
sting patimile, trezvia şi paza minţii şi a gândurilor, necontenita 
cugetare la moarte şi judecată, rugăciunea, închinăciunile şi 
metaniile. Toate acestea duc la dobândirea şi întreţin în sufletul 
nostru smerita cugetare. 

Opusul filavtiei este lepădarea desăvârşită de sine şi de 
lume, în sensul descoperirii autenticului divin din acestea şi 
actualizarea lui în deplina „asemănare" cu Dumnezeu. Actul de 
renunţare sau de lepădare de filavtia, este totdeauna un act de 
pocăinţă, prin care omul îşi dă seama de căderea sa şi de efectele 
acesteia şi se hotărăşte ca în locul iubirii de lume şi de sine să aşeze 
iubirea de semeni şi de Dumnezeu. 

Cel care s-a lepădat de iubirea pătimaşă, iraţională de sine, 
se înalţă deasupra dragostei sensibile, lucrată prin simţuri, la 
iubirea naturală sau firească şi, pe măsura curăţirii şi dragostei sale, 
înaintează, către adevărata iubire - cea înţelegătoare, raţională şi 
duhovnicească. 

Iubirea creştină 

Eliberându-se de iubirea pătimaşă de sine, omul II 
descoperă pe Dumnezeu, lumea, semenii şi pe sine şi se experiază 
ca iubire. Fiecare nouă biruinţă asupra patimilor este o nouă dovadă 
a iubirii curate. Dragostea naturală şi curată se înduhovniceşte şi 
devine un mod creştin, comunitar, de a privi lumea şi viaţa. 
Cei însufleţiţi de această iubire nu se iubesc pentru frumuseţea 



854 Ibidem. Suta a doua, p. 80. 

trupului, ci pentru bogăţia vieţii lor duhovniceşti, sunt răbdători cu 
toţi semenii, caută să sporească în iubire cu cei mai înalţi în trăire şi 
să îndrepte cu dragoste pe cei căzuţi. Ei iubesc lumea şi semenii cu 
o dragoste mântuitoare. Tot ceea ce vorbesc şi făptuiesc, izvorăşte 
din iubire, este expresie a iubirii şi îndeamnă la o iubire şi mai 
înaltă şi curată de Dumnezeu şi de semeni. 

Atunci am dobândit adevărata iubire, când iubim pe toţi la 
fel, şi pe cel bun şi pe cel rău, atunci când nu ne luăm după părerile 
oamenilor, pe unul iubindu-1, iar pe altul urându-1 pentru diferite 
motive sau pe acelaşi, o dată iubindu-1, altădată urându-1 855 . 
Dragostea deplină desfiinţează „sfâşierea firii", depăşindu-o în 
Hristos, încât „cel desăvârşit în iubire şi ajuns la culmea nepătimirii 
nu mai cunoaşte depsebirea între al său şi al altuia, sau între a sa şi 
a alteia, sau între credincios şi necredincios, între rob şi slobod, sau 
peste tot între bărbat şi femeie; ci, ridicat mai presus de tirania 
patimilor şi căutând la firea cea una a oamenilor, priveşte pe toţi la 
fel şi are faţă de toţi aceeaşi dragoste" 856 . 

A iubi creştineşte înseamnă a iubi dumnezeieşte, adică a 
avea faţă de toţi şi de toate dragostea lui Dumnezeu. înseamnă a 
iubi pe toţi oamenii la fel: pe cei buni şi nevoitori, ca pe prieteni; pe 
cei leneşi şi răi, ca pe duşmani, făcându-le bine, răbdând îndelung şi 
suferind cele ce vin de la ei, cu nădejdea şi dorinţa de a-i face şi pe 
aceştia buni şi prieteni, de este cu putinţă. Iar dacă nu, pentru a nu 
cădea din porunca dragostei şi a nu pierde roadele ei 857 . 

Iubirea de oameni constă, potrivit Sfântului Simeon Noul 
Teolog, în „a face bine duşmanilor/ şi în a-i iubi pe ei ca pe 
prieteni,/ ca pe nişte adevăraţi binefăcători/ şi în a te ruga pentru 
toţi/ cei ce-ţi voiesc răul; în a acea o iubire lăuntrică egală/ faţă de 



855 Ibidem. Suta întâia, p. 72. 

856 Ibidem. Suta a doua, p. 85. 

857 Ibidem. Suta întâia, p. 72. 

toţi, buni sau răi,/ în a-ţi pune sufletul (viaţa) în fiecare zi/ pentru 
toţi, înţeleg pentru mântuirea tuturor/ pentru a se mântui fiecare, 
sau toţi, de e cu putinţă" 858 . 

Semnul iubirii supreme de aproapele este a răbda moartea pentru 
el, cu bucurie şi a socoti aceasta ca pe o datorie 859 . 

A iubi pe toţi nu înseamnă, însă, a fi şi iubit de toţi. Făcând 
distincţia între „prietenia lui Hristos" şi „prietenia faţă de lume", 
Sfântul Maxim Mărturisitorul ne mărturiseşte că „prietenii lui 
Hristos iubesc din inimă pe toţi. Dar nu sunt iubiţi de toţi. Iar 
prietenii lumii nici nu iubesc pe toţi, nici nu sunt iubiţi de toţi. 
Prietenii lui Hristos păstrează dragostea neîntreruptă până la sfârşit; 
ai lumii, până se ciocnesc întreolaltă din pricina lucrurilor" 860 . 

Iubirea adevărată înseamnă depăşire de sine şi iertare. 
Sfântul Maxim Mărturisitorul ne dă următorul sfat: „De vrei să nu 
cazi din dragostea cea după Dumnezeu, să nu laşi nici pe fratele tău 
să se culce întristat împotriva ta, nici tu să nu te culci scârbit 
împotriva lui, ci «mergi de te împacă cu fratele tău» şi venind, adu 
lui Hristos, cu conştiinţa curată, prin rugăciune stăruitoare, darul 
dragostei" 861 . 

Cel care înaintează pe „drumul iubirii" 862 , nu este tulburat 
de nici un om, fie că este bun, fie că este rău, ci mânat de dorul 
iubirii de Dumnezeu, caută să se odihnească întru El. Acesta nu 
întristează pe nimeni şi nu se întristează pentru cele vremelnice, 
întristează şi se întristează însă cu singura întristare mântuitoare: 
durerea pentru păcatele sale şi ale celorlaţi şi lipsa de pocăinţă 



Sfântul SimeonNoul Teolog, Imnele iubirii dumnezeieşti. Imnul 40, p. 613-614. 

859 Sfântul Petru Damaschinul, învăţăturile duhovniceşti ale Sfântului Petru 
Damaschinul, în Filocalia..., volumul 5, p. 136. 

860 Sfântul Maxim Mărturisitorul, Capete despre dragoste. Suta a patra..., p. 142. 

861 Ibidem. Suta întâia, p. 69. 

862 Cuviosul Isaia Pusnicul, Două zeci şi nouă de cuvinte. Cuvântul XXI, în 
Filocalia..., volumul XII, p. 167. 

adevărată 863 . Iubim cu adevărat şi în sens duhovnicesc lumea şi 
semenii, atunci când o privim şi înţelegem cum o priveşte, înţelege, 
iartă şi poartă de grijă Dumnezeu, când vom avea faţă de ea aceeaşi 
înţelegere şi milă, din dorinţa de a-i mântui. 

Adevărata dragoste de Dumnezeu şi de semeni înseamnă a 
trăi pe pământ „viaţă îngerească" 864 , a preţui pe Dumnezeu mai 
mult decât lumea întreagă, sufletul mai mult decât trupul, a 
dispreţui slava şi ocara, bogăţia şi sărăcia, plăcerea şi întristarea, dar 
nu numai acestea, ci şi însăşi viaţa vremelnică şi moartea 865 , căci am 
văzut că iubirea sau dragostea este mai dulce şi mai tare decât viaţa. 
Numai o astfel de iubire de semeni conduce către adevărata iubire 
de Dumnezeu, dar al Duhului Sfânt. 

"Sfânta iubire după har" 

Unirea cu Dumnezeu se înfăptuieşte la capătul rugăciunii 
neîncetate şi este expresie a iubirii desăvârşite, prin aceasta din 
urmă înţelegându-se suma şi culmea tuturor virtuţilor. Ea se 
dobândeşte prin nevoinţă şi osteneală în scopul dobândirii totalei 
nepătimiri şi a cununii virtuţilor - iubirea faţă de Dumnezeu. 

In această iubire, se înaintează pe măsura nepătimirii 
noastre. Ea are un început, care constă în dispreţuirea lucrurilor 
văzute şi omeneşti. Mijlocul ei este curăţirea inimii şi a minţii, din 
care ne vine dezvăluirea minţii şi cunoaşterea împărăţiei cerurilor 
ascunsă în noi. Iar sfârşitul sau desăvârşirea ei este iubirea deplină a 
lui Dumnezeu şi dorinţa firească a unirii cu El şi a odihnei în El 866 . 

Pe această traptă a vieţii duhovniceşti, dragostea se 



863 Sfântul Maxim Mărturisitorul, Capete despre dragoste. Suta întâia..., p. 66. 

864 Ibidem,p. 67. 

865 Ibidem, p. 72. 

866 Cuviosul Nichita Stithatul, Cele 300 de capete..., p. 255. 

manifestă ca un rod exclusiv al harului, ca o lucrare exclusivă a 
Duhului Sfânt. Sufletul, dispreţuind toate cele de jos şi „rănit în 
întregime de dragostea lui Dumnezeu", încearcă a „ieşire străină şi 
dumnezeiească" 867 . După ce a văzut limpede firile făpturilor şi 
raţiunile lor şi a înţeles sfârşiturile lucrurilor omeneşti, nu mai 
rabdă să fie înăuntrul zidirii şi să mai fie hotărnicit de ceea ce-1 
mărgineşte. Ci ieşind din hotarele nemărginite ale firii şi ale lumii şi 
înălţându-se deasupra acestora, pătrunde, într-o „tăcere de 
negrăit" 868 , „în chip negrăit" 869 , la cele cereşti, adică în întunericul 
cunoştinţei lui Dumnezeu şi priveşte, prin iluminarea harului, 
frumuseţea Celui ce este, în lumina înţelesurilor înţelepciunii 
negrăite" 870 . 

Prin iubirea tot mai deplină de Dumnezeu, omul îşi 
redescoperă, îşi regăseşte odihna sufletului său, atât de zbuciumat 
prin ieşirea din albia adevăratei sale vieţi, produsă de păcat. II 
redescoperă pe Dumnezeu ca fiind Subiectul sau Persoana care are 
faţă de el cea mai curată, frumoasă şi bogată iubire, descoperă şi îşi 
dă seama că fără dragostea Sa, el este nimic, că viaţa la nimic nu-i 
foloseşte, este o viaţă searbădă, pustiită şi, în acelaşi timp, creşte în 
iubirea sa faţă de „Iubirea Cea dintâi" şi „Suprema Dragoste". 
Văzând cu ce iubire i Se dăruieşte Dumnezeu, omul îi răspunde 
curat şi sincer, cu ceea ce are el mai bun de oferit lui Dumnezeu - 
dragostea curată şi rugăciunea neîmprăştiată. 

Omul simte această dragoste mai întâi ca „o căldură mai 
presus de fire şi când vine în cineva fără măsură, face acel suflet sa- 
şi iasă din sine (extaz). De aceea, inima celui ce o simte nu o poate 



867 Ibidem. Suta a treia a capetelor despre cunoştinţă, despre iubire şi despre 
desăvârşirea vieţii..., p. 329 

868 Ibidem, p. 330. 

869 Sfântul Grigorie Palama, Cuvânt pentru ceu ce se liniştesc cu evlavie. Al doilea din 
cele din urmă. Despre rugăciune, în Filocalia..., volumul VII, p. 242. 

870 Cuviosul Nichita Stithatul, op. cit., p. 330. 

cuprinde şi suporta, dar pe măsura calităţii iubirii venite în el, se 
arată în el o schimbare neobişnuită" 871 . 

Potrivit Cuviosului Nichita Stithatul, unde este iubirea de 
Dumnezeu, acolo este şi pacea puterilor sufletului, curăţirea minţii 
şi sălăşluirea Sfintei Treimi 872 . Cel care a ajuns la această culme 
duhovnicească „a cunoscut adâncurile dumnezeieşti şi tainele 
împărăţiei Lui" 873 . Ajuns la o astfel de dragoste, sufletul nu mai 
doreşte să rămână aici. Căci dragostea scoate afară frica 874 . La 
această iubire desăvârşită, Dumnezeu răspunde cu „sfânta iubire 
după har" 875 , cu iubirea extatică, prin care răpeşte pe contemplativ 
în oceanul iubirii Sale nesfârşite. Această iubire uneşte cu 
Dumnezeu pentru veacuri nemărginite şi rămâne pururea, crescând 
mereu mai sus de ea 876 . Aici trăieşte „beţia iubirii" 877 , într-o stare ce 
nu poate fi destăinuită, nici explicată 878 , o stare care depăşeşte orice 
judecată şi simţire, orice raţionament şi sentiment. 

Sfântul Isaac Şirul descrie astfel semnele acestei iubiri şi 
răpiri extatice: „faţa omului se face ca de foc şi plină de farmec şi 
trupul lui se încălzeşte. Frica şi temerea se îndepărtează de la el şi 
îşi iese din sine (intră în extaz). Puterea ce ţine mintea adunată 
pleacă de la el şi se face cu un ieşit din minţi. Moartea 
înfricoşătoare o socoteşte bucurie şi niciodată vederea minţii lui nu 
află vreo întrerupere în înţelegerea tainelor cereşti, iar nefiind de 
faţă, vorbeşte ca fiind de faţă, fără să fie văzut de cineva. Cunoştinţa 



871 Sfântul Isaac Şirul, op. cit.., p. 137. 

872 Cuviosul Nichita Stithatul, Cele 300 de capete..., p. 255. 

873 Ibidem. Suta a treia a capetelor despre cunoştinţă, despre iubire şi despre 
desăvârşirea vieţii, p. 345. 

874 Sfântul Isaac Şirul, op. cit, p. 204. 

875 Sfântul Maxim Mărturisitorul, Scrieri şi epistole..., p. 27. 

876 Idem, Capete despre dragoste. Suta a patra..., p. 124. 

' 7 Sfântul Grigorie Sinaitul, capete foarte folositoare în acrostih, în Filocalia..., 
volumul VII, p. 107. 

878 Sfântul Simeon Noul Teolog, Ţelul vieţii creştine. Traducere de Arhimandrit Paulin 
Lecca după Episcopul Veniamin Mîlov, Editura Anastasia, 1996, p. 164. 

şi vederea lui naturală încetează şi nu-şi simte în chip trupesc 
mişcarea lui, care se mişcă între lucruri. Chiar dacă face ceva, nu o 
simte aceasta deloc, ca unul ce are mintea înălţată în vedere. Şi 
cugetarea lui parcă e îndreptată pururea spre altcineva" 879 . 

Un astfel de suflet, aflat în extaz, în focul dragostei de 
Dumnezeu, „nu se mai simte nici pe sine, nici vreun lucru oarecare. 
Căci, luminat fiind de lumina dumnezeiească cea nemărginită, 
părăseşte simţirea faţă de toate cele făcute de Dumnezeu" 880 . Acum 
înţelege taina sufletului, care este iubirea şi bucuria ce izvorăşte din 
aceasta, simţită ca o mângâiere şi o dulceaţă negrăite, o „beţie a 
dufletului", „beţie duhovnicească", beţie fericită şi fericitoare. 
Sufletul se ridică deasupra mărginirii, a limitatului şi 
contingentului, deasupra vieţii şi a morţii, odihnindu-se în 
întunericul supraluminos, prin contemplaţie şi rugăciunea mai 
presus de toată lărgimea. El se afundă pentru scurte clipe sau 
momente în oceanul luminos al iubirii divine, de unde ieşind, 
împărtăşeşte frânturi din această dragoste, lumii întregi, 
împodobindu-o şi înmiresmându-o. Acolo descoperă că, într- 
adevăr, după calitate, dragostea este asemănarea cu Dumnezeu, pe 
cât poate suporta firea omenească înălţată. Pe această treaptă, 
„iubirea este adâncul (abisul) luminării" 881 , ea dăruind proorocia şi 
pricinuind minunile 882 . 

Ea devine o ardere a inimii pentru toată creaţia, pentru 
oameni şi pentru toate făpturile. Inima izvorăşte lacrimi de bucurie, 
dorind ca această stare să nu dispară şi de ea să se bucure cât mai 
mulţi, întreaga lume. 

Dragostea de Dumnezeu. Pe aceasta o cântă întreaga 



879 Sfântul Isaac Şirul, op. cit, p. 137. 

880 Sfântul Maxim Mărturisitorul, Capete despre dragoste. Suta întâia... p. 62. 

881 Sfântul loan Scărarul, op. cit, p. 430. 

882 Ibidem. 

literatură creştină, culminând cu Sfântul Maxim Mărturisitorul, 
Sfântul Simeon Noul Teolog, Cuviosul Nichita Stithatul şi Sfântul 
Isaac Şirul, mistici experimentali, care i-au gustat roadele ei 
îndumnezeitoare. Emoţia, delicateţea şi sinceritatea copleşesc şi 
înnobilează scrisul duhovnicesc. Omul trăieşte legătura sa cu 
Dumnezeu la început sub forma unui dor, asemenea dorului miresei 
de mirele său, a dorinţei de a-i fi în preajmă. Lipsa acestuia îi 
provoacă lacrimi de dor şi de tristeţe şi dorinţa de a-1 revedea 
curând. La fel creştinul, simţind acest dor fiinţial, fără de încetare 
sau de slăbire, se curăţă sufleteşte pentru a nu i se închide izvoarele 
harului şi ale iubirii, iar pe măsura acestei curăţiri, începe să simtă 
razele mângâietoare şi dulceaţa iubirii crescând în sufletul său. 
Depăşind iubirea pătimaşă, egoistă, de sine, el se înalţă deasupra 
iubirii fireşti sau naturale, către iubirea creştină, duhovnicească şi 
apoi extatică. Se ridică prin viaţă curată deasupra formelor de iubire 
trupească, simţuală, în dorinţa sa de a dobândi dragostea cea înaltă. 
Pe acest drum al iubirii, el se leapădă de prietenia şi iubirea 
faţă de lume, iar pe măsura acestei lepădări, creşte în descoperirea şi 
experierea lui Dumnezeu, a semenilor şi a lumii, ca fiind centru şi 
raze ale acestei iubiri. In această înaintare pe „drumul iubirii", el se 
leapădă de tot ceea ce este trupesc, material, simţual, ajungând să 
îmbrăţişeze lumea şi pe semenii săi cu aceeaşi dragoste şi iertare pe 
care o are Dumnezeu faţă de ei. Ajunge astfel să iubească pe toţi: 
buni sau răi, virtuoşi sau păcătoşi, cu aceeaşi dragostea - dragostea 
desăvârşită, dragostea lui Dumnezeu. Iubirea face din el acum un 
dumnezeu prin lucrare, de aceea bucuria lui o face extazul, odihna 
cea fericită în oceanul infinit al iubirii dumnezeieşti. Dorul îşi află 
împlinirea, lacrimile se curăţă, se înduhovnicesc, osteneala şi 
nevoinţa îşi găsesc fericita odihnă. Totul, în jurul lui, este lumină şi 
iubire, el însuşi reflectă această iubire. Lumea devine pentru el 
locul de manifestare a iubirii desăvârşite, către toţi oamenii. 

Dacă iubirea este sinteză şi culme a tuturor virtuţilor, lipsa 
ei echivalează cu pierderea tuturor acestora şi vieţuirea în spaţiul 
apăsător al păcatului şi formelor pe care el le ia în patimi. De aceea, 
pentru cei ce au dobândit-o, puterea dragostei aduce mângâiere şi 
bucurie, în timp ce pentru cei ce nu o cunosc în această viaţă, va fi 
chin şi durere. Căci, potrivit Sfântului Isaac Şirul, dragostea 
lucrează în dom feluri: pe cei ce au păzit şi împlinit porunca ei îi 
fericeşte, iar pe cei păcătoşi, care au călcat-o, îi chinuieşte. Chinul 
gheenei sau al iadului este, potrivit lui, „biciul dragostei". „Şi ce 
chin, exclamă Sfântul Isaac, mai amarnic şi mai cumplit decât 
chinul dragostei! Adică cei ce simt că au greşit faţă de dragoste 
suferă un chin mai mare decât orice chin, fie el cât de înfricoşător. 
Căci tristeţea întipărită în inimă de păcatul de dragoste e mai ascuţit 
decât orice chin" 883 . Aceasta este împărăţia durerii, a întunericului 
şi a urii, fără de sfârşit. 

Izvorâte din iubirea lui Dumnezeu, lumea şi omul vor exista 
atâta vreme cât vor exista suflete „rănite de dulcea săgeată a 
dragostei de Dumnezeu şi de semeni" 884 , cât timp vor exista inimi 
mânate de dorul de a parcurge până la capăt „drumul iubirii", 
drumul sau scara virtuţilor creştine, culminând în iubirea cea mai 
presus de fire, „iubirea cea după har", care ne uneşte cu Izvorul 
Iubirii. 

In această lume şi viaţă, însă, oricât am înainta pe acest 
drum minunat şi îndumnezeitor, rămânem doar pelerini către 
iubirea desăvârşită. Abia dincolo, în împărăţia iubirii şi a roadelor 
sale, dacă ne vom strădui încă de aici şi de pe acum, vom cunoaşte 



883 Sfântul Isaac Şirul, op. cit, p. 423. 

884 Nichifor din Singurătate, Cuvânt despre rugăciune, în Filocalia..., volumul VII, p. 
14. 

mai bine şi mai mult dulceaţa ei, vom proba adevărul că „dragostea 
este mai dulce decât viata". 

